
PREFAŢĂ 


Prin predarea acestei discipline se urmăreşte asimilarea de către studenți a acelor 
cunoştinţe necesare pentru înțelegerea profundă a proceselor de comunicare pe care aceştia nu 
le-au studiat în liceu: elemente de semiotică, filosofia limbajului, teoria cunoaşterii ştiinţifice 
(epistemologie) etc. 

Cursul se vrea o introducere în abordarea semiotică şi epistemologică, precum şi o 
pledoarie pentru caracterul fundamental al acestor abordări în teoria actuală a comunicării. În 
absența unor astfel de abordări, rămân de neînțeles şi de neexplicat o serie de fenomene 
esenţiale pentru procesul comunicării, a căror cunoaştere este urmărită prin obiectivele 
disciplinei: 

a. cunoaşterea condiţiilor de posibilitate ale comunicării; 

b. cunoaşterea obstacolelor care stau în calea unei comunicări reale; 

c. criteriile după care se poate discrimina între comunicarea reală şi comunicarea aparentă; 

d. cauze (sociale, culturale, ideologice şi intelectuale) ale  “incompetenţei 
comunicaționale”; 

e. implicaţiile psihologice şi sociale, inclusiv politice, ale comunicării aparente; 

f. căile de realizare a unei comunicări reale (între culturi şi religii, grupuri sociale şi 
profesionale, instituţii şi indivizi, între forțe politice şi între ideologii); 

g. cunoaşterea celor mai recente evoluţii în filosofie şi în epistemologie, în cercetarea 
lingvistică, sociologică şi politologică privind fenomenul comunicării. 

Temele de seminar dezvoltă şi nuanțează problematica de mai sus, în cadrul unui număr de 
ore egal cu cel al orelor de predare. În activitatea de seminarizare, dialogul pe marginea 
lucrărilor consultate va lua mai multe forme: 

- prezentarea de către studenţi a unor recenzii, urmată de întrebări şi răspunsuri; 

- prezentarea unor referate elaborate de studenţi, pe baza unei bibliografii mai complexe, 
urmată de dezbateri; 

- dezbateri pe marginea bibliografiei recomandate şi a cursului predat cu o săptămână în 
urmă. 

Disciplina “Semiotica şi comunicare interculturală” este prevazută în planul de învățământ 
al facultăţii cu verificare prin examen, în sesiunea de iarnă. 

Examinarea are loc oral, pe bază de bilete, fiecare bilet conţinând câte trei subiecte: două 
vor testa asimilarea corectă a unor teorii, concepte, puncte de vedere etc., iar cel de-al treilea 
va testa capacitatea studenţilor de a aplica aceste cunoştinţe teoretice în interpretarea unor 
situaţii reale de comunicare sau în rezolvarea unor probleme specifice activităţii de creare a 
imaginii prin intermediul mijloacelor audio-vizuale. 

A. NOȚIUNI DE SEMIOTICĂ 
ŞI TEORIA LIMBAJULUI 


I. ABORDAREA SEMIOTICĂ A COMUNICĂRII 


În societatea contemporană, puţine domenii de studiu sunt atât de stimulatoare şi promițătoare 
ca domeniul comunicării. Cele mai diverse discipline concură la studierea transmiterii 
informațiilor, a matricelor de procesare a informației, a propagării, distorsionării şi amplificării 
acesteia. Comunicarea a ajuns să fie considerată “miezul culturii, cunoaşterii şi 
comportamentului social”. Unul dintre cei mai autorizaţi teoreticieni americani ai comunicării, 
John Fiske, scria în celebrul său studiu din 1982, Introduction to Communication Studies: 
“Comunicarea este o dimensiune centrală a vieții noastre culturale; fără ea, orice tip de cultură 
moare. În consecință, studiul comunicării presupune studiul culturii în care este integrată” (1, p. 2). 

Când vorbim despre comunicare este important de notat că nu avem de-a face cu un obiect de 
studiu, ci cu o arie de studiu multi-disciplinară. Acest mod de a privi obiectul de studiu (ca arie 
multi-disclipinară) sugerează că dificultatea vine (în parte) din faptul că ceea ce spun psihologii 
şi sociologii despre comunicarea umană şi despre comportamentul uman are prea puţin de-a face 
cu ceea ce spun specialiştii din alte domenii — spre exemplu, din critica literară. Pentru a clarifica 
această confuzie, vom pleca de la câteva presupuneri pe care le inventariază John Fiske: 

i. domeniul comunicării poate fi abordat şi înțeles, dar este necesară o abordare dinspre mai 
multe discipline; 

ii. orice comunicare include şi implică semne şi coduri. Semnele sunt acte sau fapte (de artă) 
ce se referă la altceva decât ele însele (construcţii ce semnifică). Codurile sunt sisteme în care 
semnele sunt organizate şi care determină modul în care pot fi legate între ele semnele; 

iii. aceste semne şi coduri sunt făcute să fie la îndemâna celorlalți. Transmiterea sau 
receptarea de semne sau coduri, comunicarea, este practica relaţiilor sociale. 


O definiție generală a comunicării are meritul de a surprinde toate aceste presupuneri: 
Comunicarea este interacțiune umană prin mesaje (1, p. 34). Dar, după cum vom vedea pe 
parcursul capitolelor următoare, această definiție este mult prea generală şi, totodată, 
insuficientă. 


Semnele sunt acte sau fapte de artă care se referă la altceva decât ele însele; prin aceasta, ele 
sunt structuri care semnifică (adică transmit informaţii despre o realitate). Sistemele în care sunt 
organizate aceste semne, precum şi modalitățile de corelare dintre semne în cadrul sistemelor 
sunt codurile (1, pp. 64-84). 


Comunicarea poate fi considerată ca “transmitere de mesaje”, dar şi ca transmitere şi schimb 
de sensuri, precum şi ca activitate de decupare, distorsionare şi creare de sensuri (înţelesuri). 

Ca transmitere de mesaje, comunicarea dintre oameni poate fi studiată ca proces, interesându- 
ne modul în care emițătorul (receptorul) codifică (decodifică) mesajul, modul în care emitenţii 
folosesc mijloacele şi canalele de comunicare, precum şi eficienţa mesajului transmis (evaluată 
prin intermediul feedback-ului). Dar această abordare a comunicării nu este singura posibilă. 


După John Fiske (1, pp. 1-4), în studiul comunicării există două şcoli: şcoala “proces” şi 
şcoala semiotică. 

i) Şcoala “proces” consideră mesajul drept ceea ce se transmite prin procesul de comunicare. 
Mesajul este ceea ce s-a transmis de la A la B, ambalat corespunzător şi pregătit pentru a afecta 
starea sau/şi modul de gândire al receptorului. Această orientare consideră comunicarea drept 
transmisie de mesaje. Este preocupată de modul în care emițătorul şi receptorul codifică şi 
decodifică, de felul în care transmiţătorii folosesc canalele şi media. Se interesează de aspecte 
cum ar fi eficiența şi acuratețea. Consideră comunicarea ca pe un proces ce afectează 
comportamentul sau modul de gândire (starea intelectuală) a altcuiva. Când efectul altul decât 
cel urmărit sau este mai mic decât cel scontat, această şcoală vorbeşte despre eşec în 
comunicare; ea urmăreşte să stabilească etapele procesului pentru a depista unde a apărut eşecul. 

Cei mai importanţi reprezentanţi ai acestei orientări vin din Statele Unite; ei propun modele 
de analiză a comunicării care sunt instructive din perspectiva conştientizării treptate, în teoria 
comunicării, a încărcăturii culturale (Cultural Loading) a oricărui act comunicațional: Lasswell 
(1948), Shannon şi Weaver (1949), Newcomb (1953), Gerbner (1956), Westley şi MacLean 
(1957), Jakobson (1960) — a se vedea 1, pp. 6-38. 


ii) Scoala semiotică abordează comunicarea ca producere şi schimb de înțelesuri 
(semnificaţii). Ea este preocupată de modul în care mesajele (sau textul) interacționează cu 
oamenii pentru a produce înțelesuri (semnificaţii), ceea ce înseamnă că este preocupată de rolul 
textului în cultura noastră. Foloseşte termeni cum este cel de semnificație şi nu consideră 
neapărat neînţelegerea ca semn evident al eşecului în comunicare; această neînțelegere poate să 
apară ca rezultat al diferențelor culturale dintre emiţător şi receptor. Pentru această şcoală, 
studiul comunicării este studiul textului şi al culturii. Principala abordare este cea semiotică. 

Contribuțiile cele mai importanta la apariția şi dezvoltarea şcolii semiotice au fost semnate de 
Charles S. Peirce! şi, desigur, de Ferdinand de Saussure?, al cărui Curs de lingvistică generală a 
fost publicat postum, în 1916. Fiecare dintre cei doi întemeietori de şcoală a avut urmaşi 
importanţi: C. S. Peirce a fost continuat de Odgon şi Richards (1923), iar Saussure de danezul L. 
Hjelmslev, precum şi de Roland Barthes (1968 şi 1973) şi Pierre Gouriaud (1975) — a se vedea 1, 
pp. 39-60; 2, pp. 29-41. 


După cum se poate vedea, “şcoala proces” defineşte comunicarea mai aproape de accepțiunea 
comună a termenului: procesul prin care o persoană intră în legătură cu altele şi le afectează — fie 
în plan intelectual, fie în plan emoţional, fie în plan comportamental, fiind afectată la rândul ei 
de persoanele contactate. Şcoala semiotică defineşte comunicarea într-un sens mai larg; este o 
accepţiune mai complexă şi mai îndepărtată de accepțiunea simțului comun;. 

Școala procesului de comunicare tinde să ţintească spre ştiinţele sociale, în special psihologia 
şi sociologia, şi să se concentreze asupra actelor de comunicare. Școala semiotică se conturează 
în jurul lingvisticii şi al subiectelor de artă şi se concentrează asupra ansamblului a tot ceea ce 
are legătură cu această comunicare. Fiecare şcoală interpretează, în felul său, definiția 
comunicării ca interacțiune socială prin mesaje. Prima defineşte interacțiunea socială drept 
procesul prin care o persoană e în legătură cu altele, afectându-le comportamentul, starea 
intelectuală sau răspunsul emoţional. Această definiție este mai apropiată de înțelegerea 
obişnuită a comunicării, de folosirea zilnică a cuvântului. Semiotica, însă, defineşte interacțiune 
socială ca tot ceea ce face individul ca membru al unei culturi sau societăţi“. 

În cursul de faţă vom aborda comunicarea din ambele perspective, căci preferința exclusivistă 
pentru una dintre ele ne apare păguboasă pentru scopul nostru. Desigur, atunci când analizăm 
legătura dintre natura limbajului şi natura comunicării, accepțiunea la care ne vom referi va fi 
aceea dată de “şcoala proces”; când ne vom ocupa, însă, de determinismul cultural al 
comunicării, folosindu-ne de conceptele lui Khun şi Gonseth (paradigmă şi, respectiv, 

referențial), vom gândi în termenii şcolii semiotice, care scoate în evidență interacțiuni 
constante, biunivoce, între “producătorul” de mesaj şi sistemul de referinţă, între acesta şi “cititor”. 

Ambivalenţa demersului nostru se justifică atât prin bivalenţa comunicării în general, cât şi 
prin bivalența proprie comunicării interculturale; aceasta întruneşte ambele aspecte: atât 
afectarea modului de gândire al interlocutorului, cât şi producerea şi schimbul de înţelesuri 
(determinate întotdeauna cultural). Abordarea ambelor aspecte ni se pare de maximă importanță 
pentru teoria comunicării interculturale şi, cu atât mai mult, pentru administrarea şi ameliorarea 
comunicării dintre diferite ideologii. 


1. ȘCOALA PROCES 


Adepții acestei şcoli consideră mesajul drept ceea ce se transmite prin procesul de 
comunicare. Ei cred că intenţia este un factor decisiv în ceea ce constituie mesajul. Ceea ce ne 
loveşte timpanul va fi un mesaj doar dacă este ceva preconştient ca semnal pentru un ascultător. 
Intenţia emițătorului poate fi specificată sau nespecificată (anunțată sau nu), conştientă sau nu, 
dar e identificabilă prin analiza mesajului. Mesajul este ceea ce emițătorul pune înăuntrul său, 
prin indiferent care mijloace. 

Prezentăm în continuare câteva dintre modelele de analiză în care comunicarea este abordată 
ca proces. Ele au meritul de a ilustra, totodată, natura şi scopul modelării în cunoaşterea 
ştiinţifică. Un model este un fel de “hartă”, care ne reprezintă caracteristici selecționate ale 
“teritoriului”, fără să fie atotcuprinzătoare. Valoarea unui model este dată de următoarele: a) 
luminează, clarifică, sistematizează unele caracteristici ale domeniului studiat; b) evidenţiază 
unele conexiuni între caracteristici; c) precizează criteriile după care s-a făcut selecția acestora; 
d) delimitează domeniul modelat. Din cele spuse mai sus rezultă cât de importantă este 
modelarea în cercetare şi în activitatea didactică. 


1.1. C. Shannon şi W. Weaver au publicat, în 1949, cartea Teoria matematică a comunicării, 
considerată una dintre “seminţele” cele mai importante din care s-au dezvoltat studiile comunicării“. 
Shannon şi Weaver identifică în studiul comunicării trei niveluri semnificative: 

A) problemele tehnice (cu câtă acuratețe pot fi transmise simbolurile?); 

B) problemele semantice (cât de exact acoperă simbolurile înțelesurile care s-au vrut 
transmise?); 

C) problemele de eficiență (în ce măsură afectează înțelesurile recepționate orientarea 
acestora în direcția dorită de emițător?). 

Modelul creat de cei doi este unul linear. În opinia lui John Fiske, simplitatea modelului a 
atras multe propuneri de îmbunătățire, iar linearitatea — o sumedenie de critici. 

lată reprezentarea grafică a acestuia: 

Sursă de | mesaj semnal semnal esaj 
informare Transmiţător | — = Receptor Destinaţie 


emis rimit 


Modelul Shannon-Weaver 


a) Sursa este locul luării deciziei, ea decide ce mesaj să fie trimis sau, mai degrabă, 
selectează unul dintre mesajele posibile. Mesajul selectat este transformat apoi de transmițător în 
semnal trimis prin canal la receptor. 


b) Zgomotul reprezintă orice adăugire la semnal între transmitere şi recepție, care nu a 
fost intenţionată de sursă. Distincția dintre zgomot semantic şi zgomot tehnic sugerează că ar 
trebui, poate, inserată o căsuţă pentru recepționare “semantică” între cea a recepționării tehnice 
şi destinatar. Zgomotul, oriunde ar apărea (în transmitere, canal, auditoriu sau chiar în mesaj), 
face întotdeauna confuză intenția emițătorului şi limitează cantitatea de informaţie ce poate fi 
transmisă într-o situaţie dată şi la un moment dat. Depăşirea problemelor cauzate de zgomot i-a 
condus pe Shannon şi Weaver la alte concepte fundamentale, cum ar fi informația, redundanța şi 


entropia. 


c) Informaţia. Shannon şi Weaver utilizează termenul de “informație” într-un mod 
specific, tehnic. Pentru a-l înțelege trebuie să uităm de înţelesul zilnic al termenului. Informaţia 
trebuie înțeleasă ca o măsură a predictibilităţii semnalului”. Cu cât predictibilitatea este mai 
mare, cu atât este mai mică informaţia (şi invers). 

Pentru a ilustra acest raport de invers-proporționalitate, să luăm exemplul dat de Fiske. 
Putem avea un cod care constă din două semnale: flash-ul 1 şi flash-ul 2. Informaţia conținută de 
fiecare semnal este identică, deci previzibilă într-o proporţie de 50%. Un flash poate însemna 
“Da”, iar celălalt — “Nu”; sau un /lash poate însemna “Vechiul Testament”, iar celălalt — “Noul 
Testament”. Într-un astfel de caz, “Da” conţine aceeaşi cantitate de informaţie ca “Vechiul 
Testament”. Pe de altă parte, informația conținută în enunţul “litera e urmează după litera d” este 
nulă pentru un cunoscător al alfabetului latin, fiindcă pentru el, conținutul acestui enunţ este total 
previzibil. 


d) Redundanţă şi entropie. Redundanţa este ceea ce este previzibil sau convenţional într- 
un mesaj; fenomenul opus este entropia. Redundanţa este rezultatul unei predictibilități înalte, iar 
entropia al uneia scăzute. În consecință, un mesaj cu înaltă predictibilitate este redundant şi 
dispune de un grad informativ redus. Dacă întâlnesc un prieten pe stradă, îi spun “Salut”; fiind 
ceva foarte probabil, mesajul este redundant. În limba naturală, redundanţa este omniprezentă şi 
nu e deloc greu de observat că un nivel mai ridicat al ei se asociază cu o posibilitate sporită de 
detectare şi înlăturare a erorilor. Limba română prezintă un larg repertoriu de mărci” ale 
pluralului substantivelor, caracterizate prin grade de redundanță diferite. Redundanţa vine în 
întâmpinarea rezolvării problemelor practice de comunicare, probleme ce pot fi asociate cu 
acurateţea sau cu depistarea de erori. 

Entropia poate fi cel mai bine înţeleasă ca maximum de impredictibilitate, ce atrage după sine 
un înalt grad informativ; este o măsură a numărului de alegeri de semnal care pot fi făcute şi a 

faptului că aceste alegeri pot fi destul de aleatorii“. În mass-media, consideră John Fiske, 
“redundanța apare, în general, ca o forță care acționează pentru status-quo şi împotriva 
schimbării. Entropia este mai incomodă, mai stimulantă, mai şocantă poate, mai greu de 
comunicat eficient” (1, p. 41). 


d) Canal, cod, medium. Alte două importante concepte sunt canalul şi codul. Acestea pot 
fi mai bine definite în corelaţie cu un al treilea, medium-ul. Canalul este mijlocul fizic prin care 
este transmis semnalul. Codul este un sistem de înţelesuri comun membrilor unei culturi sau 
subculturi. Constă deopotrivă din semne şi din reguli care determină cum şi în ce context pot fi 
folosite aceste semne’. 

Medium (media) reprezintă mijlocul (mijloacele) tehnic (tehnice) de convertire a mesajului în 
semnal, care să poată fi transmis prin canal. Astfel, putem clasifica media în trei categorii: 

i - media de prezentare: vocea, faţa, trupul. Acestea folosesc limbaje “naturale” (cuvinte 
rostite, expresii, gesturi); 

ii - media de reprezentare: cărţi, picturi, fotografii. Pot fi o înregistrare a produselor din 
prima categorie, care să existe independent de cel care comunică. Produc /ucrări, adică obiecte 
comunicaţoinale, prin care se comunictă fapte, sentimente, idei sau viziuni; 

iii - media mecanice: telefonul, radioul, televiziunuea. 

Principala deosebire dintre categoriile (ii) şi (iii) este aceea că, în cazul al treilea, media 
folosesc canale ce sunt supuse unor restricții tehnologice mai mari şi sunt mult mai afectate de un 
zgomot de tip tehnic. 


1.2. H. Lasswell a elaborat unul dintre primele modele ale comunicării, citat frecvent până în 
zilele noastre. De fapt, celebrul său studiu, “Structura şi funcția comunicării în societate” (4), a 
apărut în 1948, cu un an înainte ca Shannon şi Weaver să publice cartea lor, Teoria matematică a 
comunicării. 

Lasswell susţine că pentru a înţelege procesele comunicării în masă este necesar să înțelegem 
fiecare dintre etapele acesteia, care devin principalele elemente ale modelului său: 


Cine / Who 
Spune ce / Says what 
Prin ce canal / In which channel 


Cui / To Whom 
Cu ce efect? / With what effect? 


Modelul Lasswell 


Fiske spune că, de fapt, aceasta este o versiune verbală a modelului Shannon-Weaver, 
apreciind că Lasswell a propus tot un model liniar. El consideră comunicarea doar ca transmitere 
de mesaje, ridicând mai ales problema efectului decât pe cea a semnificației 

După Lasswell, “efectul” reprezintă o modificare observabilă şi măsurabilă în ceea ce-l 
priveşte pe receptor, modificare determinată de anumite elemente identificabile în procesul 
comunicării. Dacă unul dintre aceste elemente este schimbat, atunci se schimbă şi efectul: putem 
schimba codificatorul, mesajul sau canalul; fiecare modificare poate fi suficientă pentru a 
determina schimbarea efectului. 

Majoritatea cercetătorilor care au abordat comunicarea în masă au urmat, mai mult sau mai 
puţin programatic, acest model. De altfel, el este foarte potrivit cu behaviorismul, curent care a 

dominat psihologia americană în prima jumătate a secolului XX. Studiile cu privire la instituții şi 
la comunicarea din/dintre ele, la producătorii de mesaje, la audienţă şi la factorii ce afectează 
audiența au fost marcate, decenii la rând, de acest model liniar, pe care John Fiske îl localizează 
în paradigma “comunicării-proces”. 


1.3. George Gerbner a încercat să elaboreze un alt model general de comunicare (5). Acest 
model este mai avansat prin două aspecte. În primul rând, el relaţionează mesajul cu “realitatea” 
despre care relatează, ceea ce facilitează discutarea problemelor de percepţie şi de înţeles; în la 
doilea rând, concepe comunicarea ca pe un proces care constă în două dimensiuni ce alternează: 
cea perceptivă (sau de recepţie) şi cea de comunicare (dimensiunea modalităţii de transmitere şi 
control). 


Selecţie 
Disponibilitate de context 


DIMENSIUNEA PERCEPTIVĂ 
ide percepţie) 


Dl bose de 


iransmisie şi control 


i! 

5 
3 
Li 


ide comunicare) 


5 E 


DIMENSIUNEA COMUNICATIV Ă 


Selecţie 


Disponibilitate de context ` E Ji 
formā conpinut 


Modelul Cerbner 


Dimensiunea orizontală: evenimentul (E), ceva din realitate, este perceput de receptor (R) — 
receptor uman sau tehnic. Perceperea de către M a evenimentului (E) are ca rezultat E.. Relaţia 
dintre E şi E, implică selecția dintre elementele percepute de M şi complexitatea evenimentului. 
Dacă M este maşină, selecţia este determinată de parametrii săi tehnici, de capacitățile sale 
fizice. Dacă M este uman, procesul de selecție este mai complex. Percepția umană este un proces 
de interacțiune sau negociere. Este un proces de adaptare a unor stimuli la matricea internă de 
gândire sau la concepte deja asimilate. Când această “potrivire” are loc, înseamnă că am 
perceput ceva, pentru că i-am conferit înţeles. Astfel, “înțelesul” derivă de la potrivirea unor 
stimuli externi la concepte interne". 

Dimensiunea verticală este cel de-al doilea stagiu. Are loc când percepția despre eveniment, 
E, este convertită în semnal despre E, SE. Acesta e ceea ce numim de obicei mesaj, adică 

semnal sau afirmație despre eveniment. Cercul care reprezintă acest mesaj este divizat în două; 
partea în care s-a notat S este cea care se referă la mesaj ca semnal în forma pe care o ia, iar cea 
notată cu E se referă la conținut. Este clar că atunci când avem un conținut dat (un E dat), acesta 
poate fi comunicat în moduri diferite — avem un anumit număr de S-uri dintre care putem să 
alegem. A găsi cel mai bun S pentru un E dat este una dintre preocupările principale ale celui 
care comunică. 


Importanţa lui SE constă în aceea că alegerea lui S (adică a formei) va afecta evident 
prezentarea lui E — relaţia dintre formă şi conţinut este dinamică şi interactivă!!. Această 
dimensiune mai conţine conceptul de acces la media şi la canalele de comunicare. De obicei, 
accesul este permis subiectelor de primă importanţă pentru societate, însă selecția efectivă o va 
face un medium de comunicare şi cel care îl controlează !?. 

Pentru cel de-al treilea stagiu al procesului, ne întoarcem la dimensiunea orizontală. Aici, 
ceea ce este perceput de receptorul M3 nu este evenimentul E, ci un semnal sau o afirmaţie 
despre eveniment, SE. M2 întâmpină SE cu un set de necesități şi concepte care derivă din 
modelul său cultural. Înţelesul potenţial al mesajului nu este niciodată complet realizat, iar forma 
pe care o ia nu este determinată până nu are loc negocierea dintre M, şi SE: ca să rezulte un înţeles 
pentru SE,. Un ultim concept prezent în modelul lui Gerbner este disponibilitatea. Ca şi 
selectivitatea, aceasta “hotărăşte” ceea ce este, de fapt, perceput/transmis. În acest caz, selecția 
nu este făcută de cel care percepe, ci de cel care comunică”; transmiţătorul alege cum şi către 
cine trebuie făcut mesajul disponibil. 


1.4. T. Newcomb introduce, prin modelul său (vezi 6, pp. 393-400), o formă total diferită de 
cea a proceselor prezentate mai sus: una triunghiulară. Importanţa sa majoră constă în faptul că 
introduce studiul comunicării în context societal sau, altfel spus, într-o relație socială‘, 


Ilustrarea schematică a unui sistem minimal ABX, conform teoriei lui T. Newcomb 


A şi B sunt cel ce comunică şi, respectiv, receptorul; ei pot fi doi indivizi, administrația şi 
sindicatul, guvernul şi poporul. X este parte a mediului lor social. AXB este un sistem, ceea ce 
înseamnă că relațiile sale interne sunt interdependente; dacă A se schimbă, B şi X se vor 
modifica; sau dacă A îşi schimbă relația cu X, B va fi determinat să-şi schimbe relația fie cu A, 
fie cu X. 

Dacă A şi B au atitudini similare față de X, atunci sistemul va fi în echilibru. Dacă A va avea 
o opinie mai bună despre X decât B, atunci cei doi, A şi B, se vor găsi sub presiunea de a 

comunica până când vor ajunge la atitudini asemănătoare față de X (şi sistemul va ajunge la 
echilibru). Cu cât X are un rol mai important în mediul lor social, cu atât mai urgentă va fi 
resimţită nevoia de echilibru”. 

Acest model de comunicare reprezintă atât un component de drept al “şcolii proces”, cât şi o 
formă de trecere de la “şcoala proces” la şcoala semiotică (care va fi studiată în continuare). 


1.5. Modelul lui Jakobson seamănă şi cu cel liniar, şi cu cel triunghiular. Ca lingvist, 
Roman Jakobson a fost interesat de structura internă a mesajului, dar şi de semnificația acestuia, 
ajungând să construiacă o punte între cele două şcoli — “şcoala proces” şi şcoala semiotică. 

Jakobson pleacă de la modelarea factorilor constitutivi ai actului de comnicare, fără de care 
acesta nu poate fi conceput. Apoi modelează funcțiile pe care actul de comunicare le realizează 
prin intermediul fiecărui factor constitutiv. El porneşte de la obişnuita bază liniară: un expeditor 
trimite un mesaj către un adresant. Adresantul recunoaşte că mesajul se poate referi şi la altceva 
decât la el însuşi, şi anume la un context - al treilea element, care închide triunghiul (7, 213-214). 
Dar Jakobson mai adaugă doi factori: unul este contactul (canalul fizic şi conexiunile 
psihologice dintre expeditor şi adreasant), iar celălalt este codul (un sistem de semnificaţii 
împărtăşite prin intermediul căruia a fost structurat mesajul). 


Jakobson şi-a reprezentat modelul astfel: 


context 
Expeditor— mesaj —— ~ Destinatar 
contact 


cod 


Factorii constitutivi ai comunicării, după Jakobson 


Fiecare factor determină altă funcție a limbajului; în orice act de comunicare vom găsi toate 
aceste funcții, dar de fiecare dată putem avea o altă ierarhie a acestora. Rezultă un model similar 
celui precedent, unde fiecare funcție ocupă o poziţie similară cu cea a factorului la care se referă: 


referențială 
emoțională —— poetică —————  persuasivă 
empatică 
de metalimbaj 


Funcţiile limbajului în actul de comunicare, după Jakobson 


Să le explicăm pe rând: 
1) Funcţia emoțională exprimă relaţia dintre mesaj şi expeditor (mulţi autori o mai numesc şi 


“funcție expresivă”). Conform acestei funcții, mesajul transmite emoţiile, atitudinile, statusul 
profesional, clasa socială etc. ale expeditorului (toate acele aspecte care personalizează orice 

mesaj, făcându-l unic). Această funcţie variază între un minim (de pildă, într-o ştire de presă) şi 
un maxim (în poezia de dragoste). 


2) Funcţia persuasivă descrie efectul mesajului asupra destinatarului. Şi ea variază între un 
minim (să spunem, gluma gratuită sau jocul de cuvinte) şi un maxim (de pildă, comanda militară). 


3) Funcţia referenţială descrie orientarea reală a mesajului, ceea ce este primordial în 
comunicarea de tip obiectiv, factuală, preocupată de “adevăr” şi “acuratețe”. 

Aceste trei funcții sunt atât de evidente, încât le putem considera de bun-simţ; ele corespund, 
de fapt, elementelor 4, B şi X din modelul lui Newcomb. Următoarele trei funcții par mai puțin 
familiare, deşi — după cum vom vedea - cea empatică a mai apărut în scenă, formultaă însă în alți 
termeni. 


4) Funcţia empatică menţine relația dintre expeditor şi adresant, păstrând canalele deschise; 
ea asigură posibilitatea realizării actului de comunicare. Altfel spus, această funcție realizează 
ceea ce s-a numit elementul redundant al mesajelor". 


5) Funcţia de metalimbaj constă în identificarea codului utilizat în comunicare. Când am 
scris cuvântul redundant în rândurile de mai sus, am folosit codul teoriei comunicării (în speță, 
al celei elaborate de Shannon şi Weaver), iar nu codul limbajului curent, unde cuvântul are 
înțelesul de “abundență inutilă de expresii verbale sau de imagini”. 

Orice mesaj inteligibil are şi o funcţie de metalimbaj — uneori implicită, alteori explicită”. 
Cum se poate identifica codul folosit în comunicarea nonverbală? Fiske dă următorul exemplu: 
un pachet de ţigări gol aruncat pe o bucată de ziar vechi înseamnă dezordine; dar dacă pachetul 
este lipit de ziar şi ambele sunt înrămate, ele formează un obiect artistic. Aici, rama îndeplineşte 
funcţia de metalimbaj'$. 


6) Funcţia poetică exprimă relația mesajului cu el însuşi (de fapt, relațiile dintre elementele 
sale). Ea este cel mai mult evidentă în comunicarea artistică, unde are şi rolul central". În 
exemplul invocat de Fiske, această funcție este îndeplinită de relaţia estetică dintre pachetul de 
țigări şi ziar, care naşte metafora “societăţii-care-aruncă-lucruri” şi în care oamenii au devenit 
“producători-de-resturi” (imagini dragi artei pop). 


Jakobson ilustrează funcţia poetică cu sloganul electoral “ÎI susțin pe Ike” (I like Ike), lansat 
în campania electorală a preşedintelui Eisenhower. În engleză, sloganul este format din trei 
monosilabe, fiecare conținând acelaşi diftong; în plus, două dintre ele rimează. Dacă adăugăm 
faptul că nu există decât două consoane, ne dăm seama că totul conduce 
spre un slogan “poetic”: plăcut, memorabil. 

Dacă se va considera acest slogan o insignă, ceea ce a şi fost în 
campanie (a se vedea imaginea alăturată), analiza ar poate fi continuată în 
planul imaginii vizuale, în care numele “Ike”, diminutivul de alint al 
generalului Eisenhower, apare lizibil şi pe verticală. Este clar că ne aflăm 
în faţa unei mostre de comunicare vizuală exemplară. 

2. ŞCOALA SEMIOTICĂ 


Pentru şcoala semiotică, mesajul este o construcție de semne care, prin interacțiune cu 
receptorul, produce înţelesul. Accentul nu se pune atât pe comunicarea ca proces, cât pe 
comunicarea ca generator de semnificaţii. Emiţătorul (transmițător de mesaj) scade în 
importanţă. Atenţia se îndreaptă asupra “textului” şi a modului în care este “citit” acesta. 
“Lectura” este procesul de descoperire de sens ce apare atunci când “cititorul” interacționează 
sau negociază cu “textul”. Negocierea are loc când “cititorul” filtrează mesajul, prin sita 
modelului cultural, în ceea ce priveşte semnele şi codurile care compun mesajul”. Cu cât 
împărtăşim aceleaşi coduri şi acelaşi sistem de semne, cu atât mai apropiate vor fi cele două semnificații 
atribuite mesajului (1, p. 61). 

Aşadar, mesajul nu este ceva trimis de la A spre B, ci element într-o relație structurată ce 
include printre alte elemente şi realitatea externă, şi producătorul/cititorul. Producerea şi lectura 
textului sunt privite ca paralele (dacă nu chiar identice); în cadrul acestor procese, relația este 
structurată astfel încât ele ocupă acelaşi loc. 

Studiind comunicarea din această perspectivă, a semnificației, va trebui să ne obişnuim cu un 
nou set de termeni, cum ar fi: semiotică, semn, semnificaţie, icon, index — toţi referindu-se la căi 
diferite de creare de înţeles. Astfel, modelele de comunicare vor diferi de cele deja amintite prin 
aceea că nu sunt lineare şi nu conţin săgeți care să indice fluxul mesajului. Ele sunt modele 
structurale, şi orice săgeți, atunci când apar, indică relații între elemente în cursul creării de 
semnificaţii. 

a. Semiotica”. În centrul preocupărilor sale se află semnul. Studiul semnelor şi al modului în 
care acestea funcționează este denumit semiotică sau “semiologie”. Semiotica are trei arii majore 
de studiu: 

i. semnul însuşi; 

ii. codurile sau sistemele în care sunt organizate semnele; 

iii. cultura în care operează aceste semne şi coduri. 

Semiotica îşi concentrează atenția asupra “textului” şi acordă receptorului sau “lectorului” un rol 
mult mai activ decât în majoritatea modelelor comunicării proces (modelul lui Gerbner fiind o 
excepție). Pentru semiotică, mesajul transmis este o construcţie de semne care, în urma 
interacțiunii cu receptorul, produce înțelesul. Acesta se naşte sau este “descoperit” în procesul 
“lecturii”, care este un proces de negociere între “lector” şi “text”. Primul constribuie cu experiența 
sa culturală referitoare la semnele şi codurile celui de-al doilea. 

b. Semn şi semnificaţie. Toate modelele ce urmăresc semnificația au cam aceeaşi formă. 
Fiecare dintre acestea urmăreşte trei elemente, care sunt implicate în orice studiu al 
semnificației. Acestea sunt: semnul, la ce se referă semnul şi cei care îl utilizează (consumatorii 
de semn). Un semn este ceva fizic, perceptibil pentru simţurile noastre, care se referă la altceva decât 
el însuşi şi care depinde (pentru a fi un semn) de recunoaşterea lui de către consumatorii săi”. 

Charles Sanders Peirce şi Ferdinand de Saussure sunt cercetătorii ce au pus bazele semioticii. 
Primul vede semnul, semnificatul şi consumatorii săi ca vârfuri ale unui triunghi. Fiecare 
element este în strânsă legătură cu celelalte două şi poate fi înțeles numai prin celelalte două 
elemente. Odată cu Saussure, ştiinţele limbajului renunță la ideea că semnele lingvistice s-ar 
referi la “obiecte” din realitate, depăşind astfel “eroarea refernțialităţii”, cum o numeşte Umberto 
Eco în Tratatul de semiotică generală. Deşi nu părăseşte presupoziția existenţei unei realități 
obiective (proprie tuturor filosofiilor realiste), Saussure introduce o idee revoluționară, care va 
marca destinul ştiinţelor limbajului şi comunicării: semnele se referă la concepte, nu la lucruri. 

Peirce adoptă însă o linie uşor diferită. Susţine că semnul constă în forma sa fizică asociată 
unui concept mental şi că acest concept mental, la rândul său, este un mod de a înţelege realitatea 
externă. Semnul este legat de realitate numai prin conceptele pe care le au cei ce-l folosesc. 

2.1. Charles S. Peirce (15) a identificat o relație de tip triunghiular între semn, utilizator şi 
realitatea externă. El consideră că semnul se adresează cuiva, creând în mintea acelei persoane un 
semn echivalent. Acesta este numit interpretantul primului semn. Primul semn există pentru obiect. 


Elementele semiozei la Ch. S. Peirce - apud Zeman (16) 


Săgețile duble arată că fiecare termen poate fi înțeles numai în relație cu ceilalți doi. Un semn 
se referă la altceva decât el însuşi — obiectul, care este înțeles de către altcineva; adică are un 
efect în mintea celui care îl foloseşte — interpretantul. Acesta nu este consumatorul, utilizatorul 
semnului, ci ceea ce Peirce denumeşte “adevăratul efect semnificant” — un concept mental 
produs deopotrivă de către semn şi de experienţa utilizatorului în legătură cu obiectul”. 

Peirce a identificat o relaţie de tip triunghiular de semne: icon, index şi simbol. Iconul se 
aseamănă cu obiectul: o fotografie a mâinii este un icon, o hartă este un icon. Dar pot fi şi iconi 
verbali: interjecțiile sunt o tentativă de icon de limbaj. Indexul este un semn a cărei existenţă este 
în directă conexiune cu obiectul în cauză. Fumul este index pentru foc, strănutul pentru răceală. 
Simbolul este un semn a cărui conexiune cu obiectul este o problemă de convenție, înțelegere 
mutuală sau regulă. El comunică numai ceea ce oamenii au stabilit că reprezintă. Crucea roşie 
este un simbol, numerele sunt simboluri. 

Iată cum şi-a explicitat modelul însuşi Peirce (apud 16): “Un semn este ceva ce stă, pentru 
cineva, drept alt-ceva, într-o anumită privință sau într-o anumită măsură. Semnul se adresează 
cuiva şi creează în mintea acestei persoane un semn echivalent sau, poate, mai dezvoltat. Semnul 
pe care îl creează îl numesc interpretantul primului semn. Semnul stă drept alt-ceva, care este 
obiectul”. 


Continuatorii lui Peirce, Ogden şi Richards, vor propune tot un model triunghiular al 
semnificației: referentul, referința şi simbolul. Referentul corespunde “obiectului” de la Peirce, 
referința corespunde “interpretantului”, iar simbolul — “semnului”. Referentul şi referinţa sunt 
legate direct, ca şi referința cu simbolul; numai legătura dintre simbol şi referent este indirectă 
(sau “atribuită”). 

Vom vedea, în continuare, că acestă inovație apropie modelul Ogden-Richards de modelul lui 
Saussure. Ca şi acesta din urmă, cei doi autori britanici plasează simbolul într-o poziţie-cheie: 
simbolurile noastre ne direcționează şi ne organizează gândurile şi referențialele, iar 
referenţialele noastre ne organizează percepţia realității”. 

Simbolul şi referenţialul de la Odgen şi Richards sunt similare cu “semnificantul” şi, 
respectiv, “semnificatul” din modelul lui Saussure (cum vom vedea în paragraful imediat 
următor). Modelul Ogden-Richards poate fi ilustrat — schematic, desigur — ca în figura de mai Jos: 

Referent 


se referă la stă pentru 
(= alte relaţii cauzale) (= o relaţie atribuită) 


Referinţă simbolizează Simbol 
(concept) (= o relație cauzală) 


Elementele semiozei la Ogden şi Richards 


2.2. Ferdinand de Saussure (18), ca lingvist, a fost interesat în primul rând de limbaj. Spre 
deosebire de Peirce, pe el l-a preocupat mai mult modul în care semnele (sau, în cazul său, 
cuvintele) se corelează cu alte semne, decât de modul în care se corelează cu “obiectul” 
peirceean. El îşi concentrează atenția mult mai direct asupra semnului însuşi. Pentru Saussure, 
semnul este un obiect fizic cu semnificaţie sau “un semn constând din semnificant şi semnificat”. 
Semnificantul este imaginea semnului aşa cum îl percepem — urma pe hârtie sau sunetele în aer; 
semnificatul este conceptul mental la care se referă. Acest concept mental este cam acelaşi la toți 
membrii aceleiaşi culturi, care vorbesc aceeaşi limbă. 

El este interesat în primul rând de relaţia semnificantului cu semnificatul, precum şi, cum am 
amintit mai sus, de relația unui semn anume cu celelalte. Termenul lui Saussure de “semnificat” 
are similarități cu cel de “interpretant” folosit de Peirce, dar Saussure nu foloseşte niciodată 
termenul de “efect” (urmare, consecință) pentru a relaționa semnificantul şi semnificatul: el nu 
manifestă interes pentru domeniul utilizatorului de semn. Analiza semnului în maniera lui 
Saussure trimite într-un plan secund problema semnificației, a relaţiei dintre semnificat şi 
realitate (sau a celei dintre “semnul” considerat de Peirce şi “obiect”). Lingvistul elveţian a fost 
mai puţin preocupat de relația cu “obiectul” sau cu “realitatea externă”. După cum remarcă 
Fiske, atunci când ajunge la această relație, Saussure o numeşte “semnificare” şi o expediază: 


semnificare 


Semnificant Semnificat ——~~~ Realitate externă 
(= existenţa fizică (= concept mental) (= semnificaţie) 
a semnului) 


Elementele semiozei la Ferdinand de Saussure 


Cum funcţionează, totuşi, semioza, adică relația de semnificare? Pentru a o ilustra, Fiske 
optează pentru semnele “OX”. Puse pe hârtie, cele două semne pot să însemne primele două 
mutări la un joc de “x şi zero”, caz în care rămân doar semne pe hârtie. Dar decă le citim ca pe 
un cuvânt, obţinem cuvântul ox (în engleză, “bou”). În acest caz, avem un semn compus din 
semnificant (cele două litere) şi un semnificat, adică un concept mental pe care îl avem despre 

această categorie de animale. Relaţia dintre concept şi realitatea fizică (exterioară) este o 
semnificare, este modalitatea noastră ca ființe umane de a da semnificaţie lumii, adică de a o 
înțelege. 

Este important să înţelegem că nu numai semnificantul este produsul unei anumite culturi (în 
cazul de față, alăturarea literelor o şi x fiind produsul culturii engleze), ci şi semnificatul 
(conceptul mental). Acesta va diferi de la o cultură la alta, chiar atunci când ele folosesc acelaşi 
cuvânt: un concept mental va avea fermierul din Texas şi alt concept mental vor avea un copil 
londonez, un aborigen din Australia sau un pescar din Noua Zeelandă”€. 

Semiotica evaluează comunicarea ca generare de semnificaţie prin mesaje - generare realizată 
fie de cel ce codifică, fie de cel ce decodifică mesajul. Semnificația nu este un concept static, 
absolut, clar delimitat în mesaj. Ea este un proces activ; pentru a caracteriza acest proces, 
semioticienii folosesc verbe ca a crea, a genera sau a negocia. Negocierea este poate cel mai 
util dintre ele, pentru că implică un “mai-las-eu — mai-laşi-tu” între persoană şi mesaj. 

Nu putem încheia acest capitol fără să sesizăm caracterul abstract al subiectului în cele două 
abordări descrise de Fiske. Roman Jakobson introduce o dimensiune mai umană în ideea de 
comunicare, căci la el apare noțiunea de context, precum şi elementul psihologic, care lipsesc cu 
desăvârşire la Shanon; totuşi, abordarea subiectului comunicator rămâne foarte superficială. 
“Într-un anumit fel, Saussure şi Chomsky pe de-o parte, Jakobson pe de altă parte, “ocolesc” 
subiectul, primii studiind ceea ce se petrece în amontele luării de cuvânt, celălalt studiind ceea ce 
se petrece în aval” (19, p. 54). Saussure şi Chomsky descriu un sistem formal interiorizat de om, 
care-i permite să dialogheze cu semenii săi, sistem pe care Auguste Comte îl numea “tezaur 
universal”. Pierre Bourdieu leagă această noţiune de teoria saussuriană: “Saussure dizolvă 
problema condiţiilor economice şi sociale în procesul de însuşire a limbii, fără a avea niciodată 
nevoie s-o pună, recurgând, ca şi Auguste Comte, la metafora tezaurului, pe care o aplică 
indiferent de “comunitate” sau de individ: el vorbeşte despre "tezaur interior”, de "tezaur depus 
prin practica vorbirii în subiecți aparținând aceleiaşi comunităţi”, de "suma tezaurelor limbii 
individuale” sau de "suma amprentelor depuse pe fiecare creier”.” (20, p. 24). 

lată ce reprezentare a relației subiect-limbă propune Claire Bourguignon: 


Saussure / Chomsky 
Limba = “tezaur universal” 


Jakobson 
Limba = “cod” pentru 
utilizare comunicativă 


Relaţia subiect-limbă la Saussure, Chomsky şi Jakobson (19, p. 57) 


Săgeata verticală pleacă de la “limbă — tezaur universal” şi merge spre subiect, făcând din 
acesta depozitarul unui sistem formal universal, pe care Saussure şi Chomsky l-au înţeles fiecare 
în felul său. Săgeata orizontală pleacă de la subiect şi merge spre exterior, ca transmițătorul unui 
“cod”, conform teoriei lui Jakobson. Prin această schemă, cercetătoarea franceză vrea să arate că 

subiectul este fie “receptacul”, fie “destinatar”, dar în nici un caz un subiect ca existenţă de sine 
stătătoare. 

Astfel, la Jakobson subiectul nu apare în dimensiunea sa subiectivă, fiind redus la rolul de 
“destinatar”, comunicarea devenind pur şi simplu informativă, limbajul neavând alt statut decât 
acela de “cod”. Avem aici o înțelegere a comunicării care dăinuie în imaginarul multor 
contemporani de-ai noştri. Faptul că unii manageri şi oameni politici reduc campaniile de 
comunicare la campanii de informare sau faptul că alții confundă Relaţiile Publice cu 
publicitatea se explică prin această viziune asupra limbajului, adânc înrădăcinată”. 


O sistematizare foarte utilă a modelelor triadice ale semnului a propus Umberto Eco (apud 3, 
p.101). Ea este utilă pentru că ne ajută să vedem relativa echivalență între clasificările propuse 
de diferiți autori, precum şi diferenţele dintre ele. Vasile Macoviciuc sesizează, pe bună dreptate, 
că aceste diferenţe “sunt uneori pur terminologice, însă, de cele mai multe ori, ascund divergențe 
interpretative” (idem, p.102). 

Pentru o viziune cât mai amplă asupra abordărilor, teoriilor şi metodelor care populează 
întinsul domeniu pe care-l numim generic “ştiinţele comunicării”, este de recomandat 
consultarea cărţii profesorului loan Drăgan, Paradigmele comunicării de masă (21). 


În încheiere, trebuie precizat că cele două moduri de a înţelege comunicarea nu sunt neapărat 
contradictorii; ele sunt două abordări din unghiuri diferite, de pe poziții diferite, dar 
complementare. Cu alte cuvinte, deşi adepţii “şcolii proces” sunt cantonați sub o altă 
paradigmă”? faţă de cei ai şcolii semiotice, cele două abordări nu se exclud din punct de vedere 
practic. Vom vedea că în practica profesională, comunicrea socială poate fi abordată şi ca 
proces, şi ca generare de semnificaţii. De pildă, în cadrul unei simple campanii de informare, 
modelele “şcolii proces” ne vor fi deosebit de utile; în schimb, atunci când urmărim schimbul de 
valori, transformarea unor reprezentări şi atitudini, abordarea semiotică devine o condiţie 
obligatorie a succesului. Acest lucru se întâmplă în toate campaniile de comunicare, cea mai 
complexă dintre ele fiind campania electorală. 

NOTE 


1. Până la Charles Peirce (1839-1914), semiotica s-a confundat cu filosofia limbajului. Pentru Peirce, semiotica 
reprezintă cadrul de referinţă care înglobează orice alt studiu, aceasta explicând şi marea varietate a domeniilor de 
care s-a ocupat. Tzvetan Todorov aprecia, de altfel, că Peirce “nu are o operă coerentă. Doctrina sa se schimba de la 
un an la altul” (2, p. 113). 

Principala contribuţie a lui Peirce la dezvoltarea semioticii ca ştiinţă autonomă este considerată a fi definiția dată 
semnului: “un Semn sau un Reprezentant este ceva Prim care, în legătură cu un altceva secund, numit Obiectul său, 
intră într-o asemenea relaţie triadică încât este capabil să determine un al Treilea, numit Interpretantul său, să îşi 
asume aceeaşi relaţie triadică faţă de Obiect, asemănătoare aceleia dintre Semn şi Obiect” (2, p. 41). La rândul lui, 
semnul este o relaţie de trei termeni (semn, obiect şi interpretant): ceva care provoacă procesul de înlănțuire, 
obiectul existent în realitate şi efectul pe care semnul îl produce asupra interpretantului. Interpretantul este şi el un 
semn pentru alt Interpretant — şi aşa mai departe, până la Semnele perfecte (de pildă, relaţiile dintre cuvânt şi 
termenii care îl definesc în dicționar: sinonimia sau parafrazarea). O altă realizare remarcabilă a lui Peirce este 
clasificarea semnelor (a distins 66 de varietăţi). Cea mai cunoscută (dar şi cea mai prost interpretată) este distincția 
Icon-Indice-Simbol, care corespunde, la Peirce, celor trei niveluri ale experienţei umane: calitățile simţite (ale 
obiectelor), experiența efortului şi semnele. 

Pentru filosoful american, “cuvintele unei limbi sunt simboluri”, ceea ce îl plasează pe Peirce în categoria 
concepţiei instrumentaliste (varianta cuvântului-simbol). Din acest punct de vedere ni se pare incitantă aprecierea pe 
care o găsim la Vasile Macoviciuc, după care “Se poate bănui în opţiunea lui Peirce un ideal religios dislocat şi 
resemnificat în cadre scientiste” (3, p. 68). 


2. La Saussure găsim ideea că studiul gramaticii contemporane permite identificarea elementelor gramaticale 
vechi cu elemente apărute ulterior, chiar dacă structurile lor sunt aparent diferite. Rezultă că limbajul este o 
structură a gândirii care ar exista independent de formele lingvistice, căci există o diferenţă de natură între limbă 
(la langue) şi vorbire (la parole) (2, p. 44). În viziunea lui Oswald Ducrot, “din teza saussuriană rezultă că există un 
arbitrariu lingvistic fundamental distinct de arbitrariul fiecărui semn izolat. Gândirea există înaintea limbajului 
[subl. ns., D.B. ], ca o masă amorfă, ca o nebuloasă, fără structuri privilegiate” (2, p. 30). 

Sublinierea noastră în textul lui Ducrot vrea să indice una dintre rațiunile pentru care îl considerăm pe Saussure 
unul dintre teoreticienii limbajului care pun gândirea înaintea limbajului (sensul înaintea semnului, semantica 
înaintea semioticii). După cum vom vedea în captolul următor, el este unul dintre adepţii abordării “riguroase” a 
limbajului, subordonată idealului hilbertian de inteligibilitate. De altfel, o spune el însuşi, cât se poate de explicit: 
“Trebuie să recunoaştem că forma teoretică şi ideală a unei ştiinţe nu este întotdeauna aceea pe care i-o impun 
exigenţele practicii. În lingvistică, aceste exigenţe sunt mai imperioase decât oriunde; ele scuză, într-o oarecare 
măsură, confuzia ce domneşte în prezent în aceste cercetări. (...) Idealul ar fi ca fiecare savant să se consacre uneia 
sau alteia dintre aceste cercetări şi să cuprindă, în această ordine, cât mai multe fapte posibile; dar e foarte greu să 
posezi, ştiinţific, limbi atât de diferite” (2, pp. 112-113). Este foarte greu, dar pentru Saussure ar fi de dorit, şi, 
oricum, el nu spune că n-ar fi posibil... 


3. Pentru Saussure, de exemplu, limba — în calitatea ei de “sistem de semne” — este comparabilă cu scriitura, cu 
formulele de politeţe, cu însemnele militare sau cu alfabetul muţilor. El credea că este nevoie de o ştiinţă a semnelor 
(“semiologia”) care să studieze semnele în viaţa socială. “Saussure avea nevoie de semiologie pentru a integra în ca 
lingvistica. El o vedea ca pe o ramură a psihologiei sociale” (2, p. 116). Ajunsese să viseze la o semiotică 
generalizată şi dintr-un “elan hilbertian”, dar şi ca lingvist, din cerințe interne, proprii concepției sale despre limbă. 


4. Un occidental ştie că este membru al unei societăți vestice, fiindcă — pentru a da doar una dintre multiplele 
şi ceilalți membri ai acestei culturi. Dar devine conştient de diferenţele culturale dacă, spre exemplu, vizitând 
România, aude un discurs tributar “societăţii de subzistență” sau “economiei centralizate”. 


5. Shannon şi Weaver au studiat în timpul războiului, la Bell Telephone Laboratories, în SUA; preocuparea lor 
era aceea de a stabili o modalitate prin care canalele de comunicare să fie folosite mai eficient. Pentru ei, canale de 
comunicare erau cablurile telefonice şi undele radio. Teoria pe care au elaborat-o le-a permis să abordeze problema 
transmiterii unei cantități maxime de informaţii printr-un canal dat şi să afle cum se măsoară capacitatea unui canal 
oarecare. Modul în care au abordat problemele este de înțeles, având în vedere formaţia lor de ingineri şi 
matematicieni. 

6. Punem unitatea numită bit ca măsură a informaţiei. Bit înseamnă, în practică, alegerea dintre Da şi Nu (0/1). 
Aceste alegeri binare, opoziții binare sunt baza limbajului computerelor şi — ar pretinde un psiholog — a felului în 
care operează creierele noastre. De exemplu, sperăm să stabilim vârsta cuiva printr-o serie de alegeri binare: 
bătrân/tânăr, dacă e tânăr, atunci e adult sau pre-adult; dacă e pre-adult, e adolescent sau pre-adolescent;, dacă e pre- 

adolescent, e de vârstă şcolară sau preşcolară; dacă e preşcolar, e copil sau bebeluş. Răspunsul este bebeluş şi a fost 
obţinut în urma a cinci selecții; deci am utilizat cinci biți de informaţie. 


7. Pluralul rațe nu poate fi considerat redundant, deoarece se serveşte doar de o modificare fonetică (a lui ă în e) 
pentru a ne avertiza că termenul se referă la mai multe obiecte de tipul desemnat prin cuvântul rață. 


8. Dacă se doreşte a se comunica identitatea cărților dintr-un pachet de cărți de joc, în mod vizual, arătându-se 
fiecare dintre acestea, fiecare semnal va avea un maximum de entropie dacă pachetul de joc este amestecat complet. 
Dacă va fi aşezat în ordine, fiecare semnal va avea un maximum de redundanță, deoarece receptorul poate identifica 
modelul de aranjare a pachetului de cărți. 


9. Pentru a ilustra importanţa regulilor de folosire a semnelor, Fiske dă ca exemplu scrierile secrete, pe care le 
consideră o formă avansată a codurilor. Acestea pot fi grupate în trei mari categorii: 

i. Scrieri invizibile; trebuie considerate astfel toate scrierile care nu-şi dezvăluie calitatea de scrieri decât după 
o anumită prelucrare fizico-chimică a suportului. 

il. Scrieri disimulate; acestea presupun înlocuirea convenţională a unor nume, cuvinte sau expresii cu altele, 
menite să inducă în eroare pe indiscreți. 

iii. Scrieri cifrate; fiecare literă va fi înlocuită de o cifră, după un model prestabilit. Astfel, textul va arăta ca o 
înşiruire de numere. 


10. Această “potrivire” este controlată de modelul cultural al fiecăruia. Aşadar, oameni din culturi diferite vor 
percepe realitatea diferit; iar percepţia nu este doar un proces psihologic care se desfăşoară înăuntrul individului, ci 
şi o problemă de cultură. 


11. Conţinutul nu este simplă transferare a ceva sub o anume formă sau datorită unei anume forme, ca în ceea ce 
I. A. Richards numeşte cu aversiune “teoria comunicării ca vulgară împachetare”. Richards foloseşte această 
sintagmă plină de culoare pentru a-şi vărsa disprețul asupra unor abordări din teoria comunicării, de genul 
modelului Shannon-Weave, care consideră că ar exista un miez al mesajului, anterior şi independent în raport cu 
forma. Acesta este apoi codificat, adică este împachetat într-un limbaj ca un colet care trebuie trimis. Receptorul nu 
trebuie decât să decodifice, adică să despacheteze “coletul”. 

În viziunea lui Richards, mesajul nu există înainte de a fi codificat (exprimat în limbaj articulat), iar codificarea 
mesajului este un proces creativ. În timpul şi cu prilejul exprimării mesajului, subiectul creează sensuri noi sau 
modifică sensuri vechi: mesajul se autogenerează în însuşi procesul comunicării. Tocmai de aceea selecția este la 
fel de importantă în ambele dimensiuni ale modelului Gerbner — “verticală” şi “orizontală”. Mai întâi există o 
selecție a mijloacelor (canalul şi medium-ul), apoi există o selecţie în ceea ce priveşte perceperea evenimentului, din 
care rezultă E.. Aşa cum E, nu este niciodată o replică pe deplin inteligibilă şi completă a lui E, tot aşa un semnal 
despre E, nu atinge niciodată completitudinea şi inteligibilitatea deplină. Dacă selecția este o fatalitate, atunci 
distorsiunea mesajului iniţial este şi ea inevitabilă. În comunicare, “obiectivitatea informaţiei” este o iluzie! 


12. Accesul la media este o cale de exercitare a puterii şi controlului social. Aceasta este o credință larg 
răspândită despre media; pentru a găsi ilustrări nu avem decât să privim relația dintre guvernele autoritare şi media 
lor sau să constatăm că printre primele ţinte ale unei forţe care urmăreşte să răstoarne Puterea se numără posturile 
naționale de radio şi de televiziune. 


13. Politica unor companii de televiziune de a fixa programe ce conţin sex sau violență după ora 9 seara este o 
modalitate de limitare a disponibilității. 


14. Pentru Newcomb, rolul comunicării este simplu. menţinerea echilibrului în sistemul social. Dar ideea lui 
este extrem de importantă, mai ales pentru “democraţiile în formare”, cum este şi societatea românească de astăzi. În 
perioada de după cel de-al doilea război mondial, democrațiile occidentale au experimentat cu succes funcţia de 
echilibrare a comunicării: înființarea consiliilor economico-sociale, care au facilitat comunicarea dintre principalii 
actori sociali (sindicate, patronate şi guvern), instrumentalizarea conceptului de democrație conasociaționistă (mai 
ales în ţări în care societatea era brăzdată de tranşee foarte adânci), dezvoltarea profesională a negocierii, medierii 
conflictelor sau gestionării crizelor, folosirea Relaţiilor Publice în direcția unor politici consensualiste. Prosperitatea 
economică a acestor democraţii în ultimele 5-6 decenii nu poate fi înțeleasă fără luarea în considerare a păcii 
sociale, iar aceasta nu poate fi explicată fără a se ţine cont de efortul politic de a instrumentaliza comunicarea, de a 
face din comunicarea socială o comunicare eficientă 

15. A poate fi guvernul, B — un sindicat, iar X — politica de salarizare. În acest caz, un guvern socialist şi un 
sindicat — care teoretic conlucrează (sunt “prieteni”) — se vor găsi forțați să țină mai multe întruniri pentru a cădea de 
acord asupra politicii de salarizare (X). Dar dacă A este un guvern de dreapta (“neprieten” cu sindicatele), A şi B nu 
vor mai fi presaţi să a fi de acord asupra lui X. Dacă relația 4-B nu este una de “simpatie”, ei pot avea opinii diferite 
despre X şi sistemul să fie totuşi în echilibru. 


16. După Shannon şi Weaver, cea de-a doua funcție a redundanţei este empatică: a spune “Bună!” pe stradă 
înseamnă a transmite un mesaj înalt redundant, dar care are rolul de a menţine deschise canalele de comunicare, de a 
le păstra în stare de funcţionare. 


17. La nevoie, explicitarea se poate face prin folosirea unor enunțuri meta-comunicaționale, cum ar fi enunţurile: 
“Să ne precizăm termenii! ”, “Era o glumă!” sau “Tocmai încercam să-ți spun că te iubesc”. Atunci când situaţia 
de comunicare nu ne permite să folosim enunţuri meta-comunicaționale (de pildă, în publicitate sau în discursul 
electoral), se pot folosi propoziţii incidente, comparații, sinonimii sau analogii. O incidentă de felul “Ne aflăm, cum 
ar spune Karl Popper, în faţa unei atitudini critice” are darul de a atrage atenția destinatarului că nu folosim 
termenul “critic” în sensul cu care este utilizat în vorbirea cotidiană (“a scoate în evidență doar părțile negative”, “a 
înfiera”). Enunţurile meta-comunicaţionale sunt foarte bine venite în comunicarea ştiinţifică sau în cea didactică, 
unde există convenții explicite cu privire la un scop de asemenea explicit: cunoaşterea adevărului — respectiv, 
sporirea gradului de inteligibilitate. Dar ele nu sunt de recomandat în comunicarea socială, unde scopul principal 
este realizarea consensului. În general, ele trebuie evitate de fiecare dată când nu dorim să punem pe cineva “cu 
spatele la zid”. 


18. Vameşii americani care, în 1926, i-au confiscat lui Constantin Brâncuşi opera “Pasăre în zbor ” (variantă în 
bronz a “Pasărei de aur”) nu ar mai fi crezut că au în fața ochilor “o piesă industrială” dacă ar fi văzut-o pe un 
piedestal într-un muzeu - de pildă, la Muzeul de Artă Modernă din New York, unde se şi află în prezent. În acelaşi 
muzeu poate fi văzut un superb “monopost” Ferrari, de un roşu strălucitor (vezi Anexa 1, foto a), care pe un traseu 
de Forumla 1 ar fi perceput, pur şi simplu, ca “o piesă industrială”; în muzeu, el este perceput ca obiect de artă (ceea 
ce au şi urmărit custozii aşezământului). În acest caz, funcția de metalimbaj este îndeplinită chiar de muzeu. Dar 
pentru a reveni în domeniul artei pop, evocat de exemplul lui Jakobson, credem că aici se atinge o limită de 
nedepăşit în ceea ce priveşte funcția de metalimbaj în artele plastice. Un artist ca Andy Warhol reproduce clişee 
fotografice pe care le des-compune cromatic şi le re-compune topologic pentru a sugera o anumită idee (de pildă, în 
lucrarea sa din 1967, Marilyn, el sugerează prin această tehnică dezumanizarea portretului actriței Marilyn Monroe, 
datorită difuzării lui excesive prin mass media). Alţii pictează în ulei obiecte banale, care sunt re-semnificate în 
codul artistic prin însuşi faptul că au fost pictate, cum vedem în celebrul tablou al lui Oldenburg, Uriaşii pantaloni 
albaştri (vezi Anexa 1, foto b). 

[Pentru a nu fi bănuiţi de “naivitate intelectualistă”, vom scrie o notă la notă, pentru a preciza că “scandalul 
Brâncuşi”, care a degenerat într-un proces intentat de sculptorul român Vamei S.U.A., întins pe durata a doi ani 
(1926-1928), a avut dedesubturi mai complexe, analizate de unul dintre cei mai fideli biografi ai artistului, Geist 
(Brancusi by S. Geist — New York, 1928), de sculptorul american Iacob Epstein (An autobiography — Londra, 1956) 
sau de V.G. Paleolog în studiul “Procesul lui Brâncuşi cu Vama Americană” (Omagiu lui Brâncuși, volum editat de 
revista “Tribuna” în 1976, cu ocazia Centenarului Brâncuşi). Nu putem face abstracție de faptul că “scandalul 
Brâncuşi” a fost produsul “unei josnice uneltiri puse la cale de profesioniştii titrați şi academişti, cuibăriți în 
oficialitatea protectoare”, care se simțeau “amenințați de valul artei moderne şi de prestigiul dobândit în arta 
sculpturii de C. Brăncuşi”, cum afirmă V.G. Paleolog (/ucr. cit., p.222). Dar nu putem să nu afirmăm, totodată, că 
această “josnică uneltire” a fost posibilă tocmai fiindcă funcția de metalimbaj invocată de Jakobson nu a funcționat 
în cazul sculpturii “Pasăre în zbor”. Şi aici nu este vorba de banala ignoranță a unor funcționari, ci de o reacție 
tipică pentru situaţiile în care se naşte o nouă paradigmă culturală (aspect ce va fi dezvoltat în capitolul IV). 
Revenind la funcția de metalimbaj, aceasta a lipsit nu pentru că n-ar fi existat elementul care să atragă atenția asupra 
codului în care trebuia semnificat obiectul din bronz, ci fiindcă o parte a artiştilor americani şi o mare parte a 
publicului nu recunoşteau însuşi codul — mai precis, legitimitatea noului cod artistic propus în sculptură de 
Constantin Brâncuşi. (Legenda spune că unul dintre judecători l-ar fi întrebat pe Brâncuşi dacă, întâlnind într-o 
pădure o astfel de pasăre, ar trage cu puşca în ea). Citându-l pe Thomas Munro, care scria că “în acest proces s-au 
înfruntat concepții diferite despre natura artelor” (Artele şi relațiile lor naturale — 1954), V.G. Paleolog compară 
procesul lui Brâncuşi cu “cele istorice suferite de eroii minţii cum au fost cele ale lui Socrate, Giordano Bruno ori 
Galileo Galilei” — desigur, “sentinţele şi consecințele fiind altele decât cu prilejul Brâncuşi din 1926” (ibidem). 
Dacă sentințele şi consecințele asupra înpricinaţilor au fost diferite, toate aceste procese au în comun ceva 
important: ele exprimau lupta ideală dintre două paradigme concurente şi lupta reală dintre reprezentanţii 
paradigmei dominante şi cei ai noii paradigme. Dar această luptă este o poveste fără sfârşit...] 

19. Jakobson arată că funcţia poetică operează şi în conversaţia obişnuită: el crede că vorbitorii de engleză spun 
“martor pasiv” (innocent bystander) şi nu “martor ocular” (uninvolved onlooker) pentru că structura ritmică a primei 
expresii este mai plăcută, mai estetică. În limba română, funcţia poetică se manifestă deosebit de frecvent — de la 
vorbirea cotidiană, până la titlurile de presă şi discursurile oficiale. Orăşenii spun “Poftă bună!” şi nu “Poftă mare”, 
deşi a doua expresie este mai logică (pofta nu poate fi bună sau rea, dar poate fi mare sau mică). Dar dacă “Poftă 
bună!” trimite gândul la o “mâncare bună”, “Poftă mare!” îl duce la idei ignobile, de genul “gură mare”, “burtă 
mare” etc. Pentru un politician care vrea să-şi convingă auditorii, a spune că România este o ţară “frumosă” sau 
numai “bogată şi frumoasă” pare insuficient; el este în stare să se abată de la realitate şi să afirme “România este o 


x» 


țară mare, bogată şi frumoasă” nu din raţiuni de obiectivitate (care sunt exprimate de funcția referențială), ci din 
rațiuni estetice: melodicitatea limbii române, o anumită “tonalitate” a acesteia parcă cer trei atribute (altfel, fraza 
pare neterminată). Nu mai dăm exemple de titluri din ziare; ele se găsesc pe toate drumurile (mulți ziarişti români 
sunt în stare ca de dragul unui efect estetic să denatureze nu numai realitatea, ci şi conținutul articolului la care se referă 


titlul). 


20. Nu avem decât să vedem cât de diferit redau ziarele acelaşi eveniment, pentru a realiza ce importantă este 
înţelegerea — această privire asupra lumii — pe care fiecare ziar o împărtăşeşte cu cititorii săi. De asemenea, cititorii 
cu experienţe sociale diferite pot găsi înțelesuri diferite în acelaşi text; ceea ce nu este neapărat o dovadă de eşec 
comunicațional (a gândi astfel este o dovadă a asimilării punctului de vedere semiotic, chiar esenţa abordării 
semiotice a comunicării). 


21. Aici nu ne propunem să dezvoltăm definiția semioticii şi nici să insistăm pe probleme legate de obiectul de 
studiu şi metodele folosite de această ştiinţă. De altfel, cursul nostru nu este unul de Semiotică, aşa cum s-ar preda 
la o facultate de Litere sau la una de Filosofie, de unde studenţii pot ieşi, printre altele, specialişti în semiotică. Într- 
o facultate de Comunicare şi Relaţii Publice, important este ca aceştia să-şi însuşească abordarea semiotică a 
comunicării, altfel spus, principalul obiect de referinţă al cursului nostru rămâne comunicarea. Studenţii din anul II 
pot revedea capitolul VIII din cursul de Filosofie al profesorului Vasile Macoviciuc, predat în anul I, capitol intitulat 
“Sisteme de semnificare şi procese de comunicare. Domeniile semioticii” (3, p. 97-111). 

Pentru cei interesaţi în mod special de acest domeniu, recomandăm lucrările unor autori români şi străini, unele 
fiind editate mai demult, altele — mai de curând (a se vedea titlurile 8, 9, 10, 11, 12, 13, 14). 


22. Semiotica preferă termenului de receptor pe cel de “lector” — chiar şi când este vorba despre o fotografie sau 
o pictură —, pentru că el implică un rol activ şi pentru că lectura este ceva ce am învățat să facem; ea este, deci, o 
activitate determinată de experienţa culturală a lectorului. Acesta ia parte la crearea semnificației textului: contribuie 
cu experienţa, cu emoţiile şi cu atitudinile sale. 


23. Un bun exemplu de semn este următorul: dacă un client dintr-un bar ridică o mână pentru a-l chema pe 
chelner, acesta din urmă, dacă va observa, va veni să vadă de ce a fost chemat. În acest caz, semnul este o chemare 
şi este recunoscut deopotrivă de către cei doi; semnificaţia este transmisă, deci comunicarea are loc. 


24. Aici se vede foarte clar încă o diferenţă între modelele liniare şi cele semiotice. Acestea din urmă nu fac o 
distincție principială între “codificator” şi “decodificator”. La Peirce, interpretantul este un concept mental al celui 
ce utilizează semnul, el aparţine utilizatorului, care poate fi şi vorbitor şi ascultător, şi scriitor şi cititor, şi pictor şi 
privitor etc. Decodificarea este la fel de activă şi creativă ca şi codificarea. 

Exemplu. Interpretantul cuvântului şcoală într-un context oarecare va fi rezultanta experienţei utilizatorului în 
legătură cu acest cuvânt (el îl va folosi, de pildă, cu privire la o şcoală de şoferi amatori sau la o clădire lângă care 
îşi parchează automobilul), precum şi a experienţei lui în legătură cu obiectul referit (cu instituţia numită “şcoală”). 
Sensul şi semnificaţia cuvântului nu sunt definite în dicționare; ele pot varia, între anumite limite, în funcție de 
experienţa utilizatorului. Limitele sunt date prin convenţii sociale (în acest caz este vorba de convențiile privind 
limba folosită într-o societate, într-o cultură sau sub-cultură). Aceste variaţii corespund şi unor convenții 
psihologice, existente între utilizatori (cel mai adesea, ele sunt implicite, dar pot fi stabilite şi explicit, prin 
intermediul aşa-numitelor “enunțuri meta-comunicaționale”). Pentru o mai bună înţelegere a teoriei lui Peirce, a se 
vedea antologia românească Semnificație şi acțiune (17) dedicată filosofului american, de unde putem afla viziunea 
despre lume a acestuia — implicit, filosofia care a stat la baza semioticii sale. 


25. Rolul referenţialelor perceptive în “lecturarea” lumii va fi analizat în capitolul V, paragraful 2. Deocamdată, 
să reținem ideea rolului esenţial al simbolurilor în formarea imaginilor despre lume. Vom înţelege mai bine şi, 
poate, mai din timp de ce cursurile de Filosofia culturii, de Simbolică politică şi de Antropologie politică sunt 
indispensabile pentru o pregătire superioară în domeniul comunicării sociale. 

În vederea familiarizării cu abordările culturologice ale simbolicii sociale (inclusiv ale simbolicii politice), se pot 
consulta lucrări accesibile, cum ar fi Pierre Francastel - Realitatea figurativă, în special capitolul “Semnificație şi 
figurare” (22, pp. 135-177); Gustav Rene Hocke - Lumea ca labirint (23, pp. 26-44); Gillo Dorfles — Estetica 
mitului (24); C.I. Gulian — Lumea culturii primitive, partea I “Structuri, funcţii şi valori” (25, pp. 22-86); Jaques Le 
Goff — Imaginarul medieval, în special studiul “Pentru un lung ev mediu” şi ultima parte, “În vederea unei 
antropologii politice” (26, pp. 34-43, 437-459), Samuel P. Huntigton, Viaţa politică americană, cu predilecție 
capitolul 2, “Crezul american şi identitatea națională” (27, pp. 26-49); Pascal Bruckner — Melancolia democraţiei. 
Cum să trăieşti fără duşmani? (28); Pierre Clastres - Societatea contra statului (29); Carmen Diaconescu — “Mitul 
şi mitul politic în interpretarea lui Ernst Cassirer” (30, pp. 157-189); Georges Balandier — Antropologie politică 
(31); Ioan Drăgan şi colab. — Construcția simbolică a câmpului electoral (32); Daniela Rovenţa Frumuşani — 
Semiotică, societate, cultură (10, pp. 206-220); Vasile Sebastian Dâncu, Comunicarea simbolică. Arhitectura 
discursului publicitar, în special primul capitol, “Societate şi simbol. Perspectiva sociologiei imaginale” (33, pp. 7- 
28), Monique Segré — Mituri, rituri, simboluri în societatea contemporană (34), Lucien Sfez — Simbolistica politică 
(35). Mai puţin accesibile dar foarte utile pentru viitorul specialist în comunicare socială sunt lucrăririle lui Erving 
Goffman, Façon de parler, mai ales primul capitol, “Repliques et réponses” (36, pp. 11-84) şi Martin Segalen, 
Rites et rituels contemporains (37). Sunt, de asemenea, recomandabile studiile despre Şcoala de la Palo Alto şi 
Şcoala de la Chicago semnate de Luminiţa Mihaela Iacob şi, respectiv, Paul Dobrescu, în primul număr al “Revistei 
Române de Comunicare şi Relaţii Publice” (38, pp. 12-31 şi 32-47), precum şi studiile reunite sub genericul 
“Comunicare. Artă. Societate” din următorul număr al acestei publicaţii (39, pp. 181-210). Ca ghid pentru relaţia 
dintre mitologie şi simbolistică în istoria universală este util de consultat grandioasa lucrare elaborată sub 
conducerea lui Roy Willis, Mythologies du monde entier (40). 


26. Faptul că de la o limbă la alta cuvintele diferă este un fapt banal, acceptat de toată lumea; în schimb, mulți 
oameni îşi închipuie că semnificatele sunt universale, că traducerea cuvintelor dintr-o limbă în alta s-ar reduce la 
substituirea unor semnificante (de pildă, a cuvântului englezesc “ox” cu cel românesc “bou”). În realitate, conceptul 
mental despre bovine este foarte diferit la un țăran român cu mica lui gospodărie şi la un mare fermier american. 


27. De asemenea, credem că acest reducționism (reducerea limbajului la “cod”, cu preţul simplificării drastice a 
ideii de subiect) este una dintre cauzele prin care se explică numirea în posturi de specialişti în comunicare a unor 
jurnalişti care nu au făcut niciodată studii de comunicare (“Sunt buni, fiindcă au condei! ”, îşi spune managerul sau 
omul politic). Foarte răspândit în România, acest fenomen are multe alte cauze, dintre care unele nu au nici o 
legătură cu concepțiile despre limbaj, cu teoria comunicării sau cu teoria, în general... 


28. Noţiunea de paradigmă va fi folosită pe larg în capitolele ce urmează, dar în alt context teoretic (este vorba 
de alt concept). Totuşi, vom spune că acest termen a fost folosit şi de Saussure, în încercarea lui de a găsi un model 
teoretic de organizare a semnelor. El defineşte paradigma astfel: un set de elemente în cadrul căruia se va opera o 
alegere şi doar un element din acel set va fi ales. Un exemplu simplu îl constituie literele alfabetului. Paradigma 
limbajului scris ilustrează două caracteristici de bază ale unei paradigme: i) toate elementele trebuie să aibă ceva în 
comun, să împărtăşească acele caracteristici care le fac să fie membri ai aceleaşi paradigme; ii) fiecare element 
trebuie să fie distinct de oricare dintre celelalte elemente ale paradigmei. 

Cuvintele sunt categorii ale paradigmei gramaticale, în calitate de verbe sau substantive, sau ale altor paradigme 
utilitare: limbajul legislativ, limbajul îndrăgostiților, înjurăturile bărbaţilor etc. Deci, pentru a comunica, selectăm 
elemente dintr-o multitudine de paradigme. 

II. COMUNICARE ŞI LIMBAJ 


La nivelul simțului comun, marea majoritate a oamenilor nu dau atenţie decât la ceea ce spun 
(sau aud) şi neglijează aproape total modul în care spun (sau înţeleg). 

Această eludare a modalității este bizară dacă ne gândim că, în ordinea faptelor (a acţiunii), 
modalitatea, procedura, metoda, calea sunt considerate foarte importante (reţeta medicală sau 
cea culinară, cura de slăbire, stratagemele de educare a copiilor, strategiile de promovare socială 
sau tehnicile de cucerire a unei persoane interesante sunt lucruri demne de atenţia oamenilor, 
care sunt investite cu valoare practic-utilitară echivalentă cu aceea atribuită bunurilor). De unde, 
atunci, această indiferenţă față de modalitatea de comunicare, de unde neglijarea instrumentului 
principal al acesteia — limbajul? 

Absența obişnuinţei de a medita, a deprinderilor reflexive este un fenomen răspândit, de mult 
analizat şi bine cunoscut. Dar lipsa deprinderii de a medita asupra instrumentului folosit în 
comunicare — una dintre cele mai importante activităţi umane — se manifestă nu numai la nivelul 
“omului simplu”, ci şi la nivelul omului instruit, obişnuit în genere să reflecteze la o sumedenie 
de lucruri, de subiecte, teme şi tematici. 

lată cum ar arăta două fraze (construite de noi, în scopuri pur didactice) care cumulează 12 
dintre cele mai frecvente erori gramaticale, semantice şi stilistice! făcute de redactorii de radio şi 
televiziune din România anilor ‘90: 


“Imaginile care le-aţi urmărit sunt preluate din mass-media internațională, care şi-a 
adus un aport consistent la dezmembrarea fortuită a acestui stat european. În rândul 
oamenilor de la toate nivelele se ştie că vor trebui să lupte, căci singura soluţie a acestui 


brav popor este ridicarea embargoului, altă alternativă nu există; după douăzeci şi unu de 
luni de izolare, țara este sleită şi orice popor dăârz, ca cel sârb, ştie că trebuie să lupte tot 
la fel, pentru ca aşa ceva să nu se mai repete”. 


Să ţinem cont de faptul că oamenii care ne vorbesc zilnic într-un asemenea limbaj îşi câştigă 
existența, îşi făuresc cariere şi promovează în ierarhia de prestigiu a societății muncind într-un 
domeniu al acțiunii comunicative (Habermas), adică al “interacțiunilor mediate simbolic”, unde 
“sensul normelor se obiectivează în comunicare prin limbaj comun” (1, pp. 154-155). Dacă în 
aceste domenii întâlnim un nivel atât de scăzut al competenţei lingvistice (şi este vorba nu numai 
de mass media, ci şi de învățământ, de instituţiile statului, de viața politică), suntem îndreptățiți 
să ne întrebăm câtă grijă se acordă limbajului în domeniile acțiunii instrumentale (Habermas), 
care “se conduce după reguli tehnice” şi se defineşte “în limbaj liber de context” (ibidem), adică 
în sfera producției materiale (non-simbolice), în activităţile economico-financiare sau în 
administraţie. 

1. ATITUDINI FAŢĂ DE LIMBAJ; CONCEPȚIE DESPRE NATURA LIMBAJULUI 


1.1. Atitudini faţă de limbaj 


După unii autori, neglijenţa şi chiar indiferența oamenilor față de limbajul pe care-l folosesc 
vine din credința ancestrală că a vorbi este altceva decât a făptui. Mai mult sau mai puțin 
conşientizată (de cele mai multe ori neconştientizată), această credință reprezintă axioma tacită a 
unui referenţial cultural — cf. 2, pp. 119-137) în care vorba este percepută în trei ipostaze: 

1) ca urmare (consecinţă) a faptei (“O făcurăm şi p 'asta! sau “Voi ştiţi cine-am fost eu?); 
ii) ca pregătire (anticipare) a faptei (“Vreau să mă însor” sau “De luni mă apuc de treabă! ”Y; 
iii) ca mijloc de eschivare de la faptă (“Ne mai vedem!” sau “Cum o da Dumnezeul! ”). 


Expresia lingvistică a acestei atitudini faţă de vorbă (şi, implicit, faţă de “vorbăreți”) este: “Să 
terminăm cu vorbele şi să trecem la fapte!”. În acest caz nu ne interesează cât de eficientă este 
formularea unui astfel de imperativ (de multe ori, el rămâne o simplă... “vorbă”), ci faptul că ea 
exprimă convingerea că “vorba e una, iar fapta e alta”, că vorba este un alt-ceva. 

În societăţile tradiţionale — în terminologia lui Karl Popper, “societăţi închise” (3, pp. 194- 
227) —, aşa cum au fost până de curând şi societăţile ţărăneşti din Europa de Sud-Est, oroarea 
față de abstracție a condus în mod sistematic la un cult al Concretului (“să trecem la concret!”; 
“teoria ca teoria, dar practica ne omoară”; “a vorbit bine, dar prea la general"); orice tentativă 
de a utiliza abstracția este etichetată drept “teorie”, termenul fiind folosit într-un sens impropriu, 
care, în acest context semantic, are o valoare peiorativă. 

În societăţile premoderne sau în cele care nu şi-au finalizat încercările de modernizare, cultul 
concretului se împleteşte cu tradiționala neîncredere în vorbăreţi, în cei ce se folosesc cu uşurinţă 
de cuvinte (“vorba lungă, sărăcia omului”). În 1991, mulţi dintre subiecţii unui sondaj de opinie 
realizat pe străzile Moscovei de postul francez de televiziune Antenne-2 afirmau că nu avuseseră 
niciodată încredere în Gorbaciov, deoarece... vorbea prea mult. În mod similar, Ceauşescu se 
temea ca partidul să nu devină un “club de discuţii”, eludând întrutotul natura limbajului politic 
şi, implicit, impactul psiho-social al discursului oficial?. 

Concepţia existentă la nivelul simțului comun nu este, însă, singura care eludează rolul 
limbajului în comunicare. Raportarea prioritară la limbaj nu este universal împărtăşită nici la 
nivelul reflecţiei teoretice cu privire la comunicare. Există poziții teoretico-filosofice care fie că 
retrag “comunicarea autentică” dincoace de limbaj, supralicitând importanța “comunicării 
împing dincolo de limbaj, atribuind-o “structurilor” şi “sistemelor” sau unor “forțe misterioase” 
(subiectul fiind un simplu “instrument vorbitor” al acestora). 

Vom vedea că determinarea socio-culturală a limbajului induce o determinare similară a 
comunicării, înțeleasă ca fenomen specific uman. Din această istoricizare a comunicării decurg 
atât obstacolele oricărei comunicări interumane, precum şi caracterul ei progresiv, posibilitatea 
depăşirii treptate a acestor obstacole. 


Prezentăm, în continuare, cadrul teoretic în care preocuparea pentru limbaj a devenit o 
prioritate a culturii contemporane — ceea ce justifică, o dată în plus, efortul nostru de elucidare. 

1.2. Conceptii despre natura limbajului 


În urma dezvoltării unor ştiinţe mai vechi (psihologia, sociologia, antropologia) şi a apariţiei 
unor noi ştiinţe (pragmatica lingvistică şi semiotica), de câteva decenii bune se ştie că semnele 
nu sunt doar mijloace de comunicare, că ele participă nemijlocit la constituirea semnificației. 
Altfel spus, semnificația pe care oamenii o comunică între ei nu este anterioară comunicării; ea 
se naşte în (şi prin) actul comunicării”. Această descoperire a deschis calea unor noi teorii cu 
privire la raportul dintre semn şi semnificaţie, având tendința de a conferi mai multă importanță 
semnului decât semnificației. 

Pentru a se înțelege cât mai bine mutațiile petrecute în concepţiile despre natura limbajului 
trebuie să prezentăm, oricât de succint, principalele elemente componente ale oricărui limbaj, 
adică să schițăm “anatomia limbajului”. Vom începe cu relaţia dintre semn, semnal şi simbol, 
apoi vom trece în revistă asemănările şi deosebirile dintre ele, aşa cum o face — simplu, clar şi 
expresiv — Henri Wald (6, 7). 

Fiind un mijloc de elaborare şi transmitere a informației, semnul uneşte materia şi ideea 
(materia semnificantă şi ideea semnificată). Semnul este important nu prin ceea ce prezintă, ci 
prin ceea ce reprezintă. Distanţa dintre semnificația ideală şi semnificantul material creşte pe 
parcursul istoriei, ajungându-se la elaborarea unor idei tot mai generale şi mai abstracte. În 
viziunea lui Wald, istoria culturii este istoria stilizării semnificantului şi a abstractizării 
semnificatului. Cel mai “stilizat” mod de fiinţare a semnelor este simbolul“. 

Spre deosebire de semn, în structura semnalului semnificantul şi semnificatul se disting foarte 
greu; adesea, ele coincid (orice lucru se reprezintă pe sine). Dacă semnul aparține culturii, 
semnalul aparţine naturii. [Vom vedea la timpul potrivit că această condiție ontologică a 
semnalului nu exclude ideea că oamenii prelucrează cultural semnalele, datorită faptului că 
înseşi nevoile acestora sunt definite cultural, iar reacția lor la semnale nu poate fi aculturală.] 

După cum observă Henri Wald, saltul de la semnal la semn echivalează cu saltul de la 
animalitate la umanitate: prin intermediul semnalelor, animalul se adaptează la mediu; prin 
intermediul semnelor, omul adaptează mediul la nevoile şi scopurile sale, îl transformă şi-i dă, 
astfel, sensuri omeneşti (îl umanizează). Aşadar, în natură nu există semne; ele sunt create de 
om. Totodată, omul este singura fiinţă creatoare de semne. 

Saltul ontologic se datorează faptului că, spre deosebire de semnale, care îl cantonează pe 
receptor (animal, antropoid sau om) într-un hic et nunc atemporal şi aspaţial (într-un “prezent 
continuu” şi într-un “loc fără locaţie”), semnele unesc trecutul cu viitorul, prezența cu absența, 
realul cu posibilul. Un lucru devine semn în momentul în care materialitatea lui sensibilă 
întruchipează o idee inteligibilă. 

În concluzie, diferenţa dintre semnal şi semn, aşa cum o vede Henri Wald, poate fi rezumată 
după cum urmează: 

- semnalul este legat nemijlocit de o situație prezentă, este invariabil şi nearticulat; 

- semnul este mijlocit, variabil şi articulat (i.e. format din moneme, foneme etc.). 

Cel mai important mod de ființare a semnelor este cuvântul, deoarece el întruneşte toate 
virtuțile semnelor, ridicându-le la cel mai înalt nivel de performanţă. Dacă luăm în considerare 
faptul că aproape orice cuvânt este ataşat unei noțiuni, constatăm că prin intermediul cuvintelor 
(al limbajului articulat), fiinţa umană realizează ceea ce am numit “salt ontologic”, adică face 
trecerea de la aparenţă la esenţă, de la fenomen la lege, de la trecut la viitor, de la actual la 
posibil; în sfârşit, ea devine capabilă de activitate lingvistică, ajungând să fie singura fiinţă din 
care ies mai multe informații decât au intrat (datorită proceselor mentale de abstractizare şi 
generalizare). 

O astfel de viziune asupra semnelor, a rolului lor în instituirea ontologică pe care o numim 
cultură, stă la baza abordărilor semiotice ale culturii. După unii culturologi americani, de pildă, 
cultura nu este altceva decât o rețea de semne prin care oamenii îşi organizează raporturile dintre 
ei, precum şi raporturile lor cu natura. Într-o asemenea viziune”, semnificaţia se reduce la un 
raport imediat între două semne. Orice semnificaţie care s-ar afla dincolo de un anumit sistem de 
semne (deci într-o lume transcendentă) sau dincoace de el (într-o lume transcendentală) nu poate 
fi decât o iluzie. Această viziune ne invită într-o nouă lume, fără “Dumnezeu” şi fără “Eu”. 
Vechile semnificaţii teologice sau egologice dispar, oamenii revenind printre celelalte “lucruri” 
ale acestei lumi; o lume desacralizată şi depersonalizată. 

În această lume s-a născut semiotica — ştiinţa semnelor“. În esenţă, ea studiază modul în care 
unități nesemnificative compun unităţi semnificative. Pentru a explica impactul semioticii asupra 
culturii contemporane şi a înţelege locul pe care îl are în cadrul acesteia, este utilă trecerea în 
revistă a principalelor concepții despre limbaj. Ne vom folosi de sistematizarea propusă de 
profesorul Petru Gorcea (vezi 18). 


1.2.1. Concepția instrumentalistă 


Această concepţie se manifestă într-un câmp opţional cuprins între următorii poli: i) 
înțelegerea cuvântului ca semnal şi ii) înțelegerea cuvântului ca simbol. 


i) “Cuvântul-semnal” implică o reacție dinamică din partea receptorului. Cuvântul este 
inserat nemijlocit în realitate, dovedindu-şi caracterul instrumental în mod direct, căci el 
provoacă fapte ce aduc schimbări neîntârziate la nivelul realităţii. 

Fără îndoială, există şi cuvinte care au doar funcția de semnal, mai ales în domenii ale 
activităţii umane în care este prețuit răspunsul prompt. Semnalul este preţios în măsura în care 
îndeplineşte două funcţii vitale: indică o realitate şi impune o reacţie de răspuns. 

Dar limbajul nu poate fi redus la un sistem de semnale pasive; în acest caz, dialogul ar fi 
imposibil, căci răspunsul nu este la nivelul limbajului, ci al faptelor. 

Concepţia “cuvântului-semnal” exprimă o idee joasă, trivială, despre condiția umană; ea 
propune un sistem de dresaj pentru nişte fiinţe subumane. De altfel, aşa cum sesiza Petru Gorcea, 
“folosirea generalizată a cuvântului ca semnal imperativ este caracteristică epocilor de declin 
cultural” (18). 


ii) “Cuvântul-simbol” îşi pierde caracterul imperativ, impactul lui asupra realității 
manifestându-se mai subtil: mediat şi tendenţial. Orice simbol este un înlocuitor al obiectului 
simbolizat, acest obiect fiind conceput ca “real”, adică independent de simbol şi anterior 
acestuia. 

Potrivit concepției cuvântului-simbol, orice entitate care primeşte un nume se reifică prin 
însăşi acțiunea de denominare, transformându-se în “obiect-de-sine-stătător”; acesta nu poate fi 
înregistrat la nivelul subiectului decât prin intermediul “cuvântului simbol”, dar el “există” în 
sine. 

Înțelegerea cuvântului doar ca simbol a provocat o ruptură între planul obiectual al realităţii şi 
cel subiectual al discursului, ceea ce a dus la celebra problemă a primordialităţii unuia dintre 
cele două planuri. Disputa dintre materialism şi idealism din filosofia modernă a reiterat, de fapt, 
marea dispută medievală dintre “realism” şi “nominalism”, orientări spirituale care au traversat 
cultura europeană din ultimele 4-5 secole”. 

Codificată ca paradigmă culturală, concepţia “cuvântului-simbol” poate fi sintetizată astfel: 

1. “Realul” este prim şi independent; discursul este secund şi dependent, 

2. Discursul reflectă “lumea-în-sine”, care poate exista şi în tăcere, fără ajutorul limbajului; în 
plan ontologic, prezenţa discursului este aleatoare; 

3. “Cuvântul-simbol” este principalul instrument al cunoaşterii realității; 

4. Cunoaşterea obţinută prin intermediul limbajului poate aspira la obiectivitatea deplină 
(singura problemă de rezolvat este fidelitatea oglindirii); 

5. Obiectivitatea devine criteriul adevărului; rolul subiectului este exterior în demersul de 
obținere a adevărului, reducându-se la cel de “agent”, de colportor al acestuia; 

6. Gradul de adevăr (= de obiectivitate) este direct proporţional cu măsura în care făuritorul şi 
manipulatorul “oglinzii” reuşeşte să se ascundă cât mai bine în spatele ei; într-o cunoştinţă există 
atâta obiectivitate, câtă dezantropomorfizare; 

7. Odată obţinută cunoaşterea adevărată, trecerea la fapte rămâne aleatoare pentru subiect (îi 
scapă de sub control); din punctul de vedere al limbajului, ea nici nu este obligatorie, căci faptele 
nu afectează sensul cuvântului-simbol (la limită, atunci când faptele contrazic ideile se poate 
spune: “Cu atât mai rău pentru fapte!”, cum obişnuia să spună Talleyrand). 


Devenind paradigmă culturală, afectând civilizaţia europeană din ultimele secole, concepția 
“cuvântului-simbol” îşi relevă limitele la nivel empiric. Care ar fi acestea? 

a) în primul rând, detaşarea de realitate (spre deosebire de “cuvântul-semnal”) determină 
“cuvântul-simbol” să se mulțumească cu construirea discursului-oglindă; acesta este considerat 
cu atât mai reuşit cu cât elimină mai mult subiectul cunoscător, dar acesta este, în acelaşi timp, şi 
subiectul acțiunii; 

b) permite, legitimează şi reproduce iluzia posibilității unei obiectivități depline (care a fost 
instrumentalizată la maxim de pozitivism); 

c) principala garanţie a adevărului este considerată obiectivitatea discursului, pentru care încă 
nu au fost găsite criterii sigure de decidabilitate, 

d) adevărul este conceput ca o corespondenţă între o realitate (primă) şi un discurs 
(întotdeauna, secund); 

e) permite autonomizarea discursului, acesta devenind o lume suficientă sieşi, paralelă cu 
lumea reală (““matematicile pure”, estetismul şi ermetismul în artă etc.); 

f) legitimează transformarea limbajului în generator de universuri paralele — fie în plan 
conceptual, fie în cel imaginar. 


x 


În concluzie, împărtăşim credința conform căreia concepția “limbajului-oglindă” (sau a 
“cuvântului-simbol”) stă la baza unei schizofrenii generalizate, care dă seama de actuala criză a 
civilizației de tip european. Pe scurt, ea se poate caracteriza ca o neputinţă congenitală a 
discursului modern de a stăpâni, prin Logos, realitatea pe care pretinde că o reflectă. 


1.2.2. Concepţia demiurgică 


Şi aceasta cunoaşte două variante: 1) concepția magică şi ii) concepția mitică. 

i) Concepţia magică se înrudeşte cu prima variantă a concepției instrumentaliste (concepția 
“cuvântului-semnal”), în sensul că-şi are obârşia tot în necesități presante ale ființei umane. 
Deosebirea constă în faptul că aici cuvântul nu se mai adresează altui om, ci unor forțe 
supraindividuale (fie naturale, fie supra-naturale). 

Emiţând cuvântul magic, omul se simte stăpân pe aceste forțe (reale sau considerate “reale”), 
iar prin aceasta se simte stăpân şi peste semeni. “Primii împărați ai lumii erau considerați (şi se 
considerau) stăpâni pe forțele naturale şi supranaturale; abia atunci — şi de aceea — li se 
încredințau țări şi armate” (18). 

ii) Concepţia mitică va considera cuvântul drept creator de realitate, nu doar un instrument 
de înstăpânire a acesteia. 

Esenţa miturilor stă în instituirea unui timp al originilor, calitativ superior timpului profan, 
datorită investirii sale cu sacralitate”. Orice mit conţine o poveste despre naşterea lumii (sau a 
unei părți a acesteia), în urma unui gest fondator!”. Astfel, mitul creaţiei prin Logos, prin 
cuvântul-gând divin este un mit al miturilor, exprimând însuşi modul mitic de a concepe rolul 
creator al cuvântului. 

Legat de “mitul miturilor” este mitul Limbii Originare. Într-un discurs ţinut în octombrie 
1992 la College de France, “Pe urmele limbii perfecte în cultura europeană”, tradus şi în 
româneşe (25) , Umberto Eco îl prezintă în cele mai diverse variante (Limba Perfectă, Limba 
Mamă, Limba Edenică, Limba Magică sau Limba Secretă). Eco vede legătura dintre cele două 
mituri — al Genezei şi al Limbii Originare — în prima carte a Vechiului Testament, unde se spune 
că Dumnezeu l-a condus pe Adam în fața animalelor, iar acesta le-a dat nume (Facerea, 2.19). 
La începutul secolului XIV, Dante avea să se întrebe: “În ce limbă o fi vorbit Adam cu 
Dumnezeu în Paradisul terestru?”. Visul unei limbi perfecte şi universale apare însă mai târziu, 
naşterea lui fiind legată de mitul Turnului Babel, despre care Cartea Sfântă pomeneşte abia în 
secolul V sau VI (Biblia Cotton): în timpul construirii turnului din Babel, Dumnezeu amestecă 
limbile (Facerea, 11). Umberto Eco pune apariția acestui mit în legătură cu alterarea limbii 
latine şi decăderea ei ca limbă universală, moment ce a coincis cu afirmarea noilor limbi 
europene: “Tocmai când încep să se înțeleagă aceste noi limbi, apar şi primele imagini ale 
Turnului Babel” (idem, p. 13). 

Varianta cea mai interesantă a mitului Limbii Originare este formulată de Dante, în De 
Vulgari Eloquentia: Dumnezeu nu i-ar fi dat lui Adam o limbă gata făcută, ci doar un dar al 
limbii, ceva mai abstract şi mai primitiv decât o limbă, adică o forma locutionis (în termenii de 
astăzi, o matrice lingvistică sau o gramatică universală). “Se poate recunoaşte aici, spune Eco, un 
discurs care de la Modişti trece pe la Port-Royal, Du Marsais şi pe la alţi autori ai Enciclopediei, 
până la Chomsky. Este adevărat: în acest text dantesc apare pentru prima oară problema unei 
competenţe generative universale ce ar preceda, filogenetic şi ontogenetic, învăţarea unei limbi 
naturale” (idem, p. 14). 

Am insistat asupra analizei lui Umberto Eco pentru a sugera cititorului cam în ce zonă a 
teoriilor despre limbaj poate fi întâlnită concepția demiurgică despre natura limbajului, în 
varianta ei mitică. Pentru cei interesaţi de dezvoltările în această direcție recomandăm şi studiul 
lui Gillo Dorfles, “Homoglosie, heteroglosie şi mitul Turnului Babel» (10, pp. 68-79). De 
asemenea, se pot vedea trimiterile bibliografice din nota 5 de la capitolul III al prezentului curs. 

O altă rațiune pentru care am adus în faţă analiza de mai sus a fost dorința de a semnala cât de 
înrădăcinată este concepția demiurgică în tradiția culturală europeană, implicit în imaginarul 
colectiv al popoarelor europene. De aceea nu trebuie să ne surprindă că, în pofida ofensivei 
concepției instrumentaliste care s-a petrecut de-a lungul modernităţii, concepția demiurgică 
rămâne un refernțial foarte puternic pentru simţul comun şi pentru o zonă importantă a culturii 
elaborate (literatura, de pildă). 

La nivelul psihologiei populare, concepţia demiurgică se manifestă şi astăzi — fie încadrată în 
formaţiuni ideologice premoderne (de obicei folclorice), fie parazitând formaţiuni ideologice de 
tip modern. Astfel, teama de a nu “cobi”, teama de blestem sau teama de a vorbi despre proiecte şi 
speranţe pentru a nu le zădărnici, poate fi întâlnită şi la “practicieni” ai culturii urbane". 

1.2.3. Concepţia sincretică 


Cunoscută în literatură şi sub denumirea de “concepţie umanistă” (18), ea poate fi denumită 
“sincretică” deoarece presupune sincretismul (concordanța) limbajului, realităţii şi fiinţei 
umane, sub auspiciile unei geneze continue şi fără sfârşit. În cadrul acestei concepții, nici unul 
dintre cele trei elemente nu este dat de la început, ca premisă pentru apariția celorlalte două. 
Odată cu omul se naşte şi limbajul, care este al său, şi realitatea, care este a sa, omul fiind, în 
egală măsură, al lor. Între Om, Limbaj şi Realitate există nu numai un raport de concomitenţă, ci 
şi unul de co-participare la Fiinţă. 

Vom prezenta dezvoltarea contemporană a acestei concepții în capitolul următor (paragraful 
11.2), când vom trata rezultatele “abordărilor neriguroase” din filosofia contemporană a 
limbajului. Deocamdată vom spune că această concepţie pare cea mai rezonabilă (pentru că este 
testabilă); totodată, ea este şi singura consecvent umanistă, în sensul că nu mai reprezintă o sursă 
de alienare (de înstrăinare a omului în raport cu esența sa umană). 

Dacă prima concepție despre limbaj (instrumentalistă) atribuie acestuia un rol infra-uman, iar 
concepția a doua (demiurgică) îi atribuie unul supra-uman, concepția sincretică îi conferă 
limbajului o măsură umană. Marele ei adevăr, ce se testează inter-teoretic, coroborându-se cu 
numeroase rezultate din alte domenii ale cunoaşterii, este interdependența genetică şi structurală 
dintre limbaj şi esența umană. El se naşte odată cu aceasta şi — mai mult — evoluează istoriceşte 
odată cu ea. 


2. COTITURA LINGVISTICĂ 


În secolul nostru, întregul univers cultural începe să graviteze în jurul Discursului. Se poate 
vorbi de o reducere generalizată la discurs: ştiinţa a devenit un discurs riguros şi sistematic; arta 
— un discurs figurat şi patetic; filosofia — o analiză a discursului (nu numai filosofia analitică, ci 
şi structuralismul, hermeneutica, psihanaliza, existenţialismul). lată cum descrie acest peisaj 
teoretic, intelectual şi — într-un plan mai larg — cultural, un distins cercetător român, unul dintre 
puţinii specialişti ai noştri în retorică: “Neîndoielnic, secolul nostru (secolul al XX-lea — n.ns., 
D.B.) este dominat de această “tiranie” a logosului, de puterea imensă a discursivității, putere în 
care regăsim, deopotrivă, şi marile virtuţi ale limbajului, dar şi marile vicii ale lui. Este acesta 
motivul pentru care investigația asupra limbajului este una dintre cele mai acaparatoare în 
cultura contemporană” (11, p.7). 

De aceea, dacă vrem să înțelegem “spiritul epocii” noastre este obligatoriu să ne explicăm 
interesul pentru limbaj al culturii contemporane. Nu putem să nu sesizăm şi să nu 
conceptualizăm, să nu înţelegem şi să nu explicăm faptul că în secolul pe care l-am încheiat de 
curând s-a petrecut o mare schimbare de paradigmă culturală. Dacă odată cu Renaşterea şi 
Iluminismul a avut loc redescoperirea Cunoaşterii, în secolul XX a avut loc descoperirea 
Limbajului. Dar aşa cum ştim de la Hegel, chintesenţa spirituală a unei epoci este filosofia; dacă 
odată cu începuturile gândirii moderne (Locke, Descartes, Kant) filosofia a devenit o filosofie a 
Cunoaşterii, astăzi principalele curente filosofice indică reorientarea culturii contemporane 
către semiotic. De aici şi marea importanţă pe care a dobândit-o abordarea limbajului. Acest 
fenomen cultural a fost numit cotitură lingvistică. 

Din capul locului trebuie să ne întrebăm dacă aşa-numita “cotitură lingvistică” reprezintă un 
simplu fenomen de modă intelectuală sau este un fenomen esențial, definitoriu pentru cultura 
contemporană. Din afirmaţiile cuprinse în alineatele precedente se poate deduce cu uşurină care 
este răspunsul nostru: cotitura lingvistică este şi o modă intelectuală, cu toate excesele şi 

manifestările inautentice pe care le presupune orice modă, dar ea este mai mult decât atât. Aşa 
cum vom vedea în continuare, cotitura lingvistică reprezintă un “final previzibil”: ea finalizează 
o tendință majoră a culturii moderne. Această tendinţă a fost anticipată de Nietzsche, care îşi 
anunţa contemporanii că “Dumnezeu a murit” (Gott ist tot), şi de Kierkegaard, care credea că 
“întreaga viaţă poate fi privită ca un amplu discurs”; ea a fost consfințită de Heidegger, pentru 
care “numai acolo unde este limbaj este o lume” sau de Sartre, cel din Les motes (Cuvintele). 
Pentru a-l parafraza pe Gabriel Garcia Márquez, putem spune că istoria intelectuală a 
modernității poate fi citită ca o “cronică a unei morți anunțate”. Este vorba de “moartea” 
transcendentului în cunoaşterea de tip ştiinţific. 

După cum observa Adrian-Paul Iliescu, istoria gândirii moderne ar putea fi scrisă ca “istorie a 
eliminării treptate dar sistematice a transcendentului din univers” (26, p. 25), mai precis — din 
tabloul explicativ al universului. 

Renaşterea a produs o inversare definitivă a ierarhiei dintre realitatea transcendentă şi 
realitatea accesibilă, în favoarea celei de-a doua. Fizica galileo-newtoniană a echivalat cu 
eliminarea explicită a transcendentului din sfera preocupărilor ştiinţifice. Mişcarea nu mai era un 
simplu efect exterior (secund) al unor “forțe” misterioase (primordiale), căderea corpurilor nu 
mai însemna “trecerea” acestora către o poziție ideală (“locul natural”). Deplasarea spaţio- 
temporală vizibilă (deci, pământească) devine Realitatea în cel mai deplin sens al cuvântului. 
Fosta “filosofie naturală” devine Fizică. Scopul cunoaşterii nu mai este identificarea unor 
misterioase “cauze ascunse”, ci descrierea matematizată a evenimentelor vizibile (de pildă, 
mişcarea)!?. 

În două secole, noul tip de explicaţie devine ideal de raționalitate cognitivă. Absența 
transcendentului nu mai este considerată o deficiență sau semn de degradare spirituală, ci un 
merit. Mai târziu, când Napoleon Bonaparte îl va întreba pe Laplace de ce în Mecanica cerească 
nu există nici o referire la Dumnezeu, acesta îi va răspunde: “Sire, je n 'avais pas besoin de cette 
hypothèse!” (Sire, n-am avut nevoie de această ipoteză !). Cuvintele lui Laplace sunt expresia 
lingvistică a noii paradigme, care va deveni, în curând, paradigma dominantă în cunoaşterea 
naturii”. 

Cât despre cunoaşterea societății, ea s-a instalat mai greu, abia odată cu pozitivismul lui 
Auguste Comte şi cu realismul istoric al lui Karl Marx. Istoria nu mai este considerată o 
manifestare a /deii (ca la Hegel), ci, dimpotrivă, ideile sunt considerate manifestări istorice, 
devenind ele însele obiect de cunoaştere. Spiritul nu mai este o realitate transcendentă a vieții 
sociale, ci un parametru al acesteia: conştiinţă a existenței (Marx). Engels avea să spună că odată 
cu concepția prietenului său, filosofia a fost alungată nu numai din natură, ci şi din istorie 
(“filosofia” — în sensul de filosofie speculativă): “Pretutindeni problema nu mai constă în a 
născoci conexiuni, ci în a le descoperi în fapte” (29, p. 371). După opinia lui, acestei mişcări de 
“pozitivare” îi scăpaseră doar două domenii - logica şi dialectica, adică “imperiul gândului pur”, 
dar avertiza, pe bună dreptate: “în măsura în care acesta subzistă” (ibidem). 

Într-adevăr, în urma “tăieturii epistemologice” (după celebra expresie a lui Althusser) 
realizate de Marx, două importante domenii ale cunoaşterii rămâneau în terenul gândirii 
speculative şi, implicit, captive viziunii transcendentiste: ontologia culturii şi ontologia creației 
intelectuale. În spatele unei culturi continua să se afle “spiritul epocii”, iar în spatele discursului 
- “gândirea”; în spatele operei - “spiritul creator”, în spatele expresiei - “intuiţia”, iar în spatele 
cuvintelor - “sensurile”. 

Până în secolul XX, entitățile lingvistice au rămas într-o poziţie secundară, fără să aibă un 
statut autonom: limbajul continua să fie un efect, iar cauza să fie “gândirea”. Depăşirea acestei 
viziuni, depăşire pe care istoria culturală a secolului XX o va fixa sub numele de “cotitură 
lingvistică”, a început în mai multe domenii ale creaţiei culturale, dar probabil că ea nu ar fi avut 
câştig de cauză dacă nu s-ar fi manifestat şi la nivelul cunoaşterii ştiinţifice; datorită prestigiului 

fără egal pe care “ştiinţele exacte” l-au avut în epoca modernă, aceste ştiinţe au contribuit decisiv 
la generalizarea cotiturii lingvistice, ea propagându-se în toate domeniile vieții spirituale. 

Geometriile neeuclidiene au dovedit că matematica nu reprezintă o simplă descriere a 
realității (a spaţiului fizic); teoriile fizicii moderne au încetat să fie simple descrieri, devenind 
construcții matematizate, iar teoriile fizicii contemporane sunt abordate ca ansambluri de 
enunțuri (deci ca entități pur lingvistice). În lingvistică, expresia începe să fie abordată ca 
entitate autonomă, iar limbajul devine o structură de sine stătătoare, independentă de individul 
care vorbeşte. În artele plastice asistăm la o devalorizare accelerată a realismului şi 
naturalismului, impunându-se idealul autonomiei absolute — atât a operei, cât şi a limbajului. În 
literatură, descrierea universului interior este înlocuită cu experimentul verbal pur (de pildă la 
James Joyce). Filosofia încetează să mai însemne o construcție de sisteme, dezvoltându-şi 
funcția lingvistică; pentru o mare parte a filosofiei analitice, idealul clarității devine purificarea 
discursului de reziduurile speculative şi de falsele probleme. 

Care a fost mecanismul intim al acestei schimbări? Ce învăţăminte putem trage din analiza 
lui? Putem învăţa să gândim fenomenele de comunicare socială altfel decât înaintaşii noştri 
“moderni”, care au împărtăşit experiența a două războaie mondiale, a două sisteme totalitare, a 
unui “război rece” şi a atâtor războaie locale desfăşurate în zeci şi sute de “puncte fierbinţi” ale planetei? 
Oare oamenii doar au suportat această experienţă istorică sau ei au şi generat-o? Ce legătură ar putea 
exista între experiența istorică şi tipurile de raționalitate dominante în diferite epoci? 

În fond, “cotitura lingvistică” a fost inseparabilă de geneza unei noi paradigme de cunoaştere 
rațională, care s-a manifestat la începutul secolului XX atât în “ştiinţele exacte” (matematică, 
logică, fizică), precum şi în ştiinţele “umane” (lingvistică, antropologie, sociologie). Dar pentru a 
se înțelege noua paradigmă este necesară o analiză, oricât de sumară, a vechii paradigme, adică a 
tipului de raționalitate care s-a identificat, pentru câteva secole, cu însăşi modernitatea. Procesul 
de erodare a acestui tip de raționalitate a fost atât de rapid, încât pentru mulți gânditori 
paradigma modernităţii aparține deja trecutului; un avizat analist al acestui proces, cum este 
Grigore Georgiu, o denumeşte “paradigma clasică” (vezi 30). 


După cum constată Adrian-Paul Iliescu, această paradigmă a gravitat în jurul unui ideal de 
raționalitate care poate fi rezumat în ecuaţia Cr = In: 


Cunoaştere raţională = Inteligibilitate necondiționată. 


Acest ideal a fost recunoscut şi de promotorii reconstrucției axiomatice a ştiinţei (Frege, 
Russell, Hilbert, Einstein), dar şi de promotorii structuralismului (Saussure şi urmaşii). Ecuația 
de mai sus conţine ideea că un enunț are valoare cognitivă dacă şi numai dacă el are un sens 
universal-accesibil, dacă este inteligibil într-un sens care permite controlul şi, implicit, dacă 
obţine consensul intersubiectiv. 

Este legitim să ne întrebăm cum s-a ajuns la aceste exigențe-standard: control, consens 
intersubicetiv şi inteligibilitate necondiționată. Instituirea lor în cultura ştiinţifică occidentală se 
explică prin importantele avantaje metodologice pe care acestea le oferă (mai cu seamă în 
analiza critică a teoriilor şi în explicarea “progresului teoretic”). Altfel spus, în spatele acestui 
ideal se ascunde o strategie a eficacității (desigur, este vorba de eficacitatea demersului 
ştiinţific, dar nu ne putem reprima gândul că opţiunea pentru eficacitate se înrădăcinează într-o 
paradigmă culturală mai veche, pe care Europa Occidentală a moştenit-o de la Imperiul Roman; 
există istorici ai religiei care consideră că această moştenire datează mult înainte de anul 1054, 
fiind cauza cea mai adâncă a rupturii ecleziale Apus-Răsătit). 

Dar în alte domenii ale cunoaşterii (filosofie, artă, religie), eficacitatea are alt rol sau este 
altfel concepută; astfel, în aceste domenii exigenţele enumerate mai sus sunt mult slăbite sau au 
alt rang de importanță: inteligibilitatea, consensul şi uniformitatea sunt sacrificate în favoarea 
altor valori. Contrastul maxim îl găsim între matematică şi genurile culturale “neeficace” (de 
pildă poezia, unde inteligibilitatea necondiționată, consensul şi uniformitatea nu numai că nu 
reprezintă cerințe generale, dar sunt adesea evitate, fiind considerate indicatori ai eşecului, nu ai 
succesului). Aşadar, în instituirea exigențelor-standard s-a plecat de la un model oferit de 
matematică şi logică, iar aderenţa la numitul ideal de raționalitate a dus la impunerea în cadrul 
culturii occidentale moderne a supremaţiei unor valori care erau centrale doar în “ştiinţele 
excate”: Claritatea, Precizia, Certitudinea, Univocitatea (în sensul de univocitate semantică a 
termenilor). 

Aceleaşi valori sunt centrale şi în lingvistică, unde sunt considerate proprietăţi ideale ale unui 
limbaj ideal, care ar permite comunicarea ideală. Îmbrăţişarea de către lingviști a idealului de 
raționalitate “Cr = In” a dus la impunerea tacită a ecuației: 


Cunoaştere raţională = Inteligibilitate necondiționată (i.e. accesibilitate universală) 


= Claritate + Precizie + Univocitate + Sistematicitate (rigoare formală). 


La cumpăna secolelor XIX şi XX, situaţia concret-istorică în care se afla cunoaşterea în 
culturile de soriginte europeană (etapa sistematizării cunoştinţelor achiziţionate) explică aderarea 
bruscă şi entuziastă a multor domenii ale cunoaşterii la un ideal de raționalitate care era, în fond, 
specific matematicii şi ştiinţelor matematizate. În acest moment istoric, nevoile temporare ale 
cunoaşterii în general au coincis cu nevoile permanente ale matematicii. De aceea, se poate 
considera că această paradigmă a cunoaşterii raționale a fost un rezultat al matematizării 
metaştiinţei (al nivelului epistemologic al reflecţiei teoretice). 


O a doua întrebare la care trebuie să răspundem astăzi, în toiul curentelor “postmoderne”, este 
următoarea: Este legitimă pretenția de a generaliza acest ideal de raționalitate la toate 
domeniile cunoaşterii (şi, uneori, chiar la toate domeniile vieții spirituale)? Nu este nici un 
secret că marea majoritate a celor care am trecut printr-o şcoală (nu este vorba aici de sisteme de 
învățământ alternative, cum este Waldorf) am fost învățați să ne fie ruşine dacă nu suntem 
“raționali” şi să ne mândrim că suntem “ființe raționale”, indiferent de domeniul de referință 
(uneori, nici relațiile sentimentale, cum ar fi cele dintre părinți şi copii sau dintre bărbat şi femeie 
nu au scăpat de tentaţia raţionalizării)'!. În planul cunoaşterii teoretice, cercetătorii din 
disciplinele socio-umane au început, sub presiunea modei structuraliste din anii "60 ai secolului 
trecut, să matematizeze tot ce se putea — de la psihologie şi sociologie, până la istorie (unde se 
vorbea insistent de “clyomatematică”). 

Îndoiala cu privire la universalitatea (implicit, unicitatea) idealului clasic de raționalitate a 
apărut în legătură cu cu opera unuia dintre cei mai tipici reprezentanți ai paradigmei clasice — şi 
l-am numit pe David Hilbert, promotorul ideii de axiomatizare a matematicii, care visa la o 
axiomatizare unitară a tuturor ştiinţelor. După cum vom vedea imediat, această supralicitare a 
determinat un interes fără precedent pentru problemele limbajului — atât din partea 
matematicienilor şi a logicienilor, cât şi din partea fizicienilor şi biologilor (în general, a 
savanților din zona ştiinţelor naturii matematizate). 

Însuşi Hilbert a recunoscut că “Dacă raţionamentul logic trebuie să fie sigur, atunci e necesar 
să putem vedea toate aspectele obiectelor” (apud 31, p. 403). Altfel spus, toate proprietățile, 
diferenţele, succesiunile sau alăturările lor trebuie să fie date intuitiv în acelaşi timp cu obiectele, 
dar ca un ceva care nu mai poate fi redus la alt-ceva şi care nici nu are nevoie de o astfel de 

reducție. Astfel, Hilbert a impus ideea că poate fi recunoscută drept cunoaştere ştiinţifică 
(rațională) doar construcția teoretică ce permite o viziune integrală asupra obiectului de 
cunsocut. El a ridicat această cerință la rangul de exigenţă a oricărei atitudini raționale: “Aceasta 
este atitudinea filosofică fundamentală, pe care o consider necesară pentru matematică, precum 
ŞI, în general, pentru orice gândire comprehensivă şi orice comunicare ştiinţifică şi fără de care o 
manifestare spirituală nici măcar nu e posibilă” (ibidem)!5. Condiţionarea atitudinii raţionale şi a 
oricărei manifestări spirituale de o viziune integrală asupra obiectului a avut ca rezultat 
instituirea unei forme canonice de cunoaştere rațională, capabilă să ofere o imagine complet 
cristalizată a obiectului, cu toate componentele lui şi cu toate relațiile dintre acestea. 

În cadrul acestei forme canonice, limbajul devine mijlocul obligatoriu al cunoaşterii, fiind 
singurul care permite realizarea cunoaşterii în parametrii ideali ai formei canonice. Modelele 
exemplare ale acestui tip de cunoaştere devin geometriile axiomatizate (Hilbert), axiomaticile 
logice (Frege, Russell), descrierile structurale ale limbii naturale (Saussure). 

Instituirea formei canonice de cunoaştere a atras după sine instituirea unei “suprametode ” 
(cum ar fi numit-o şi Blaga), care constă în construcția axiomatică şi analiza structurală. 
Limbajul devine, astfel, mijlocul ideal pentru acţiunea suprametodei şi pentru obiectivarea 
valorilor urmărite de aceasta. Aplicarea ei conduce la o sistematică reducere la semn — ceea ce s- 
a şi numit “reducţie lingvistică” (este vorba de varianta “cuvântului-simbol” a viziunii 
instrumentaliste asupra limbajului, pe care am tratat-o în paragraful 1.2.1.). 

Reducția lingvistică s-a dovedit indispensabilă pentru descrierea riguroasă, formală, a 
relaţiilor, structurilor şi mecanismelor abstracte — şi aceasta, nu numai în matematică, ci şi în 
lingvistică şi fonetică. Teoriile matematice au fost reduse la seturi de propoziții, iar în urma 
formalizării, chiar la simple şiruri de semne. Pentru structuralişti, obiectul cercetării se reduce la 
sisteme de semne, indiferent dacă acest obiect este o limbă, o operă artistică sau un fenomen 
social. Bertrand Russell recunoştea cu francheţe că “este mai uşor să te gândeşti la simboluri, 
pentru că ele sunt tangibile, decât la lucruri” (apud 26, pp. 41-42). 

Reducând obiectul cultural la aspectul direct-observabil, reducția lingvistică este pandantul 
metodologic al reducerii la observabil practicate pentru prima dată de Galilei şi Newton la 
nivelul teoriei. Tadeusz Pawlowski chestionează acest episod din istoria cunoaşterii, pe care îl 
numeşte “pansemiotism”, pornind de la aceeaşi întrebare: ce i-a determinat pe cercetători să ia 
decizia de a transforma orice obiect cultural în semn? Tot el răspunde: “Care sunt motivele 
pentru această decizie ? Următorul raționament, nu întotdeauna desfăşurat conştient, pare să stea 
la baza ei: e vorba de avantajele obţinute prin aplicarea metodelor şi conceptelor lingvisticii — 
disciplină cu un prestigiu bine stabilit şi cea mai avansată dintre cele umaniste. Cum însă 
obiectul de studiu al lingvisticii sunt limbile, respectiv sistemele de semne, conceptele şi 
metodele ei pot fi aplicate doar semnelor. De aceea, pentru a-i aplica metodele în domeniul 
culturii, trebuie să extindem conceptul de semn astfel încât să-i subsumăm toate sau aproape 
toate fenomenele culturale. În felul acesta se obţine: 1) o tratare uniformă a tuturor fenomenelor 
culturale cu ajutorul unor metode lingvistice precise; 2) o demarcare justificată ştiinţific între 
fenomenele culturale şi cele naturale; 3) o teorie ştiinţifică pentru explicarea fenomenelor 
culturale” (12, p. 160). 

Transformarea universului cultural într-un univers semiotic reprezintă, de fapt, etapa finală a 
procesului de eliminare a transcendentului din tabloul explicativ al lumii - proces început cu 
câteva secole în urmă în legătură cu universul fizic. Dacă la originea momentului Galilei-Newton 
se afla matematizarea ştiinţei (în speţă, a fizicii), cotitura lingvistică îşi are originea în 
matematizarea metaştiinţei (revoluţia axiomatico-structurală). Aceste două momente reprezintă 
două extremităţi ale unei îndelungi evoluţii intelectuale, dar au un numitor comun: opțiunea 
pentru imanent în detrimentul transcendentului. 

În acest moment al analizei a devenit mai clar de ce limbajului i se oferă “locul din faţă”!6, 
înaintea oricărui alt obiect al cunoaşterii: 

1) în primul rând, pentru că limbajul este acel mijloc cristalizant prin care cunoaşterea poate fi 
adusă la forma canonică; 

ii) în al doilea rând, el este mijlocul de obiectivare a cunoaşterii în care viziunea totală este posibilă; 

iii) limbajul este materia primă indispensabilă acțiunii suprametodei (reducției lingvistice); 

iv) în sfârşit, el este singura realitate direct-accesibilă (direct-observabilă), căpătând statutul 
unei “realităţi regionale” pentru care se poate elabora o “ontologie regională”. 

Dar pentru a sesiza amploarea reală a fenomenului pe care îl numim cotitură lingvistică 
trebuie să depăşim limitele matematicii, logicii şi lingvisticii (prin natura lor, centrate asupra 
unor sisteme simbolice). O vom urmări în ştiinţele naturii, pentru că aici manifestarea ei este cea 
mai spectaculuoasă. Aceasta, fiindcă în ştiinţele naturii, dominate de concepţia “limbajului- 
oglindă”, intervenţia limbajului a fost considerată secole la rând insignifiantă. Rememorând 
această situaţie de cunoaştere, pe care o mai prinsese la începutul carierei, Werner Heisenberg 
scria: “Părea (...) că s-ar putea întotdeauna vorbi uşor despre rezultate odată ce acestea au fost 
obţinute, ca şi când limbajul însuşi nu ar avea nevoie de o discuţie specială” (35, p. 160). 

Aşadar, cotitura lingvistică nu a fost o invenţie a lingviştilor şi nici o metaforă provenind din 
vreo filosofie a culturii de tip speculativ. Ea a apărut în ştiinţele naturii, ca rezultat firesc al 
evoluţiei metodelor şi tehnicilor de cunoaştere. Mai întâi a apărut evidentă incompatibilitatea de 
limbaj dintre mecanica newtoniană şi teoria fenomenelor electromagnetice (Maxwell şi 
Lorentz). Ambiguităţile unor expresii teoretice (de pildă, “simultaneitate”) au provocat 
cercetările ce se vor finaliza cu elaborarea teoriei relativităţii. Apoi, mecanica cuantică s-a 
confruntat cu o problemă capitală: “paradoxul lingvistic” generat de incompatibilitatea dintre 
limbajul ce descria experimentele şi limbajul în care era elaborată explicaţia teoretică. 

În urma acestor aventuri interne, limbajul ştiinţific a trecut în prim-planul atenţiei, ca o 
realitate problematică, demnă de abordat ca realitate în sine. Savanţii şi-au dat seama că în 
cunoaşterea ştiinţifică, controlul limbajului este o condiţie obligatorie a succesului (tot aşa cum 
în viaţa de toate zilele, controlul limbajului natural este un mijloc de emancipare a cunoaşterii 
comune de prejudecățile şi iluziile simțului comun, precum şi o condiţie obligatorie a succesului 
în comunicare). Cum au înţeles fizicienii noua situație de cunoaştere ne-o spune Max Born: 
devenise evident că limbajul este un “mijloc esențial pentru a pătrunde în realitatea ascunsă, în 
spatele fenomenelor” (36, p. 320). Aşadar, depăşirea concepției “limbajului-oglindă” a avut loc 
în momentul în care savanții au încetat să mai vadă în limbaj un instrument subordonat şi i-au 
acordat statutul de spațiu de experimentare abstractă, la fel de importantă ca experimentarea 
empirică. 


Dacă această schimbare de atitudine s-ar fi petrecut undeva, dincolo de granițele “imperiului 
cunoaşterii obiective” — aşa cum le-au conturat pozitiviştii -, poate că ea nu ar fi devenit un 
fenomen cultural. Dar noua abordare a apărut în “Cetatea Ştiinţei”, pe care pozitivismul o 
plasase într-un Olimp aflat deasupra oricărei îndoieli. Drept urmare, la trecerea din secolul XX 
în secolul XXI ne găsim încă într-un climat teoretic “panlingvistic”, care domină întregul câmp 
al ştiinţei. În acest climat s-au maturizat, însă, condiţiile pentru trecerea de la paradigma 
culturală a modernităţii la cea a postmodernităţii. Iată de ce nu sunt întâmplătoare nici tribulațiile 
filosofiei contemporane a limbajului. Mai mult decât orice curent filosofic contemporan, 
filosofia limbajului exprimă actualele mutații din perimetrul cunoaşterii ştiinţifice, 
experimentând ea însăşi trecerea de la o paradigmă culturală la alta. 

NOTE 


1. Cele 12 greşeli sunt: 

(1) “Imaginile care le-aţi urmărit”: corect = “Imaginile pe care le-aţi urmărit. Prin eliminarea prepoziţiei pe, 
substantivul imaginile trece de la cazul acuzativ la cazul nominativ, ori acțiunea aparţine subiectului subînțeles 
(telespectatorii), nu imaginilor; 

(2) “mass-media internaţională”: corect = mass-media internaționale. Cuvântul media provine din latină, unde 
înseamnă “mijloace”, şi a intrat în limba română din engleză, unde există expresia mass media communication 
(“mijloace de comunicare în masă”), pe care limba română a simplificat-o (franceza a simplifcat-o şi mai mult, 
preluând doar cuvântul media); aşadar, nu se poate spune “mijloace mass media” sau “mijloace media”, cum auzim 
adesea. În plus, cuvântul media este la plural, motiv pentru care nu putem spune “mass-media românească” sau 
“mass-media internaţională” etc. (în română, cuvântul “media” are sensul de “medie aritmetică”, ceea ce face şi mai 
hilară folosirea temenului latinesc media la feminin-singular); 

(3) “care şi-a adus un aport consistent”: corect = “care a avut un aport consistent” sau “care şi-a adus o 
contribuţie consistentă”. Cuvântul “aport” vine din franceză, unde înseamnă “contribuţie adusă” de ceva sau de 
cineva (apporter = a aduce), astfel că formularea de mai sus este un pleonasm clasic, de genul “mai spun încă o 
dată”, “s-a întors înapoi” etc.; 

(4) “dezmembrarea fortuită a acestui stat european”: corect = dezmembrarea forțată (arbritară, artificială) a 
acestui stat european. În română, fortuit vine din latină (fortuitus) şi înseamnă “neprevăzut, întâmplător”, nu 
“forțat”, cum cred unii redactori de radio şi televiziune; 

(5) “În rândul oamenilor”: corect = “În rândurile oamenilor de pe stradă”. În româneşte, cuvântul rând se 
foloseşte la singular doar în câteva contexte semantice (“mi-a venit rându/”, “a intrat în rândul lumii”, “trebuie să 
staţi la rând”, “al doilea rând de pe pagină”, “banca a treia, rândul de la geam”); în contextul semantic evocat, 
cuvântul se foloseşte întotdeauna la plural, formă ce evocă alinierea pe mai multe rânduri a formațiunilor militare: 
nu se spune “în rândul populaţiei” (care nu stă aliniată pe un rând şi nici nu stă la rând la casa de bilete), ci “în 
rândurile populaţiei”; 

(6) “de la toate nivelele”: corect = “de la toate nivelurile”. În limba română, nivele reprezintă pluralul de la 
cuvântul nivelă — “nume dat mai multor unelte, instrumente, dispozitive care servesc la determinarea liniei (sau a 
poziției, a suprafeţelor) orizontale sau cu care se măsoară pe teren diferența de înălțime dintre două sau mai multe 
puncte de pe suprafaţa terestră” (cf. Dicţionarului explicativ al limbii române, ed. a Il-a, Editura Univers 
Enciclopedic, Bucureşti, 1996, pp. 695-696); 

(7) “se ştie că vor_trebui să lupte”: corect = “se ştie că va trebui să lupte”. Verbul a trebui nu se conjugă după 
număr şi persoană, fiind întotdeauna impersonal şi defect de plural (la fel ca il faut, în franceză); un vorbitor abil al 
limbii române va evita aparentul dezacord de număr prin câteva stratageme simple de construcţie a frazei; 

(8) “altă alternativă nu există”: corect = “altă soluţie nu există”. Cuvântul alternativă înseamnă în româneşte 
“Posibilitate de a alege între două soluţii, între două situaţii etc. care se exclud” (cf. Dicţionarului explicativ al 
limbii române, ed. cit., p. 30); aşadar, alternativa nu este una dintre cele două soluţii, situaţii, variante etc., ci chiar 
posibilitatea de a alege (expresia “nu există alternativă”, venită la noi pe filieră franceză, nu înseamnă “nu există altă 
soluţie”, cum cred mulți ziarişti, ci “nu există posibilitate de a alege”, ceea ce, de cele mai multe ori, înseamnă şi 
faptul că nu există o a doua soluţie); în nici un caz nu se poate spune “altă alternativă”, din moment ce alternativă 
conţine şi ideea de alteritate — din latinescul alter); 

(9) “douăzeci şi unu de luni”: corect = “douăzeci şi una de luni”. Evident, cuvântul lună este un substantiv de 
genul feminin, care atrage după sine un numeral de acelaşi gen (una, două); probabil că cei mai mulţi prezentatori 
de ştiri cunosc acest lucru, dar aproape toţi fac dezacorduri de genul “douăzeci şi unu de persoane”, “treizeci şi unu 
de vitime” datorită faptului că pe hârtie, numeralul este scris în cifre, iar ei nu au abilitatea de a fotografia cu 
anticipație substantivul care urmează şi de a acorda în timp util numeralul cu genul acestuia (soluția cea mai comodă 
ar fi să-şi scrie numeralele ce se termină cu 1 şi 2 folosin litere, nu cifre); 

(10) “orice popor dârz, ca cel sârb”: corect = “orice popor dârz, cum este cel sârb”. Este de asemenea evident 
că aici avem de-a face cu o cacofonoie; pentru un vorbitor nativ al limbii române este deplorabilă absenţa abilității 
de a evita cacofoniile, ea sugerând fie o slabă conştientizare a propriei practici lingvistice, fie absenţa unor 
aptitudini care să-i permită evitarea în timp util a unei cacofonii (gândire rapidă, imaginaţie lingvistică etc.); cu 
precizarea că termenul cacofonie vine din grecesul kakos / xăxwg = “urât”, atragem atenţia că orice alăturare de 
sunete care se aude urât intră sub specia cacofoniei (de pildă, “nu dorea însă să înveţe”); 

(11) “să lupte tot la fel”: corect = “să lupte la fel” sau “să lupte tot aşa”. Este vorba de un pleonasm foarte răspândit, care se 
bazează pe faptul că vorbitorii nu conştientizează mixul dintre două expresii sinonime — tot aşa şi la fel; 

(12) “pentru ca aşa ceva să nu se mai repete” / corect = “pentru ca aşa ceva să nu se repete” sau “pentru ca 
aşa ceva să nu se mai întâmple”. Tot o formă de pleonasm, bazat pe combinaţia inconștientă dintre două expresii 
sinonime: să nu se mai întâmple şi să nu se repete; dacă în text nu se precizează că fenomenul s-a mai repetat (0 
dată sau de mai multe ori), acest pleonasm denaturează sensul informației. 

Ne-am ocupat mai îndeaproape de aceste greşeli de exprimare (o mică parte din ceea ce auzim sau citim zilnic) 
nu neapărat fiindcă ele ar denatura mesajul în procesul comunicării (de cele mai multe ori, nici nu o fac). Ele 
transmit, însă, anumite informaţii despre vorbitorul care le comite: nivelul de instrucţie, tipul de cultură, statutul 
socio-profesional, gradul de auto-respect, inteligenţa şi/sau imaginația lingvistică etc. (ne aflăm pe terenul 
comunicării paralingvistice neintenţionale). Dar mai presus de toate, comiterea lor exprimă o indiferență crasă 
pentru limba maternă (cea prin care generăm lumea şi pe noi înşine) şi, în alt plan, o indiferență pentru limba 
națională. Ori, atunci când membrii unei comunități lingvistice nu ţin nici la limba lor, te poţi întreba dacă, în 
genere, mai ţin la ceva, dacă mai au ceva “sfânt”. După cum se ştie, un element identitar primordial pentru o naţiune 
este limba naţională (pentru Nichita Stănescu, ea era primul şi ultimul element definitoriu: “Patria mea e limba 
română”). Cu atât mai deplorabilă este manifestarea “indiferenţei lingvistice” la oameni care se exprimă în spațiul 
public sau la cei care au datoria, prin statutul lor profesional, de a cultiva limba națională sau, cel puţin, de a 
propaga o limbă corectă şi frumoasă. Pentru un specialist în comunicare socială, incompetenţa lingvistică este 
inadmisibilă! 


2. Conceptia rudimentară a dictatorului român despre natura limbajului a ieşit la iveală atunci când a iniţiat şi a 
promulgat Legea nr. 29/1977, prin care se anatemiza folosirea cuvintelor de “domn” şi “doamnă”, recomandându-se 
folosirea celor de “tovarăş”/"tovarăşă” (în treacăt fie spus, legea nu prevedea nici o sancțiune pentru nerespectarea 
ei!). Dincolo de orice altă interpretare, ne aflăm în fața unei mostre de concepţie instrumentală despre natura 
limbajului (în varianta cuvântului simbol), dacă nu cumva chiar în fața unui eşantion de concepție demiurgică (în 
varianta ei mitică). Oricum, este evident că pentru ceauşişti, limbajul era o “oglindă” a realităţii; ei puneau faptul că 
limbajul încă nu reflectă “noua realitate socialistă” pe seama “rămânerii în urmă a conştiinţei sociale față de 
transformările existenţei sociale” — una dintre tezele preferate ale regimului. Nu este exclus ca unii dintre ei să-şi fi 
închipuit că s-ar putea determina generalizarea referențialului ideologic al regimului prin impunererea unor cuvinte 


“creatoare de realitate”. 


3. Concepţia despre discurs ca “vorbire-in-act” [parole en acte”] şi-a găsit o aplicaţie spectaculoasă la M.-C. 
d'Unrug (Analyse de contenu et act de parole, 1974), care a produs o tehnică de analiză a discursului denumită în 
literatură “analiza enunțărilor” (vezi 4, pp. 223-242). Analiza de conținut clasică trata materialul de studiat ca pe un 
lucru dat, format din enunţuri imobile, manipulabile, segmentabile. Analiza enunţărilor tratează discursul ca pe un 
proces, în cadrul căruia se produc cuvinte, se elaborează sensuri, se operează transformări. Din această perspectivă, 
discursul nu mai apare ca o transpunere transparentă a opiniilor, atitudinilor şi reprezentărilor proprii subiectului, 
care ar exista într-o formă definitivă înainte de a fi puse în forma limbajului: “Discursul nu este un produs finit, ci 
un moment dintr-un proces de elaborare, cu tot ce presupune acesta: contradicții, incoerenţe, nefinalizări. Şi aceste 
aspecte se manifestă mai ales în convorbiri, unde producţia [de discurs] este mai spontană şi mai condiţionată de 
situaţii” (idem, p. 224). 

Concepţia despre discurs ca “act-de-vorbire” depăşeşte paradigma în care sensul (sau intensiunea) precede semnul 
(sau extensiunea). Ea vede în discurs un proces de elaborare în care se confruntă nu numai constrângerile impuse de 
codul limbajului şi de condiţiile socio-culturale ale producției de sens, ci şi motivațiile, cerințele sau investiţiile afective 
ale vorbitorului. Subiectul este introdus în “ecuația semantică” a lumii! Din acest punct de vedere, teoria “actului-de- 
vorbire” se înrudeşte cu teoria “reprezentaţională” a lui C. E. Osgood (5, pp. 208-209), pentru care limbajul nu este 
o “oglindă” a realităţii, ci a vorbitorului: el reprezintă, în mod nemijlocit, pe cel care îl utilizează. Tehnicile de 
analiză bazate pe această concepție vor urmări să deducă din indicatorii expliciți (conținuţi manifest în mesaj) 
concluzii despre sursa mesajului (despre vorbitor) — de pildă, despre orientările sale axiologice. Din perspectiva 
raportului /imbaj-realitate, teoria lui Osgood a reprezentat, la timpul ei, o adevărată “revoluţie copernicană”. 


4. Definiţiile semnului nu sunt unanim împărtăşite. Există şi teoreticieni care se declară total nemulţimiți de 
definițiile de până acum, considerându-le fie ambigui, fie insuficiente. În articolul “Semnul” din celebrul Dicţionar 
enciclopedic al ştiinţelor limbajului (8, pp. 131-138), Tzvetan Todorv consideră că “definițiile clasice” ori sunt 
clare dar tautologice (nu aduc nici un spor în cunoaştere), ori sunt needificatoare pentru specificitatea semnului 
(idem, p. 131). De obicei, spune el, semnul este definit ca o relaţie între două entități; dar identificând semnificația 
cu relația, identificăm nepermis două planuri care nu sunt identice. De pildă, cuvântul “mamă” este legat şi de 
cuvântul “copil”, dar şi de semnificatul său, mama. Se mai spune adesea: “semnul este ceva care se substituie unui 
alt lucru”; dar, observă Todorov, “nici sensul, nici referentul nu ar putea lua locul cuvântului într-o frază. Iată la ce 
ambiguităţi conduce confuzia de planuri! În tentativa sa de a depăşi această confuzie, Tzvetan Todorov propune 
propria lui definiţie (idem, p.132): semnul este o entitate care (1) poate deveni sensibilă şi care (2) pentru un grup 
determinat de utilizatori marchează o absență (absenţa obiectului). Este evident că (1) poate fi numit, după 
Saussure, semnificant, că (2) poate fi numit semnificat şi că relaţia dintre (1) şi (2) poate fi numită semnificare. În 
viziunea lui Todorov, semnul nu are în mod obligatoriu o existență perceptibilă (el este “o entitate care poate deveni 
sensibilă”); multe semne pot exista fără a fi percepute. O altă concluzie ce decurge din definiția propusă de el este 

că semnul este “instituțional”: el nu există decât pentru un număr limitat de utilizatori (pentru cei care împărtăşesc 
anumite stipulaţii logico-semantice sau anumite convenții socio-culturale); aşadar, în afara societății nu există 
semne. 

O insatisfacție similară faţă de “definițiile clasice” reclamă şi cercetătorul polonez Andrzej Bogusławski (9): de 
regulă, denumirea de “semn” este atribuită unei entități în virtutea faptului că se află într-o anumită relație cu 
altceva. Altfel spus, există un X numit “semn” care se află într-o anumită relaţie cu Y, iar X 7 Y. Dar, observă 
Bogusławski, majoritatea relațiilor ce se pot crea au ca termeni un X şi un Y, X fiind diferit de Y. Aşadar, unde este 
specificitatea semnului? Logicianul polonez conchide: “formula, deseori repetată, conform căreia “un semn nu poate 
fi semn pentru sine însuşi” este mult prea superficială şi needificatoare. Chiar şi noțiunea de “semn autoreflexiv” 
creează impresia unei expresii ai cărei termeni se contrazic” (idem, p. 21). 

Chestionând poziția semioticii în abordarea noțiunii de “semn”, Bogusławski ajunge la concluzia că 
semioticienii “se mulțumesc să asocieze orice expresii referitoare la (a) lucruri a căror asociere nu este pur 
accidentală sau (b) lucruri dintre care unul este, într-un anumit sens, “mai puţin empiric” sau la care accesul cognitiv 
este mediat” (idem, p. 23). În viziunea lui, o astfel de formulare nu poate constitui baza unei discipline cu adevărat 
unitare şi clare din punct de vedere metodologic — deşi, remarcă acelaşi autor, “ea îndreptățește o mare parte din 
lucrările curente de semiotică” (ibidem). 

Discuţiile în jurul noţiunii de simbol sunt încă şi mai aprinse, având repercursiuni în multe alte domenii de 
cercetare. Pentru Tzvetan Todorov, simbolul se delimitează drastic de semn. După el, funcţia de simbolizare constă 
din două sub-funcţi: denotarea şi reprezentarea. Astfel, “simbolizarea este o asociere între două entităţi de acelaşi 
nivel - doi semnificanţi şi doi semnificaţi” (8, p. 134). În semn, elementele care intră în relaţie sunt de natură 
diferită, dar în simbol, spune Todorov, ele sunt omogene. Din această diferenţă s-a născut, crede el, şi problema 
arbritariului semnului, pusă pentru prima dată de Saussure. Relaţia semn-obiect este în mod necesar nemotivată, dar 
în acelaşi timp ea este necesară, în sensul că semnificatul nu poate exista fără semnificant, şi invers. În cazul 
simbolului, relaţia dintre simbolizant şi simbolizat nu este necesară; cele două entități pot exista independent una de 
alta (de pildă, cele care formează analogia simbolică “dragoste” - “flacără”). Relaţia trebuie motivată de cel care o 
stabileşte. Todorov clasifică motivările relaţiei simbolice în două categorii: (1) motivarea pe bază de asemănare, 
când avem un simbol de tip Icon, şi (2) motivarea pe bază de contiguitate, când avem un simbol de tip Index. El 
consideră că în comunicarea verbală, simbolurile sunt folosite la fel de mult ca semnele, dacă nu chiar mai mult. 

În altă ordine de idei, Tzvetan Todorov critică tendința unor lingviști americani de a reduce o serie de semne la 
semnal. I se pare discutabilă distincţia pe care o face şcoala lui Bloomfield între semn şi simptom (un fel de “semn 
natural”). El consideră că astfel de “semne naturale”, care sunt o parte a referntului, sunt foarte puţine (de pildă, 
fumul pentru foc); de cele mai multe ori, semnul este convenţional (idem, pp. 135-136). Împărtăşim şi noi rezerva 
lui Todorov, ba chiar mai mult: ne îndoim că ar exista “semne naturale”. Pentru a lua exemplul de mai sus, 
convingerea oamenilor că “nu iese fum fără foc ” este, totuşi, rezultatul unei experienţe culturale. Iluzia că ne aflăm 
în fața unei relaţii simbolice “naturale” (fumul aparține focului din punct de vedere fizico-chimic) se datorează 
universalităţii de care se bucură experienţa istorică a utilizării focului. Într-adevăr, este imposibil să ne imaginăm o 
comunitate umană care să nu aibă o astfel de experienţă şi, în consecință, ne este greu să ne imaginăm fiinţe umane 
care să nu vadă în fum un semn pentru foc; dar “universal” nu înseamnă întotdeauna “natural”. 

Un estetician notoriu şi cu mare autoritate în domeniu — l-am numit pe Gillo Dorfles, autorul eseului “.Mit şi 
metaforă la Vico şi în estetica contemporană” (10, pp. 16-36) — insistă pe ideea că simbolul a avut iniţial o funcţie 
cognitivă, abia târziu în istoria omenirii el fiind perceput ca având în principal o funcție estetică. Ideea vine de la 
Giambattista Vico (Ştiinţa nouă — 1725), este redescoperită de romantici (Schelling), este preluată de Nietzsche şi 
ajunge până la esteticienii anglo-americani, cum ar fi I. A. Richards (Știință şi Poezie — 1935) sau Susanne Langer 
(Filosofia într-o nouă cheie — 1942). Aceasta din urmă clasifică simbolurile în simboluri reprezentative 
(representational symbol) şi simboluri prezentative (presentational symbol). Primele funcţionează în regim 
conceptual, funcţionarea lor fiind pre-condiţionată de organizarea mentală şi de presupozițiile tacite pe care stă o 
anumită cultură. Cele din a doua categorie ne permit să concepem ideea pe care ele o prezintă independent de orice 
semnificaţie conceptualizată, de orice “adevăr” discursiv. Dorfles consideră că atunci când cercetătoarea americană 
se referă la “simboluri ale sentimentului nostru”, ea vorbeşte de simboluri “care se apropie de cele ale mitului, ale 
ritului, şi prin urmare tocmai de gândirea imagistică spre care se îndrepta cercetarea lui Vico” (idem, p.19). 

Analiza lui Dorfles curge spre concluzia că Vico avea dreptate când credea că prima limbă vorbită a fost cea 
metaforică şi că “primele popoare ale păgânității au fost popoare-poeţi”. Dorfles: “Spunând că primele popoare au 
fost popoare-pocţi, Vico nu face altceva decât să întărească convingerea potrivit căreia gândirea omenească, în 
primul ei stadiu de dezvoltare, - adică în stadiul pe care astăzi l-am putea numi “precategorial” — nu a fost încă de 
tip rațional, ci cu precădere imagistic. Ceea ce echivalează cu a admite existența, în perioada primitivă a omenirii, a 
acelui visual thinking, a gândirii prin imagini, pe care doar de curând... cercetătorii au identificat-o şi reevaluat-o” 
(idem, pp. 27-28). 

Cât de actuală este această reevaluare a “gândirii prin imagini” astăzi, în epoca televiziunii şi a Internetului, este 
mai simplu de înţeles cu ajutorul conceptului de retorică estetică, pe care cercetătorul român Constantin Sălăvăstru 
îl opune celui de retorică cognitivă (a se vedea 11, pp. 13-16 şi 258-279). 

5. Unii autori au numit această viziune “pansemiotism” şi au criticat-o cu argumente pe care nu le putem 
respinge prea uşor. Astfel, Tadeusz Pawlowski (12) o consideră extremistă, pentru că - spune el - nu este folosită 
niciodată în mod consecvent, şi îi opune o atitudine mai moderată, care nu vede semne în toate fenomenele 
culturale, limitând funcţionarea acestora la anumite sfere ale comportamentului uman. 

Lui Pawlowski nu i se pare legitim să considerăm semne o varietate atât de mare de obiecte sau fenomene, cum 
ar fi: expresiile de limbaj (pe care, bineînţeles, le consideră semne), pictura figurativă, muzica programatică, 
semnalele rutiere şi feroviare, relațiile de rudenie dintr-un grup social, genele, un chip bronzat întâlnit iarna, 
preparatele culinare şi modul lor de pregătire, hainele, automobilele, apartamentele şi mobilarea lor. Ce stă la baza 
acestei extrapolări nepermise a noțiunii de semn la toate entităţile care indică ceva? După Pawlowski, ar fi vorba de 
confuzia dintre semne şi indicatorii culturali. Prin indicator cultural, el înțelege “o relație specifică de indicator ce 
se stabileşte între două obiecte A şi B atunci când, datorită unor convenții şi obiceiuri acceptate, putem deduce 
prezenţa lui B din prezenţa lui A” (idem, p. 159). Este evident că nu toate exemplele de mai sus ilustrează această 
categorie: nici genele, nici chipurile bronzate nu sunt indicatori culturali ; dar o uniformă militară sau masa din 
ajunul Crăciunului sunt indicatori culturali (datorită unor obiceiuri şi convenții, putem deduce din existența lor 
profesiunea sau religia persoanelor implicate). 

În ce condiţii un obiect A poate fi considerat semn al altui obiect B? “Un obiect A este semnul unui obiect B 
numai atunci când există o convenţie culturală C, care îl face pe A adecvat pentru a exprima o gândire asupra lui B 
(ibidem). Aceasta, spune Pawlowski, este doar o condiţie necesară, nu şi suficientă, pentru ca o entitate să fie semn: 
relaţia de semn dintre A şi B nu se realizează niciodată numai datorită convenției C; ea depinde şi de existenţa unei 
legături naturale sau culturale care-l transformă pe A în indicator al lui B. Legătura naturală poate fi una de 
cauzalitate (caz în care, de pildă, fumul este semn pentru foc) sau una de similitudine (caz în care A este semn 
iconic pentru B). Dar ce sunt “legăturile culturale”? Ele se bazează pe tradiţii şi fac posibilă transformarea unor 
indicatori culturali în semne: “Ele pot prelua funcţia de semne numai atunci când obiceiurile devenite tradiţii le 
conferă funcţia de a exprima anumite gânduri despre alte obiecte” (ibidem). 

“Pansemiotismul” criticat de Pawlowski a cunoscut o varietate impresionantă de variante (a se vedea, în acest 
sens, capitolul VIII, în special paragraful 2, “Abordarea semiotică a culturii”, din cursul de Filosofia culturii al lui 
Grigore Georgiu — 13, pp. 163-167). Dar abordarea semiotică este doar una dintre numeroasele viziuni asupra 
culturii (vezi şi capitolul I, paragraful 2, “Abordări consacrate şi contemporane”, 13, pp. 20-25). De-a lungul 
timpului au fost propuse zeci de definiţii ale conceptului de cultură. În jurul anului 1950, Linton inventaria, deja, 
147 de definiţii (cf. 14), iar Kreober şi Kluchohn clasificau, în 1952, 160 de definiţii (cf. 15, p. 18). Profităm de 
această notă explicativă pentru a preciza sensul (sensurile) termenului de cultură cu care operăm în prezentul curs; 
este un bun prilej pentru această lămurire, pentru care nu vrem să mai perturbăm desfăşurarea “textului major”. 

În studiul introductiv la volumul Images de la culture (a cărui primă ediţie a apărut în 1966), intitulat “Systemes 
de valeurs et aspirations culturelles”, Paul-Henry Chombart de Lauwe clasifica abordările culturii astfel: 1) cultura 
ca dezvoltare a persoanei în societate, 2) culturile proprii unor societăți sau unor medii sociale particulare şi 3) 
problema dezvoltării unei culturi universale (15, pp. 14-21). Este evident că dintre cele trei abordări, singura care nu 
presupune o evaluare prealabilă şi care nu conduce în mod necesar la ierarhizarea culturilor (societăţilor, grupurilor 
sau indivizilor) este cea de-a doua. Ea va fi şi referențialul privilegiat al întregii lucrări de faţă, căci corespunde cel 
mai bine obiectivelor acesteia. În cadrul abordării (2) se înscriu, cu predilecție, culturologii anglo-saxoni (când 
spunem “culturologi” nu avem în vedere opoziția clasică din antropologia culturală americană dintre cul/turologi şi 
psihologi, ci folosim, pur şi simplu, o abreviere pentru expresia “antropologi culturali”, care sună mult prea forţat în 
româneşte). Astfel, E.B.Tylor înţelegea prin cultură “întregul complex care înglobează cunoaşterea, credinţa, arta, 
(idem, p. 17). Un alt antropolog celebru, întemeietor de şcoală, F. Boas, îl completează: “produsele activităţii 
comunităților umane determinate de practicile lor” (ibidem). 

Accepţiunea cea mai largă (şi cea mai adecvată scopului nostru) este dată de T. Parsons, pentru care cultura este 
“o organizare [un reglaj] de sentimente, de credinţe”, reprezentând “valorile comune care sunt esenţiale unui sistem 
de acțiune proprii unei societăți” (idem, p. 18). Parsons nu face decât să operaţionalizeze, în paradigma 
acționalismului, ceea ce spusese Max Weber: “Conceptul de cultură este un concept de valoare” (16), în sensul unei 
legături strânse a valorilor şi simbolurilor cu transformările materiale pe care le provoacă sau ale căror consecinţe 
sunt. În cursul de faţă, noi încercăm continuarea acestei operaționalizări prin introducerea conceptelor orizont de 
viaţă şi orizont cultural. Însistând pe rolul de infrastructură generatoare a aspirațiilor şi a sistemelor de valori, 
Chombart de Lauwe consideră că “o cultură este marcată de o serie de modele, de imagini-ghid, de reprezentări la 
care se raportează membrii unei societăți în comportamentele lor, în munca lor, în rolurile lor şi în relaţiile lor 
sociale” (15, p. 19). El atrage atenția asupra importanţei la fel de mari pe care o au tehnicile, organizarea spaţiului, 
producția şi munca sau consumul. 

Pentru noi, accepțiunea de mai sus este cea mai convenabilă, pentru că ne va permite abordarea ideologiilor (vezi 
capitolul V) ca forme ale unor culturi, ceea ce ne facilitează, în plan metodologic, dezideologizarea analizei 

ideologiilor. A analiza sau a interpreta o ideologie doar ca ideologie ne condamnă la folosirea unor instrumente, de 
asemenea, ideologice. Orice abordare ne-culturologică a unei ideologii este, fatalmente, paradigmatică, adică tot 
ideologică. Abordarea în acelaşi plan (ideologic) devine circulară; ea nu ar netezi calea spre comunicare, ci ar oferi 
ideologilor dogmatici noi “argumente” şi noi ocazii pentru confruntare. Abordarea culturologică favorizează o 
decentrare benefică a viziunii, făcând posibil un limbaj neutru în raport cu limbajele ideologiilor concurente de azi. 


6. După cum se ştie, termenul de semiotică a fost folosit pentru prima dată de Locke; până la Peirce, ea a fost o 
disciplină filosofică. Dacă unii autori o consideră o ştiinţă autonomă şi matură, alţii se îndoiesc de caracterul ei 
ştiinţific (paradigmatic). În articolul dedicat semioticii din Dicţionarul enciclopedic al ştiinţelor limbajului, Tzvetan 
Todorov manifestă un scepticism deconcertant: “După opt secole de preistorie şi un secol de istorie, semiotica este 
mai degrabă un proiect decât o ştiinţă constituită” (8, p. 120), şi aceasta datorită persistenței unei anumite 
incertitudini cu privire la principiile şi conceptele fundamentale (de pildă, distincția dintre semn lingvistic şi semn 
nonlingvistic). Todorov îi reproşează semioticii că s-a lăsat subjugată de lingvistică: fie că se pleacă şi de la semne 
nonlingvistice, dar numai pentru a găsi locul limbii în ansamblul comunicării (ca la Peirce), fie că se pleacă de la 
limbă spre celelalte sisteme de semne (ca la Saussure), dar cu riscul “lingvisticizării” celorlalte limbaje. S-ar putea 
ca “imperialismul lingvistic” sesizat de Todorov să se datoreze “principiului de non-redundanţă între sistemele 
semiotice” formulat de Benveniste: nici o semiologie a sunetului, culorii, imaginii, nu se va formula în sunet, în 
culoare sau în imagine; orice semiologie a unui sistem nelingvistic trebuie să împrumute semiologia limbii. După 
cum observa Cassirer, în Filosofia formelor simbolice (1923-1929), limbajul verbal este singurul limbaj care posedă 
secundaritate: este singurul cu ajutorul căruia putem vorbi despre alte limbaje, precum şi despre el însuşi. Dacă 
lucrurile stau aşa, trebuie să acceptăm că este imposibilă o ştiinţă generală a semnelor, cum a fost gândită semiotica 
(şi cum este gândită şi astăzi de către mulți semioticieni). Căci dacă nu putem vorbi despre sisteme semiotice 
nelingvistice decât în termeni lingvistici, trebuie să acceptăm că aceşti termeni nu pot cuprinde sensul elementelor 
nelingvistice. 

Este evident că destinul semioticii ca ştiinţă a semnelor, în general, predicțiile pe care le putem face se află în 
strânsă legătură cu natura limbajului, cu soluţiile pe care le putem găsi (le vom găsi) la problemele ridicate de 
comunicare — inclusiv de comunicarea în masă şi mai ales de comunicarea audio-vizuală, specifică epocii 
televiziunii. Nu este exclus ca noile experienţe legate de explozia televiziunii şi a Internetului să ducă la re- 
evaluarea comunicării verbale, a locului său printre alte forme de comunicare. Dar pentru aceasta va fi nevoie, 
probabil, de o nouă antropologie filosofică — ceea ce a încercat să inițieze, de fapt, Marshall McLuhan (amploarea 
proiectului său este mai evidentă ca oriunde în altă parte în volumul postum, Mass media sau mediul invizibil — 17). 


7. Când spunem că nominalismul a traversat cultura europeană din ultimele 4-5 secole, ne referim la 
nominalismul care a ieşit victorios în urma celei mai celebre dispute filosofice: “cearta universaliilor”, declanşată în 
1474, care a fost doar puseul unei dispute continue, ce datează de la Platon şi pe care Alain de Liberia o găseşte 
înrădăcinată în dialogul platonician Menon (cf. 19, pp. 519-521). 

Dar când folosim termenul de nominalism, îl gândim în sensul marcat de Abelard în secolul XII. Prin instaurarea 
opoziţiei dintre Nominales şi Reales, Abelard re-defineşte şi depăşeşte obsedanta “problemă a lui Profir”, care era, 
în fond, “aceea a statutului ontologic al genurilor şi speciilor, adică a “substanţelor secunde” din Categoriile lui 
Aristotel” (cf. idem, p. 510), dar, totodată, se desprinde de Ammonuis, care vedea în universalii doar “voci”. După 
cum susţine Alain de Liberia, “Abelard a fost primul mare gânditor medieval care a adus filosofia în limbaj. (...) el 
se află la originea unei importante schimbări, anume trecerea de la interpretarea universaliilor ca “voci” (voces), 
prevalentă după Ammonuis, la interpretarea lor ca “nume” (nomina) sau “cuvinte” (sermones), fapt ce reprezintă o 
adevărată ruptură epistemică între două doctrine, “vocalismul” lui Roscelin şi ‘nominalism’, care nu trebuie 
confundate” (idem, p. 522). 

Nominalismul care a ieşit victorios din “cearta universaliilor” şi care a contribuit la geneza ştiinţei moderne, a 
întregii culturi moderne şi, prin aceasta, la geneza modernităţii occidentale este nominalismul lui Abelard, o 
paradigmă definită de acesta cu două sute de ani înainte de “cearta universaliilor”, adică în secolul al XII-lea. Iată de 
ce vom insista asupra “definiţiilor” sale, pe urmele unuia dintre cei mai inițiați analişti ai problemei universaliilor, 
Alain de Liberia. 

În interviul publicat de “Poliphile”, nr 3/4, 1996 (reprodus în 19, pp. 509-544), Alain de Liberia spunea: “Teza 
lui Abelard asupra universaliilor este revoluționară. Ea constă în a susține că ceea ce se află la baza predicatelor 
noastre generale nu e un lucru (realism), dar cu toate acestea universaliile nu sunt simple “sunete” (vocalism). Pentru 
a numi baza ontică a predicatelor generale, Abelard foloseşte un termen neaşteptat, cuvântul status, pe care îl 
regăsim azi în ştiinţă când se vorbeşte despre “statutul ontologic” al unei entităţi. Acest statut este asemănător cu 
ceea ce am numi fapt sau “stare de lucruri” (Sachverhalt la Husserl)”. 

În termenii de azi ai teoriei limbajului, concepţia lui Abelard despre formarea sensului unui cuvânt se plasează 
undeva în zona de interferență a semanticii cu pragmatica. Doctrina “statutului” (sau a “stării”) este legată de modul 
de folosire a cuvintelor — mai precis, de modul de impunere a acestora —, precum şi de reflecții asupra 
semnificaţiilor. Din perspectiva acestei doctrine, “starea” de om, de pildă, nu este un lucru universal (“om”), ci 


48 


A. NOȚIUNI DE SEMIOTICĂ ŞI TEORIA LIMBAJULUI 49 


faptul de a fi om (esse hominem), care nu este un lucru, ci “cauza comună a impunerii aceluiaşi nume “om” tuturor 
oamenilor diferiţi ca singularități” (apud 19, p. 522). 

Respingând nominalismul radical de tip Ammonius şi Roscelin, Abelard nu numai că a opus “realismului” o 
replică inteligentă şi cu adevărat consistentă, dar a realizat o vastă deschidere spre modernitatea europeană, care se 
va construi, de fapt, pe acest “nominalism ponderat”. El reprezintă proto-istoria concepției instrumentaliste asupra 
limbajului, în varianta ei cea mai elevată — “cuvântul-simbol”. Cât de modern este Abelard (am putea spune chiar 
postmodern - avant la lettre, desigur) se poate vedea din concepția sa asupra universalității cuvintelor: “Natura 
cuvântului trebuie înțeleasă plecând de la nativitas, de la condiţiile şi obiectivele comunicaţionale care au 
determinat naşterea cuvântului. Cuvântul nu e sunet, ci sunet impus pentru a comunica” (ibidem). În concluzie, după 
Abelard o teorie corectă a universaliilor nu se poate reduce la vocalism, căci “numai cuvintele sunt universale pentru 
că ţin de originea lor, de instituții umane ca predicate pentru mai multe subiecte” (apud 19, p. 523). Altfel spus, cuvintele 
sunt făcute, concepute şi dorite în acest scop. 

Prin aceste concluzii, Abelard realizează o deschidere spre concepția sincretică asupra limbajului, pe care o vom 
discuta în continuare, concepţie în care opoziţia dintre planul obiectual şi cel subiectual se dizolvă, dispărând astfel 
şi problema primordialităţii (care devine o falsă problemă). Primul gânditor modern care a rezolvat tranşant această 
problemă a fost Karl Marx. Preocupat de critica filosofiei clasice germane, unde opoziţia materialism-idealism 
atinsese cotele cele mai înalte, el cataloghează problema primordialităţii la rubrica “false probleme” (pe care preferă 
să le numească “probleme scolastice”). Marx încearcă să înțeleagă unitatea dintre obiectivitate şi subiectivitate, dar nu 
speculativ, cum o făcuse Hegel. Iată ce nota Marx în Teze despre Feuerbach: “Principala lipsă a oricărui materialism de 
până acum (inclusiv materialismul lui Feuerbach) este că obiectul, realitatea, sensibilul este luat numai sub forma 
obiectului sau a contemplării, şi nu ca activitate omenească sensibilă, ca practică, deci nu subiectiv. Aşa se face că 
latura activă a fost dezvoltată nu de materialism, ci de idealism, care însă a dezvoltat-o în mod abstract, deoarece 
idealismul, fireşte, nu cunoaşte activitatea reală, sensibilă ca atare. Feuerbach vede obiecte sensibile, realmente 
deosebite de obiectele gândite, dar activitatea omenească el nu o ia ca activitate obiectivă. De aceea, în “Esenţa 
creştinismului”, el consideră ca activitate autentic omenească numai activitatea teoretică, în timp ce practica este 
luată şi fixată numai în forma ei de manifestare murdară mercantilă. De aceea el nu înțelege însemnătatea activității 
“revoluționare”, a activităţii “practic-critice“” (20, p. 373). Este evident că în notele de mai sus Marx respinge atât 
“nominalismul” radical, cât şi “realismul” radical, reproşându-i lui Feuerbach nu atât “nominalismul”, cât varianta 
hard a acestuia, care-l împiedică să înțeleagă “însemnătatea activităţii “revoluţionare”, a activităţii “practic-critice“”. 


8. Unul dintre primii gânditori europeni care au înţeles acest lucru a fost Karl Marx. Cel care credea că “Filosofii 
nu au făcut decât să interpreteze lumea în diferite moduri, important este însă de a o schimba (“Teze despre 
Feuerbach” — 20, p. 375) s-a simţit dator să schiţeze o epistemologie a “adevărului concret”, care să fie şi aplicabil, 
transformator. Referitor la categoriile morale, contemporanul său, Nietzsche, echivala morala creştină cu “neputința 
pusă în acțiune” tocmai pentru că era, după opinia lui, o morală abstractă (de tip “decalog”). La ambii gănditori, 
reunificarea subiectului cunoscător cu subiectul acțiunii a fost una dintre problemele centrale ale programului 
filosofic. Credem că devierile antiumaniste ale unor ideologii umaniste (prin proiectul lor iniţial) - creştinismul, 
marxismul etc. - trebuie puse în legătură cu hiatusul dintre discurs şi conduită, propriu culturii moderne, cu 
incapacitatea discursului unui subiect de a norma şi de a modela conduita aceluiaşi subiect. Cele mai bune produse 
ale discursului au fost ... alte discursuri, iar nu “oameni adevăraţi”, cum îşi dorea Feuerbach. Pentru perioada 
actuală, putem medita la “episodul Gorbaciov” sau la ravagiile pe care le fac “misiunile de pace” ale ONU în 
diferite părți ale lumii. De cinci secole, Puterea şi Adevărul se situează pe poziţii adverse, iar “Minciuna stă cu 
Regele la masă”. 

În legătură cu hiatusul dintre subiectul cunoaşterii şi subiectul acţiunii, problema implicaţiilor dezvoltării ştiinţei 
şi tehnicii asupra condiţiei umane ocupă un loc privilegiat în filosofia europeană contemporană (ea este prezentă în 
aproape toate curentele importante care au tratat criza civilizației şi/sau culturii europene). Vom înlocui o analiză a 
acestor tematizări, care nu-şi are locul aici, cu una dintre cele mai sintetice şi mai plastice caracterizări a stării de 
fapt. Ea aparţine savantului român Grigore C. Moisil (21, p. 39): 

“Vine bietul homo faber la altarul îngrijit de homo cogitans şi-l întreabă: cum să fac un filtru să scap de 
sărăcie? Oracolul îl învaţă să facă maşini cu abur, să meargă mai repede, ca să nu vadă nici la dreapta nici la 
stânga; cum să facă lumină electrică, să poată lucra şi noaptea. 

- Mi-e foame. 

- Ia-ţi televizor. 

- Mi-e sete. 

- Ia-ți telefon. 

- Mi-e dor 

- Citeşte gazeta”. 

9. În ceea ce priveşte cultura arhaică românească, a se vedea excelenta monografie a lui Ernest Bernea, dedicată 
reprezentării timpului la țăranul român (22, pp. 129-223). Vorbind despre dubla funcționalitate a calendarului în 
satul românesc tradițional, acesta măsurând şi timpul sacru şi timpul profan, Bernea scrie: “pentru mentalitatea satului 
tradițional, calendarul a fost un dat care venea de dincolo, dintr-o zonă unde e obârşia lucrurilor” (idem, p. 199). 

10. În Aspecte ale mitului, Mircea Eliade scria: “... mitul istoriseşte cum, grație isprăvilor Fiinţelor 
Supranaturale, o realitate a căpătat existenţă, fie ea realitatea totală, cosmosul, sau numai un fragment: o insulă, o 
specie vegetală, o comportare umană, o instituţie. Ele este deci întotdeauna povestea unei creațiuni” (apud Vera 
Călin, “Cuvânt înainte” la Estetica mitului — 10, p.7). 

Încă din 1943, în Comentarii la legenda Meşterului Manole, Mircea Eliade afirma că toată creaţia repetă actul 
cosmogonic prin excelență: Creaţia Lumii. În Mitul eternei reîntoarceri (23), Eliade caracterizează ontologia 
“primitivă” a culturilor arhaice prin două idei fundamentale: 1) omul culturilor tradiționale nu se recunoaşte ca fiind 
real decât în măsura în care încetează de a exista el însuşi (pentru un observator modern) şi se mulţumeşte să imite şi 
să repete gesturile altuia (zeu, strămoş sau erou), 2) în măsura în care actul (sau obiectul) obţine o realitate precisă 
prin repetiţia gesturilor paradigmatice şi numai prin ea, este abolit implicit timpul profan, durata, “istoria”, şi cel ce 
reproduce gestul exemplar se află astfel transportat în epoca mitică în care a avut loc revelarea gestului exemplar 
(idem, pp. 48-50). După Eliade, “Toate actele religioase sunt presupuse ca fiind fondate de zei, eroi civilizatori sau 
strămoşi mitici. Actele umane au realitate şi eficacitate numai în măsura în care ele repetă exact o acţiune săvârşită 
la începutul timpului de un zeu, un erou sau un strămoş” (idem, p. 35). Pentru el, Sabatul iudeo-creştin este o astfel 
de imitatio dei, mesajul Mântuitorului este în primul rând exemplu ce se cere imitat; riturile matrimoniale reproduc 
ierogamia (în special, unirea Cerului şi Pământului); în genere, mitul cosmogonic oferă un model exemplar tuturor 
ceremoniilor care urmăresc restaurarea plenitudinii totale: vindecarea, fecunditatea, procreaţia, lucrările agricole 
etc. (cf. idem, pp. 35-38). “Astfel — comentează Eliade —, se poate spune că toate activitățile responsabile şi care 
urmăresc un ţel bine definit sunt, pentru lumea arhaică, ritualuri. Dar cea mai mare parte a acestor activități au 
suferit un lung proces de desacralizare şi au devenit, în societățile moderne, activităţi ‘profane’ ” (idem, p. 41). El 
ilustrează această ultimă idee cu numeroase exemple din societăţile “istorice”: dansul, luptele, conflictele, 
războaiele, încoronările regilor, justiţia (idem, pp. 42-45). 

Dacă punctul de vedere al lui Mircea Eliade s-ar opri aici, adică dacă ar rămâne unul “pur constatativ”, poate că 
nu am fi nici noi obligați să încărcăm valoric “concepția mitică” despre natura limbajului. Am avea, poate, o ezitare: 
de ce să considerăm ca “umanistă” concepția “sincretică” şi să nu o considerăm pe cea “mitică”? Dar, după cum se 
ştie, Mircea Eliade ridică problema “rezistenţei” culturilor arhaice în faţa istoricității, ca argument capital împotriva 
istorismului (îndeosebi a ideii de “istorie ireversibilă”). În Mitul eternei reîntoarceri, el scrie: “Dar interesul pentru 
ireversibilitatea şi “înnoirea” istoriei este o descoperiere recentă în viața umanităţii. Din contră, umanitatea arhaică 
se apără cum poate împotriva a ceea ce istoria propune ca nou şi ireversibil” (idem, p. 64). În “Prefaţa” la 
Cosmologie şi alchimie babiloniană, Eliade se arată dezamăgit de modul în care au fost întâmpinate prima fasciculă 
din Alchimia Asiatică (Bucureşti, 1935) şi, mai ales, cartea sa Yoga. Essai sur les origines de la mystique indienne 
(Paris-Bucureşti, 1936). El se miră că intelectualii pentru care problema destinului culturii româneşti este o “nobilă 
pasiune” nu au înţeles importanța acestor lucrări pentru “problematica actuală a culturii româneşti”. Care este 
această problematică? Eliade crede că este “aurohtonia, adică rezistenţa elementelor etnice împotriva formelor de 
cultură străină” (24, p. 6). Considerându-i ca premergători pe Haşdeu şi Pârvan, iar dintre contemporanii săi 
citându-l pe Blaga (“revolta fondului autohton”), Mircea Eliade conchide: “Ori, unul din rezultatele precise la care 
ajungem în Yoga este tocmai această rezistență a fondului autohton, pre-arian, şi suprimarea lentă a formelor 
spirituale impuse de către năvălătorii indo-europeni” (ibidem). 

Eliade nu se rezumă la “problematica actuală a culturii româneşti”, ci integrează concluziile sale într-o 
paradigmă disciplinară mai largă — cel puţin de anvergură europeană: “Astăzi, când istorismul este depăşit, şi în 
cultura europeană încep să-şi recapete prestigiul formele de sensibilitate pre-alfabetică, şi să se înțeleagă aşa cum 
trebuie gândirea simbolică — cultura românească poate să-şi valorifice zone rămase până acum inerte şi obscure” 
(idem, pp. 7-8). Dar acest ideal metodologic este nu numai specific european, el este îmbrățișat “pretutindeni”; nu 
este vorba doar de un ideal metodologic, ci şi de unul practic, aproape politic, care în alte părți este deja 
“promovat”: “Astăzi, ştiinţa românească întâlneşte prilejul unic de a valorifica spiritualitatea şi istoria secretă a 
neamului nostru. Pentru că, după cum spuneam, istorismul a apus pretutrindeni. Se pune preţ pe preistorie şi extra- 
istorie; sunt cercetate şi promovate formele colective ale vieții, simbolurile, tradiţiile orale etc. Ori, în acest 
domeniu, poporul nostru este bogat” (idem, p. 8). 

Credem că s-a înțeles de ce nu putem considera “concepția mitică” o concepție umanistă. Una dintre implicaţiile 
sale ideologice este autohtonismul, care la noi s-a concretizat fie în plan politic (Mişcarea Legionară), fie în plan 
cultural (protocronismul din ultimul deceniu al regimului ceauşist). Dacă în anii 30 -°40 autohtonismul a eşuat ca 
soluţie alternativă la modernizarea de tip occidental, în anii 2000 nu mai putem spera ca el să reprezinte o soluţie de 
schimb la mondializare. Obstinaţia de a-l impune ca ideologie dominantă nu poate duce decât la o nouă catastrofă 
socio-economică şi, foarte probabil, politico-militară (a se nota episodul Kosovo — 1999, precum şi evenimentele 
care au debutat la 11 septembrie 2001). 

[In paranteză fie spus, nici Mişcarea Legionară, adversară declarată a “raționalismului dogmatic” de sorginte 
occidentală, nu a reuşit să re-unifice subiectul discursului cu subiectul acțiunii: ea a parcurs întregul drum de la cele 
mai nobile intenții la crima politică organizată.] 


11. Comportamentul social al monarhiştilor din România deceniului trecut (sub 10% din populaţia adultă) evoca 
o concepţie mitică - în general, o concepție mitică despre limbaj - în particular. În această viziune, modul de 
existență al lumii constă în reiterarea necesară a gesturilor arhetipale — făcute, odinioară, de eroii-întemeietori. 
Pentru monarhiști, România modernă a fost întemeiată de un Rege, iar gesturile acestui erou exemplar ar fi trebuit 
reiterate după 1989, ca o garanție pentru salvarea țării (“Monarhia salvează România!”). Prin conduita lor politică, 
monarhiştii noştri developau o credință adâncă (nu se poate şti cât de conştientizată) în capacitatea cuvântului de a 
crea realitate. 


12. În legătură cu trecerea de la “cauzele ascunse” ale mişcării la descrierea matematică a acesteia, Alexandre 
Koyre este tentat să vadă în ea o victorie a platonismului împotriva aristotelismului: “contemporanilor şi elevilor lui 
Galilei, ca şi lui Galilei însuşi, ştiinţa galileană, filosofia galileană a naturii, le apăreau ca o reîntoarcere la Platon, 
ca o victorie a lui Platon asupra lui Aristotel. Trebuie să mărturisesc că o asemenea interpretare pare perfect 
rezonabilă” (27, p. 13). 

În ceea ce priveşte forţele misterioase, transcendente în raport cu cunoaşterea (nematematizată!), Koyré dezvoltă 
în nota (f) a studiului citat teoria dinamică a impetus-ului, elaborată de Jean Buridan, care urmărea să explice, în 
tradiţie aristotelică, cauza mişcării (idem, p. 15). În esenţă, această teorie (cea mai influentă teorie fizică în secolul al 
XIV-lea) încerca să explice continuarea mişcării unui proiectil, după ce acesta este aruncat (una dintre problemele 
cele mai prost soluționate de teoria aristotelică). După Buridan, continuarea mişcării se datorează nu unui motor 
extern, ci unei dizpoziții motrice (puissance), imprimată corpului (impetus), care e o calitate permanentă a 
corpurilor (ibidem). Când Galilei a renunţat la teoria impetus-ului şi, în general, la postularea unor cauze şi forțe 
exterioare care ar ajuta mişcarea să persiste, el a optat, în opinia lui Koyre, între gândire şi percepție, alegănd 
gândirea pură în detrimentul experienței: “Căci tocmai gândirea pură şi fără nici un amestec, şi nu experienţa şi 
percepţia simțurilor stă la baza ‘noii ştiinţe” a lui Galileo Galilei” (idem, p. 11). Dar revoluţia epistemologică 
înfăptuită de Galilei poate fi interpretată şi ca o opţiune între a gândi şi a imagina — i.e. între teoria ştiinţifică (în 
sens modern) şi simţul comun. Koyre însuşi o spune: “de fapt, noi nu putem gândi mişcarea în sensul efortului şi 
impetus-ului; noi putem doar s-o imaginăm astfel. Trebuie deci să alegem între a gândi şi a imagina. A gândi alături 
de Galilei sau a imagina odată cu simţul comun” (ibidem). 

Iată de ce credem că “momentul Galilei” poate fi considerat un “punct de inflexiune” în cultura europeană, a 
cărui semnificaţie depăşeşte eliminarea transcedentului din tabloul explicativ al lumii. În epocă, Galilei se confrunta 
cu trei adversari: autoritatea, tradiţia şi — cel mai redutabil — simţul comun. Din Dialog asupra celor două mari 
sisteme ale lumii rezultă că el era pe deplin conştient de tăria acestor adversari, mai ales a celui de-al treilea. Pentru 
simţul comun al epocii, structurat “aristotelician”, era de-a dreptul paradoxal să gândeşti mişcarea ca pe ceva care 
persistă in se şi per se, fără intervenţia unei cauze sau forțe exterioare. Declarând război simțului comun, Galilei va 
inaugura în cultura europeană o epistemologie în care necesse îl determină pe esse, iar lumea abstractă şi incoloră a 
lui Arhimede este mai “reală” decât lumea calitativă a percepţiei senzoriale şi a experienţei cotidiene. Pe baza noii 
epistemologii se vor naşte şi se vor dezvolta ştiinţele moderne ale naturii, în ceea ce priveşte impactul ei asupra culturii 
occidentale în ansamblu, vom vedea în continuare cum idealul de cunoaştere impus de noua epistemologie va afecta 
toate celelalte idealuri — sociale, morale şi politice. 


13. Am putea adăuga: nu numai în cunoaşterea naturii şi nu numai în cunoaştere. Noua atitudine spirituală (pe 
care preferăm, din raţiuni evidente, s-o numim atitudine fundamentală) a provocat reorganizarea universului nu 
numai în ştiinţele naturii, ci şi în artă. Putem spune că înainte de a deveni ideal de raționalitate cognitivă, eliminarea 
transcendentului din “tabloul lumiii” a devenit ideal de artisticitate. Dacă e să ne raportăm doar la acest “moment 
revoluționar” care a fost opera lui Velasquez, noul trend a debutat în pictură, la începutul secolului XVII. 

În studiul său din 1943, “Introducere la Velasquez” (28), José Ortega y Gasset îl consideră pe pictorul spaniol un 
punct de inflexiune în evoluţia picturii: “la el, pictura suferă schimbarea cea mai radicală pe care a încercat-o de la 
începutul ei până la Giotto” (idem, p. 96). În ce constă această schimbare? Acest artist, care — amănunt ce nu poate 
fi neglijat! — era cu numai trei ani mai tânăr ca Descartes, propune culturii europene o altă raportare la mit şi la 
religie — altfel spus, o altă atitudine față de transcendent. Dacă pentru contemporanii săi “un subiect mitologic era o 
promisiune de lucruri neverosimile”, ne spune y Gasset, “Pentru Velasquez e un “motiv” ce-i permite să grupeze 
figuri într-o scenă inteligibilă. Nu însoţeşte însă mitul în fuga sa dincolo de lumea noastră [subl. ns., D.B.]. Din 
contră: în fața unei posibile teme de acest gen, Velasquez se întreabă ce situație reală, care putea exista cu 
aproximaţie aici şi acum, corespunde situaţiei ideale reprezentată de subiectul mitologic. Bachus este o scenă 
oarecare de beţie, Vulcan e o făurărie, Parcele un atelier de tapiserie, Esop şi Menip, eterni zdrențăroşi ce, cu 

înfăţişare de cerşetori, trec prin faţa noastră disprețuind bogăţiile şi vanităţile. Cu alte cuvinte, Velasquez caută 
rădăcina fiecărui mit în ceea ce am putea numi logaritmul său de realitate, şi asta este ceea ce pictează” (idem, pp. 71-72). 

Şi mai interesantă este soluţia aleasă de Velasquez pentru a eluda, în tablourile sale, transcendentul religios. Căci 
“dacă Velasquez ar fi vrut să folosească aceeaşi formulă aplicată mitologiilor pentru executarea lor, rezultatul ar fi 
fost scandalos” (ibidem). lată-l, aşadar, pe pictorul spaniol de la începutul secolului XVII aplicând o stratagemă de 
tipul şi-şi (şi transcendent, și imanent), lucru ce ne apare, în lumina temei noastre, deosebit de instructiv. Referindu- 
se la o pictură de adolescenţă a lui Velasquez (vezi ANEXA 2), Ortega y Gasset notează: “Pânza intitulată Cristos în 
vizită acasă la Marta şi Maria reprezintă o bucătărie, unde o bătrână şi o fată se ostenesc să pregătescă de mâncare. 
În încăpere nu apare nici Cristos, nici Marta sau Maria, dar undeva, sus pe perete, e atârnat un tablou; în acest tablou 
interior [în sens de “tablou în tablou” — n. ns., D.B.] figura lui Isus şi a celor două sfinte femei dobândesc o prezenţă ireală. 
Sub această formă, Velasquez se declară incapabil să picteze ceea ce, după părerea lui, nu se poate picta” (idem, p. 72). 
Ce nu se poate picta, după părerea lui Velasquez? Ortega y Gasset ar spune: “neverosimilul” sau, mai desfăşurat, 
“ceea ce se află dincolo de realitatea observabilă, accesibilă observaţional (mai riguros spus, experimental)”. 
Insistând asupra faptului că această schimbare nu este doar o problemă de “stil particular”, Ortega y Gasset explică; 
“Nu, e vorba de mult mai mult. De o nouă idee despre pictură, adică de funcția ce revine picturii în sistemul 
preocupărilor umane. (...) Arta era vis, delir, fabulă, convenţie, ornament de frumuseţe formală. Velasquez se 
întreabă dacă n-ar fi posibil să se facă artă cu această lume, cu viața aşa cum este ea: deci, o artă complet diferită 
de cea tradiţională, într-un anumit fel inversul acesteia [subl. ns., D.B.]. Într-o hotărâre de energic radicalism, rupe 
cu acea lume convenţională şi fantastică. Se angajează să nu iasă din sfera în care există el însuşi” (idem, pp. 72-73). 

Am insistat mai mult asupra “episodului Velasquez” nu doar de dragul de a cita din seducătorul comentariu al 
filosofului spaniol, ci din motive mai practice. Episodul este instructiv pe mai multe planuri ale tematizărilor 
noastre: 1) ne arată sincronizarea dintre schimbarea unei atitudini fundamentale într-un domeniu al culturii spirituale 
(în cazul de față, pictura) cu schimbarea aceleiaşi atitudini în alt domeniu (cunoaşterea ştiinţifică a naturii); 2) ne 
dovedeşte, încă o dată, că artiştii sunt la fel de receptivi (dacă nu mai receptivi) ca oamenii de ştiinţă față de 
“mişcările tectonice” care anunță trecerea de la o eră culturală la alta; 3) ilustrează izomorfismul dintre două 
fenomene: schimbarea unei paradigme culturale într-un domeniu al culturii şi schimbarea acesteia în alt domeniu — 
“realitatea” din vechea paradigmă devine “ireală” în noua paradigmă, iar “quasi-non-existența” din vechea 
paradigmă devine, în cea nouă, “realitate primă şi fundamentală”, o nouă abordare aduce cu sine şi noi entități ca 
obiect al abordării, precum şi noi relaţii între acestea — vechile “obiecte” dispar sau trec în plan secund; fostele 
“probleme importante” sau “prioritare” devin “secundare” sau chiar “false probleme”. Răsturnările ce însoțesc o 
schimbare de paradigmă sunt ilustrate (la propriu!) de tabloul lui Velasquez, Cristos în casa Martei (denumirea 
abreviată, cu care el a rămas în istoria picturii). Acest tablou este instructiv şi în alt sens, mult mai pragmatic: ne 
arată cum un creator de paradigmă se poate adapta inteligent la orizontul de aşteptare al contemporanilor săi care 
împărtăşesc vechea paradigmă culturală. Se pare că schimbarea de paradigmă într-un anumit spațiu cultural începe 
cu 1) re-educarea percepției (schimbarea tipului de sensibilitate), după care continuă cu 2) re-educarea atitudinii 
(schimbarea tipului de curiozitate) şi abia ulterior se ajunge la 3) re-educarea abordării (schimbarea tipului de 
raportare gnoseologică), ca principală cale de acces în noua paradigmă. Nu se începe cu enunţurile şi argumentele! 
Acest lucru îl ştie şi Kuhn, dar el propune ca soluţie alternativă convertirea — ceea ce ne spune prea puţin din punct 
de vedere praxiologic. 


14. Învăţământul românesc din timpul regimlui Ceauşescu este un bun exemplu de propagare paroanoidă a 
“raționalităţii ştiinţifice” (de altfel, acest regim se legitima printr-o viziune despre lume de tip pozitivist, tradusă în 
termenii filosofiei lui Marx şi agrementată de fantasemele simțului comun: concepţia despre lume şi viaţă a 
partidului unic era ştiinţifică, doctrina politică se numea socialism ştiinţific, conducătorilor din diferite domenii li se 
predau principiile “conducerii ştiinţifice a societății”, iar populaţia era îndemnată să treacă la “alimentaţia 
ştiinţifică”, pentru a accepta raționalizarea aprovizionării cu alimente propuse de conducerea statului). În fond, 
“programa ascunsă” (Toffler) a învățământului românesc era pozitivismul — şi nu este exclus ca şi astăzi, la mai bine 
de un deceniu de la răsturnarea vechiului regim, ea să fie aceeaşi. În deceniile 8 şi 9 ale secolului trecut, era 
suficient să consuli orarul din orice şcoală sau liceu pentru a vedea căror materii li se acorda mai multă importanță 
(desigur, “ştiinţelor exacte”, care erau programate la primele ore, când se considera că mintea elevilor este mai 
odihnită). 


15. Hilbert şi alţii ca el nu s-au întrebat dacă o astfel de “vedere totală” (atribuită, odinioară, doar ochiului divin) 
este posibilă în afara matematicii (care îşi construieşte obiectul şi de aceea îl poate domina integral). În interpretarea 
lui Adrian-Paul Iliescu, această pretenţie este o iluzie ce vine dintr-o idealizare specifică fizicii clasice, fundată pe 
determinismul laplacean. 


16. În lingvistică, schimbarea de paradigmă a avut loc odată cu ipoteza Sapir-Whorf, conform căreia limbajul nu 


mai este considerat un simplu instrument de oglindire a unei lumi dinainte existente, şi nici un instrument de 
comunicare a unei cunoaşteri deja realizate, ci un generator de lume şi de cunoştinţa despre ea. 

Iată ce scria Edward Sapir în 1921: “... nu poate fi mai uşor să concepem gândirea (...) fără vorbire decât să 
facem practicabil raționamentul matematic fără sprijinul simbolismului matematic adecvat” (32, p.15). Benjamin 
Lee Whorf este şi mai explicit: “Noi disecăm natura urmând linii trasate de limbile noastre materne”, deoarece 
“suntem părtaşi într-o înțelegere pentru a o organiza — un acord (tacit) valabil în întreaga noastră comunitate 
lingvistică şi care este codificat în structurile limbii” (33, p. 213). 

Celebra ipoteză Sapir-Whorf susţine, în fond, o viziune mai umanistă asupra limbajului, pe care am denumit-o, 
în paragraful 1.2.1., “concepţia sincretică”. Această viziune este prezentă în numeroase culturi arhaice, dar cultura 
europeană şi cele de sorginte europeană au perceput-o adesea ca pe o variantă mitică a “concepției demiurgice” 
despre limbaj. Iată ce ne spune antropologul american Carlos Castaneda despre concepția indienilor Yaqui: “Piatra 
aceea este piatră din cauza tuturor lucrurilor pe care ştii să i le faci. Eu denumesc asta “acțiune”. (...) Lumea este 
lume fiindcă tu ştii “acţiunea” necesară pentru a o face aşa. Dacă nu i-ai cunoaşte “acțiunea”, lumea ar fi diferită” 
(34, p. 249). Personajul central al cărţilor lui Castaneda, indianul Juan Matus, propune un fel de “reducţie 
fenomenologică” (Husserl) pentru ca subiectul să se elibereze de convențiile lingvistice în virtutea cărora percepe 
lumea. El numeşte o astfel de punere între paranteze “non-acțiune”, iar eliberarea de limbaj — “oprire a lumii”: “De 
exemplu, un om al cunoaşterii ştie că piatra asta este piatră datorită “acțiunii”, aşa că dacă el nu vrea ca piatra să fie 
piatră, tot ce are de făcut este “non-acţiunea”. (...) Spun că tu transformi asta înt-o pietricică, deoarece cunoşti 
“acțiunea” necesară pentru asta. Acum, ca să “opreşti lumea”, trebuie să opreşti “acţiunea”” (idem, pp. 249-250). 

În filosofia contemporană a ştiinţei, ideea apropierii treptate a cunoaşterii post-moderne de cunoaşterea pre- 
modernă (arhaică) nu mai este demult o noutate. Corespondenţele şi întâlnirilie dintre “ştiinţific” şi “mistic”, dintre 
raționalitatea “occidentală” şi cea “orientală”, dintre post-modern şi arhaic vor fi tratate în capitolul VII al 
prezentului curs. Vom vedea că aceste corespondențe şi apropieri fac tot mai fragilă graniţa dintre cunoaştere şi 
comunicare. 

III. BARIERE DATORATE ORGANIZARII MENTALE 


Determinarea concret-istorică a limbajului, evidenţiată de cercetările “neriguroase”, ridică 
problema condiţiilor de posibilitate ale comunicării. Formulată în termenii criticismului 
kantian, această problemă se poate pune ca întrebare: Putem crede cu îndreptăţire rațională 
în posibilitatea Comunicării (a comunicării autentice)? Întrebarea este legitimă, pentru că cei 
mai mulți oameni s-au obişnuit cu gândul că neînțelegerile dintre ei (aşa-zisele “accidente de 
comunicare”) ţin de incompetenţa lingvistică a vorbitorilor — sau, într-un plan mai general, de 
incompetența lor comunicațională (care poate fi determinată de ignoranță, de stări 
emoționale, de conjuncturi sau de situaţii atipice — stări patologice, de pildă). Pe de altă parte, 
întrebarea vine de la sine când vedem cum unii teoreticieni ai barierelor culturale ajung la un 
relativism atât de radical, încât singura concluzie logică a analizei raționale pare a fi 
imposibilitatea principială a comunicării autentice. Altfel spus, "barierele nu pot fi ridicate" ! 

Legătura dintre comunicarea interculturală şi cea interindividuală devine evidentă din 
momentul în care înţelegem cultura aşa cum o defineşte Chombart de Lauwe (a se vedea şi 
nota 5 de la capitolul II), ca “serie de modele, de imagini-ghid, de reprezentări la care se 
raportează membrii unei societăți în comportamentele lor, în munca lor, în rolurile lor şi în 
relaţiile lor sociale” (Images de la culture). Din această perspectivă, orice individ apare ca 
purtător al unei culturi (subculturi, sub-subculturi ş.a.m.d.), iar comunicarea interindividuală — 
ca una interculturală. De aceea, evidenţierea barierelor în comunicarea interculturală a pus 
sub semnul întrebării posibilitatea comunicării în general, autenticitatea oricărei comunicări. 

Căutările noastre în direcția surmontării acestor bariere vizează, aşadar, nu numai 
comunicarea instituţionalizată (între guverne sau “între state”, cum se spune cel mai adesea), 
nu numai comunicarea între comunități culturale bine determinate, cu o identitate bine 
conturată (între comunitățile etnice sau “între popoare”!); ele vizează orice act de comunicare, 
inclusiv cea profesională: atât comunicarea profesională internațională (unde pe primul plan 
apar diferenţele dintre culturile naţionale), cât şi comunicarea interprofesională - între 
arhitecți şi inginerii constructori, între manageri şi contabili sau între jurnalişti şi specialiştii 
în relaţii publice (cazuri în care în prim-plan apar diferenţele dintre subculturile profesionale). 

Dar să vedem, mai întâi, în ce constau barierele atât de frecvent invocate. 


1. TEHNICILE DE PROBLEMATIZARE ȘI PARADIGMELE CULTURALE 


În cartea sa Philosophy in a New Key (1942), Susane K. Langer ajungea la concluzia că 
fiecare sistem simbolic este solidar cu o anumită organizare mentală prin intermediul căreia 
indivizii îşi înțeleg lumea (1). Dacă lucrurile ar sta aşa, înseamnă că s-ar putea vorbi despre 
un fel de “paranoia” a comunităților umane, eternă şi inevitabilă. 

În concepţia lui Langer, o anumită epocă (în limbajul nostru — un anumit “orizont de 
viață”) se caracterizează printr-un anumit mod de a pune problemele — mai precis, printr-o 

anumită “tehnică” a oamenilor de a formula întrebările cu privire la lumea în care trăiesc. lar 
“tehnica” de formulare a întrebărilor limitează şi hotărăşte căile prin care se oferă 
răspunsurile — cu alte cuvinte, predetermină modul de producție a ideilor, a ideologiilor, a 
concepțiilor despre lume. Ideile sunt conştientizate întotdeauna, întrebările la care ele răspund 
— foarte rar, iar “tehnica” de formulare a problemelor — aproape niciodată (oricum, de către 
omul obişnuit - niciodată). 

Comunicarea verbală se realizează pe terenul ideilor, iar accidentele de comunicare se 
rezolvă sau se încearcă a fi rezolvate, de cele mai multe ori, la acest nivel (!). Interlocutorii 
obişnuiţi ajung foarte rar să atace natura întrebărilor (aceasta se întâmplă doar în aşa- 
numitele “discuții specializate” — dezbateri ştiinţifice, negocieri politice —, inaccesibile prin 
natura lor simțului comun). Tehnica de formulare a întrebărilor nu este analizată de nimeni 
(cu excepţia specialiştilor). Să luăm un exemplu construit de Susane Langer (cf. 1, p. 3-4). 

La întrebarea “Cine a făcut lumea?” se poate răspunde: “Întâmplarea a făcut-o!” sau 
“Dragostea şi ura au făcut-o!” sau “Dumnezeu a făcut-o!”. Dar dacă cineva răspunde: “Nu a 
făcut-o nimeni!”, el oferă un răspuns aparent, care nu-l satisface pe cel care întreabă. În 
realitate, el a respins întrebarea. Organizarea minţii lui nu îl conduce la întrebarea “Cine a 
făcut lumea?”; pentru el, întrebarea exprimă o falsă problemă. 

În jurul răspunsurilor la această întrebare se constituie concepţii despre lume care presupun 
unul sau mai mulți demiurgi (mitologii, religii politeiste şi monoteiste). Toate sunt tributare 
unei aceleiaşi “tehnici” de formulare a întrebărilor (a problemelor) şi unei aceleiaşi organizări 
mentale. Desigur, ele vor diferi de la o epocă la alta şi de la o cultură la alta în funcție de alte 
“tehnici” de problematizare a lumii şi de alte organizări mentale (intelectuale, imaginare, 
simbolice). 

Este de la sine înţeles că, dacă într-un anumit orizont de viaţă nu există “tehnica” de 
problematizare şi organizarea mentală care să conducă la întrebarea “Cine a făcut lumea?”, 
acestuia îi va corespunde un orizont cultural dominat de ateism (vezi şi studiul nostru din 
1980, unde am dezvoltat ideea raportului dintre orizontul de viață şi organizarea mentală - 3). 

Un alt exemplu, oferit tot de Susane Langer, ne va servi mai bine pentru a evidenția 
legătura dintre tehnica de problematizare şi orizontul de viaţă. “Cum a devenit lumea aşa cum 
e astăzi?” este o întrebare căreia i se pot da mai multe răspunsuri (de unde şi numeroasele 
viziuni asupra evoluţiei universului sau a societăţii umane, inclusiv teoria “progresului 
istoric”, iar de aici o altă multitudine de teorii cu privire la “forțele motrice” ale progresului, 
la “mecanismele” şi “direcţiile” acestuia etc.);, aceste răspunsuri îl pot convinge sau nu pe cel 
care întreabă, îl pot satisface mai mult sau mai puţin. Dar dacă i se va răspunde “Lumea nu a 
devenit deloc”, el va fi deranjat şi va respinge răspunsul (de fapt, el nu-l va considera un 
“răspuns”, ci îl va percepe ca pe o respingere a întrebării). Acest răspuns respinge felul lui de 
a gândi, orientarea minţii sale, presupunerile pe care le-a susținut întotdeauna ca sens comun 
al noțiunilor şi lucrurilor în general (la fel ca în cazul unui personaj de-al lui Dostoievski, care 
se întreba intrigat: “Dacă Dumnezeu nu există, atunci la ce bun să mai fiu polhovnic?”). 

Care sunt presupunerile ce dau lumii un sens inteligibil pentru cel care crede că lumea 
devine? lată câteva, avansate de Langer: 1. “tot ce există a devenit”; 2. “totul are o cauză”; 3. 
“fiecare schimbare trebuie să aibă o finalitate”; 4. “lumea este un lucru şi trebuie să fi fost 
făcută de cineva dintr-un anumit material originar, pentru o anumită rațiune” (1, p. 4). 

Este evident că într-un orizont de viață în care evoluţia istorică are un ritm suficient de lent 
pentru a nu fi percepută, oamenii vor trăi într-o lume care “nu devine” (cazul satului 
“atemporal” descris de Blaga). După cum într-un orizont de viaţă în care aceeaşi evoluție 
aduce mai mult rău decât bine sau care este asociat cu un orizont cultural ce conţine mitul 
Vârstei de Aur, repausul va fi considerat “starea naturală”, iar mişcarea — o simplă abatere, 
mai puțin legitimă, de la această stare “de drept”, o degradare a stării ideale (cum apare în 
concepţia lui Aristotel despre mişcarea fizică). 

Important pentru tema noastră este să vedem în ce măsură este posibilă comunicarea ca 
transfer de idei conştientizat”. Este evident că între interlocutori ce nu împărtăşesc aceeaşi 
organizare mentală, o astfel de comunicare nu este posibilă, deoarece: 

a) orice răspuns formulat de unul dintre interlocutori va însemna, pentru celălalt, 
respingerea întrebărilor sale; 

b) în ciuda existenţei unui vocabular comun, nu există un limbaj comun. 

Concluzia ce pare să se impună este imposibilitatea de principiu a comunicării, în sensul 
de modificare a modului de gândire al interlocutorului — modificare conştientizată şi asumată 
de acesta. Or, acest sens este singurul care ne interesează din perspectiva comunicării între 
culturi şi/sau ideologii. Altfel, comunicarea poate fi gândită doar ca un “proces” 
unidirecțional, ca manipulare sau ca dresaj, ca sursă de alienare, şi poate fi practicată în 
scopuri antidemocratice şi antiumaniste, adică aşa cum a fost practicată adesea în epoca 
modernă 

Îndoiala cu privire la posibilitatea de principiu a unei autentice comunicări interculturale s- 
a născut în urma evidențierii unor limite obiective ale capacității limbajului de a funcționa ca 
monedă universală (în accepțiunea “şcolii proces”), care fac din comunicare fie un act 
imposibil, fie un act incomplet. Faptul este dezolant în măsura în care aceste limite nu aparțin 
interlocutorilor, ci însuşi limbajului, ele derivând din natura cunoaşterii. Chiar şi pentru 
cineva care crede cu tărie în “perfectibilitatea nelimitată a ființei umane”, à la Rousseau, 
această stare de lucruri nu poate decât să inspire un adânc “scepticism comunicațional”. 

În ce constau aceste limite, cum acţionează ele şi în ce condiţii pot fi depăşite? Iată 
întrebări la care va trebui să răspundem dacă vrem să găsim un răspuns rațional la întrebarea 
fundamentală: Este posibilă comunicarea? 


O bună călăuză pentru a intra în studierea acestor mecanisme va fi conceptul de 
“paradigmă culturală”, folosit tot mai mult în ultimele patru decenii, atât în filosofia socială, 
cât şi în antropologie, psihologie şi sociologie“. El a intrat în aceste domenii pe calea 
“translaţiei de concepte”, fiind împrumutat din filosofia ştiinţei, unde a fost impus de filosoful 
american Thomas S. Kuhn*. El a sesizat că teoriile despre natura ştiinţei şi scopul cercetării în 
ştiinţele naturii nu sunt concordante cu practica ştiinţifică, aşa cum rezultă ea din istoria 
ştiinţei. În practică, spune el, comportarea oamenilor de ştiinţă se abate de la canoanele care 
definesc științificitatea şi chiar raționalitatea (canoane pe care le întâlnim atât în filosofia 
ştiinţei, cât şi în mentalitatea curentă). Pozitiviştii, şi chiar K. Popper (adversar al 
emipirismului logic), considerau că ştiinţa se deosebeşte de speculație prin testare — fie ca o 
confirmare a teoriei (Carnap), fie ca o infirmare (“falsifiere”) a acesteia (Popper). Pentru ei, în 
caracterizarea naturii şi dinamicii ştiinţei conceptul central este cel de “teorie științifică”, iar 
criteriul de departajare ştiință/nonştiință este festabilitatea. Pentru Kuhn, conceptul central 
este cel de paradigmă, iar criteriul este rezolvarea de probleme. 

Paradigmele sunt modele de practică ştiinţifică ce pot fi întâlnite în lucrările ştiinţifice 
clasice şi, mai ales, în manuale şi tratate; ele stau la baza instrucției unui grup disciplinar 
(fizicieni, chimişti etc.). Pe baza lor, cel care se instruieşte învață să formuleze şi să rezolve 
noi probleme. Paradigmele sunt, deci, “realizări ştiinţifice exemplare care, pentru o perioadă, 
oferă probleme şi soluţii model unei comunităţi de practicieni” (16, p. 14). 


* Profesor de istoria si filosofia stiintei la Princeton University, Thomas S. Kuhn si-a dobândit 
notorietatea mondiala în urma publicarii cartii The Structure of Scientific Revolutions (1962), careia i s-a dedicat 
Colocviul international de filosofie a stiintei din 1965 (Londra). Dupa aparitia lucrarii, filosofii stiintei s-au 
împartit în doua tabere: “kuhnieni” si “antikuhnieni” (popperieni). 

Prima versiune în limba româna a acestei carti celebre a aparut în 1976, cu un consistent studiu 
introductiv scris de filosoful român Mircea Flonta (16). Trimiterile din curs se vor face la editia din 1976. 

Spre deosebire de cunoaşterea cuprinsă în enunţurile abstracte ale teoriei şi în regulile 
metodologice generale, cunoaşterea cuprinsă în paradigme este o cunoaştere tacită. 
Paradigmele ghidează pe membrii grupului ştiinţific în rezolvarea unor probleme noi, fără ca 
ei să conştientizeze paradigma pas cu pas. Ei o aplică — uneori, chiar creator —, dar fără a 
putea vorbi despre ea prin formulări generale. 

Din caracterul quasi-conştientizat al paradigmelor rezultă caracterul colectiv al acestora. 
Deşi constituirea unei paradigme este legată de obicei de numele unui mare gânditor 
(Ptolomeu, Newton, Franklin sau Einstein), ea nu este niciodată opera unui singur om. 

Faptul că membrii grupului disciplinar au în comun o paradigmă explică faptul că ei 
comunică aproape deplin şi fără dificultăți majore; de asemenea, el explică unanimitatea 
judecăților profesionale. Acest lucru nu se întâmplă, însă, cu cercetătorii care împărtăşesc 
paradigme diferite, fiindcă paradigmele sunt incomensurabile (nu pot fi comparate, deoarece 
nu există o “unitate de măsură” comună. 

Incomensurabilitatea paradigmelor provine din următoarele: 

i) ele implică presupoziții incompatibile cu privire la entităţile de bază ale domeniului 
studiat şi la comportarea acestora; 

ii) ele presupun criterii diferite de delimitare a problemelor “reale” şi a soluţiilor 
“legitime”; 

iii) observaţiile pe care cercetătorii le efectuează asupra aceleiaşi realități sunt şi ele 
incomensurabile. 

Cum se explică incomensurabilitatea observaţiilor? Deşi privesc “în aceeaşi direcție şi din 
acelaşi punct” (Kuhn), deşi constituția aparatului senzorial este aceeaşi, cercetătorii vor 
percepe lucruri diferite. Aceasta se întâmplă datorită cunoaşterii tacite cuprinse în paradigme; 
ea se interpune pe circuitul stimul-percepţie€. 

Apare, astfel, o “ruptură de comunicaţie” (Kuhn); adepţii unei paradigme nu-i pot 
convinge pe adepţii paradigmei concurente de superioritatea punctului lor de vedere, şi nici 
nu vor putea înţelege şi accepta punctul de vedere al celorlalți. Argumentele celor două părți 
vor fi circulare (ele pot fi înțelese şi acceptate doar de cercetătorii care deja lucrează în 
aceeaşi paradigmă). 

Compararea şi evaluarea a două paradigme rivale pe baza unor criterii logice sau a unui 
stoc de date observaţionale invariante nu este posibilă. Kuhn respinge presupunerea că ar 
exista criterii de apreciere a paradigmelor independente de adoptarea unei paradigme 
(presupunere specifică pozitivismului, dar şi altor variante de filosofie a ştiinţei). Astfel de 
criterii, spune Kuhn, sunt “invenţii ale filosofilor”, care se raportează la o istorie ideală a 
ştiinţei, adică la o istorie re-construită. Confuzia dintre istoria reală şi istoria ideală este 
întreţinută de manuale, care tratează istoria ştiinţei din perspectiva ultimei paradigme: toate 
celelalte paradigme nu au avut alt rol decât de a pregăti, “treaptă cu treaptă”, apariția 
paradigmei actuale, care le este superioară din moment ce le înțelege limitele şi le poate 
explica. Propagată în şcoli, această confuzie întreţine iluzia că ar exista un punct de vedere 
privilegiat, din care pot fi comparate, evaluate şi ierarhizate paradigmele. 

Dacă oamenii care “locuiesc” (sau sunt “locuiţi” de) paradigme diferite vorbesc “limbi” 
diferite, iar un limbaj neutru nu există, se pune întrebarea: Cum se poate “migra” dintr-o 
paradigmă în alta? În nici un caz prin demonstraţie logică — spune Kuhn — şi nici prin recurs 
la “experiență”. “Tocmai pentru că este o tranziţie între incomensurabile, trecerea de la o 
paradigmă la alta rivală nu poate fi făcută pas cu pas, constrânsă de logică sau de o experiență 
neutră” (16, p. 195). Dar, atunci, cum? Prin convertire! Termenul, folosit de obicei pentru a 
desemna mutații bruşte în credinţele religioase, este folosit de Kuhn pentru a sugera caracterul 
non-rațional al adoptării unei paradigme. Teoria lui Kuhn îngroapă definitiv idealul hilbertian 
al reconstrucției raționale a ştiinţei, al comunicării depline prin intermediul unui limbaj 
universal, precum şi ideea progresului în obiectivitate ca apropiere de un Adevăr pre-existent, 

prin intermediul unul Limbaj Ideal. Această teorie pune în evidență relativitatea oricărei 
comunicări, care provine nu din “incompetența comunicațională” a interlocutorilor, ci din 
însăşi natura limbajului şi a cunoaşterii. 

Am prezentat-o cât mai succint posibil şi în varianta ei cea mai tare, pe care o găsim în 
Structura revoluțiilor (1962), fără să introducem amendamentele pe care însuşi Kuhn le aduce 
în “Postscriptum” din 1968, cuprins de ediția românească (vezi 16), precum şi în Tensiunea 
esențială (20, pp. 334-359). După 1965 (când i s-a dedicat Colocviul internaţional de filosofie 
a ştiinţei de la Londra), teoria lui Kuhm a devenit atât de cunoscută, încât prezentarea ei, chiar 
şi succintă, pare superfluă. Am făcut-o, însă, pentru a se vedea cât de legitim din punct de 
vedere metodologic este transferul conceptului de paradigmă disciplinară în analiza 
comunicării interculturale”. 

Este suficient să înlocuim conceptul lui Kuhn cu cel de “paradigmă culturală” pentru a ne 
da seama că limitele comunicării între oamenii de ştiinţă sunt valabile pentru comunicarea 
dintre orice grupuri umane — din moment ce orice grup poate fi considerat o comunitate 
culturală sau sub-culturală (comunităţi etnice, clase sociale, bresle perofesionale, partide 
politice etc.). Este suficient să existe două paradigme rivale (altfel spus, concurente pentru 
acelaşi domeniu al realului), pentru ca în comunicare să apară obstacole. 


Vom defini paradigma culturală ca o constelație de valori, credinţe şi metode (inclusiv 


“tehnici” de problematizare) împărtăşite la un moment dat de membrii unei comunități. 


În momentul imediat următor, vom constata că rămân valabile toate observaţiile lui Kuhn 
cu referire la “grupurile disciplinare”: 

i) partizanii unor paradigme rivale vorbesc despre lucruri diferite, chiar când privesc “din 
acelaşi punct” şi “în aceeaşi direcție”; 

ii) competiția dintre paradigmele rivale nu se rezolvă prin argumente sau prin apelul la 
“fapte”; 

iii) adepții paradigmelor rivale sunt în dezacord cu privire la “problemele cu adevărat 
importante”; 

iv) comunicarea dintre ei este întotdeauna parțială; 

v) adepţii paradigmelor rivale se află în lumi diferite? (ei văd lucruri diferite, aflate în corelaţii 
diferite); 

vi) comunicarea deplină e posibilă doar în cadrul aceleiaşi paradigme; 

vii) trecerea de la o paradigmă la alta poate avea loc din diverse motive, care nu au legătură cu 
demonstraţia logică sau cu “dovezile” empirice. 

Acest nivel ridicat al “scepticismului comunicaţional”, asupra căruia, totuşi, Kuhn va 
reveni ulterior (20), poate fi depăşit cu ajutorul conceptului de “referenţial”, elaborat de 
filosoful elvețian Ferdinand Gonseth (tratat în capitolul V al cursului nostru). In capitolul VI 
vom vedea că acest concept conţine indicii prețioase despre direcțiile în care ar putea fi 
surmontate obstacolele în comunicarea interculturală şi, mai ales, interideologică. Tot în 
capitolul VI va fi tratată teoria lui Fred Casmir despre “a treia cultură”, pe care o considerăm 
o cale suficient de realistă pentru a fi luată în discuție. 

Dar să vedem, deocamdată, care ar fi şansele de schimbare a paradigmelor culturale în 
istoria unei comunități. În viziunea noastră, fără o înțelegere corectă a acestor şanse nu se 
poate vorbi consistent despre modernizarea societății româneşti — principala temă a 
discursului public din ultimii ani (în ciuda faptului că sintagma “modernizare” este substituită 
cu cea de “integrare europeană”, această temă îşi subordonează toate celelalte teme 
semnificative). Să vedem, aşadar, ce presupune o “revoluţie paradigmatică” şi ce rol ar putea 
reveni într-o astfel de “revoluție” specialiştilor în comunicare socială. 

2. IMUNITATEA PARADIGMELOR ȘI REVOLUȚIILE PARADIGMATICE 


Pb 


Ideea de “paradigmă” a fost dezvoltată, în studiul culturii şi civilizaţiei, în consonanță cu 
marile tendințe ale ştiinţei şi filosofiei, de gânditorul francez Edgard Morin, în Paradigma 
pierdută: natura umană (21) precum şi de M. Maruyana, în “Paradigmologia şi aplicațiile 
sale în comunicarea inter-disciplinară, inter-profesională şi inter-culturală” (22). 

Maruyana defineşte patru tipuri epistemologice, care corespund unor moduri diferite de 
percepție, de cauzalitate şi de logică: 

a) tipul omogenizant/clasificator/ierarhic; 

b) tipul atomist; 

c) tipul homeostatic; 

d) tipul morfogenetic. 

Fiecare dintre tipurile de mai sus dă naştere unui “peisaj mental” (mindscape), care 
colorează orice creație din sfera cunoaşterii, a esteticii, a eticii şi a religiei. 

Prin radicalitatea şi universalitatea ei, concepția lui Maruyana se aseamănă cu aceea a lui 
Michel Foucault, care vorbeşte de episteme ca despre condiţiile de posibilitate ale câmpului 
cognitiv accesibil unei culturi: “ansamblul de relații care unesc, la un moment dat, acele 
practici discursive ce dau naştere figurilor epistemologice, ştiinţelor şi sistemelor virtual 
formulate [ale cunoaşterii ]” (23, p. 250). Foucault postulează unicitatea epistemei în cadrul 
unei culturi. Dar în “societăţile deschise””, o cultură se prezintă ca un “joc al paradigmelor”, 
ca o rețea de paradigme, sub-paradigme şi meta-paradigme. Nu se poate vorbi de o 
“paradigmă unificatoare”, dar se poate constata existența unor paradigme dominante şi a 
unora dominate”. 

La Edgar Morin, o “mare paradigmă” controlează atât teoriile şi raționamentele, cât şi 
câmpul cognitiv (intelectual şi cultural) în care se formează teoriile şi raţionamentele. Ea 
controlează însăşi epistemologia care controlează teoria, chiar şi practica la care trimite teoria. 
Indivizii unei comunități cunosc, gândesc şi acționează potrivit paradigmei pe care cultura lor 
a înscris-o în ei. 

Dacă la Morin întâlnim acelaşi radicalism ca la Foucault, în schimb acesta nu va postula 
unicitatea unei anumite paradigme într-o cultură (într-o epocă sau într-o comunitate). Morin 

vorbeşte de paradigme “mari” şi “mici”, de paradigme “adverse”, “intolerante” etc. 


Dar ce înţelege Edgar Morin prin “paradigmă”? În volumul 4 al monumentalei sale lucrări, 
La Méthode (Les Idées. Leur habitat, leur vie, leur moeurs, leur organization, Editions du 
Seuil, 1991), Morin atribuie paradigmei următoarele 10 trăsături (apud 9, pp. 34-36): 

1) este nefalsificabilă din punct de vedere empiric; 

2) funcționează după principiul autorității axiomatice (se legitimează retroactiv prin 
axioma pe care a generat-o), precum şi după principiul de excluziune (exclude datele, 
enunţurile şi ideile din alte paradigme, precum şi problemele pe care nu le recunoaşte); 

3) este invizibilă (fiind întotdeauna virtuală, ea există doar prin manifestările sale); 

4) deşi se autoocultează, produce evidenţă (generează manifestări observabile); 

5) este co-generatoare a sentimentului de realitate; 

6) este invulnerabilă (pe termen scurt şi mediu); 

7) este intraductibilă şi incomunicabilă pentru alte paradigme; 

8) este recursivă (este legată recursiv de discursurile şi sistemele pe care le generează); 

9) este globală (generează o viziune asupra lumii, iar schimbarea ei antrenează o 
schimbare de univers, trecerea într-o altă “lume”); 

10) este inatacabilă direct (fiind invizibilă şi invulnerabilă, nu poate fi atacată decât 
indirect: pot fi atacate doar concepțiile şi teoriile pe care le subîntinde şi care, fiind 
verbalizate, pot deveni “obiect al atacului”). 


Deşi sunt “globale”, paradigmele nu sunt şi universale. În concepţia lui Edgar Morin, 
paradigmele diferă ca extensiune şi comprehensiune, deci după criteriile nivelului de 
generalitate şi, respectiv, de profunzime. În sânul unei culturi pot exista mai multe paradigme, 
între care se pot stabili mai multe genuri de relații: ignorare mutuală, indiferență mutuală, 
juxtapunere, implicaţie cooperantă, complementaritate, concurență, antagonism, intoleranță. 

Noutatea cu adevărat importantă pe care Morin o aduce prin modul în care construieşte 
conceptul de paradigmă este depăşirea opoziției “materialism-idealism”. Paradigma nu e nici 
rezultatul — în plan simbolic şi ideal — al realităților sociale (materiale), nici o “idee 
dominantă” care ar comanda, ea singură, întreaga organizare socială. 

După Morin, “Instanţa paradigmatică leagă într-un nod gordian organizarea primordială a 
cognitivului şi organizarea primordială a socialului. Ea organizează organizarea computaţiilor 
care organizează diferitele sfere (psihosferă, sociosferă, nooosferă). Ea stabileşte şi menţine 
interacțiile tari ce dau unitate nucleului care controlează dimensiunile diverse ale organizării 
sociale, ale culturii, ale ideilor” (Les idees..., ed. cit., p. 230 — apud 9). 

Explicitând pasajul de mai sus, Vasile Tonoiu leagă ideile din volumul 4 al Merodei de 
unele definiții pe care Morin le propusese în volumul 2 (La Vie de la Vie, Ed. du Seuil, 1980, 
pp. 155-166) şi în volumul 3 (La Connaissance de la Connaissance, Ed. du Seuil, 1986, pp. 
36-47): “Dacă gândim paradigma prin conceptul-metaforă de nucleu organizațional, trebuie să 
ținem seama că în volumele al doilea şi al treilea din Metodă (...) Morin consideră că nucleul 
materialităţii oricărei organizări vii, individuale, sociale este de natură computaţională, deci 
imaterială, dar că operatorii tuturor computațiilor vii, individuale, sociale, ca şi operatorii 
tuturor gândurilor, ideologiilor, mitologiilor sunt întotdeauna fizici, biologici, cerebrali, adică 
materiali” (9, p. 40). 

Într-o astfel de viziune, paradigma nu este fetişizată; dimpotrivă, existenţa, natura şi 
funcționarea sa sunt percepute în contextul mai larg al viului: dependenţa oricărui principiu 
generativ de realitatea fenomenală pe care o generează şi de care are nevoie pentru propria lui 
regenerare (cazul relaţiei fenotip-genotip)'!. Edgar Morin: “Orice generativitate are nevoie să 
fie regenerată de ceea ce generează, astfel încât generatul devine co-generator. Procesul 
fenomenal este indispensdabil procesului generator, face parte din el în acest sens, după cum, 
în acelaşi sens, procesul generator face parte din procesul fenomenal. Cu alte cuvinte, nu 
trebuie să substanţializăm, esenţializăm, reificăm paradigma” (Les Idees..., p. 231 — apud 9). 

Viziunea şi conceptul lui Morin au nu numai meritul de a ne plasa, cu conceptul de 
paradigmă, în cea mai “reavănă” zonă a gândirii contemporane, ci şi pe acela de a ne indica, 
în termeni practici, procesele care concură la schimbarea unei paradigme (cauze, mecanisme, 
implicaţii), adică la ceea ce el numeşte “revoluție paradigmatică”. 

O astfel de revoluție modifică nucleele organizatoare ale societăţii, civilizației, culturii, 
noosferei. Ea transformă modul de gândire, lumea gândirii şi lumea gândită. Deschide o nouă 
problematizare, inaccesibilă vechii paradigme, care se propagă în cele mai diverse câmpuri 
ale cunoaşterii, acțiunii şi existenţei umane. “O revoluţie paradigmatică — scrie Vasile Tonoiu 
— minează însăşi structura sistemului de gândire, formele, configuraţiile şi ierarhiile 
conceptuale recunoscute, evidențele empirice şi logice, regulile şi normele fundamentale până 
atunci necontestate” (idem, p. 41). 

Vorbind despre revoluţia copernicană, Morin scrie: “este atât de profund înrădăcinată în 
realitatea socială-culturală-noologică-psihică, încât condiţiile distrugerii şi înlocuirii sale 
necesită mari transformări sociale, culturale, care ele însele nu se pot înfăptui decât cu 
concursul unei transformări paradigmatice” (Les Idées... ed. cit., p. 234 — apud 9). 

Transformarea unei paradigme nu poate fi, aşadar, doar obiectivul “luptei de idei”, al 
activităţii demonstrative sau pedagogice, căci acest proces este atât de complex încât nu poate 
fi gândit în termenii unei paradigme deja existente. El presupune transformarea regulilor de 
transformare, adică tocmai a regulilor generate de “nucleul” unei paradigme. Morin vede 
revoluția paradigmatică similară cu cladogeneza (reorganizarea generală a structurilor 
organizatorice ale fiinţei vii, din care se naşte o nouă ramură filetică). Prin această analogie, el 
ne atrage atenția că procesul de înlocuire a unei paradigme de către alta nu poate fi un proces 
conştient, şi nici măcar un proces “logic”, căci orice logică este pre-definită în cadrul unei 
paradigme: “Fiecare adevărată revoluţie paradigmatică se efectuează în condiţii logice 
imposibile. Dar aşa s-a născut viața, aşa s-a născut lumea: în condiţii logice imposibile...” 
(Les Idées, ed. cit. p. 236 — apud 9). 

Citatul de mai sus ne dovedeşte că analogiile biologiste folosite de Morin nu înseamnă 
biologism (explicarea socialului şi noologicului prin biologic)'?. Dimpotrivă, el integrează 
cunoaşterea umană în fenomenul mai larg al Vieţii, înțelegând-o ca parte a unui “întreg 
autentic”. Dar o astfel de înţelegere, precum şi înțelegerea acestei înțelegeri presupun plasarea 
într-o nouă paradigmă, pe care Morin chiar o propune în Metoda sa: paradigma complexității. 

Pentru el, orice cunoaştere se înscrie într-o constelație de factori biocerebrali, 
socioculturali şi istorici. Ideea cea mai simplă angajează, conjunct, cele două 
hipercomplexităţi: bioantropologică şi socioculturală. Complexitatea cunoaşterii umane 
poate fi descrisă prin “relaţia simultan-complementară, concurentă, antagonistă, recursivă şi 
holografică între aceste instanțe cogeneratoare ale cunoaşterii” (Les Idées, ed. cit., p. 20 — 
apud 9). 

Impunerea în lumea de azi a noii paradigme (“a complexităţii”) presupune asimilarea ei în 
ansamblul vieţii individuale şi sociale, în întreaga cultură şi civilizaţie. În opinia lui Vasile 
Tonoiu, “e vorba de sporirea competenţei umane, de comunicare şi dialog, de înţelegerea 
reciprocă între indivizi, grupuri umane, societăți şi culturi, fără a suprima diferenţa şi 
alteritatea prin asimilare reductivă, adică simplificatoare” (9, p. 47). 

În opinia noastră, civilizaţia europeană (inclusiv cele de sorginte europeană) traversează, în 
prezent, o astfel de revoluţie paradigmatică. Ea este solidară cu procese de o noutate mai mică 
sau mai mare, cum este, de pildă, unificarea europeană. Pe de o parte, acestea o fac posibilă; 
pe de altă parte, ele sunt posibile datorită revoluţiei paradigmatice. Numai în acest context de 
“transformare a regulilor de transformare” ne putem simţi îndreptățiți să gândim posibilitatea 
unei culturi europene unificate. Posibilitatea apare, însă, la nivel global (planetar), căci astăzi 
nu ne mai putem imagina o revoluție paradigmatică “locală” sau “secvențială”. Dar de această 
dată, “progresul” nu se va mai realiza de la sine, în mod “fatal”, iar “forțele progresiste” nu 
vor mai fi cele care “înțeleg sensul progresului şi se pun în slujba acestuia”. Dimpotrivă, 
“forţele progresiste” post-istorice (dacă vor exista şi care vor fi ele!) vor fi cele care vor 
inventa şi vor crea noile direcții ale evoluţiei istorice. Dacă vor exista astfel de “forţe 
progresiste”, ele vor acționa în cadrele noii paradigme “complementar-holiste”; conceptele lor 
organizatoare vor fi cele de cunoaștere-comunicare şi de relație, iar etica lor va fi una a 
empatiei şi a cooperării: o “etică a grijii” (ethic of care)”. 

NOTE 


1. Într-un mod similar, adică “tehnic”, gândeşte culturile şi Geert Hofstede, în cartea sa Cultures and 
Organizations. Software of the mind, apărută la Londra în 1991 şi tradusă în româneşte cinci ani mai târziu (2). 
Autorul olandez, cercetător la Institute for Research on Intercultural Cooperation (IRIC), localizează 
“infrastructura” unei culturi în aşa-numitele programe mentale, prin care înţelege “moduri de gândire, simţire 
sau acțiune” care au fost “întipărite în mintea unei persoane” (2, p. 20). Deşi funcţionează ca un “subsol tehnic” 
al culturilor, programele mentale nu au nimic misterios, cum avea intelectului transcendental al lui Kant: 
“Sursele unor programe mentale individuale provin din mediile sociale în care cineva a crescut şi a câştigat 
experiență de viaţă. (...) Progamele mentale variază tot atât de mult ca şi mediile sociale în care ele sunt 
dobândite” (ibidem). Când gândeşte cultura ca “software mental”, Hofstede o numeşte “cultură secundară ” şi o 
defineşte ca “programare colectivă a gândirii care distinge membrii unui grup (sau categorie de oameni) de un 
altul” (idem, p.21). 

Pentru cei interesați de studierea barierelor din comunicarea interculturală în vederea ameliorării culturii 
organizaționale este de un real folos consultarea capitolului “Interpretarea programelor mentale” (idem, pp. 279- 
292). 


2. lată cum surprinde Karl Popper concepţia lui Platon despre mişcare: “Formele sau Ideile perfecte şi bune 
sunt anterioare cApiilor, lucrurilor sensibile, fiind oarecum primogenitorii sau punctele de plecare ale tuturor 
schimbărilor din lumea supusă schimbării. Această concepție este folosită în evaluarea tendinței generale şi a 
direcției principale a tuturor schimbărilor din lumea lucrurilor sensibile. Căci dacă punctul de plecare al oricărei 
schimbări este perfect şi bun, atunci schimbarea nu poate fi decât o mişcare de îndepărtare de la ceea ce este 
perfect şi bun; ea este orientată negreşit spre ceea ce e imperfect şi rău, spre corupţie” (4, p. 51). 


3. Suntem constrânşi să considerăm comunicarea reală ca transfer conştientizat, căci conştientizarea 
transferului este o condiţie sine qua non pentru biunivocitatea acestuia. 

Desigur, există şi comunicare univocă, slab conştientizată de receptor (propaganda politică, publicitatea 
comercială sau comunicarea educațională din primii ani ai instrucției şcolare). Dar când vorbim de comunicare 
interculturală sau de comunicare interideologică, suntem constrânşi să acceptăm exigenţa biunivocității, deci 
suntem obligaţi să le gândim ca forme de transfer conştientizat. 

Nu credem că imitarea unor modele culturale provenite din altă cultură, cum se întâmplă adesea în țările 
lumii a teia, unde sunt importate, prin intermediul modei, idei şi conduite occidentale (atunci când nu sunt 
importate ideologii şi instituţii) reprezintă o ilustrare a comunicării interculturale reale (ca transfer bidirecțional 
de idei, de valori şi atitudini şi chiar de comportamente). Mai devreme sau mai târziu, ineficiența socială a 
acestui gen de preluare neconştientizată (necritică) iese la iveală şi nu vor întârzia nici reacţiile împotriva acestei 
ineficienţe, reacţii care îmbracă aproape peste tot forma unor atitudini anti-occidentale. 

În accepțiunea pe care o dăm noi comunicării reale, nici “exportul”, nici “importul” de cultură, nici 
“agresiunea” culturală şi nici reacțiile violente împotriva “agresorilor” nu reprezintă forme de comunicare 
interculturală eficientă. O astfel de comunicare nu numai că nu-şi atinge scopurile (nu este eficace), dar creează 
probleme mai multe şi mai grave decât problemele pe care ar fi trebuit să le rezolve. Atacul terorist din 11 
septembrie 2001 nu este decât unul dintre efectele unei comunicări interculturale eşuate (este drept, unul de 
maxim dramatism şi de maximă vizibilitzate mediatică) ; el a fost “pregătit” de un îndelungat exercițiu al 
comunicării interculturale univoce. Dacă s-ar putea calcula “randamentul” unei astfel de comunicări, de cele mai 
multe ori acesta ar avea o valoare negativă (subunitară)! 


4. În literatura filosofică din țara noastră, conceptul de paradigmă culturală are o carieră destul de lungă, el 
intrând în limbajul ştiinţelor sociale şi al filosofiei româneşti aproape concomitent cu impunerea lui pe plan 
internațional. Astfel, o nouă abordare a comunicării interculturale şi interideologice a fost iniţiată la noi de 
Vasile Tonoiu, în 1978, cu volumul Dialectică şi relativism (5), şi continuată de acelaşi autor cu importante 
apariţii în 1989, 1995 şi de două ori în 1997 (6,7, 8,9). 

Venind dinspre epistemologie şi filosofia ştiinţei, Angela Botez tematizează în literatura noastră ideea de 
paradigmă disciplinară, dar o deschide, aproape din primele lucrări pe această temă, spre ideea de paradigmă 
culturală: Dialectica creşterii ştiinţei. O abordare epistemologică (1980), Revoluţie şi creaţie (1983), Lucian 
Blaga. Cunoaştere şi creaţie — coord. (1987), Metamorfoze actuale în filosofia ştiinţei — coord. (1988). Lucrările 
de după 1990, majoritatea apărute în publicaţii periodice, sunt dominate de câteva “concepte integrative”, printre 
care şi cel de paradigmă — atât în sensul practicii ştiinţifice, cât şi în sens cultural — uneori, şi ideologic, în sens 
larg (vezi, mai ales, 10 şi 11). În cartea sa cea mai recentă, Concepte integrative, publicată în 1998 (12), Angela 
Botez realizează un excurs în istoria gândirii europene, prin prisma limbajului conceptual al fiecărei epoci 

(antichitate, modernitate şi contemporaneitate — pe care o împarte în “secolul XX” şi “postmodernism”). În 
viziunea autoarei, pentru secolul ce s-a încheiat putem vorbi de o “paradigmă de tranziţie” (12, pp. 52-88). 

O utilizare prolifică a cunoscut acest concept în teoria socială, la autori din generaţia de mijloc, cum ar fi Ilie 
Bădescu şi Ion Ungureanu. În cartea sa din 1984, Sincronism european şi cultură critică românească (13), 
Bădescu face o conexiune cauzală între paradigma disciplinară (în sensul de la Kuhn) şi paradigma culturală, 
conexiune care îi legitimează folosirea conceptului în analiza istorică a culturii române. În capitolul intitulat 
“Teorie şi paradigmă. Sincronism şi protocronism” (13, pp. 25-37), autorul consideră că aşa cum “orice ciclu al 
cunoaşterii ştiinţifice porneşte cu elaborarea unor probleme ştiinţifice”, este normal ca “orice nouă serie istorică 
să implice totodată o relansare a “ciclului cunoaşterii ştiinţifice”, în aşa fel încât apariţia “noilor probleme” (...) 
să reclame totodată inventarea unei noi paradigme culturale care va dirija conduitele sociale şi procesele 
creatoare ale noilor agenţi istorici” (idem, pp. 30-31). În concluzie, “Noile concepții ale cunoaşterii reprezintă 
aşadar elementul central al unei paradigme culturale” (idem, p. 31). 

Fără să abuzeze de termenul “paradigmă” (preferând să-l folosească pe cel de “serie constitutivă”), Ion 
Ungureanu face, totuşi, o analiză de tip “paradigmatic” în cartea sa din 1988, Idealuri sociale şi realități 
naționale (14). Regretatul sociolog (teoretician şi istoric al sociologiei cu un larg orizont filosofic şi cu un 
excepţional antrenament epistemologic) avansa o teză revoluționară în climatul intelectual românesc de la 
sfârşitul anilor “80: “Punctul nostru de vedere este că ideologiile nu pot fi şi nu sunt nici astăzi separate de 
concepțiile despre societate, de teoriile sociologice şi de știința sociologică” (14, p. 17). Odată stabilit raportul 
dintre ideologie şi ştiinţa sociologică, Ungureanu trecea la re-definirea criteriilor de ştiinţificitate pentru 
perimetrul cunoaşterii sociale: “sociologia, ca disciplină aparținând ştiinţelor sociale sau ale culturii, nu este şi 
nu poate fi, aşa cum s-a observat de mult şi cum au reafirmat Th. Kuhn, G. Ritzer şi alţii, o ştiinţă 
monoparadigmatică, ci, dimpotrivă, multiparadismatică. (...) Sociologia şi cele mai multe ştiinţe sociale sunt 
ştiinţe contextuale, enunţurile lor sunt valide în sau pentru contexte istorice determinate” (idem, pp. 18-19). 

Această abordare — evident antipozitivistă — i-a permis să sesizeze că scopurile constitutive ale sociologiei 
româneşti au fost legate de “tensiunea dintre idealurile sociale (...) şi realitățile istorice naționale” (idem, p. 
26), ceea ce explică faptul că sociologia românească s-a născut nu ca o sociologie “rațional-explicativă” (ca în 
Occident), ci ca una “comprehensivă” (idem, p. 27), ca “o sinteză cu totul originală, aceea dintre pozitivism şi 
mesianismul național” (idem, p. 30). Împotriva celor care încercau să “citească” istoria sociologiei româneşti cu 
ochelari occidentali, Ion Ungureanu afirma că “sociologia s-a născut în România relativ independent de geneza 
sociologiei occidentale, ca o ştiinţă a națiunii în constituire şi în “tensiune” cu forma generală a societății 
capitaliste moderne occidentale” (idem, p. 31). 

La interferența dintre teoria socială, filosofia culturii şi filosofia ştiinţei, Grigore Georgiu abordează 
problema identităţii naţionale într-un volum apărut în 1997: Națiune. Cultură. Identitate (15). Datorită 
domeniului abordat (cultura) şi a strategiilor de abordare (specifice epistemologiei post-pozitiviste), lucrarea lui 
Grigore Georgiu se apropie mult de cursul nostru. Unul dintre numeroasele puncte comune este faptul că autorul 
se raportează la paradigmele culturale atât în calitatea lor de obiect de studiu, cât şi în aceea de instrument 
euristic. 

Astfel, în capitolul VI, intitulat “Culturi şi paradigme” (idem, pp. 238-278), paradiemele sunt definite drept 
“cod logic al culturilor” şi li se analizează “fundaţia existenţială”, “nucleul dur” sau “periferiile insuregnte”. Pe 
de altă parte, în capitolele VII şi IX, intitulate semnificativ “Paradigma clasică a raportului unitate-diversitate”, 
respectiv “Sfârşitul universalității şi afirmarea noii paradigme”, autorul întreprinde un examen critic al 
epistemologiei secolului XX, pentru a semnala trecerea de la raționalitatea liniară (“paradigma clasică”) la 
raționalitatea non-liniară (““noua paradigmă”). Bineînţeles, Grigore Georgiu va beneficia de noua paradigmă 
pentru a denunța obstacolele epistemologice care au grevat teoriile specificului naţional - în primul rând, 
conceperea raportului universal-specific ca opoziţie exterioară şi dihotomică, raport pe care îl va re-elabora 
epistemologic într-o viziune holistică şi holografică, pe baza principiului complementarităţii şi al 
nonseparabilității (pentru înțelegerea acestor viziuni şi principii, vezi captolul VII al cursului, paragraful 2). 


5. Cu privire la acest aspect al teoriei lui Kuhn, vezi Mircea Flonta, “Natura şi dinamica ştiinţei în concepţia 
lui Th. S. Kuhn”, studiu introductiv la prima ediţie românească a Structurii...(16, pp. 5-35, în special p. 30-31). 
Se poate vedea o analiză mai recentă, care aparține lui Valentin Mureşan şi care poate fi găsită în Evoluție şi 
progres în ştiinţă, paragraful 2.7., intitulat “Este incomensurabilitatea o iluzie?” (17, pp. 70-74). 


6. În concepţia lui Ferdinand de Saussure (18), “semnul lingvistic nu uneşte un lucru cu un nume, ci un 
concept cu o imagine acustică” [subl. ns., D.B.]. Semnificatul nu mai este obiectul, ci conceptul, despre care 
ştim că este un construct cultural, nu un dat observaţional (empiric). În modelul triadic al lui Ch. S. Peirce (19), 
între “reprezentant” şi “obiect” intervine “interpretantul”, care se află, după cum am văzut, sub presiunea 


contextului social, materializat în norme şi convenţii ce diferă de la o cultură la alta. 

7. Din punct de vedere metodologic, translaţia conceptuală ar fi fost ilegitimă în următoarele două situații 
ipotetice: 

i) dacă Thomas Kuhn (sau un alt autor) ar fi depistat nu “paradigmele disciplinare” din “Cetatea Ştiinţei”, ci 
paradigmele culturale care funcţionează “jos, în vale”, unde exigenţele raționalității, ale gândirii critice şi 
asigurărilor metodologice sunt slabe sau lipsesc cu desăvârşire; 

ii) dacă Thomas Kuhn ar fi vorbit nu despre comportamentul irațional (în sensul limbajului filosofic 
american = non-conştient) al cercetătorilor din ştiinţele naturii, ci dimpotrivă, despre comportamentul rațional al 
acestora. 

În astfel de situaţii, extrapolarea iraționalului de la simţul comun la spiritul ştiinţific sau extrapolarea 
raționalului de la spiritul ştiinţific la simţul comun ar fi fost ilegitime. Dar cum teoria lui Kuhn nu se încadrează 
în nici una din cele două situații ipotetice, construirea conceptului de paradigmă culturală ni se pare legitimă din 
punct de vedere epistemologic. De altfel, chiar la Kuhn, în Postscriptumu-ul redactat la 7 ani după apariția 
primei ediţii (16, pp. 219-255), găsim un sens mai larg al conceptului, pe care el însuşi îl numeşte “sens 
sociologic”, caz în care paradigma desemnează “o întreagă constelație de convingeri, valori, metode etc., 
împărtăşite de membrii unei comunități date” (idem, p. 220). Deci şi pentru Kuhn, o paradigmă este împărtăşită 
nu numai de membrii unor comunităţi ştiinţifice, ci de membrii oricărei comunități umane. ] 


8. Aici, cuvântul lume este folosit fără ghilimele, căci din perspectiva ontologiei regionale a umanului, 
expresia “lumi diferite” poate fi mai mult decât o metaforă. De altfel, credem că referențialul, în sensul definit şi 
utilizat de Gonseth, deschide o perspectivă aparte pentru elaborarea unei ontologii a umanului. Din acest punct 
de vedere ne apar deosebit de utile dezvoltările filosofice ale ideii de referenţial pe care le face Vasile Tonoiu (6, 
7, 8), al căror potenţial constructiv credem că a fost valorificat prea puţin în literatura noastră filosofică. O 
literatură care îi conţine pe Mireca Eliade, Lucian Blaga, Constantin Noica şi Mircea Vulcănescu ar putea marca 
dezvoltări tematice consistente în această direcție, mai ales că are avantajul — foarte important — de a nu suferi de 
un congenital eurocentrism [a se citi “occidentalocentrism”]. 


9. O interesantă analiză a “paradigmelor unificatoare” o face George Soros în legătură cu societăţile 
organice, pe care le numeşte, pe urmele profesorului său Karl Popper, “societăţi închise” (24). El pleacă de la 
ideea că acestor societăţi le este specific “modul de gândire tradițional” (24, pp. 47-52), opus “modului de 
gândire critic” (idem, pp. 56-66). 

Din moment ce în “modul de gândire tradițional” relaţia dintre gânduri şi realitate nu apare ca o problemă 
(“nu este stabilită distincţia dintre gânduri şi realitate” — idem, p. 48), atunci paradigma dominantă este şi unica 
paradigmă: “concepțiile tradiţionale trebuie acceptate în mod automat, deoarece nu există nici un criteriu 
conform căruia să fie respinse (...). Existenţa unei întrebări lipsite de răspuns ar distruge unitatea dintre procesul 
de gândire şi realitate...” (idem, p. 49). În viziunea lui Soros, o societate organică este “închisă” tocmai pentru a 
salva unicitatea paradigmei culturale: “Un sistem rival de gândire poate distruge poziția monopolistă a 
credințelor existente şi le supune obligatoriu unei examinări critice. Asta ar însemna sfârşitul modului tradițional 
de gândire şi începutul celui critic” (idem, p. 51). 

De ce putem numim acest gen de paradigmă (dominantă şi, totodată, unică într-o societate) “paradigmă 
unificatoare”? Pentru că ea are darul de a asimila orice “element recalcitrant”, care ar putea periclita poziția de 
monopol a paradigmei (similar cu procesul de “raţionalizare” descris de Marcuse, cu referire la “Sistemul” 
american). Soros observă că “nu este nevoie ca modul de gândire tradițional să se prăbuşească de câte ori apare 
o modificare în cadrul relaţiilor de existență. Tradiţia este extrem de flexibilă, atâta vreme cât nu este amenințată 
de alternative (...). Imediat ce apare ca dominantă o altă explicație, ea intră automat în categoria celor 
tradiţionale (...). În acest fel, chiar şi o lume în schimbare poate apărea imuabilă în cadrul acestor limite” (idem, 
pp. 51-52). 

Cum se apără societatea închisă de indivizi care atacă paradigma-monopol? Experienţa tentativelor de re- 
instaurare a unor societăți organice în plină modernitate (nazismul, stalinismul sau, mai de curând, 
fundamentalismul islamic în Iran şi Afganistan) ne arată că de la folosirea marginalizării sociale până la 
internarea în ospicii şi exterminarea fizică, orice mijloc poate fi folosit. Dar nu toate sunt la fel de eficiente: 
“Felul în care societatea tratează cu asemenea indivizi constituie testul suprem al adaptabilităţii ei. Represiunea 
nu poate fi decât contraproductivă, deoarece ea poate provoca conflicte şi, prin asta, poate încuraja evoluţia unui 
mod alternativ de gândire. Toleranţa amestecată cu neîncrederea este, probabil, cel mai eficient răspuns. 
Nebunia şi isteria, în toate variantele lor, pot fi, în mod diferit, folositoare când se tratează cu cei care gândesc 
altfel...” (idem, pp. 55-56). 

Din această perspectivă, Socrate, Copernic şi Galilei, Karl Marx şi Salman Rushdie, Soljeniţîn şi Zaharov, 
Michnik şi Havel sunt, cu toţii, personaje din aceeaşi poveste... 

10. O seducătoare analiză a raportului de dominare/aservire între paradigme, de-a lungul istoriei universale, o 
face Virgil Nemoianu într-o lucrare publicată în 1989, intitulată O teorie a secundarului (25). 

În viziunea lui Nemoianu, dacă paradigmele dominante (pe care el le codifică sub consemnul generic 
“Principalul”) ar domni nederanjate, istoria ar evolua spre entropie, orice “progres” s-ar degrada şi s-ar bloca. 
“De cele mai multe ori, spune el, progresismul radical se transformă în teroare revoluţionară şi oroare totalitară” 
(25, p. 23). Din fericire, însă, “În momentul în care o soluţie nu mai este acceptată în cadrul realității sociale, 
opera literară activează o serie de răsturnări intelectuale” (idem, p. 25), ceea ce îl conduce pe Virgil Nemoianu la 
constatarea: “Literatura ar trebui considerată una dintre forţele care acţionează în istorie contracarând tendința 
entropică înspre declin” (idem, p. 31). 

După cum am spus, cartea autorului român (profesor de literatură comparată la Universitatea Catolică din 
Washington) propune o re-citire a istoriei din perspectiva tensiunii dintre Principal şi Secundar — în termenii 
analizei noastre, dintre paradigmele dominante (la un moment dat) şi paradigmele dominate (la acelaşi moment). 
Una dintre concluziile acestei lecturi novatoare este: “Tensiunile şi fricţiunile dintre epistemologia publică şi 
aranjamentele particulare, dezorganizate ale secundarului constituie principala istorie ascunsă a culturii umane” 
(idem, p. 201). 


11. Pentru cunoaşterea celor mai importante contribuţii din secolul XX cu privire la raportul genotip-fenotip, 
cu implicaţii directe asupra raporturilor filogeneză-cunoaştere şi cunoaştere-semioză, este obligatorie studierea 
volumului Teorii ale limbajului — teorii ale învăţării (26). El cuprinde celebra dezbatere dintre psihologul 
elveţian Jean Piaget şi lingvistul american Noam Chomsky (de fapt, ambii fiind doi dintre cei mai importanți 
filosofi ai cunoaşterii din secolul recent încheiat). Dezbaterea, organizată de Centrul Royaumont pentru o ştiinţă 
a omului, s-a dus în jurul problemei cunoaşterii; ea s-a întins pe o perioadă de patru ani (1975-1979). 

S-au confruntat atunci două paradigme disciplinare concurente, obiectivate în două teorii la fel de 
prestigioase: teoria învăţării (Piaget) şi teoria limbajului (Chomsky), teorii care au rămas în istoria ştiinţei ca 
două abordări alternative — psihologia genetică şi, respectiv, gramatica generativă. De aceea, dezbaterea a fost 
comparată cu o confruntare dintre Descartes şi Locke, desfăşurată într-o şedinţă comună a Academiei Franceze 
şi Societății Regale din Londra. Cert este că disputta Piaget-Chomsky este una dintre cele mai importante 
dispute filosofice din secolul XX, fiind egalată ca importanță doar de disputa Popper-Kuhn (1964-1965), pe 
tema creşterii cunoaşterii ştiinţifice. 


12. La fel cum, de pildă, demersul lui Jean Piaget din Biologie şi cunoaştere (27) nu înseamnă biologism, ci 
dimpotrivă: el subminează reducționismul — în special acea formă de reducționism rezultată din 
antropomorfizarea procesului de cunoaştere (Piaget i-ar spune “antropo-centrism” sau chiar “narcisism” 
intelectual şi/sau teoretic). 


13. “Etica grijii” a fost întemeiată de Carol Gilligan, în lucrarea In a Different Voice. Psychological Theory 
and Women’s Development (apud 28, p. 98). După ce face o incursiune în istoria eticilor din antichitatea greacă 
până în zilele noastre, pe care le consideră “etici ginocentrice” (vezi cap. “Elitism, sexism şi speciism în morală”, 
27, pp. 51-75), Mihaela Miroiu tratează problema “eticilor feministe” (cap. 3, idem, pp. 76-35). În acest context 
abordează şi “etica grijii”, ca model ce se opune “eticii drepturilor”, specific masculină. Tensiunea dintre 
drepturi şi grijă este resimțită de femei, iar în culturile în care drepturile prevalează în faţa grijii, femeile devin 
victime. 

Reluând o tipologie elaborată de Joan Tronto, într-un studiu publicat în 1987 (“Beyond Gender Difference to 
a Theory of Care”), Mihaela Miroiu diferențiează cele două etici astfel: 

- etica drepturilor este centrată pe capacități morale (învăţarea principiilor morale), gândire morală 
(rezolvarea problemelor prin căutarea unor principii cu aplicabilitate universală), concepte morale (asumarea 
dreptății şi corectitudinii); 

- etica grijii este centrată pe dezvoltarea dispoziţiilor morale spre grijă, căutarea unor răspunsuri potrivite 
pentru cazuri particulare, asumarea responsabilităţilor şi relațiilor (28, p. 106). 

Numai că Tronto nu consideră “etica grijii” specific feminină. În Moral Boundaries (1993), ea scrie: 
“asocierea grijii cu femeile este incorectă empiric şi istoric şi, totodată, este şi neînţeleaptă din perspectivă 
politică”. Grija este paradigmatică pentru toate grupurile defavorizate şi “tocmai de aceea societatea o 
degradează ca importanţă, ca să menţină puterea celor privilegiați” (idem, p. 109). Tronto distinge între două 
tipuri mari de teorii morale: abstracte, care constau într-un set de principii universalizabile şi impartiale (de 
pildă, kantianismul şi utilitarismul);, contextuale, care sunt subordonate nevoii de a descrie moralitatea, sensul 
vieţii umane, educaţia spre virtute etc. Al doilea tip pare mai potrivit pentru aşa-numita “etică a grijii”, căci 
“moralitatea este întotdeauna contextuală şi istorică, inclusiv atunci când pretinde că este universală” (ibidem). 

Pentru cei interesaţi de această orientare teoretică este foarte utilă consultarea articolelor “epistemologie 
feministă” (Lorraine Code) şi “epistemologie morală” (Jonathan Dancy) din excelentul instrument de lucru care 
este Dicţionarul de filosofia cunoaşterii (29, vol. I, pp. 314-320 şi, respectiv, 320-327). 

Cititorul va sesiza uşor similitudinea dintre această abordare a moralității şi “abordările neriguroase” ale 
limbajului (vezi capitolul III, paragraful 1). În viziunea noastră, noua filosofie a ştiinţelor, noua epistemologie, 
noua abordare a limbajului şi noua abordare a moralității comunică între ele, fiind solidare cu raționalitatea 
neliniară din noua dialectică a naturii. Împreună, ele formează o nouă paradigmă spirituală: cea a post- 
modernității. 

IV. BARIERE DATORATE POZIȚI ONĂRII SUBIECTULUI 


1. FORMELE DE VIAŢĂ ŞI INTERESELE DE CUNOAȘTERE 


Concluziile cercetărilor “neriguroase” din perimetrul filosofiei limbajului se regăsesc şi în 
alte tematizări ale filosofiei din a doua jumătate a secolului nostru, care pornesc din direcții 
diferite dar ajung la aceleaşi concluzii despre cunoaştere, limbaj şi comunicare. 

Unul dintre cei mai importanți gânditori contemporani care au demonstrat existența unei 
condiționări lingvistice a cunoaşterii — inclusiv a cunoaşterii ştiinţifice! — este Jürgen 
Habermas*. Problema centrală a studiului său “Cunoaştere şi interes” (1968) este sensul 
conceptualizărilor din ştiinţe; dezlegarea ei a evidențiat, totodată, existența unor “interese 
conducătoare de cunoaştere”, adică a unor “orientări fundamentale” ce rezultă din 
“umperativele formei de viață socio-culturală legate de muncă şi limbă”; în interiorul “formei 
de viață” se stabilesc condiţiile de obiectivitate ale experienței (1). Altfel spus, nu “experiența 
obiectivă” — definibilă în termenii pozitivismului — determină succesele în muncă şi 
comunicare, ci invers: “forma de viaţă” determină ceea ce se consideră, la un moment dat, 
obiectivitate. 

Prin această răsturnare copernicană, Habermas deschide calea unei critici nimicitoare a 
teoriei neopozitiviste a ştiinţei. Concepţia pozitivistă considera drept model universal de 
obiectivitate cunoaşterea din ştiinţele naturii, adică tocmai cunoaşterea care ignoră 
determinarea ei de către interese şi valori. În concluzie, ceea ce înaintaşii noştri considerau că 
reprezintă “cunoaşterea pură” nu este decât o cunoaştere cu o falsă conştiinţă de sine, o 
cunoaştere alienată. Habermas demonstrează că există o strânsă legătură între sensul 
enunţurilor şi interesele de cunoaştere — legătură ce se constituie în “condiţiile reproducerii 
socio-umane a vieții” (1, pp. 121-143). Dacă afirmaţiile lui Habermas sunt valabile pentru 
cunoaşterea ştiinţifică, ele vor fi cu atât mai valabile pentru cunoaşterea comună şi pentru 
limbajele naturale. Din moment ce succesele noastre în muncă şi în comunicare nu sunt 
determinate de accesul la o pretinsă “experiență obiectivă”, care ar fi comună tuturor 
culturilor şi tuturor oamenilor, dacă — aşa cum afirmă Habermas — obiectivitatea însăşi este 
definită în interiorul unor “forme de viață” diferite, înseamnă că nu există un limbaj neutru — 
“observaţional”, cum ar spune pozitiviştii — care să mijlocească traducerea unor limbaje în 
altele!. 

Or, după cum se ştie, pentru a avea loc o comunicare neproblematică (fără obstacole), este 
nevoie, în primul rând, de un limbaj comun. Dar “limbaj” nu înseamnă doar “vocabular”; el 


* Jürgen Habermas (n. 1929) aparţine generaţiei de teoreticieni afirmaţi în anii "60 ai secolului trecut. A 
studiat filosofia, dreptul, literatura universală şi psihologia la Bonn şi Zürich; şi-a dat doctoratul în 1954, cu o 
teza despre Shelling. A fost profesor la Heidelberg, director al Institutului de cercetări sociale de la Frankfurt 
(după moartea lui Adorno), titular al catedrei de filosofie şi sociologie la Universitatea din Frankfurt; din 1971 
este directorul Institutului Max Plank din Stranberg. Este considerat unul dintre cei mai importanți filosofi în 
viață şi unul dintre cei mai prolifici autori contemporani (în 1976, un biograf olandez înregistra 170 de lucrări 
publicate). 

mai presupune un anumit sens atribuit cuvintelor, precum şi norme specifice de organizare a 
discursului?. Există situaţii în care limbajul este comun şi vocabularele sunt diferite (de pildă, 
limbajul matematic exprimat în două limbi naturale), după cum există şi situații diametral 
opuse: vocabular comun şi limbaje diferite. În situaţiile din prima categorie, problemele 
comunicării se rezolvă relativ simplu, prin apelul la dicţionar. Dacă doi matematicieni (să 
spunem, unul român şi altul englez) nu sunt vorbitorii aceleiaşi limbi naturale (nu utilizează 
acelaşi vocabular), problemele ce pot să apară sunt relativ uşor de rezolvat: se apelează la un 
translator şi, eventual, la dicționar. 

Situaţiile din cea de a doua categorie sunt cele mai nefericite, căci ele presupun două 
inconveniente majore ce se alimentează reciproc: 

a) datorită limbajelor diferite, comunicarea (reală) este imposibilă; 

b) datorită vocabularului comun, poate fi întreţinută — uneori, pentru mult timp — iluzia 
comunicării (reale). 

În situaţiile din a doua categorie, sensul atribuit cuvintelor aceluiaşi vocabular diferă de la un 
interlocutor la altul (de la o cultură la alta). Când limbajele diferă, sunt posibile următoarele 
efecte: 

i) în plan semantic avem un “dialog al surzilor” (ceea ce înseamnă că fiecare locutor 
decodifică mesajul celuilalt prin intermediul propriului limbaj, adică nu “aude” decât ceea ce 
gândeşte el însuşi, nu ceea ce gândeşte partenerul său de dialog); 

ii) în plan psihologic avem o sursă de disconfort psihic, de lehamite şi, uneori, de 
exasperare (de unde şi tendinţa de evitare a contactelor cu Celălalt); 

iii) în plan pragmatic avem o cooperare dissensuală şi, aproape întotdeauna, un prilej de 
conflict. 

După cum se poate vedea, absenţa limbajului comun generează efecte inverse comunicării, 
foleranței şi cooperării. De altfel, istoria secolului XX ne învață un lucru simplu dar 
fundamental pentru condiția umană: “Câră lipsă de comunicare, atâta violență! ”. Cât de 
dificilă este surmontarea acestui obstacol — absenţa limbajului comun - ne putem da seama 
dacă ne amintim că dezbaterile dedicate unei definiții general-acceptabile a termenului 
“agresiune” folosit în documentele oficiale ale ONU au durat 30 de ani (1945-1975). Deşi se 
găsea în vocabularul tuturor interlocutorilor (statele membre ale ONU), timp de trei decenii 
termenul nu şi-a putut găsi un sens genaral-acceptat (adică o definiție univocă — absolut 
necesară pentru definirea, în continuare, a termenilor de “agresor” şi “parte agresată”). 

Ni se poate replica, pe bună dreptate, că, în cazul evocat mai sus, sensul cuvintelor nu era 
determinat de “interese de cunoaştere” (în sensul dat de Habermas), ci de interese pur şi 
simplu, conştientizate şi verbalizate de interlocutori (interese economice, politice, 
geostrategice şi militare). Chiar dacă lucrurile stau aşa — şi în primul rând aşa stau —, nu 
putem exclude ipoteza că decuparea sensului de către fiecare locutor era guvernată, adesea, de 
“interese de cunoaştere”, solidare cu “forme de viață” specifice, cu experienţe istorice diferite 
(de pildă, experienţa istorică a fostelor colonii versus experienţa istorică a fostelor metropole). 
Studii de lingvistică şi antropologie comparată ar pune în evidenţă, foarte probabil, şi acest 
determinism. Neavând acces la un astfel de program de cercetare, ne-am rezumat la o sumară 
analiză de caz pe terenul comunicării politice dintre români şi maghiarii din România 
(prezentată în Anexa 3). Terenul este propice, deoarece şi aici întâlnim adeseori presupoziții 
“extracomunicaționale” care pun în umbră sau elimină din discuţie ideea bariereleor în 
comunicare, însuşi actul comunicării. Din partea românilor — presupoziţia că problemele de 
comunicare sunt un simplu paravan, în spatele căruia se ascund interese economice, politice şi 
geostrategice ale Ungariei sau ale altor forțe ostile României, iar din partea maghiarilor — 
presupoziţia lipsei de bună-credinţă şi de seriozitate din partea românilor, a unei deschideri 
“de tip modern” din partea acestora. De ambele părți este presupusă, însă, incompetența 

comunicaţională a interlocutorului (atunci când nu se fac referiri exprese la o incompetență 
mai generală). 


74 


B. BARIERE ÎN COMUNICAREA INTERCULTURALĂ 75 


2. REFERENȚIALELE CULTURALE ȘI IDEOLOGICE 


Într-un număr dublu din 1971 al lui “Revue universitaire de Science Morale”, Ferdinand 
Gonseth* invocă un episod euristic trăit personal“, care a intrat în dezbaterile dedicate 
problemei sub numele de “parabola brazilor înclinați” (vezi 10, pp. 33-34). Prelucrând această 
experiență tulburătoare, Gonseth defineşte referențialul astfel: “figurație pe care şi-o face un 
subiect despre mediul său înconjurător. În raport cu această figuraţie, el va interpreta 
percepțiile sale, care au, astfel, valoare de figuraţie referită la un cadru — el însuşi figurație a 
situaţiei. În general, acest cadru nu este resimţit ca figuraţie. Dimpotrivă, el ni se impune ca 
realitate” (idem, p. 32). 

Conceptul lui Gonseth vizează un referențial perceptiv, iar nu ideologic; individual, iar nu 
colectiv. Importanţa lui stă în capacitatea de a explica modul în care observaţiile sunt pre- 
determinate“, contribuind astfel la demolarea mitului pozitivist al unei “observaţii pur 
obiective”. În continuare vom folosi noţiunea de referenţial într-o accepţiune ideologică” şi 
colectivă. 


Aşadar, prin referențial cultural şi/sau ideologic înţelegem un sistem de reprezentări şi 
atitudini fundamentale de a căror asumare nu Suntem conştienţi. Omul obişnuit nu le 


mărturiseşte, ci doar le urmează. Aceste reprezentări şi atitudini guvernează “în tăcere” 
orice cultură şi, implicit, orice ideologie. 


Cum este posibilă comunicarea între ideologii? Întrebarea este mai gravă decât pare, căci 
explicațiile convenţionale ale “luptei ideologice”, ele însele tributare unor referențiale 
ideologice, au produs răspunsuri prea “tari” la această întrebare. Ele se înscriu între o limită 
“de sus” (de pildă, “confruntarea între idealuri de viață”) şi o limită “de jos” (la Lenin vom 
găsi afirmația că “în ultimă instanță, lupta dintre materialism şi idealism este o luptă între 
partide”; tot el a lansat, cu mult succes, formula “lachei ai imperialismului”, ca indicativ 
pentru “ideologii burghezi”). 

Pentru a ne da seama de adevărata gravitate a întrebării de mai sus trebuie să ținem cont de 
faptul că diferenţa dintre două referențiale ideologice nu se reduce la re-interpretarea 
aceloraşi fapte. Cercetările de psihologie şi sociologie cognitivă, de lingvistică, de 
antropologie sau de semiotică au pus sub semnul întrebării existența unor “date stabile şi 
independente” în raport cu interpretarea (a se vedea, de pildă, 17, 18, 19). 


* Ferdinand Gonseth (1890-1975) este cunoscut ca iniţiator al idoneismului (orientare metodologică în care 
este susținută “deschiderea la experienţă” a reflecției filosofice). A urmat cursurile Şcolii politehnice federale 
din Zürich, secția de Matematică (1909-1914), iar în 1916 şi-a luat doctoratul cu o teză dedicată apolarităţii în 
matematică. A fost profesor la universităţile din Zirich şi Berna, precum şi la Şcoala politehnică federală din 
Zürich (1930-1960), unde a predat cursuri de matematică şi de filosofia ştiinţei; în 1960 s-a retras din activitatea 
didactică. 

Principalele sale lucrări filosofice sunt Filosofia matematicii (1950), Filosofia neoscolastică şi filosofia 
deschisă (1954), Metafizica şi deschiderea la experiență (1960), Problema timpului (1964), culegerea de 
articole Referenţialul, un univers datorat medierii (1975), precum şi antologia postumă de studii Ştiinţă, morală 
şi credință (1986). În România, promotorul operei lui Gonseth este filosoful Vasile Tonoiu, ale cărui însemnări 
stau la baza acestei prezentări (vezi “Opţiunea unei vieți şi viața unei opțiuni — Deschiderea la experiență”, 
consistentul studiu introductiv la Ferdinand Gonseth, Filosofia deschisă, Editura Ştiinţifică, Bucureşti, 1995, 
vol. I, pp. 9-132). 

Prin trecerea de la un referențial la altul (atunci când aceasta are loc) se ajunge la 
observarea unor fapte noi; se deschide un nou “orizont de realitate” (Gonseth). Lucrurile se 
petrec ca şi cum s-ar trece dintr-o lume în alta. Conceptul de referențial ideologic ne ajută să 
descoperim şi noi un “fapt nou”, care din interiorul altor paradigme teoretice nu se vede: deşi 
oamenii trăiesc în acelaşi univers fizic, ei trăiesc, totodată, în lumi diferite. Este vorba de un 
“diferențial ontologic” specific lumii omului, poate adevărata notă specifică a acestei lumi în 
comparație cu lumea naturii non-umane. Nu este vorba de o idee cu totul nouă, ci deo 
consecință (poate ultima consecință logică) a unei aserțiuni vechi de când lumea: omul se 
defineşte prin gândire şi limbaj. Am văzut că producerea ideilor este pre-determinată de 
“tehnici” de problematizare ce diferă de la un orizont de viaţă la altul, iar limbajul este 
producător, păstrător şi transmițător de experienţe contextuale. 


Plurimondismul “congenital” lumii omului, definitoriu pentru ordinea umanului, nu se 
confundă nici cu monadologia lui Leibniz, care se vroia un principiu de ontologie generală, 
dar nici cu relativismul radical — şi, am spune noi, nedialectic, rezultat din contextualizarea şi 
istoricizarea neînfrânată a omenescului. Pentru a înțelege cum este posibilă comunicarea între 
subiecţi (persoane sau grupuri) care îşi asumă referenţiale diferite, trebuie să luăm în 
considerare următoarele: 

i) adoptarea unui referenţial ideologic este spontană; 

ii) ea nu depinde de opțiunea subiectului, fiind determinată de poziția subiectului în 
orizontul său de viaţă şi de raportul subiectului cu situația de ansamblu (cu poziţia 
orizontului său de viață atât faţă de alte orizonturi de viață, cât şi în cadrul mai general al 
universului uman); 

iii) schimbarea referenţialului ideologic este posibilă, dar numai cu condiţia schimbării 
acestei poziții şi a acestui raport, 

iv) în trecerea de la un referențial ideologic la altul se conservă anumite exigențe 
inalienabile, necesare oricărei ideologii”; 

v) înlocuirea succesivă a referențialelor poate echivala cu un progres în obiectivitate al 
cunoştiințelor şi al evaluărilor sau cu un progres în adecvarea conduitelor (deşi acest progres nu 
este nici liniar, nici fatal). 


În concluzie, impunerea unei idei se face întotdeauna împotriva altei (altor) idei, căci nu 
există subiect fără un referenţial ideologic deja constituit. De aceea, transferul unor idei dintr- 
o ideologie în alta presupune schimbarea referenţialului ideologic. Vom vedea, în continuare, 
că schimbarea nu înseamnă neapărat înlocuire; aceasta ar echivala cu impunerea unui 
referențial în detrimentul altuia (ceea ce putem numi “imperialism ideologic”). 

Schimbarea referenţialului ideologic este posibilă numai dacă se operează (se petrece) o 
schimbare în raportul subiectului cu situația de ansamblu. La rândul ei, schimbarea acestui 
raport se poate realiza numai prin schimbarea poziției subiectului în structura grupală a 
societăţii: poziţia în cadrul grupului — pentru subiectul individual şi poziția în structura 
socială — pentru subiectul colectiv. În continuare vom concretiza noţiunile de “poziţie” şi de 
“raport al subiectului cu situația de ansamblu”. 

Pentru individul concret, unic şi irepetabil, baza reală a ideologiei sale nu o reprezintă 
praxisul în totalitatea sa, într-un anumit moment istoric, ci o anumită formă a praxisului — 
concret-istoric determinată (concret-istoric delimitată). Baza reală a ideologiei sale va fi, de 
fapt, praxisul grupului de apartenenţă, tocmai acesta fiind motivul pentru care ideologia 
individului este supradeterminată de ideologia grupului său. Apartenența la un anumit grup 
social îi conferă individului un anumit loc în ansamblul relațiilor sociale, ceea ce îl va obliga 
să decupeze din acest ansamblu un anumit set de relaţii. Acest set de relaţii vor face 

conținutul orizontului său de viață, adică vor determina ansamblul experienţei sale de viață, 
circumscrisă sistemului de trebuinţe şi mijloacelor accesibile de satisfacere a acestora. Fiind 
legat de anumite nevoi şi interese, de anumite activităţi, având o anumită poziţie în asamblul 
vieţii sociale, grupul îşi va asuma un anumit referenţial ideologic. Individul împărtăşeşte atât 
orizontul de viaţă cât şi referențialul cu ceilalți membri ai grupului din care face parte. 
Variațiile individuale depind de poziţia în interiorul grupului. 


Revenind la căile de schimbare a referențialului, vom arăta că prin “poziția” unui subiect 
colectiv înţelegem orizont de viaţă, iar prin “raportul subiectului cu situația de ansamblu”, 
înțelegem locul lui în ansamblul relaţiilor sociale. Referenţialul acestuia poate fi schimbat, în 
primul rând, pe baza mutaţiilor reale pe care evoluția istorică le poate introduce în orizontul 
de viaţă, deci asupra locului şi rolului unui grup în ansamblul relaţiilor sociale. 

Analizând funcționalitatea diferitelor grupuri sociale în ansamblul determinismului social 
global, dar şi în producerea esenței umane, Marx ajungea la concluzia că prin natura lor, 
clasele sociale sunt grupurile hotărâtoare şi într-un caz şi în celălalt - lucru istoriceşte 
confirmat, cel puţin pentru istoria modernă a Europei Occidentale”. De aceea, în concepția lui, 
ideologia indivizilor este determinată, în primul rând, de ideologia clasei din care fac parte: 
“Această subordonare a indivizilor faţă de clasă se dezvoltă totodată într-o subordonare față 
de tot felul de idei etc.” (24, p. 155). Dar clasa nu este singurul factor care determină 
orizontul de viață, cum credea Marx. Acesta este conturat de intersecția unor factori extrem 
de numeroşi, dintre care unii sunt de mult depistaţi şi folosiţi în cercetarea sociologică (epocă 
istorică, formațiune socială, clasă, popor, națiune, naţionalitate, colectiv de muncă, profesie, 
tip de activitate, mediu de rezidență, sex, vârstă etc.), iar alții sunt atât de discreţi, de 
infinitezimali, încât nu sunt încă detectaţi (şi probabil că nu vor fi niciodată); este vorba de 
elemente ale istoriei subiectului care rămân de cele mai multe ori nişte “necunoscute” chiar şi 
pentru acesta, dar care contribuie la “biografia” lui şi, prin aceasta, la constituirea unui anumit 
referențial. 

Pentru a face mai accesibilă înțelegerii relația dintre orizontul vieții şi referențialul 
ideologic, vom evoca un exemplu oferit de Alexandru Valentin într-un studiu refereitor la 
propaganda ateistă (25, p. 6). Într-o discuţie pe tema religiei între un țăran şi fiul său, proaspăt 
absolvent al unui institut de învățământ superior, cel dintâi a ripostat împotriva argumentelor 
ştiinţifice astfel: “Da” ce, crezi că lumea asta este o ogradă fără stăpân?”. Din acest exemplu 
se vede limpede că referenţialul constituit pe baza relațiilor practice cu lumea înconjurătoare 
avea pentru țăran o putere mai mare decât principiile abstracte ale ştiinţei. De ce erau acestea 
abstracte? (Căci abstracte erau pentru el, nu pentru cel care le folosea ca argumente; pentru 
acesta din urmă ele erau concrete, îi spuneau foarte mult, dădeau sens şi coerență tuturor 
credințelor sale). Desigur, țăranul nu era familiarizat cu activitatea de tip ştiinţific, principiile 
acesteia fiindu-i străine şi apărându-i fără sens. Tatăl şi fiul se aflau în două referențiale 
diferite, sau, spus cu puţin curaj, în două lumi diferite. 

După cum se vede, cu acest exemplu ne-am întors la un aspect esenţial al problemei 
discutate, aspect care ni se pare crucial pentru o teorie unitară a comunicării eficiente: 
plurimondismul ascuns al existenței umane. Deşi aparent trăim în aceeaşi lume, unică şi 
unitară (şi din punctul de vedere al ontologiilor generale, chiar trăim într-o singură lume), 
practic!” trăim în lumi diferite, care coexistă şi care comunică între anumite limite. De 
existența acestor limite ale comunicării dintre lumi va trebui să ţină cont orice strategie 
eficientă de comunicare interculturală şi interideologică. Pentru înțelegerea intuitivă a 
modelului teoretic în care se întemeiază afirmațiile noastre, am construit modelul grafic pe 
care l-am denumit “Piramida pluralității” (vezi Anexa 7). 

Ce trebuie să înțelegem prin plurimondism în contextul monismului nostru filosofic, şi ce 
implicaţii poate avea această idee filosofică la nivelul unei teorii a comunicării 
interideologice? 

În primul rând, să precizăm că noţiunea de “plurimondism” pe care o propunem nu are nici 
o semnificație în cadrul ontologiilor generale. Totodată, ea poate fi o idee foarte fructuoasă 
într-o ontologie regională a umanului. Ea ar putea deschide încă o perspectivă românească 
spre întemeierea unei astfel de ontologii regionale, complementară cu perspectiva 
axiocentrică (propusă la noi de Ludwig Griinberg - vezi 26). 

În al doilea rând, să încercăm să ilustrăm cât mai pe scurt această idee. Un anumit orizont 
de viaţă se caracterizează prin anumite strategii de raportare practică la lume, care sunt 
solidare cu anumite strategii mentale şi lingvistice, inalienabile raportării practice. (Să ne 
amintim că în practica lor materială oamenii produc nu numai bunuri şi relaţii, ci şi cunoştinţe 
despre acestea, id est structuri mentale şi lingvistice). Tehnica de apropriere practică a 
realităţii inconjurătoare se va reflecta întotdeauna într-o anumită tehnică de problematizare a 
acesteia. Tehnica de problematizare pre-determină implacabil sistemul problemelor, deci şi 
sistemul soluţiilor la aceste probleme. Sistemul soluţiilor reprezintă fie conținutul unei 
practici materiale (întotdeauna determinată concret-istoric), fie conţinutul unei ideologii 
corespunzătoare acestei practici (idei, sentimente şi valori, convingeri etc.). 

Aceste constante ale gândirii, în jurul cărora se constituie organizarea mentală, formează 
un referențial; ele joacă rolul verticalei din parabola “brazilor înclinați”. Dar referențialul, 
tocmai prin natura sa, nu este perceput ca refernţial: el constituie lumea subiectului, pentru a 
cărei “naturalitate” acesta este în stare să-şi bage mâna în foc (unii s-au lăsat arşi pe de- 
antregul, pe rugurile Inchiziției sau pe mii de alte “ruguri” ce luminează istoria universală şi 
care au sancționat nebunia de “a trăi pe altă lume” sau îndrăzneala necugetată de a pretinde că 
lumea lor este cea “reală”). Dacă nu dăm termenului de “lume” o semnificație metafizică 
(lucrul în sine, bază fixă şi neutră, principial anterioară şi exterioară intervențiilor, 
construcțiilor şi interpretărilor noastre) şi vorbim despre “orizonturi de realitate” (Gonseth), 
aşa cum se constituie ele ca teatru al acţiunii, al percepției, al expeimentării şi enunțării, 
putem înțelege mai bine de ce un referențial înseamnă o lume, de ce schimbarea 
referenţialului înseamnă schimbarea lumii. Schimbarea referențialului îi obligă pe oameni să 
vadă realitatea cu un alt ochi, orientat într-o direcție nouă. Prin analogie, se întâmplă aşa cum 
i se întâmplă studentului care, în urma unei ucenicii care îl profesionalizează, devine cartograf 
sau fizician. Privind conturul unei hărți sau o fotografie luată în camera Wilson, el nu mai 
vede nişte simple linii pe hârtie, ci imginea unui teren — respectiv, înregistrarea unor 
evenimente subnucleare familiare. Aşa cum arată Francois Jacob referindu-se la istoria 
biologiei, când un grup de cercetători adoptă un nou referențial, aceasta conduce la 
“reorganizarea sferei posibilului, la modificarea manierei de a privi lucrurile, la apariţia unei 
relaţii sau obiecte noi, adică la schimbarea ordinii în vigoare” (28, p. 34). Această idee poate 
fi ilustrată convingător cu ajutorul jocului “Unirea punctelor” (vezi Anexa 5), care ne arată 
cum schimbarea referenţialului transformă imposibilul în posibil, şi invers (fenomen valabil şi 
în cazul schimbării de paradigmă). 

În măsura în care oamenii nu au acces la realitate decât prin intermediul referenţialului lor, 
se poate spune că după schimbarea referențialului ei reacționează la o lume diferită. 
Constituirea lumii (“a orizontului de realitate” ataşat orizontului de viață) are loc concomitent 
cu articularea unui orizont cultural, populat de paradigme, sub-paradigme şi meta-paradigme 
culturale, solidare, la răndul lor, cu limbaje specifice. Din acest tablou este imposibil de scos 
ideologia, principalul produs al paradigmelor culturale (într-un sens analog cu felul în care 
teoriile ştiinţifice sunt produsul paradigmelor disciplinare). 

Diferenţele dintre două referențiale ideologice nu sunt radicale. Ele au multe lucruri în 
comun. De pildă, o mare parte a vocabularului este comună; ceea ce va diferi însă este sensul 

care se atribuie termenelor acestui vocabular. Conform celebrei analize din Manifestul 
Partidului Comunist (29, pp. 50-55), în referențialul ideologic al burgheziei şi în cel al 
proletariatului, termeni ca “proprietate”, “libertate”, “patrie”, “familie”, “educație” (precum şi 
alții, invocaţi de Marx în alte locuri, cum ar fi “dreptate”, “logic”, “drepturile omului”, 
“valoare”, “bogăție” etc.), au sensuri diferite. Aceasta se datorează faptului că adepții celor 
două ideologii îşi desfăşoară activitatea în lumi diferite, populate de entităţi şi raporturi 
diferite". 

De aici decurge o concluzie de mare importanță: ca şi în cazul trecerii de la o paradigmă la 
alta, trecerea de la un referenţial ideologic la altul nu se poate face după metoda “paşilor 
mărunți”, sub presiunea unor demonstraţii logice sau sub aceea a unui discurs în limbaj 
neutru (un astfel de limbaj nu există). 

O altă concluzie este aceea că utilizarea vocabularului noii ideologii nu este cu necesitate 
un indicator pentru asimilarea ideologiei respective. Un pas necesar mai este şi acela al 
traducerii noului limbaj, al folosirii lui ca “limbă maternă”. Individul convertit ajunge să 
gândească şi să acționeze în limba — până mai ieri — “străină”. Bertrand Russel folosea o 
comparație similară: când am înţeles logica unei noi teorii, “este nevoie adesea de o muncă 
îndelungată şi serioasă pentru a-i avea asentimentul. Trebuie să ţi-o asumi, să dezrădăcinezi 
din spirit, una câte una, sugestiile eronate ale teoriilor false dar familiare, să cucereşti această 
intimitate care ne permite, ca în cazul în care o limbă străină ne-a devenit foarte familiară, să 
gândim şi să visăm în această limbă, iar nu să construim fraze în mod stângaci recurgând tot 
timpul la dicționar şi gramatică” (30, p. 142). 

Această concluzie merită cu prisosință a fi reținută, căci prea des utilizarea vocabularului 
şi a ideilor “primite de-a gata” este luată ca indicator al eficienței comunicării interideologice. 
Acest fals indicator este contrazis în numeroase cazuri de atitudinile şi comportamentul 
practic al indivizilor respectivi (a se vedea, de pildă, comportamentul politic al “noilor 
democrați” din România anilor '90 şi în continuare). 

Se poate întâmpla să-ţi dai seama că eşti câştigat prin persuasiune de partea noii ideologii, 
fără ca totuşi să o poţi interioriza şi să te simţi chiar în largul tău în lumea proprie pe care o 
“decupează”, o “stilizează” şi căreia îi dă coerență. În acest caz, alegerea pe plan intelectual a 
fost făcută, dar adevărata convertire nu s-a realizat. Poţi chiar utiliza noua ideologie, dar o vei 
face ca un străin într-un cadru insuficient “naturalizat”. 

Pentru a da din nou un exemplu din istoria ştiinţei, aşa s-a întâmplat cu mulţi dintre 
savanții care au întâlnit pentru prima dată teoria relativității pe la mijlocul vieţii lor. Le lipsea 
ansamblul deprinderilor de gândire şi expresie pe care viitorii membrii ai grupului ştiinţific îl 
vor dobândi prin însăşi formația lor. “Multe din ideile noi pot fi exprimate într-un limbaj 
nematematic — scria B. Russel —, dar ele nu sunt prin aceasta mai uşor de înţeles. Ceea ce se 
cere este schimbarea imaginii noastre asupra lumii. O schimbare asemănătoare cu aceea 
impusă de Copernic când a proclamat că Pământul nu este imobil... Pentru noi, astăzi, această 
ideee nu reprezintă dificultăți, deoarece noi am asimilat-o înainte ca deprinderile noastre 
mentale să fi fost fixate. La fel, ideile lui Einstein vor apărea mai uşor de înţeles generațiilor 
care vor fi crescut în mijlocul lor, în timp ce pentru noi un anumit efort de reconstruire 
imaginativă este inevitabil” (ABC of Realativity, 1925 — apud 28, p. 79). Această mărturisire a 
lui Russel trebuie reținută măcar ca analogie, deoarece conţine formularea alternativei la 
“metoda paşilor mărunți”: schimbarea imaginii asupra lumii. Ea va figura printre concluziile 
acestui capitol: nu se poate vorbi de comunicare eficientă între ideologii în absența efortului 
de a reconstrui imaginea despre lume a celor cu care comunicăm şi, în aceeaşi măsură, de a 
ne chestiona cu responsabilitate propria noastră imagine despre lume. 

De altfel, toate marile ideologii care au traversat istoria Europei (creştinismul, 
renascentismul, iluminismul, liberalismul, fascismul sau comunismul) sunt solidare cu un 
anumit Weltanschauung. Grupurile care au trecut de la o ideologie la alta au suferit o 

modificare de Weltanschauung, datorită unui nou referențial, datorat unui nou orizont de 
viață, datorat, la rândul lui, unui nou loc în societate şi unor noi raporturi cu lumea omului în 


totalitatea ei. 
NOTE 

1. Vorbind despre “tăietura epistemologică” realizată de Socrate (cel al lui Platon!) prin maieutică, Cassirer 
spune că acesta “pune o problemă cu totul nouă care nu poate fi rezolvată cu ajutorul modalităților noastre 
obişnuite de investigație” (2, p. 16). Trăsătura distinctivă a filosofiei lui Socrate nu este un nou conţinut obiectiv, 
ci o nouă activitate şi funcţie a gândirii: “Filosofia, care fusese concepută până atunci ca un monolog 
intelectual, este transformată într-un dialog. (...) Mai înainte, adevărul putea fi conceput ca un lucru gata făcut 
care putea fi înțeles printr-un efort al gânditorului individual şi (...) comunicat cu promptitudine celorlalți. Dar 
Socrate nu a mai putut subscrie la acest punct de vedere (...). Adevărul este prin natura lui rezultatul gândirii 
dialectice. El nu poate fi gândit (...) decât printr-o constantă cooperare a subiecților în cadrul întrebărilor şi 
răspunsurilor adresate mutual. El nu este, prin urmare, asemenea unui obiect empiric; el trebuie înțeles ca 
produsul unui act social [subl. ns., D.B.]” (idem, p. 17). 

Această idee, pe care Cassirer i-o atribuie lui Socrate, va fi dezvoltată mai aproape de noi de Michel 
Foucault, în studiul din 1980 “Adevăr şi putere” (3), unde susține teza că adevărul este un produs al societăților, 
al raporturilor de putere — inclusiv al “bio-puterii”, care controlează corpurile umane (idee dezvoltată în Istoria 
sexualității). Căci puterea, spune Foucault, nu este doar constrângătoare, ci şi productivă: “ea produce plăcere, 
cunoaştere şi discurs” (4). 

Existenţa unor concepții diferite despre adevăr şi despre criteriile adevărului determină şi idealuri de 
ştiințificitate diferite. lată cum interpretează Cassirer “revoluția copernicană” realizată de Socrate prin 
formularea principiului gnoseologic (dar şi ontologic) “Cunoaște-te pe tine însuți”: “De acum înainte, 
autocunoaşterea nu este privită ca un simplu interes teoretic; (...) ea este considerată obligația fundamentală a 
omului. Marii gânditori religioşi au fost primii care au inculcat această cerință morală. În toate formele 
superioare ale vieţii religioase, maxima *Cunoaşte-te pe tine însuți” este privită ca un imperativ categoric, ca o 
lege morală şi religioasă fundamentală” (2, p. 14). 

Prin acest ideal de cunoaştere, care este totodată şi un ideal moral, Socrate apropia filosofia europeană de 
filosofia Orientului. Dacă pentru el “viaţa lipsită de această cercetare nu e trai de om” (Apologia), pentru 
gândirea orientală — spune Mircea Eliade — adevărații savanţi sunt cei “care dovedesc în acelaşi timp şi o 
serioasă viaţă socială ascetică şi morală, fundamentul sine qua non al adevăratei cunoaşteri” (5, p. 15). Idealul 
de savant sau de “spirit ştiinţific”, unde Adevărul şi Binele se condiționează reciproc, este solidar cu alte 
definiţii ale “ştiințificităţii”, deci ale obiectivității: “Pentru că în culturile extra-europene pot fi descifrate destule “ştiinţe 
ale naturii” care, deşi fundamental deosebite de concepțiile noastre moderne, au totuşi, legile lor de creştere, criteriile lor 
de validitate, etc.” (ibidem). 

În Cosmologie şi alchimie babiloniană (5), Mircea Eliade pledează nu numai împotriva eurocentrismului 
manifestat adesea de istoricii ştiinţei, ci şi împotriva pozitivismului, a epistemologiei sale care subîntinde ştiinţa 
modernă europeană: “Dar această înţelegere a “ştiinţei naturii” este o cucerire recentă a spiritului omenesc. Ea nu 
este nici absolută, nici universală [subl. ns., D.B.]. Voim să spunem că au existat şi altfel de “ştiinţe ale naturii” 
care nu s-au întemeiat pe criteriul cantităţii şi al măsurătorii. În cadrul multor culturi istorice s-a elaborat o 
“Ştiinţă a naturii” care nu are decât incidentale întâlniri cu conceptele ştiinţei europene. 

Dacă pornim de la premiza că întregul corp de valori acordate naturii de către culturile extra-europene sunt 
superstiții, şi ne interesăm cu precădere de acele fragmente care coincid întâmplător cu seria adevărurilor noastre 
ştiinţifice (adică justificate experimental) — facem o gravă greşeală de optică istorică” (idem, p. 12). 

Pe aceeaşi linie au fost formulate poziții şi mai radicale. Astfel, Leopold Sedar Senghor (6), după ce vorbeşte 
de “elemente de ştiinţificitate” prezente în culturile africane tradiționale, ştiințificitate bazată pe “participarea 
subiectului la obiect” (6, p. 173), contestă valoarea de ţel suprem al cunoaşterii atribuită de europeni cunoaşterii 
obiective: “avem mult respect pentru această concepţie ultraraționalistă a activității generice şi a ultimului țel al 
omului, chiar dacă această concepţie ar fi atee. Totuşi, nu o împărtăşim” (idem, p. 286). Valorizând mai mult o 
“cooperare care îmbogăţeşte reciproc”, Senghor vede modelul pentru “activtatea generică a omului” în creația 
artistică (în sens larg). 

După cum am văzut deja, adepţii abordărilor “riguroase” din filosofia limbajului rămân prizonierii unei 
viziuni asupra “ştiinţei” şi a “ştiințificității” care-i determină să anatemizeze multe forme de cunoaştere, 
excomunicându-le din Cetatea Cunoaşterii Obiective. De pildă, cunoaşterea mistică nu poate intra în “forma 
canonică de cunoaştere”, deşi în toate religiile mari ale lumii (iudaism, budism, confucianism şi creştinism), care 
propun ca ideal cunoaşterea-de-sine, aceasta are un rol fundamental, substituind aşa zisa cunoaştere “obiectivă” 
definită în termenii culturii (vest)europene. Celebra “Rugăciune a inimii” (sau Rugăciunea lui Isus) reprezintă, 
în creştinismul ortodox, o astfel de experiență de autocunoaştere; fiind o “cale” strict individuală, ea este nu doar 


x» 


neglijată complet de teoria “ştiinţifică” a cunoaşterii, dar şi respinsă de ierarhii bisericilor ortodoxe (vezi 7). 

2. Normele specifice de organizare a discursului sunt nu numai de ordin retoric, cum s-ar putea crede, ci şi de 
ordin sociologic. În “Prelegerea inaugurală rostită la Collčge de France pe data de 2 decembrie 1970”, publicată 
în română sub titlul Ordinea discursului (8), Michel Foucault inventariază procedurile prin care, într-o societate 
dată, este controlată, selecționată, organizată şi redistribuită producerea discursului (8, pp. 15-23), dar şi aşa- 
numitele “proceduri interne”, prin care un discurs realizează autocontrolul (idem, pp. 23-38). 


3. Un caz limită al acestei situaţii îl reprezintă “limba de lemn”, deoarece fenomenul se petrece în interiorul 
aceleiaşi culturi. Termenii folosiţi de “limba de lemn” sunt aceiaşi cu ai limbajului comun, dar sunt re-definiți în 
cadrul refernţialului ideologic dominant (9, p. 19). 


4. Călătorind odată cu trenul, acesta s-a oprit înainte de Ziirich, iar vagonul în care se afla Gonseth a rămas în 
dreptul unui grup de brazi. Aruncându-şi ochii pe geam, Gonseth vede stupefiat cum brazii, cu trunchiurile lor 
paralele, “păreau a bara oblic întreaga întindere a geamului”. Apropiindu-se de fereastră, vraja s-a risipit: brazii 
erau verticali! Revine pe banchetă: brazii devin din nou oblici! Iluzia avea o explicaţie foarte simplă, dar lui 
Gonzeth i-au trebuit câteva deplasări între banchetă şi fereastră pentru a şi-o explica: terenul nu era orizontal; 
vagonul se oprise pe o porțiune de drum în pantă. Ceea ce în interiorul vagonului trecea drept verticală, era de 
fapt oblică. Compartimentul trenului funcționa, aşadar, ca referențial pentru interpretarea impresiilor venite din 
exterior. 

Ceea ce l-a frapat în mod deosebit pe filosoful elveţian a fost modul brusc în care referenţialul iluzoriu a 
făcut loc unui referenţial mai conform cu realitatea. Vasile Tonoiu, care comentează episodul relatat de Gonseth 
(conf. 11), apropie această experienţă de altele analoage, la fel de spontane, sau de altele, cum ar fi cea a 
ochelarilor cu vedere răsturnată. Se pot stabili comparații şi analogii cu un mare număr de fenomene psihice, 
inclusiv cu fenomene de psihologie socială, precum şi cu numeroase fenomene de ordin cultural şi ideologic. Ni 
se întâmplă, de exemplu, ca aproape de la o zi la alta să putem judeca întrutotul altfel un ansamblu de probleme, 
o conduită sau un întreg set de valori, de idei etc. “În toate aceste experienţe pare a exista ceva care sugerează o 
schimbare de referenţial” (10, pp. 33-34). Pentru o înţelegere mai exactă a valorii epistemologice pe care o 
acordăm “parabolei brazilor înclinați” este utilă o precizare: trenul în care se afla Gonseth oprise în acel loc 
(unde nu se afla nici gară, nici haltă) pentru prima dată; era o premieră în experienţa de navetist a filosofului 
elveţian, care timp de mai mulți ani făcuse drumul dintre casă şi Şcoala Politehnică Federală din Zürich. Acest 
“fapt de viață” ilustrează un “fapt epistemic”: existența unui a priori în experiența descrisă: convingerea că 
trenul se află pe o porțiune de drum orizontală (de unde şi raportarea la verticala compartimentului ca la o 
verticală absolută). 

Din acest punct de vedere, experienţa trăită de Gonseth seamănă cu experimentul ipotetic construit, în 
scopuri didactice, de primul sociolog american al cunoaşterii, Gerard de Gre (vezi 12). El îşi imaginează că patru 
persoane stau în jurul unei piramide ale cărei feţe au culori diferite şi că fiecare vede doar latura aflată în faţa sa. 
Dacă subiecţilor li se cere să spună ce culoare are piramida, ei au tendinţa să indice culoarea aflată în faţa ochilor 
lor (idem, pp. 633-677). Subiecţii pleacă de la presupoziția că experimentatorul nu le-ar pune o întrebare pentru 
care ei nu au mijloace să răspundă; a priori-ul poate fi formulat în următorul enunț: “experimentatorul nu ar fi 
loial dacă mi-ar pune o întrebare la care nu am mijloace de a răspunde”. Este sigur că la o repetare a 
experienței, subiecţii ar răspunde: “nu pot să ştiu până nu văd toate feţele piramidei”, după cum nici Gonzeth, 
într-o a doua experiență similară cu prima, nu ar mai percepe brazii oblici. 

Raymond Boudon (13) ar încadra ambele experienţe în categoria “efectului de poziție”, pentru care oferă mai 
multe exemple. Redăm unul dintre ele pentru a ilustra cum un referenţial, solidar cu o poziție privilegiată a 
subiectului, poate funcționa nu numai perceptiv, ci şi ideologic. Multe persoane sunt convinse că maşinismul 
generează şomaj. Într-adevăr, la nivelul întreprinderii, înlocuirea muncii umane cu producția mecanizată sau 
automatizată poate elimina locuri de muncă. Dar acest efect “local” nu este în mod necesar incompatibil cu un 
eventual efect “global” de sens opus: cum noile maşini trebuie să fie concepute, proiectate, fabricate, utilizate, 
întreţinute, perfecționate şi înlocuite, şi cum ele duc la nevoia de alte maşini, complementare, introducerea lor 
poate să ducă, în plan global, la noi locuri de muncă, mai numeroase decât cele vechi, care au fost desființate. 
Dar efectul pozitiv (atunci când există) nu este vizibil decât la un nivel global şi abstract, cel al sistemului 
economic, în timp ce efectul negativ poate fi perceput la nivel local; el este uşor de observat printr-o experienţă 
mentală simplă, cu condiţia ca subiectul să fie ghidat de principiul “pentru a determina dacă ~x este cauza lui y’ 
să se observe dacă x este cauza lui y” (principiu empirist a cărui formulare este atribuită, conform legendei, 
Sfântului Toma). 

Credem că merită precizat: în “parabola brazilor înclinați” funcționeză acelaşi principiu, dar formulabil într-o 
sintagmă puţin diferită: “pentru a determina dacă x este y’, să se observe că x este y”. Este suficient să înlocuim 
“planul local” de la Boudon cu compartimentul de tren al lui Gonzeth, iar “planul global” (sistemul economic) 
cu poziţia de ansamblu a trenului (sistemul terestru), pentru a înţelege că cei doi autori vorbesc despre acelaşi 
lucru: pre-determinarea percepțiilor (în primul caz) şi a ideilor (în cel de-al doilea caz) de poziția pe care 

subiectul cunoscător o are în raport cu “Situaţia de ansamblu”. După cum vom vedea imediat, această poziție nu 
este imuabilă. Subiectul din “parabola brazilor înclinați” a avut posibilitatea de a părăsi bancheta compartimentului şi 
de a se apropia de fereastră, lăsând “în spate” referențialul local şi intrând într-un nou referenţial: unul mai general, în 
care brazii erau verticali. 

De asemenea, poziţia subiectului în “situaţia de ansamblu” nu se confundă cu un anumit statut social, deşi 
adeseori grupul de apartenenţă joacă rolul compartimentului de tren. Astfel, în exemplul lui Boudon, iluzia 
“localistă” este împărtăşită de mai multe grupuri socio-profesionale (altfel spus, brazii se pot vedea oblici din 
mai multe compartimente). Iluzia determinată de “efectul de poziție” nu aparține doar muncitorilor concediați 
sau doar angajaţilor întreprinderii afectate. După cum observă Boudon, ea este împărtăşită şi de analişti, şi de 
oamenii politici: “mulți analişti consideră şomajul ca un rău necesar, ce rezultă mecanic din “progresul tehnic”. 
Acest argument este frecvent dezvoltat de conservatorii de dreapta şi de stânga. El este eficient, deoarece 
corespunde unei credinţe “naturale”. Este, fără îndoială, suficient să evocăm cazul Japoniei sau al Elveţiei pentru 
a observa că o bună politică economică şi o politică de educaţie avizată pot duce la rate de şomaj extrem de 
scăzute, chiar într-o lume cu automatizare în plină dezvoltare. Dar “evidența” conform căreia automatizarea 
“desființează locul de muncă” este prea puternică pentru a fi eliminată cu uşurinţă de aceste observaţii” (14, p. 586). 


5. Ideea dependenței percepţiei de probleme, teorii, educaţie, cunoştinţe anterioare etc. a fost elaborată pentru 
prima dată de N. R. Hanson (Patterns of Discovery — 1958) şi dezvoltată de Th. S. Kuhn şi P. K. Feyerabend. 
Pentru critica poziţiilor lui Kuhn şi Feyerabend faţă de procesul cunoaşterii, vezi Raymond Boudon (14, pp. 590- 
594). Pentru Boudon, teoriile celor doi ilustrează “un caz tipic bine cunoscut, desemnat în mod obişnuit prin 
expresia paradoxul de compoziţie” (idem, p. 593). Asupra “paradoxului de compoziţie” ne vom opri în 
paragraful VI.1., dedicat relativismului epistemologic şi cultural. Pentru o critică a “parcelizării ştiinţei” la Kuhn 
şi Feyerabend de pe poziţia unui “universalism “blând”, non-dogmatic, dar insinuant” (vezi Andrei Cornea - 15, 
pp. 161-167). De asemenea, la Valentin Mureşan (16, pp. 70-74) se găseşte o anailză a ideii de 
“incomensurabilitate” la Kuhn şi Feyerabend, în contextul concepțiilor cu privire la evoluţia ştiinţei. 


6. Termenul de ideologie a cunoscut atâtea definiţii şi utilizări, încât este necesară de fiecare dată precizarea 
sensului în care este folosit. La sfârşitul secolului XVII, Destutt de Tracy, Cabanis, Daunou se ocupau de studiul 
ideilor şi al originii lor. Pentru inventatorul termenului, ideologia era ştiinţa formării ideilor (Destutt de Tracy, 
Elements d'ideologie, 1801). În ceea ce priveşte cariera accepţiunii negative, tonul a fost dat de Napoleon, care 
îi numea pe gânditorii speculativi şi neproductivi cu un termen generic şi, totodată, peiorativ: ideologi. 

La Marx (deologia germană, 1845), ideologia este definită ca falsă conștiință, în sensul că “în întreaga 
ideologie oamenii şi relațiile dintre ei apar cu capul în jos, ca într-o camera obscura”, el explică procesul prin 
condiţiile de viaţă concret-istorice: “acest fenomen decurge în aceeaşi măsură din procesul istoric al vieţii lor, ca 
şi răsturnarea obiectelor pe retină din procesul nemijlocit al vieţii lor” (20, p. 22). 

Viziunea lui Marx este preluată de Louis Althusser (“Marxism şi umanism”, 1963), pentru care “Ideologia 
este (...) expresia raportului oamenilor față de “lumea” lor, adică unitatea (...) raportului lor real şi a raportului lor 
imaginar faţă de condiţiile reale de existenţă. În ideologie raportul real este inclus în mod inevitabil în raportul 
imaginar: raport care exprimă mai curând o voință (...), chiar o speranță sau o nostalgie, decât descrie o realitate” 
(21, pp. 59-60). Aşadar, în ideologie oamenii nu ar exprima raporturile reale cu condiţiile lor de existență, ci 
modul în care trăiesc aceste raporturi; spre deosebire de ştiinţă, care descrie şi explică raporturi reale, ideologia 
exprimă raporturi trite (aici trebuie precizat că Althusser operează cu antinomia cunoaștere-trăire: fiind 
rațională, cunoaşterea poate fi obiectivă, în timp ce trăirea este întotdeauna subiectivă). Acelaşi aspect, irațional 
şi fără funcţie cognitivă, este considerat esenţial şi de sociologi eminenţi care s-au ocupat de fenomen (Talcot 
Parsons, Raymond Aron, Edward Shils). Ei văd în ideologie o formă de “religie seculară”: un amestec de fapte 
şi observaţii selecționate în numele unei “cauze” şi de judecăţi pasionale cu manifestări de fanatism, aflate la 
antipodul lucidităţii şi cunoaşterii obiective. Tot în direcția explicării prin irațional se plasează şi modelul semiotic al 
mecanismelor de formare a ideologiilor propus de Umberto Eco (22, pp. 366-378). 

În prezentul capitol, termenul de ideologie este folosit în sesnsul său cel mai larg, cel de “ansamblu de idei 
şi credințe, valori şi simboluri, concepte şi coduri, stiluri mentale şi cognitive, reprezentări şi ritualuri prin 
intermediul căruia membrii unei comunităţi percep lumea şi prelucrează informaţia, se recunosc între ei şi se 
mobilizează în vederea acțiunii”. Totodată, împărtăşim distincția lui Karl Manheim între “ideologiile 
particulare” (specifice anumitor grupuri şi referitoare la un anumit domeniu al realității) şi “ideologiile totale” 
(specifice unei culturi şi referitoare la lumea în ansamblu - Weltanschauungen)). 

7. Se conservă, de exemplu, idealurile de “dreptate”, “libertate”, “egalitate”, care trec, de-a lungul istoriei, 
dintr-o ideologie în alta sau pe care le găsim, la un anumit moment, în mai multe ideologii (inclusiv în ideologii 
concurente). Bineînţeles, aceste idealuri primesc “definiţii teoretice” diferite de la o ideologie la alta; dar în 
calitatea lor de aspirații, de atitudini fundamentale, funcţionează ca invarianţi în raport cu sistemul de 
transformări. 

8. Faptul că înlocuirea unui referenţial ideologic cu altul nu reprezintă întotdeauna un progres în obiectivitate 
sau în adecvarea conduitelor este ilustrat de marea transformare care are loc, în zilele noastre, în fostele țări 
comuniste; mai evident ca oriunde, acest lucru se manifestă în spaţiul ex-sovietic. În toate aceste țări a avut loc 
schimbarea poziției unor subiecți colectivi (grupuri) în situația de ansamblu, precum şi transformarea raportului 
lor cu această situaţie. Au apărut noi referenţiale ideologice, dar ele nu duc la progres în obiectivitatea 
cunoştinţelor şi evaluărilor, nici la o adecvare mai înaltă a conduitelor sociale ale subiecților. Cazul României 
este elocvent din acest punct de vedere. 

Singurul amendament care se poate aduce observaţiei de mai sus este că societatea românească se află într-o 
stare de interregn: s-au schimbat pozițiile şi raporturile unor grupuri cu situația de ansamblu, dar încă nu s-au 
născut noi referenţiale ideologice. Confirmarea acestei ipoteze ar explica actualul regres în obiectivitate şi 
adecvare, incoerenţa conduitelor subiecților unii față de alţii, precum şi a conduitelor fiecărui subiect. 

Dar ipoteza nu poate fi testată decât prin cercetări sociologice de mare amploare, pe care nu ştim cine ar fi 
interesat şi capabil să le finanţeze. Poate fi văzut, însă, volumul România — starea de fapt (23), unde se poate 
găsi una dintre puţinele analize oneste ale societății româneşti de după 1989. Autorii folosesc conceptul de 
“societate de supravieţuire” prin intermediul căruia reuşesc să evite alunecarea în mitologia social-politică 
proprie perioadei de tranziție. Concluzia: actuala “clasă politică” nu are un referențial ideologic adecvat acestei 
perioade, de unde şi absenţa unei imagini a viitorului şi, implicit, a unui proiect. Efectul în planul realității: 
“achiziția de subdezvoltare” şi “consumarea viitorului”. 


9. Dar importanţa acordată de Karl Marx claselor sociale nu se justifică pentru zone mari ale civilizaţiei 
umane (de pildă, Orientul antic sau majoritatea societăților africane din cele mai vechi timpuri până astăzi); 
ipoteza lui Marx devine tot mai îndoielnică în condiţiile societăților postindustriale — inclusiv societățile din 
Europa Occidentală, unde era valabilă la mijlocul secolului XIX). 


10. Aici, cuvântul “practic” nu este o figură retorică. Când comunică, oamenii o fac tot aşa cum cheltuiesc 
banii; ei se angajează în schimburi de sensuri între culturi la fel cum schimbă lei contra dolari. Din punct de 
vedere practic, marea majoritate a oamenilor sunt interesaţi de cursul leu/dolar, iar nu de teoria monedei (deşi, 
dacă n-ar exista o teorie a monedei nu ar exista nici cursurile valutare). 

Din perspectivă filosofică, problema crudială este aceasta: Care ontologii sunt fundamentale şi care sunt de primă 
aproximaţie, ontologiile generale sau cele regionale? Tradusă în termenii cursului nostru, problema se formulează 
astfel: Unitatea lumii este realitatea fundamentală iar plurimondismul este de primă aproximaţie, sau invers — 
plurimondismul este fundamental iar unitatea este doar o primă aproximaţie în procesul de cunoaştere a lumii? 

În capitolul VII vom vedea că noile aliniamente ale ştiinţelor fizico-chimice tind să confirme ideea de unitate 
a lumii, din moment ce tratează nonseparabilitatea ca realitate fundamentală. Deocamdată nu vom dezvolta 
această temă, dar ne facem datoria să semnalăm lucrarea unuia dintre cei mai importanţi filosofi ai fizicii 
cuantice, David Bohm (1917-1992), intitulată Plenitudinea lumii şi ordinea ei (27); în ediţia românească, ea este 
precedată de un excelent “Cuvânt înainte” semnat de H.-R. Patapievici. În concepția lui Bohm, orice teorie fizică 
trebuie să plece de la un concept primar de realitate fizică pe care el îl defineşte ca “plenitudine nefărâmiţată” 
(unbroken wholeness). În fond, filosoful americano-britanic propune o soluţie de natură ontologică pe care noi o 
considerăm “ultimul cuvânt” în materie de ontologie generală. După cum arată H.-R. Patapievici, “el încearcă să 
imagineze ontologia acelei lumi fizice care ar fi compatibilă cu (a) exactitatea mecanicii cuantice, (B) non- 
separabilitatea, dar şi cu (y) cerința ca omul să-şi poată face o imagine plastic-intuitivă asupra obiectului pe care 
îl cunoaşte” (27, p.17). 

De ce spunem că ideea lui Bohm cum că “elementul prim, fundamental al lumii trebuie să fie însuşi întregul” 
ne apare ca fiind “ultimul cuvânt” în materie de ontologie generală? Pentru că Bohm este singurul gânditor care 
a reuşit să meargă până la ultimele consecinţe ale ştiinţei contemporane, adică ale acelei ştiinţe dezvrăjite, 
dezideologizate, emancipate de miturile, ticurile şi tabieturile mentale pozitiviste: “el este singurul care a înțeles 
să valorifice împrejurarea că teoria cuantică nu este neutră din punct de vedere filosofic” (ibidem). 


11. Analiza din Manifest merge în direcţia explicării sensului atribuit cuvintelor prin referenţialul ideologic 
asumat; la rândul lui, acesta este explicat prin orizontul de viaţă. Marx şi Engels polemizează cu ideologii 
anticomunişti din perspectiva unui referențial pe care ei îl conştientizează, îl declară şi şi-l asumă, iar nu de pe o 
presupusă poziție “obiectivă”, care s-ar dori “universal valabilă”: “Dar nu polemizaţi cu noi apreciind 
desființarea proprietății burgheze prin prisma concepţiilor voastre burgheze despre libertate, cultură, drept etc. 
Înseşi ideile voastre sunt produse ale relaţiilor burgheze de producţie şi de proprietate, după cum şi dreptul 
vostru nu este decât voinţa clasei voastre ridicată la rangul de lege, o voinţă al cărei conținut este determinat de 
condiţiile materiale de viață ale clasei voastre” (29, p. 5 4). 

Pentru cine ştie că la Marx “material” are sensul de obiectiv (“independent de conştiinţa şi voința 
oamenilor”), iar nu de “economic” sau “financiar”, este evident că autorii Manifestului au în vedere un anumit 
orizont de viață atunci când spun “condițiile materiale de viață”. Atunci când vor să aducă în discuţie 


x» 


referenţialul ideologic, ei vor folosi expresia “concepţie interesată”, anticipând parcă teoria habermasiană a 
“intereselor conducătoare de cunoaştere”. Iată cum descriu ei un referenţial ideologic şi rolul acestuia de a bloca 
accesul la o cunoaştere dezideologizată (dezalienată): “Concepţia interesată care vă face să transformați relaţiile 
voastre de producţie şi de proprietate — din relaţii istorice, trecătoare (...), în legi eterne ale naturii şi raţiunii e 
comună tuturor claselor dominante dispărute. Ceea ce pricepeţi când e vorba de proprietatea feudală, nu mai 


x» 


îndrăzniţi să pricepeţi când e vorba de proprietatea burgheză” (ibidem). In cuvintele lui Engels dintr-o lucrare 
ulterioară, morala ar fi următoarea: “oamenii văd în realitate numai ceea ce vor şi ceea ce pot să vadă”. 

V. CONDIȚII DE REALIZARE A COMUNICĂRII INTERCULTURALE 


1. A TREIA CULTURĂ 


Problema depăşirii barierelor de comunicare, inerente pluralismului cultural, în direcția 
unei comunicări autentice este abordată ca problemă practică (deşi soluționată cu mijloace 
teoretice) de Fred L. Casmir şi Nobleza C. Asuncion-Lande”. 

Venind dintr-un orizont de viaţă sui generis, cu un bagaj de experienţă (inter)culturală pe 
care numai Statele Unite ale Americii îl pot oferi, cei doi autori publică, în 1990, studiul 
“Comunicarea  interculturală revizuită:  conceptualizarea, construirea paradigmei şi 
abordările metodologice” (1, pp. 278-309). 

După ce face o recenzie a antecedentelor în teoretizarea comunicării interculturale, Casmir 
constată că trebuie să rețină cu titlu de inventar nu atât succesele teoretizării, cât eşecurile şi 
incertitudinile pe care aceasta le-a lăsat în urmă. Unghiul din care Casmir atacă problema este 
cel al respingerii dominaţiei/aservirii culturale; el încearcă să găsească oportunitățile pentru 
dezvoltarea mutuală a unor culturi aflate în interacțiune proximală, cum sunt cele ce 
convieţuiesc în societatea americană". 

Noutatea pe care o aduce Casmir stă în faptul că modelul său analitic este formulat în 
termenii paradigmei “şi-şi”; prin aceasta, el depăşeşte limitele tot mai evidente ale 
multiculturalismului şi interculturalismului, curente de gândire pe care mulți autori le 
consideră “ultimul cuvânt” al abordărilor postmoderne, democratice şi decentrate (eliberate 
din capcana etnocentrismului — respectiv, a eurocentrismului). În viziunea noastră, 
multiculturalismul şi  interculturalismul (în care vedem “cântecul de lebădă” al 
multiculturalismului) rămân prizonierii paradigmei lui “sau-sau”, pe care o considerăm a fi 
co-generatoare a conflictelor identitare ce au traversat istoria de până acum (inclusiv istoria 
Europei). 

Am văzut, de-a lungul cursului, că o serie de abordări de până acum nu au oferit soluții 
practice pentru depăşirea barierelor în comunicare şi a surogatelor de comunicare 
interculturală (de pildă, “dialogul surzilor”). Dacă aceste abordări nu vor fi ele însele depăşite, 
multe obiective politice dezirabile vor rămâne simple aspirații; de pildă, unificarea culturală a 
Europei în termeni democratici, adică în afara paradigmei “dominație-aservire”, apare ca o 
enormitate. Când spunem că acest obiectiv este o “enormitate” vrem să spunem nu că ar fi o 
imposibilitate, ci că se află la granița dintre posibil şi imposibil. Dar, aşa cum iarăşi am văzut, 


* Fred L. Casmir este profesor în cadrul Departamentului de Comunicare de la Pepperdine University din 
Malibu — California, iar colaboratoarea lui, Nobleza C. Asuncion-Lande predă Comunicare interculturală la University 
of Kansas. Din rațiuni care țin de “economia discursului”, în continuare îl vom invoca doar pe Casmir, căruia îi atribuim 
paternitatea conceptului a treia cultură. În mediile academice din SUA, el este considerat un “guru” al comunicării 
interculturale. 

Pe lângă studiul care l-a făcut celebru (şi care va fi citat în continuare), Casmir este editorul unui volum colectiv 
studiat asiduu în universitățile nord-americane şi citat frecvent în literatura de specialitate: Building Communication 
Theories: A Socio/Cultural Approach, Lawrence Erlbaum Associates, Publishers, Hillsdale, New Jersey, 1994. Lui Fred L. 
Casmir îi aparțin “Prefaţa” şi “Concluziile” volumului, precum şi studiul “The Role of Theory and Theory 
Building” (pp.7-41). 

schimbarea paradigmei poate preschimba posibilul în imposibil, dar şi invers: poate 
transforma imposibilul în posibil. O astfel de paradigmă credem că putem “citi” în teoria lui 
Casmir. Principala concluzie a analizei sale este că, datorită capacităţii de a sintetiza, 
capacitate specific umană, este posibilă construirea unor situaţii concret-istorice în care 
comunicarea interculturală să devină autentică, să nu se reducă la un simplu import/export de 


tehnologie. Astfel de situaţii sunt descrise cu ajutorul conceptului de “a treia cultură”. 


1.1. Conceptul de “a treia cultură” 


Deşi pornesc de la percepții şi comportamente diferite, uneori chiar opuse, indivizii ce 
aparțin la două culturi îşi creează, prin interacțiunea lor, un cadru unic pentru această 
interacţiune. În urma co-joncţiunii celor două culturi se naşte o a treia cultură, mai 
cuprinzătoare decât cele originare, care va fi împărtăşită de ambele părți (de indivizii 
proveniţi din cele două culturi). 

În cadrul celei de-a treia culturi, cele originare pot comunica între ele mai eficient decât 
atunci când lipseşte o a treia cultură. Astfel, cea de a treia cultură nu este un simplu rezultat al 
fuziunii dintre două sau mai multe entități, ci produsul “armonizării” reciproce a acestora, 
care devin componentele unui întreg coerent. De aceea, studiul separat al culturilor originare 
nu ne va releva regulile de bază ale comunicării din cadrul celei de-a treia culturi. 

Casmir caracterizează cea de a treia cultură ca pe o “subcultură de situație”, în cadrul căreia 
persoanele aflate în interacțiune îşi pot ajusta comportamentul temporar atâta timp cât încearcă să 
atingă scopuri comune. În cadrul eforturilor comune, de adecvare reciprocă, indivizii acumulează 
o experiență a aspectelor comune, care ulterior le poate servi ca punct de pornire pentru noi 
interacțiuni. 

După Casmir, la a treia cultură nu se ajunge nici prin perfecționare spirituală, nici doar pe 
calea educaţiei (deşi educaţia poate sprijini acest proces, iar rezultatul lui poate fi văzut ca o 
perfecționare spirituală). La a treia cultură se ajunge în mod necesar sub presiunea unei 
situaţii obiective şi constrângătoare: situația în care persoane nesimilare din punct de vedere 
cultural sunt constrânse să contribuie la îndeplinirea unor sarcini asupra cărora au căzut de 
acord că trebuie îndeplinite. 

Casmir avansează, cu titlu de presupuneri, câteva trăsături caracteristice ale celei de-a treia 
culturi: 

1. Este deschisă. Ea este capabilă să absoarbă noi elemente şi, concomitent, să se dezvolte. 

2. Este expansivă. Îşi poate lărgi graniţele contextuale, fiind în stare să includă noi situaţii 
de comunicare (individuale, organizaționale, instituționale sau mediatice). 

3. Este sensibilă la provocări. Răspunde la noi solicitări provenite din ajustările şi 
reajustările continue, necesare pentru alinierea percepţiilor şi aşteptărilor participanților (atât 
ale unora cu privire la alții, cât şi ale ambilor referitoare la situaţia care îi obligă la colaborare 
şi comunicare interculturală). 

4. Este orientată spre viitor. A treia cultură marchează mai degrabă începutul decât 
sfârşitul unei întreprinderi comune. Orientarea spre viitor determină atitudini anticipative 
(raportate la eventualitatea unei situaţii şi a unei comunicări sporite). 


1.2. Operaţionalizarea conceptului de “a treia cultură” 

Operaţionalizarea ideii de “a treia cultură” ar trebui să includă, după Casmir, trei niveluri 
de analiză: 

1) comunicarea individuală, 

ii) comunicarea organizațională, 

iii) comunicarea mediatică. 


i) Perspectiva filosofică şi psihologică pe care individului şi-o formează în a treia cultură 
depăşeşte limitele culturii sale de proveniență. Acest individ, produs al “sinergiei culturale”, a 
fost surprins de mai multe conceptualizări“. Ele se referă la o persoană a cărei identitate este 
fondată pe diversitatea şi universalitatea formelor culturale şi a condiţiilor de viaţă umană. Ea 
este devotată prezervării diferențelor fundamentale, dar se dedică şi descoperirii de 
similarătăți esențiale, care îi îmbogăţesc relațiile interpersonale. O astfel de persoană, spune 
Casmir, “are abilitatea de a-şi suspenda identitatea culturală, astfel încât să creeze noi forme 
de realitate, bazate pe diversitatea umană şi pe imprevizibilitatea evoluției umane” (1, p. 295). 

Un astfel de individ va servi drept legătură, facilizator şi catalizator pentru schimburile 
dintre culturi. El devine un gardian al fluxului de comunicare interculturală, un translator al 
mesajelor expediate şi un interpret al celor primite. Mentalul său se caracterizează prin 
flexibilitate cognitivă, sensibilitate culturală, realism faţă de valorile şi atitudinile culturale, 
înțelegere empatică şi spirit inovator. 

Astfel de atribute individuale sunt, totodată, premise ale comunicării interculturale 
efective, precum şi factori stimulatori pentru contactele şi schimburile transculturale. 


ii) La nivelul comunicării organizaționale, exemplul cel mai bun este familia americană, 
care îl pregăteşte pe copil pentru viitoarele interacțiunii transculturale (de pildă, pentru 
căsătoria cu un partener care are un alt bagaj cultural). Familiile multiculturale conduc adesea 
la construirea unei “a treia culturi familiale”. Dacă cei doi soţi au fost pregătiți pentru o 
relație interculturală, ei sunt tentaţi să-şi creeze propriile tradiții, sisteme de valori, moduri de 
operare şi structuri de interese — toate, bazate pe unele componente similare, dar şi pe foarte 
multe componente diferite. Acest mod de dezvoltare culturală se transmite, de regulă, 
copiilor”. 

Dar familia nu este singurul exemplu semnificativ: în ultimele două decenii, o serie de 
autori au relevat în studiile lor faptul că organizaţiile se angajează în activități şi îşi 
organizează comportamentul într-un mod foarte apropiat de cel al culturilor “naturale”. 

Deşi aceşti autori tratează organizaţiile ca pe nişte culturi”, ei nu oferă soluţii 
convingătoare la problemele ce apar atunci când mai multe organizaţii sunt obligate să 
interacționeze în acelaşi spațiu, aflându-se în competiţie pentru aceleaşi resurse limitate. 


iii) Înțelegerea comunicării interculturale presupune abordarea unor fenomene cum sunt 
comunicarea, puterea, formarea statului, dar şi înţelegerea modului în care aceste fenomene 
se interrelaționează. 

Innis (4) a încercat să clarifice rolul comunicării şi al modelelor economice în dezvoltarea 
diferitelor imperii, bazându-se pe analiza modului de folosire a limbajului şi a mass media 
într-o cultură. McLuhan (5, 6) a preluat aceste subiecte de la mentorul său, dar s-a lăsat 
fascinat de abordarea tehnologică a comunicării interculturale. 

Conceptul de “sat universal” ocoleşte problematica celei de a treia culturi (posibilitatea, 
necesitatea şi modalitatea de realizare a acesteia). Opera lui McLuhan sugerează că inovațiile 
tehnologice vor rezolva toate dificultățile comunicării interculturale (şi internaţionale). 

Această idee a fost atacată de autori care criticau determinismul tehnologic” (Benson — 7, 
Clegg şi Dunkerby — 8, Giddens — 9 şi Hawes, 10). 

Singurul care a abordat, în anii ‘60 şi *70, problema interculturalității din altă perspectivă a 
fost Ong (11, 12), care a explorat mai îndeaproape relaţiile dintre limbaj, specificul oralității, 
alfabetizare şi “cea de-a doua realitate” (sintagmă care se referă la mass media electronice) — 
pe de o parte — şi schimbările culturale sau schimbarea societăţii — pe de altă parte. 

Analize mai recente ajung la concluzia că schimbările tehnologice contemporane, cu 
impact asupra mass media duc spre o “privatizare” a vieții în detrimentul interacțiunii sau 
spre răsturnări culturale majore. În cartea sa din 1985, No Sense of Place / Fără simţul locului 
(13), Meyrowitz insista, cu referire la SUA, asupra unor mari schimbări culturale datorate 
mass media: ele au sfâşiat cortina dintre scenă şi culise (în sensul lui Goffman, 14, 15). 
Meyrowitz arată că nu mai avem o înţelegere a locului nostru specific în timp şi spațiu — 
implicit, nu mai există o “cunoaştere privilegiată”. Indiferent de vârstă, sex, educaţie, oricine 
poate şti aceleaşi lucruri în acelaşi timp, doar stând în faţa televizorului. 

Mass media creează iluzia de interacţiune, când, de fapt, publicul nu are decât o 
alternativă: să accepte sau să refuze. Ori de câte ori sunt utilizate mass media, şansa 
dezvoltării unei a treia culturi este mai scăzută în raport cu şansele care există în familii sau 
culturi tradiționale. Mass media înlocuiesc vechile autorităţi cu altele noi, fără ca acceptarea 
acestora să fie argumentată. Instituţiile mass media le dau girul de autoritate unor persoane în 
funcție de poziția acestora în cadrul acestor instituţii, exact cum procedau fostele case regale 
(Jamnson, 1985). Noii “mari preoți” ameninţă cu “distrugerea noii lor culturi” dacă nu vor fi 
protejați în faţa “duşmanilor neprincipali”. 

Modelul folosit de mass media în ceea ce priveşte organizațiile industriale este unul de 
confruntare şi înlocuire, de distrugere a vechii culturi în numele unui “mai bine” care este 
definit întotdeauna de către cei puternici. Astfel de strategii sunt interpretate deseori ca “acte 
imperialiste”, “construire de imperii” etc. Strategiile de înlocuire sunt foarte asemănătoare cu 
cele de cucerire, utilizate în trecut, chiar dacă par mai subtile. De altfel, ele nici nu pot trece 
neobservate, din moment ce apar tot mai mulți agenţi de control ai schimbării culturale. 

Aceste strategii ocolesc calea mai dificilă: cea a construirii celei de-a treia culturi. De pildă, 
în India, birocrația este, pur şi simplu, birocrația britanică (colonială), fiindcă modalitatea 
britanică de funcționare culturală este singara care poate înmănunchia multitudinea de culturi 
din statul modern Indian. Hulita “moştenire colonială” substituie cea de a treia cultură, care încă 
nu a fost construită. 

Situaţia e similară cu cea din SUA, unde se încearcă redefinirea rolurilor culturale ale 
bărbaţilor şi femeilor. Scopul multora dintre cei preocupaţi de această problemă este 
“egalitatea cu bărbaţii” — egalitate bazată pe un sistem de valori elaborat de bărbați. Nici o 
mişcare de manifestare a femeilor nu şi-a propus, până acum, construirea unei a treia culturi, 
ca punct de pornire în lupta pentru emancipare. În opinia noastră, un astfel de ţel ar fi mult 
mai neliniştitor pentru bărbaţii “sexsişti” şi, în general, pentru toți “conservatorii”, căci el ar 
presupune o redefinire culturală a întregii societăţi, ceea ce ar echivala cu schimbarea ordinii 
în vigoare, cu o revoluţie socială. 

Scopul celei de a treia culturi nu este, însă, de a modifica raporturile de dominare şi control 
în favoarea celor dominați, ci un scop mutual benefic — sporirea controlului asupra mediului şi 
a încrederii reciproce. A treia cultură favorizează o continuă creştere, cu minimum de efort şi 
de confruntare, căci până acum, efortul depus în confruntarea cu ceilalți a fost mult mai mare 
decât efortul depus în confruntarea cu problemele (materiale, intelectuale şi spirituale). De 
aceea, problemele continuă să existe — atât în noi şi între noi, cât şi în jurul nostru. 

Considerăm că analiza atentă a celei de-a treia culturi, a rațiunii-de-a-fi a acesteia, este 
foarte importantă pentru dezvoltarea umanității. Ea devine o problemă presantă tocmai 
datorită faptului că a început să fie conştientizată importanța majoră a importului/exportului 


90 


C. POSIBILITATEA COMUNICĂRII INTERCULTURALE 


cultural. Pe de o altă parte, acest proces este perceput ca “viol cultural” (vezi filmele 
companiei Walt Disney), pe de altă parte, reacția indusă de această percepţie poate să ducă fie 
la conflicte majore (vezi Războiul Golfului sau intervenţia NATO în Iugoslavia), fie la 
strategii nebuneşti, inspirate de teama în fața “imperialismului cultural” (vezi “revoluția 
culturală” a lui Mao sau naționalismul desuet al lui Ceauşescu). În viziunea noastră, aceste 
efecte sunt produsul întâlnirii dintre o prezenţă şi o absenţă: prezenţa ideii de “determinism 
cultural” şi absenţa ideii de “a treia cultură” — implicit, a efortului constructiv pe care această 
idee îl induce şi îl presupune. 

O altă rațiune-de-a-fi a celei de-a treia culturi vine din marele său potențial de dezvoltare. 
Lipsa unui efort constructiv în scopul unei comunicări autentice între culturi este una dintre 
sursele subdezvoltării. După cum arată Brishin (1981), organizaţiile care cheltuie milioane de 
dolari pentru a trimite oameni la specializare în străinătate nu şi-au dezvoltat strategiile şi 
mijloacele pentru valorificarea experienţei celor întorşi acasă. În lipsa strategiilor de 
reintegrare (care ar presupune re-organizări instituționale), cei întorşi nu-şi pot valorifica 
noua cunoaştere şi nu-şi pot impune noile valori profesionale. Este una dintre cauzele 
“exodului de creiere” din lumea a treia: cei întorşi acasă se reîntorc în Occident, ceea ce 
păgubeşte încă o dată țările în curs de dezvoltare (Glaser, 16). O respingere similară resimt şi 
americanii de culoare care încearcă să se “repatrieze” (Gudykunst şi Kim, 17). 

Se poate afirma, totuşi, că evoluţiile economice şi politice ale lumii de azi merg în direcția 
impunerii strategiilor pentru a treia cultură. Semne există, spre deosebire de primii misionari 
creştini, misionarii de astăzi ai Occidentului nu mai sunt vârful de lance al unei comunicări 
univoce, ci al eforturilor de dezvoltare şi implementare a unor modele interacționale, bazate 
pe respectul față de tradiţiile culturale locale, deşi sunt dornici să implementeze anumite 
schimbări (Richardson, 18). Americanii folosesc, pentru medierea negocierilor cu concernele 
Japoneze, cetăţeni americani de origine japoneză, la a doua sau la a treia generaţie. Ei sunt 
consideraţi “intermediari naturali”, iar noi îi putem privi ca pe nişte exponențţi ai celei de a 
treia culturi. Purtători ai unei a treia culturi sunt şi antropologii şi etnografii, care în lipsa 
acesteia nu ar putea cerceta o cultură diferită. Dar ei au probleme de comunicare cu acei 
colegi ai lor care nu au o experienţă interculturală (vezi Clifford şi Marcus, 19). 

Toate aceste experienţe conduc la concluzia că strategiile de înlocuire nu sunt productive, 
că ele duc la eşecuri în comunicarea culturală, la efectul de respingere şi chiar la conflicte. 
Experienţa Bisericii Catolice sau cea a Organizaţiei Naţiunilor Unite (vezi Magee, 20) este 
utilă în studierea obstacolelor de comunicare şi poate fi o bună bază pentru teoria celei de-a 
treia culturi. 

2. SCHIMBAREA REFERENŢIALELOR 


În ceea ce priveşte comunicarea interideologică, conceptul de “referenţial” ne permite 
desprinderea unor reguli de bază care să asigure eficacitatea acesteia; ele ar putea sta la baza 
unei “fişe tehnice” a comunicării interideologice. După cum cititorul îşi va fi dat seama, nici 
un autor din domeniu nu enumeră comunicarea interideologică printre formele comunicării 
sociale. Aceasta, şi pentru că mulți autori o consideră o specie a comunicării interculturale. 

În contextul societăților contemporane, secularizate şi “dezvrăjite”, legitimarea “de sus în 
Jos” (Habermas), sau prin intermediul unor valori de finalitate (Piaget) care vin din “cerul 
tradiției”, este înlocuită cu legitimarea “de jos în sus”, prin valori de randament care sunt 
prezentate şi receptate ca valori de finalitate. Persoane, organizații şi state se legitimează 
astăzi prin intermediul gestionării propriei imagini (expresie eufemistică, prin care se 
escamotează adevăratul conţinut al acestei activităţi: gestionarea reprezentărilor sociale). 

Acest sistem de inginerie socială, care funcționează de peste o sută de ani în Statele Unite 
ale Americii şi de peste cincizeci de ani în Europa Occidentală, se numeşte Public Relations 
(Relații Publice). O vastă literatură, dar care nu acoperă nici pe departe practica din acest 
domeniu, stă mărturie cu privire la progresele spectaculoase înregistrate în tehnicile 
comunicării sociale, ale negocierii, ale gestionării crizelor sau ale medierii conflictelor. Multe 
dintre aceste tehnici ar putea fi preluate cu folos în strategia de ameliorare a comunicării 
interideologice. 

Deocamdată, ne rezumăm la prezentarea câtorva reguli de bază, generate de 
operaționalizarea conceptului de “referențial” în contextul comunicării interideologice. 


1. Pentru a nu deveni o “comunicare” iluzorie, comunicarea interideologică trebuie să 
ajungă la punerea în discuţie a referenţialelor. În caz contrar, dacă se va rezuma la 
transmiterea unor cunoştiințe, teze şi teorii, sau chiar a unor valori şi standarde 
comportamentale, lăsând neatins referențialul, comunicarea va rămâne fără rezultat (sau va 
avea rezultate neaşteptate). Vorbind metaforic, în termenii parabolei gonsethiene a brazilor 
înclinați, dacă vom continua să repetăm zilnic că “brazii sunt drepți”, iar cei cărora ne 
adresăm îi vor vedea oblici, nu vom obţine decât următoarele eventuale efecte psihologice: 

a) oamenii se vor enerva sau vor sfârşi prin a nu ne mai percepe apelul; 

b) oamenii se vor întreba în sinea lor: “Ce interese or avea să ne mintă că brazii sunt 
drepți?” sau, în cel mai bun caz: “Ce naivi sunt, cum pot să creadă că brazii sunt drepți?” 

Rezultatele unei astfel de “comunicări” pot fi: a) un dialog al surzilor; b) o discreditare 
reciprocă a ideologiilor concurente (asimilate de cei din tabăra concurentă unei utopii fanatice 
sau unui mijloc de manipulare); c) neîncrederea în cei care se pun în slujba uneia dintre 
ideologii, prelungită într-o neîncredere în instituţii, în mijloacele de informare, în orice 
manifestare ideologică sau acțiune educativă. Aceasta este soarta pe care o întrevedem 
ideologiei unificării europene în aproape toate țările care încă nu sunt memebre ale Uniunii 
Europene şi chiar în unele dintre țările membre — desigur, dacă actuala strategie va rămâne 
neschimbată. 

2. Mesajul ideologic trebuie diferențiat în funcție de grupul social căruia se adresează, 
conform principiului plurimondismului. Aceasta ar presupune: 

a) cunoaşterea pozitivă, concretă, a orizontului de viață specific fiecărui grup (inclusiv 
fiecărui popor, în calitate de “grup mare”); 

b) stabilirea referenţialului ideologic generat de fiecare orizont de viață — respectiv, de 
fiecare orizont cultural. 

3. Comunicarea interideologică trebuie să urmărească traducerea reciprocă a limbajelor 


Meti 


proprii ideologiilor implicate în “limba maternă” a fiecărui grup adresant. 

a) Pentru grupurile vizate (deci care posedă o altă ideologie), limbajul acestei ideologii 
este de neînțeles sau, în cel mai bun caz, este asimilat unui referențial străin, fiind greşit 
înţeles. 

b) Un limbaj neutru nu există. 

4. În cercetările care urmăresc cunoaşterea gradului de eficiență a comunicării 
interideologice trebuie să se depăşească iluzia că asimilarea vocabularului unei ideologii 
reprezintă un indicator pentru asimilarea ideologiei respective. Acelaşi lucru trebuie făcut şi 
în legătură cu asimilarea tezelor şi teoriilor. Pentru aceasta este necesară introducerea testelor 
de limbaj, a testelor proiective ş.a. 

5. Comunicarea interideologică înseamnă comunicare filosofică, singura care face posibilă 
intercunoaşterea şi care constituie o provocare pentru autocunoaştere, care aduce în discuţie 
orizonturile de viață şi orizonturile culturale ale interlocutorilor, paradigmele lor culturale şi 
refernțialele lor ideologice, precum şi limbajele aferente acestora. 

În aceste condiţii, comunicarea interideologică poate deveni metacomunicare, adică un 
proces de cunoaştere-comunicare la nivelul căruia se produce un discurs metacomunicaţional, 
care cuprinde enunţuri normative ce pot contribui la reglarea conştientă a comportamentului 
comunicațional, oferind interlocutorilor standarde comunicaţionale comune. 


93 


7 conf.univ.dr. Dumitru Borţun, prep.univ. Teodor Borşa — Semiotica vizualului 


NOTE 


1. Pentru a putea deduce corect consecinţele teoriei lui Casmir este foarte important să înțelegem că cea de-a 
treia cultură nu înlocuieşte culturile originare, ci dimpotrivă, contribuie la conservarea acestora (dar într-un 
context nou). În esenţă, lucrurile stau astfel: naşterea spontană a celei de-a treia culturi face posibilă îndeplinirea 
simultană a două condiții ale comunicării interculturale eficiente care, în absenţa ei, nu pot fi îndeplinite decât 
alternativ: a) prezervarea culturilor originare şi b) existența unui limbaj comun. Atunci când nu există o a treia 
cultură, cele două condiţii nu pot fi satisfăcute simultan: ori se păstrează culturile originare dar lipseşte limbajul 
comun, ori există un limbaj comun dar cu preţul sacrificării culturilor originare, id est cu prețul omogenizării şi 
uniformizării culturale (prin impunerea unei supra-culturi dominante şi a supra-limbajului aferent acesteia). 


2. La Casmir găsim un alt unghi de abordare a comunicării interculturale: este vorba despre o abordare “în 
spaţiu”, iar nu “în plan”, cum s-ar exprima un arhitect. Abordarea “în plan” este proprie multiculturalismului, 
care doar constată existența mai multor culturi şi recunoaşte legitimitatea acestui pluralism. Un pas înainte l-a 
reprezentat interculturalismul, care adaugă imperativul inter-cunoaşterii şi al comunicării reale între culturi. În 
opinia noastră, acest imperativ rămâne un deziderat pios dar irealizabil în actualul stadiu de universalizare a 
istoriei; ne aflăm în plin idealism etic. Pentru a ne convinge de acest lucru este suficient să parcurgem volumul 
colectiv Quelle identité pour l’Europe? (3), elaborat sub direcţia lui Riva Kastoryano, de la Fundaţia naţională 
de ştiinţe politice care ființează la Paris, pe lângă CNRS (Consiliul Naţional al Carcetării Ştiinţifice). 
Parcurgerea volumului este instructivă din mai multe raţiuni: e apărut relativ recent (1998); abordează 
multiculturalismul din perspectiva unui scop practic (construirea unei identități europene, în acord cu cu 
proiectul politic al lărgirii UE şi unificării culturale a Europei); studiile aparțin unor cercetători recunoscuţi ai 
comunicării sociale şi unor specialişti avizaţi în problematica multiculturalismului (Dominique Wolton, Jean- 
Marc Ferry, Emmanuel Decaux, Marc Abélčs etc.) în sfârşit, volumul reprezintă o mărturie convingătoare a 
eşecului multiculturalismului ca tip de abordare a comunicării interculturale: el nu oferă căi credibile pentru 
întemeierea unei politici de cooperare şi nici pentru construirea unei identități supranaționale care să nu 
presupună sacrificarea identităţilor naţionale. De aceea, unghiul de atac pe care îl găsim la Casmir ni se pare a fi 
crucial pentru abordarea întregii problematici a unificării culturale la nivel european. Problematica este atât de 
complicată, încât suntem tentaţi ca în acest caz să asimilăm abordarea cu o “cale de acces” (cum spun arhitecții 
şi constructorii), sau cu o “cale de atac” (cum spun juriştii). Vrem să spunem că dacă abordarea unificării 
culturale nu va fi cea care trebuie, căile de acces la obiectiv nu vor exista, iar proiectul eurocraților nu va putea fi 
codificat în termeni de politici concrete, pentru a fi adus în faţa viitorilor cetăţeni ai Europei unite şi pentru a-i 
implica, în egală măsură, ca actori şi beneficiari. Când spunem “calea care trebuie” nu ne situăm pe poziţia celui 
care este convins că deține cheia; dimpotrivă, singura cheie pe care credem că o deținem este conştientizarea 
importanţei decisive a abordării. Care trebuie să fie ea — ştim mai puţin, ştim mai mult ce fel de abordare nu 
trebuie să fie. 

3. Noţiunea de “a treia cultură”, aşa cum a fost ea lansată de J. Useem şi R. Useem (21) şi preluată de Casmir 
în 1978 (vezi 1) nu se confundă cu noțiunea folosită de Lepenies, care defineşte sociologia ca o “a treia cultură”, 
între literatură şi ştiinţă (22). 


4. “Comunicatorul universal” (Gardner, 23), “omul universal” (Walsh, 24), “omul multicultural” (Adler, 25). 


5. A se vedea, în acest sens, şi interesantele volume de studii psihosociologice coordonate de Ana Tucicov- 
Bogdan, Vocaţia familiei în dezvoltarea comunicării interetnice în România (26) şi Familia interetnică în 
societatea civilă din România (27). 


6. A se vedea, de pildă, Putnam şi Pakanovsky (27), sau Forst, Moore, Craig, Lundberg,. Martin (29) — apud 2. 


7. În opinia noastră, rămâne, încă, de stabilit dacă teoria lui McLuhan poate fi încadrată fără mustrări de 
conştiinţă la rubrica “determinism tehnologic”. Un recurs convingător care atacă această încadrare este ultimul 
volum semnat de McLuhan dar publicat postmortem, din iniţiativa unor colaboratori şi, mai ales, a fiului său. 
Este vorba, desigur, de Mass-media sau mediul invizibil (30), care ne arată “faţa nevăzută” (până acum) a 
gândirii lui McLuhan, cuprinzând interviuri, studii de mai mică întindere şi chiar note răzlețe, unde găsim un alt 
autor decât cel al Galaxiei Guttenberg. 

VI. CRITICA RELATIVISMULUI 


Abordarea “postmodernistă” a cunoaşterii şi limbajului a avut darul de a induce în lumea 
specialiştilor un defetism fără ieşire cu privire la comunicarea interculturală şi un scepticism 
argumentat cu privire la posibilitatea comunicării, în general". 

Dacă gândirea umană nu este universală în formele ei de manifestare, aşa cum credea 
Descartes şi cum postulează toți reprezentanții raționalimului clasic, cum pot găsi un limbaj 
comun posesorii diferitelor organizări mentale, purtătorii diferitelor paradigme culturale şi 
locuitorii diferitelor referențiale? 

Dacă un limbaj neutru nu există, aşa cum credeau membrii Cercului de la Viena şi cum au 
susținut toți pozitiviştii, cum pot fi traduse limbajele diferitelor paradigme? 


1. ARGUMENTELE SOCIOLOGIEI CUNOAȘTERII 


Întrebările de mai sus sunt legitime, atâta vreme cât reacţia la descoperirea diferenţelor 
istorice şi culturale este ea însăşi o reacție fatalistă. Dacă în faţa ideii de paradigmă culturală 
incomunicabilităţii, fără a căuta o soluţie constructivă, vom cădea pradă fenomenului de modă 
intelectuală atât de bine descris de Raymond Boudon cu referire la reducția lingvistică: “în 
Parisul anilor şaptezeci erai considerat profund dacă declarai doct că societatea este un 
limbaj” (3, p. 17). 

Tot el ne atrage atenția asupra relativismului care a cuprins ştiinţele sociale în ultimile trei 
decenii şi asupra consecințelor teoretice ale acestuia: “Fără îndoială, ştiinţele sociale au fost 
afectate mai mult decât altele de “relativismul” ce se instalează tot mai ferm începând cu anii 
şaizeci: acesta transformă într-o quasicertitudine ideea că obiectivitatea este o iluzie şi că nu 
există, mai ales când e vorba despre fenomene umane, decât “interpretări”. Acesta este 
probabil motivul pentru care (...) în sociologia contemporană nu găseşti cu uşurinţă teorii 
care să dea impresia că explică în mod convingător fenomene enigmatice” (“Introducere”, op. 
cit., p. 20). 

Altfel spus, pericolul care ne pândeşte nu constă doar în degradarea gândirii noastre, în 
trivializarea demersului şi în abdicarea de la condiția de analişti lucizi — adică doar în 
împărtăşirea unei mode intelectuale. Pericolul mai constă şi în sterilitatea demersului teoretic, 
care ajunge să “ne confirme ceea ce credem sau știm din totdeauna” (ibidem). 


Referindu-se la principiul pluralismului paradigmatic, Boudon avertizează asupra 
fundăturii teoretice în care ne conduce acesta, precum şi la implicațiile sale filosofice: 
“Sloganul pluralismului cu orice preț este pe cât de facil şi superficial, pe atât de steril. El te 
duce foarte repede la acel ‘totul e bun’ adică, la urma urmelor, la scepticism” (3, p. 17). 

Într-adevăr, unul dintre cele mai mari pericole care pândesc cultura europeană este 
scepticismul. Din păcate, critica pe care Boudon o face pluralismului cultural şi relativismului 
rezultat din aceasta nu e suficient de convingătoare. Argumentul cel mai tare împotriva 
“relativismului lui Kuhn şi Feyerabend” este aşa-numitul “paradox de compoziţie”. În ce constă 
el? 

Fiind convins că atât Kuhn cât şi Feyerabend? sunt prizonierii unei “iluzii metodologice”, 
Boudon consideră că “ei reifică momentanul în dauna procesului şi iau proprietățile 
instantaneului drept proprietăţi ale procesului” (8, p. 593). În viziunea sociologului francez, 
“Faptul că nu există adevăr atâta timp cât durează polemica nu implică inexistenţa lui totală” 
(ibidem), iar această ipoteză (pe care noi o considerăm neconfirmată) îl face să considere 
“iluzia” kuhniană drept ilustrare a paradoxului de compoziție. Termenul desemnează “acele 
situații în care un enunţ adecvat local este fals global sau reciproc (cf. exemplul mecanizării, 
care local desființează locurile de muncă, iar global produce locuri de muncă). Lucrările lui 
Kuhn şi Feyerabend oferă astfel un exemplu remarcabil de paradox de compoziţie de tip 
diacronic (ceea ce este adevărat acum poate fi fals în timp şi invers)” (ibidem). 

În aceeaşi manieră critică Boudon şi poziţia “antropologilor ştiinţei”, care ajung la 
concluzia că “noţiunea conform căreia ar exista o realitate out there (în afară) este o simplă 
iluzie: “faptele” sunt ceea ce savanții consideră drept fapte” (ibidem). În final, Boudon îi vede 
pe Kuhn şi Feyerabend, precum şi pe “antropologii ştiinţei” în aceeaşi găleată, adică 
prizonierii aceleiaşi “iluzii metodologice”: “prezenţa unui a priori deopotrivă implicit, putând 
fi considerat de la sine înţeles, şi totuşi încărcat de sens: singura realitate este aceea a 
momomentului” (ibidem). Raymond Boudon încadrează această iluzie în eroarea 
epistemologică pe care o numeşte misplaced concreteness (concreteţe inoportună) şi care ar 
consta în faptul că “o certitudine hiperempiristă faţă de real produce o viziune deformată a 
realului” (ibidem). Faptul că astfel de erori epistemologice se produc adesea este indiscutabil. 
Dar este discutabilă încadrarea lui Kuhn, Feyerabend şi a “discipolilor lor” la capitolul 
“concretețe inoportună”. Această încadrare contrazice flagrant constructivismul din opera 
celor doi autori. 

Pe de altă parte, Boudon nu aduce nici un argument consistent în favoarea tezei sale 
conform căreia, d la long (de-a lungul istoriei ştiinţei sau în procesul istoric al cunoaşterii), s- 
ar impune existența adevărului sau a unei realități out there, că s-ar manifesta convingător un 
progres în obiectivitate. Cu formulări de genul: “Pare sigur că asemenea cazuri pot avea loc. 
Dar este absurd să pretindem că ele reprezintă regula” (ibidem), Boudon nu ne poate asigura 
împotriva relativismului şi scepticismului. Îl putem bănui şi noi, la fel de îndreptăţit, pe 
Boudon că introduce pe uşa din spate “un a priori deopotrivă implicit şi inocent”. Din punct 
de vedere psihologic, ar fi mai confortabil să credem că incomensurabilitatea, 
intraductibilitatea şi incomunicabilitatea dintre paradigme “nu reprezintă regulă”. Dar atunci 
când renunţăm la confortul psihic şi vrem să cunoaştem, avem pretenţia să înţelegem de ce: de 
ce “este absurd să pretindem că ele reprezintă regula”? 


Episodul Boudon este instructiv din punct de vedere epistemologic. El ne dovedeşte că 
respingerea critică a relativismului “noii epistemologii” (post-structuraliste şi, mai de plano, 
post-pozitiviste) nu se poate realiza la nivelul sociologiei cunoaşterii”. Kuhn ne-a atras atenţia 
că o paradigmă este irefutabilă la nivelul cunoaşterii ştiinţifice; Boudon ne dovedeşte că 
pluralismul paradigmatic nu poate fi întors în direcția “unității” nici măcar din perspectiva 
sociologiei cunoaşterii. Până la urmă, trebuie să constatăm că ne aflăm nu în faţa unei 
probleme “teoretice”, ci a uneia “practice” , aşa cum o tratează Fred Casmir. 

C. POSIBILITATEA COMUNICĂRII INTERCULTURALE 


2. CONCLUZII PENTRU TEORIA COMUNICĂRII SOCIALE 


Din dezvoltările lui Casmir şi din analizele prilejuite de ele se desprind nu numai 
concluzii, ci şi întrebări: 

1. Este posibil şi necesar să se elaboreze un cod etic al comunicării interculturale? 

2. Care ar trebui să fie scopurile cercetării comunicării interculturale? 

3. Cum trebuie să abordăm în mod practic comunicarea interculturală, având în vedere că o 
comunicare etică şi eficientă depinde de toţi participanții la o cultură (nu doar de reprezentanții 
ei)? 

4. Are cineva dreptul de a-şi impune propriile standarde de comportament comunicațional, 
dacă ținem cont de faptul că schimbarea comportamentului comunicațional înseamnă 
schimbare culturală (şi echivalează cu un “viol cultural”)? 

Întrebările de mai sus sunt vitale pentru o posibilă teorie a comunicării interculturale sau, 
altfel spus, pentru o eventuală teorie unificată a comunicării, care să pună în evidență 
condițiile de posibilitate ale unei comunicări în acelaşi timp eficiente şi etice. Ele nu sunt 
inocente din punct de vedere epistemologic, căci se ridică în interiorul unei paradigme 
teoretice în care presupozițiile “abordărilor riguroase” sunt părăsite. În interiorul idealului 
hilbertian de inteligibilitate, în paradigma pozitivistă, posibilitatea unei teorii generale a 
comunicării părea indiscutabilă. Articularea ei era considerată o chestiune de timp. În 
contextul epistemologiei post-pozitiviste, al pluralismului cultural şi al relativismului ce 
rezultă din teza incomensurabilității paradigmelor culturale, răspunsul la întrebările de mai 
sus depind de soluţia la dilema fundamentală: este posibilă construirea unor standarde 
comunicaționale  transculturale, a unui cod  transcultural al comportamentului 
comunicațional? 

Dilema comunicării interculturale este pendent-ul dilemei fundamentale a pluralismului 
paradigmatic: este posibilă o “paradigmă transparadigmatică "? Dilema epistemologică 
evocă paradoxul lui Cantor: “o paradigmă a tuturor paradigmelor” echivalează, cel puţin 
analogic, cu “mulțimea tuturor mulțimilor”. Altfel spus, este greu de conceput un cod al 
comportamentului comunicațional care să nu fie tributar unei anumite culturi. Implicit, 
impunerea unui astfel de cod tuturor culturilor — plecând de la ipoteza că ar fi posibilă o astfel 
de impunere (cel puțin unor reprezentanți ai celorlalte culturi) — ar echivala cu un act de 
“imperialism cultural”. 

Această percepție este însoțită de sentimentul evidenţei doar în paradigma clasică, unde 
culturile sunt considerate în obiectivitatea lor, ca exterioare, imuabile şi scoase din contextul 
comunicațional. Ideea celei de a treia culturi are meritul de a anunţa o nouă paradigmă, în 
care participanţii la comunicare sunt constrânşi să se angajeze la îndeplinirea unor sarcini 
comune, fiind obligați să-şi adapteze referențialele mutual şi “din mers”, în chiar procesul 
comunicării. Descriptivismul plat, constatativ şi contemplativ al “multiculturalismului”, 
precum şi activismul idealist şi utopic al “interculturalismului” sunt depăşite concomitent prin 
elaborarea unei viziuni în care subiectul uman (individual sau colectiv) poate construi un 
edificiu transcultural, o “casă comună” în care comunicarea să poată fi eficace şi eficientă. 
Într-o astfel de paradigmă, nu se mai pune problema ca unul dintre subiecţi să elaboreze un 
cod comunicaţional, ca o cultură sau alta să-şi impună propriile standarde comunicaționale. 
Aceasta de vine o falsă problemă! 

În situaţia constrângătoare a “sarcinii comune”, codul şi standardele se nasc de la sine, în 
însuşi procesul comunicării. Rolul specialiştilor în comunicare (academicieni, cercetători sau 
lucrători din câmpul comunicării sociale) este de a facilita ajustările reciproce ale culturilor 
aflate în situația “sarcinii comune” (Casmir), de a înregistra progresele obţinute şi de a-i ajuta 

pe participanţi să le conştientizeze. Asumarea conştientă a noilor standarde reprezintă o bază 
de plecare pentru noi ajustări reciproce — şi aşa mai departe, într-un proces în care 
comunicarea a fost deblocată. 

Nu trăim, oare, o epocă în care tot mai multe culturi sunt aduse în situația “sarcinii comune”? 
Ce reprezintă, de pildă, Uniunea Europeană? Din momentul în care ne plasăm în noua paradigmă, 
întrebările sunt altele — mai puţin încărcate teoretic şi cu răspunsuri mai uşor de găsit: 

1. Cum definim competența în comunicarea interculturală, într-o lume tot mai 
interdependentă? 

2. Ce metode de instruire ar trebui dezvoltate pentru a forma această ccompetenţă? 

3. Cum pot fi facilitate colaborarea şi comunicarea între cercetători, practicieni şi subiecți 
angrenați în comunicarea interculturală? 

4. Cum poate fi extinsă colaborarea pentru ca ea să incorporeze şi alte culturi? 

5. Ce tipuri de cercetare ar trebui susţinute în virtutea utilității lor pentru alte culturi? 

6. Ce instituții ar trebui să inventăm pentru a fi dispuse şi, totodată, capabile să utilizeze 
produsele cercetării — instituţii care să fie nu numai comunicaționale, ci şi comunicative? 

Aceste întrebări nu sunt “teoretice”, ci practic-nemijlocite. Ele se adresează cercetătorilor, 
experților şi consilierilor, demnitarilor şi politicienilor, se adresează nouă, tuturor celor care 
participăm, mai mult sau mai puțin profesional, la comunicarea socială în general, la cea 
interculturală şi interideologică în special. 

NOTE 


1. În ultimii ani asistăm la ascuţirea polemicii dintre cercetătorii care şi-au asumat relativismul cultural până la 
nivelul epistemologic al concepţiei lor despre lume şi cei care încearcă să salveze ideea de “realitate obiectivă” — 
implicit, pe cea de “cunoaştere obiectivă”. În legătură cu cea de-a doua atitudine, este utilă consultarea lucrării lui 
Thomas Naegel, Ultimul cuvânt (1), care credem că merită toată atenţia atât din partea “realiştilor”, cât şi din partea 
“relativiştilor”. Pe alocuri, polemica a căpătat accente anecdotice, uneori de-a dreptul hilare. În acest sens este 
interesant studiul lui Mircea Flonta, “A facerea Sokal şi critica relativismului epistemologie contemporan”, publicat 
ca studiu introductiv la una dintre puţinele lucrări apărute la noi în care se încearcă inferarea unor concluzii 
ontologice din polemica la care ne referim (2). Din “afacerea Sokal” se poate scoate un câştig nu numai didactic (un 
foarte reuşit seminar), ci şi unul mai larg, de ordin formativ: se poate instrumenta un proces în care “boxa 
acuzaților” să fie ocupată de relativismul epistemologic. Studenţii s-ar putea erija în “avocaţi ai acuzării” şi, 
repspectiv, în “avocaţi ai apărării”. Membrii “juriului” (în variantă nord-americană) sau “judecătorii” (în variantă 
europeană) pot fi tot studenți (eventual, din ani de studiu care nu au urmat prezentul curs sau de la alte facultăți). 

2. Concepţia despre cunoaşterea ştiinţifică a lui Paul K. Feyerabend nu este tratată în acest curs. Pentru cei 
interesați se recomandă studiul acestuia, “Valabilitatea limitată a regulilor metodologice”, în volumul /storia ştiinţei 
şi reconstrucția ei conceptuală (4, pp. 305-3279), studiul lui Mircea Flonta “Despre comparabilitatea şi 
incomensurabilitatea teoriilor ştiinţifice” (5, pp. 212-257), capitolul V din cartea lui Ilie Pârvu, Teoria ştiinţifică (6, 
pp. 99-116), precum şi paragraful “Parcelizarea ştiinţei: Kuhn şi Feyerabend”, în cartea lui Andrei Cornea, Turnirul 
Khazar (7, pp. 161-167). 


3. O critică din altă perspectivă, care ni se pare mai convingătoare, o face Andrei Marga în Filosofia integrării 
Europene (9, pp. 91-125). 


TRIMITERI BIBLIOGRAFICE 


1. Thomas Nagel — Ultimul cuvânt, Editura ALL, Bucureşti, 1998. 
2. Gheorghe-Sorin Părăoanu — Tranziţii ontologice, Editura ALL, Bucureşti, 1998. 
3. Raymond Boudon — “Introducere”, în Tratat de sociologie (coord. R. Boudon), Humanitas, Bucureşti, 1997. 


4. Ilie Pârvu (ed.) — Istoria ştiinţei şi reconstrucţia ei conceptuală. Antologie, Editura Ştiinţifică şi Enciclopedică, 
Bucureşti, 1981. 


5. Ilie Pârvu (coord.) — Concepții asupra dezvoltării ştiinţei. Direcţii de reconstrucție şi modele sistemice ale 
evoluției ştiinţei, Editura Politică, Bucureşti, 1978. 


6. Ilie Pârvu, Teoria ştiinţifică, Editura Ştiinţifică şi Enciclopedică, Bucureşti, 1981. 
7. Andrei Cornea, Turnirul Khazar. Împotriva relativismului contemporan, Nemira, Bucureşti, 1997 


8. Raymond Boudon — “Cunoaşterea”, în Tratat de sociologie (coord. R. Boudon), Humanitas, Bucureşti, 1997, pp. 
555-600. 


9. Andrei Marga — Filosofia integrării europene, ed. a Il-a, Biblioteca Apostrof, Cluj, 1997. 


7 conf.univ.dr. Dumitru Borţun, prep.univ. Teodor Borşa — Semiotica vizualului 


ANEXE 

Anexa 1 


n 


a) Monopost Ferrari 
în Muzeul de Artă Modernă din New York 
(fotografie realizată de autorul cursului în 1998). 


< b) Claes Oldenburg, 
Uriaşii pantaloni albaştri — 1962 
(apud Dan Grigorescu, Pop Art, 
Editura Meridiane, Bucureşti, 1975). 

Anexa 2 


Reproducere din Ion Frunzetti, Velasquez, Editions Meridiane, Bucarest, 1984 

Anexa 3 


OBSTACOLE ÎN COMUNICAREA INTERCULTURALĂ. 
STUDIU DE CAZ PE COMUNICAREA ROMÂNO-MAGHIARĂ 


În timpul regimului comunist, cei mai mulţi intelectuali din România îşi imaginau că 
lipsa unei comunicări politice reale se explică doar prin cauze politice. Ca în orice sistem 
totalitar, clasa politică nu era interesată de comunicarea cu societatea civilă, pe care încerca, 
de fapt, să şi-o subordoneze prin mijloace violente şi, dacă s-ar fi putut, s-o anihileze. 
Comunicarea bidirecțională, firească în orice democraţie, fusese înlocuită cu comunicarea “de 
sus în jos” (de la guvernanţi către guvernați), adică cu propaganda politică. Cu timpul, 
discrepanța dintre temele acesteia şi realitățile sociale a devenit atât de evidentă, încăt nici 
propaganda nu a mai servit drept substitut al unei comunicări reale. În România, pe parcursul 
întregului deceniu 9, clasa politică a avut un comportament de “surdo-mut” în relațiile ei cu 
societatra civilă. Toate aceste lucruri au fost reale, dar ele nu erau singurele cauze ale 
impasului comunicațional, cum credeau majoritatea intelectualilor. Să numim această iluzie 
politizarea barierelor comunicaţionale. Ea a fost împărtăşită nu numai de intelectualii din 
România, ci de majoritatea intelectualilor din țările est-europene. Dar nu de către toți! 

Alţii, mai subtili, au pus impasul comunicațional pe seama “limbii de lemn”, strâns 
legată de violența simbolică şi de celelalte mecanisme de “legitimare” ale regimurilor 
totalitare (cum foarte convingător ne-a arătat Orwell). Propunem să numim această iluzie 
chiar aşa: iluzia orwelliană. Înlocuind explicaţia “politologică” prin una “lingvistică”, ea 
reprezintă un pas înainte, dar încă nu ajunge la “încărcătura culturală”, adică la nivelul cel 
mai adănc al explicației pe care ni-l putem imagina în prezent.. 

După căderea comunismului, cele două iluzii s-au spulberat peste noapte. Deşi se 
eliberase de teroarea politică şi de “limba de lemn”, societatea românească nu reuşea să 
găsească o comunicare politică autentică. În primii doi ani (1990-1992), climatul politic şi 
comunicațional din România se putea caracteriza prin următoarele cuvinte: “vorbesc toți şi nu 
ascultă nimeni”. Avem aici una dintre principalele cauze ale întârzierii cu care au demarat 
reformele în această ţară - întârzieri ce se resimt şi astăzi. Să numim această cauză criza 
comunicaţională a societăţii romăneşti. Cum se explică, la rândul ei, această criză? Să fie 
vorba de o cauză politică? Exclus! O analiză sumară ne-ar arăta că, dimpotrivă, întregul 
sistem politic ce s-a născut după 1989 este grevat de acest “păcat originar”: absența unei 
comunicări politice eficiente. 

Să fie o cauză de ordin ideologic-doctrinar? Negativ! Socializarea politică impusă prin 
toate mijloacele de regimul comunist, mai ales în ultimii 15 ani ai lui Ceauşescu, a făcut 
imposibilă formarea unor paradigme politico-ideologice care să explice, prin diferențele 
dintre ele, impasul comunicaţional de după căderea regimului. Sub aparența însuşirii 
ideologiei comuniste, disimulată decenii la rând, românii nu şi-au însuşit, de fapt, nici o 
ideologie politică dintre cele dezvoltate în lume după al doilea război mondial. Singura 
atitudine politică, în afara celei de acomodare pasivă şi indiferentă, a fost atitudinea 
anticeauşistă (pe care unii analişti de astăzi o “citesc”, în urma unei hermeneutici complicate, 
ca “atitudine anticomunistă”). Dar atitudinea de delimitare şi chiar de respingere radicală a 
regimului ceauşist se manifesta la nivelul psihologiei sociale, nu la un nivel doctrinar cât de 
cât elaborat. Din această cauză nu s-au putut elabora proiecte de reformă socială înainte de 

căderea regimului (ca în Cehoslovacia, Polonia sau Ungaria); nu s-a format nici măcar un 
limbaj politic comun, care să fie utilizat de marea masă a opozanților sau măcar de unele 
grupuri ale acestora. După 1989, aproape fiecare persoană care a intrat în sfera publică a venit 
cu propriul său limbaj politic — ceea ce a dus la apariţia unei butade cu mare succes de public: 
“În România există 23 de milioane de partide!”. 

Adevărata cauză a ineficienţei comunicării politice din România post-comunistă se 
află la un nivel mult mai adânc. Atât de adânc, încât românilor nici nu le trece prin cap să o 
caute acolo. Popor “istoric” (în sensul dat de Kapuscinski), cu o puternică conştiinţă a unității 
etnice, culturale şi lingvistice, întărită de o istorie “eroică” predată timp de 80 de ani în şcolile 
româneşti şi exaltată de naționalismul ceauşist, majoritatea zdrobitoare a românilor nici nu pot 
concepe că în comunicarea dintre ei ar putea exista bariere culturale. Ar fi şi greu să-i 
convingi, atâta timp cât studiile comparative pe cultura diferitelor provincii istorice sau zone 
etno-folclorice sunt puţine, datează de dinainte de al doilea război mondial şi sunt prea puțin 
cunoscute. 

Această “situație de cunoaştere” ne-a determinat să începem tratarea barierelor 
culturale în comunicarea politică cu un studiu de caz pe comunicarea dintre romăni şi 
maghiari. Diferenţele etnice, culturale, lingvistice şi religioase dintre cele două comunități 
sunt atât de bine percepute de societatea românească, încât acest caz are avantajul că poate 
părea mai credibil şi este mai puţin sensibil decăt altele!. 

Prin analiza pe care o propunem încercăm să demonstrăm că o mare parte a 
neînțelegerilor dintre oamenii politici români şi reprezentanții UDMR se originează în 
clivajele culturale, în diferenţele de limbaj şi, uneori, chiar în diferenţele de vocabular (deşi 
nu acestea sunt esenţiale). 

Între cele două limbi naturale (româna şi maghiara) există diferenţe semnificative de 
vocabular, uneia lipsindu-i cu desăvârşire reguli gramaticale şi cuvinte ce există în cealaltă - 
ceea ce echivalează cu absenţa unor structuri şi categorii mentale?. După cum vom vedea în 
continuare, diferenţele de vocabular nu sunt, totuşi, esențiale. Mai grave sunt diferenţele de 
limbaj, care provin din tradiţii culturale diferite”. Ele sunt grave în măsura în care nu sunt uşor 
de depăşit în viitorul previzibil. 

Din păcate, oamenii politici români sesizează doar diferenţa dintre vocabulare, nu şi 
pe aceea dintre limbaje. În 1995, sesizând diferenţa de vocabulare drept principala problemă a 
comunicării româno-maghiare, dl. Adrian Năstase, preşedintele de atunci al Camerei 
Deputaţilor, afirma: "Eu am propus de mai mult timp să facem un dicționar de formule 
comune cu UDMR sau, eventual, să purtăm discuțiile într-o limbă străină, engleză sau 
franceză, pentru că în româneşte nu ne înţelegem! Dânşii nu sunt mulţumiţi cu termenii 
folosiți în mod obişnuit, aducând concepte şi formulări noi. Ei spun autonomie personală la 
ceea ce noi numim libertate. Să fie oare nevoie de o nouă variantă la acest cuvânt vechi şi, aş 
spune, universal? În concluzie, sunt convins că, dacă vom fi mai riguroşi, vom reuşi să-i 
dovedim pe cei care au gânduri ascunse" (1, p.5). 

Din textul reprodus mai sus nu reiese foarte clar dacă dl. Năstase reduce limbajul la 
vocabular sau nu. Iniţial, dânsul face apel la o "a treia limbă" sau la un "dicţionar de formule 
comune", ceea ce ne indică faptul că îşi doreşte un vocabular, nu un limbaj comun. Ulterior, 
când se referă la folosirea de către maghiari a noțiunii de "autonomie personală" în locul celei 
de "libertate", dl. Năstase lasă impresia că a sesizat diferența între limbaje (fiind vorba de 
două noțiuni distincte, iar nu de cuvinte diferite). Pentru ca, în final, să revină la problema 
“cuvintelor” şi să se întrebe: "Să fie oare nevoie de o nouă variantă la acest cuvânt vechi şi, aş 
spune, universal?"; prin această întrebare, autorul ei îşi developează apartenenţa la o anumită 
paradigmă (concepția "limbajului-oglindă" sau a "comunicării-proces"). 

Da, spunem noi, cuvântul "libertate" este universal, dar sensul lui nu este universal. 
Cuvântul este vechi, dar tocmai de aceea are sensuri şi semnificații puternic ancorate în 
culturi diferite, în "forme de viaţă" distincte“. 

De "o nouă variantă la acest cuvânt" nu ştim dacă este nevoie, dar ştim că este nevoie 
de operaționalizarea lui în cele două contexte culturale (român şi maghiar) pentru a lua 
cunoştinţă de adevăratele obstacole în calea comunicării. 

Dacă nu vom face efortul să conştientizăm aceste obstacole, vom continua să ne 
hrănim cu iluzia comunicării neproblematice, iar problemele apărute le vom pune, ca de 
obicei în astfel de cazuri, pe seama interlocutorilor (bănuiți fie de incompetență lingvistică 
sau, mai general, comunicaţională, fie de rea-intenție şi gânduri ascunse). 

De altfel, o serie de poziţii exprimate în ultimul timp în legătură cu teza maghiară a 
autonomiei merg în direcția evidenţierii problemelor de traducere din maghiară în Română; se 
pune mare preț pe traducerea exactă a documentelor oficiale ale UDMR. Vom încerca să 
dovedim că aceasta este o problemă subsidiară şi că rezolvarea ei nu ne va ajuta să avansăm 
prea mult. Dacă românii şi maghiarii vor rămâne prizonierii propriului limbaj, vor rămâne 
tributari - şi unii şi alţii - opacităţii, intoleranței şi tensiunilor generatoare de conflicte. 

Aşadar, în care dintre situațiile descrise mai sus ne aflăm atunci când vorbim de 
comunicarea româno-maghiară? Desigur, nici în prima nici în a doua, ci în ambele situaţii 
deodată! Ne găsim atât în faţa a două vocabulare diferite, cât şi în faţa unor limbaje diferite. 
Ceea ce ne interesează din perspectiva temei anunţate este, însă, diferenţa dintre limbaje, în 
special dintre sensurile atribuite unor termeni. 

Cele mai interesante diferenţe între utilizarea unor termeni de către români şi 
utilizarea aceloraşi termeni de către maghiari apar în cazul cuvintelor "stat", "naţiune", "stat 
național" şi "naţionalitate". Pentru discuția noastră, aceaste diferenţe prezintă maxim interes, 
deoarece poate fi explicată uşor prin diferența între modalităţile în care s-au format cele două 
națiuni şi cele două state - român şi ungar, deci prin “încărcătura culturală” a limbajului 
politic. 

În limba maghiară, din cuvântul nemzet ("naţiune") sunt derivate atât sensul noțiunii 
"naționalitate" cât şi cel al noţiunii "etnie", ambele noţiuni fiind exprimate de acelaşi cuvânt: 
nemzetiseg. Faptul că "naţionalitate" derivă din "naţiune" nu ar trebui să mire (aceeaşi situaţie 
o întâlnim şi în limba română). Dar faptul că în limba maghiară pentru "etnie" nu există un 
cuvânt aparte, trebuie să ne pună pe gânduri. 

De altfel, atunci când se exprimă în limba română, maghiarii folosesc deseori termenul 
de "naţiune" în locul celui de "naționalitate". De pildă, domnul Borbely Imre, deputat al 
UDMR, declara recent, într-un amplu interviu, că "scopul final al politicii maghiare în 
România" este dobândirea de către maghiarime a "statutului de națiune-partener”, 
considerând, printre altele, că "starea firească ar fi coexistența a două națiuni în aceeaşi țară" 
(2, p.3 - subl.ns.). 

Are loc aproape o suprapunere semnatică între "etnie", "naționalitate" şi "națiune"; 
astfel, expresia românească "stat naţional unitar” se traduce în ungureşte prin "stat unitar ( = 
omogen) din punct de vedere etnic". Dintr-o asemenea perspectivă, putem înţelege mai bine 
idiosincrazia unor maghiari față de sintagma românească prezentă şi în Articolul 1 (paragraful 
1) al Constituţiei României”, pe care ei o percep ca expresie concentrată a unui program de 
deznaționalizare (iar dacă nu o percep cu toții aşa, sunt îndemnați s-o facă, tocmai în virtutea 
ambiguității semantice pe care o discutăm). 

Este evident că pentru vorbitorul de limbă maghiară nu există o distincție relevantă 
între sintagmele "stat multinațional" şi "stat cu minorităţi naţionale" sau "stat cu naționalități”. 


* “România este stat naţional, suveran şi independent, unitar şi indivizibil” (Articolul 1, paragraful 1 din 
Constituţia României, adoptată în şedinţa Adunarii Constituante din 21 noiembrie 1991. 

Pentru el, un stat care are naționalități are mai multe "naţiuni", altfel spus, este un stat... 
"multinațional". Din această perspectivă, România nu se poate defini ca stat (uni)naţional, 
deoarece are mai multe "naţiuni" (sau naționalități). 

Astfel, într-un recent interviu acordat postului de radio "Kossuth" (Ungaria), dl. 
Ferenz Glatz, directorul Institutului European din Budapesta, afirma că, în urma Tratatului de 
la Trianon, în locul imperiilor habsburgic şi otoman s-au format “state multinaționale 
(sunbl.ns.) în care minoritățile au fost aservite majorităţii” (3, p.5). Este evidentă identitatea 
semantică dintre "naţiune" şi "naționalitate", din moment ce avem în fața ochilor o inferență 
logică de la "minorităţi" la "stat multinațional". 

Dar aceasta se explică prin determinarea culturală (socio-istorică) a sensului acestor 
termeni, iar nu prin lipsă de logică şi nici prin necunoaşterea istoriei, aşa cum crede dl. Radu 
Vasile, care comentează afirmaţia specialistului ungur: "Desigur că avem de-a face cu o 
logică şi o cunoaştere a realităţii istorice ce poate fi, în acest caz, doar a unui elev de clasa a 
IV-a" (idem). 

Din perspectiva identității semantice dintre "naţiune" şi "naționalitate", în mintea d-lui 
Glatz nu poate să apară nici o contradicție logică între noțiunea de star-națiune şi aceea de 
stat multinațional. Dacă pe teritoriul unui stat există mai multe naționalități, acesta este un 
stat... "multinațional" (în limba maghiară). Unde este contradicţia?” 

Rezistenţa psihică a maghiarilor în faţa ideii de "stat național unitar” este amplificată 
şi de faptul că în româneşte atributul "naţional" poate fi interpretat şi ca adjectiv (ca în cazul 
trecerii de la "statul român" la "statul românesc”). Spre deosebire de alte limbi moderne, în 
care noțiunea se exprimă prin sintagma stat-naţiune (state nation, etat nation), în româneşte 
s-a impus această formulă ambiguă, care poate însemna atât stat al unei naţiuni cât şi stat al 
unei naţionalităţi ("național" derivându-se la fel de legitim din ambii termeni). Ambivalenţa 
semantică din româneşte devine, prin traducere în maghiară, univocitate semnatică (sensul de 
"naționalitate" fiind preferat): statul unei naţionalităţi (în ungureşte, al unei etnii); în noul 
context semantic, atributul "unitar" se traduce prin "omogen", pierzându-și sensul originar din 
limba română, unde reprezenta antonimul la "federal". 

Celui care vorbeşte maghiara ca limbă maternă nu-i va trece niciodată prin minte să 
spună "naționalizarea mijloacelor de producție", căci asta ar însemna însuşirea acestora de 
către o naționalitate sau, forțând puţin, "ernicizarea mijloacelor de producţie”. El va folosi în 
sintagma de mai sus cuvântul a/lamositas ("etatizare"). 

Tot aşa, ungurul nu poate formula sintagme care în româneşte sună foarte firesc, cum 
ar fi: "campionat naţional", "stadion naţional" sau "televiziune naţională"; acestea ar suna cel 
puțin bizar, dacă nu absurd: "campionat etnic”, "stadion etnic” sau "televiziune etnică”. 
Vorbitorii nativi ai limbii maghiare spun: orszagos bajnosag ("campionat la nivel de ţară”), 
nepstadion ("stadion al poporului”), orszagos televizio ("televiziunea ţării”) sau allami 
televizio ("televiziune de stat"). 

De unde vine această diferenţă? De ce spun ungurii "la nivel de ţară" (orszagos), acolo 
unde Românii spun "naţional"? 

Să ne amintim că, timp de 1000 de ani, statul ungar a fost un stat eterogen din punct de 
vedere etnic (în ungureşte: "eterogen din punct de vedere național"). Pentru unguri, termenul 
"național" reprezenta un nivel inferior, particularist, în raport cu nivelul "statal", "al ţării”. 
Problemele şi aspectele "naţionale" erau ale românilor, germanilor, slovacilor sau sârbilor, iar 
nu "ale țării”. Până astăzi, la 75 de ani de când Ungaria a devenit un "stat național unitar" (în 
sensul de "omogen din punct de vedere etnic"), vorbitorii de maghiară folosesc expresia 
nemzeti allamok ("state naţionale") despre alte state, altele decât Ungaria! 

Aceşti termeni ai limbajului conţinut de cultura politică maghiară decupează o 
realitate istorică net diferită de realitatea reflectată de limbajul propriu culturii politice 
româneşti. Dacă statul ungar s-a constituit mai întâi ca stat supranațional, devenind abia după 

primul război mondial un stat-națiune în sensul modern al acestei idei, statul român unitar s-a 
desăvârşit ca stat-națiune prin unirea vechilor state feudale (pre-moderne). La români, 
constituirea şi desăvârşirea statului-naţiune au fost rezultatele unui proces ascendent, de la 
particular la general; pentru unguri, statul-națiune este rezultatul unui proces de 
descompunere, care a mers de la general la particular şi care a fost şi încă este perceput de 
mulți maghiari ca un proces de degradare, de "cădere". 

În contextul istoric care explică percepţia românească asupra statului-naţiune, 
înțelegem mai bine de ce ideea "statului naţional" este una dintre cele mai scumpe idei al 
spiritualității româneşti. Sintagma de "stat naţional" exprimă, în plan lingvistic, unul dintre 
cele mai mari succese ale românilor - dacă nu cumva chiar cea mai prețioasă cucerire istorică 
a lor de până acumf. Iată ce nu înţeleg cei care atacă primul paragraf din Constituţia 
României! 


Explicația istorică pe care am propus-o mai sus poate fi testată şi pe alte cazuri, 
similare - de pildă, limbajul folosit în fostele republici sovietice şi cel folosit în actualele 
republici ex-sovietice. 

Pentru limbajul oficial al regimului de la Moscova, folosirea termenilor "naţiune", 
"național", "la nivel naţional" etc. era atât de periculoasă, încât a fost înlocuită - sistematic, 
timp de şapte decenii - cu termenii "republică", "republican", "la nivel republican”. Conceptul 
de "naţiune" a fost păstrat mult timp în rezervă pentru a fi avansat, odată cu Constituţia lui 
Brejnev, în formula ideologică de... "naţiune sovietică" (!). 

Procesul de eliberare naţională declanşat la începutul deceniului 10, soldat până acum 
cu destrămarea fostei Uniuni Sovietice, pune elitele conducătoare din noile state în faţa unor 
probleme de terminologie. După ce, decenii la rând, termenul de "naţiune" şi "naţional" au 
avut o conotaţie peiorativă (fund asimilat cu "naționalism", "spirit îngust, localist”, 
"particularism" “înapoiere istorică” şi chiar “atitudine reacționară”), el trebuie folosit în noul 
context într-un sens contrar. Prin trecerea din paradigma imperială în cea a statului-națiune, 
sensul cuvintelor se schimbă; se naşte un nou limbaj, construit din elementele aceluiaşi 
vocabular. 

lată ce spunea în aprilie 1995 Leonid Kucima, preşedintele Ucrainei, vorbind în fața 
parlamentului: "Pentru prima dată în ultima perioadă au crescut tirajele publicaţiilor, atât ale 
celor general-naționale (subl.ns.- D.B.), cât şi cele ale celor regionale" (4). Tot în fața Radei 
Supreme, preşedintele ucrainian avertiza: "Nu ne vom ridica nicicând la nivelul ţărilor-lider 
dacă recunoaşterea economică a Ucrainei nu va deveni o idee unificatoare general-naţională" 
(idem). Şi aşa mai departe... De câte ori vrea să semnaleze existenţa unor interese naționale 
sau necesitatea realizării unității naționale, Kucima simte nevoia să adauge, înaintea lui 
"național", atributul "general". El vorbeşte despre necesitatea... “unirii genera/-naţionale". 

Nimic nu poate fi mai elocvent pentru schimbarea de paradigmă şi, implicit, a 
limbajului aferent. Dacă în epoca sovietică "naţional" echivala cu "particular", ca şi în epoca 
Imperiului Austro-Ungar, în epoca statului-naţiune ucrainienii trebuie să înveţe să perceapă 
"naționalul” ca pe ceva "general", care transgresează interesele localiste, regionale sau de 
grup, iar preşedintele lor trebuie să-i ajute să înveţe noul limbaj. 


Ne vom opri aici cu analiza clivajelor culturale, a diferențelor de limbaj care se 
datorează unor "forme de viață" diferite, unor experiențe istorice diferite. Analiza de caz pe 
comunicarea româno-maghiară ar putea continua, aplicându-se pe termeni cum ar fi 
"autonomie", "drepturi colective" etc. Ea ar evidenția existența unor tradiții culturale şi 
intelectuale foarte diferite - deşi, în egală măsură, europene”. 

Ceea ce este mai important este de a evalua şansele pe care le avem de a depăşi aceste 
obstacole ale comunicării. Altfel spus, ce posibilități există să ne înțelegem unii pe alții şi să nu 
continuăm acest "dialog al surzilor” atunci când atacăm probleme esenţiale ale existenţei noastre? 

Specialiştii în teoria comunicării sociale propun câteva măsuri terapeutice împotriva 
acestei maladii a comunicării, devenită evidentă abia în epoca noastră, a "satului mondial”. 
Conştientizarea clivajelor culturale şi a diferenţelor de limbaj trebuie însoţită de folosirea 
unui discurs meta-comunicaţional (ceea ce am încercat şi noi, în această lucrare). Traducerea 
limbajelor trebuie să fie însoțită de măsuri de protecţie împotriva confuziilor şi suprapunerilor 
de sensuri. Un bun exemplu sunt considerate a fi culturile americană şi franceză, unde se 
practică o inventariere periodică a terminologiei şi o standardizare a acesteia; ele sunt 
urmate de vaste programe educaţionale în domeniul comunicării. Dar aceste lucruri fac 
obiectul unei alte discuţii. 


NOTE 


1. De exemplu, comunicarea dintre reprezentanţii culturii rurale (tradiţionale) şi reprezentații culturii urbane 
(moderne). În România de azi, 45,7% din locuitorii domiciliază la ţară, iar 54,3% - în mediul urban, adică 12,58 
milioane. Dintre aceştia, cca 8 milioane (adică 3/4) sunt proveniţi din mediul rural în ultimele cinci decenii, fiind 
“orăşeni” la prima sau la a doua generaţie. Ei păstrează şi practică o serie de modele culturale specifice culturii 
pre-moderne, ceea ce se manifestă în comportamentul empiric observabil, dar şi în comportamentul 
comunicațional, tributar în mare parte modelelor culturale de tip țărănesc, specifice “societăţilor închise”. 
Cercetarea barierelor culturale în comunicarea dintre români şi români ar trece în ochii opiniei publice drept o 
temă “nepotrivită”, dacă avem în vedere că mulţi “formatori de opinie” împărtăşesc ei înşişi modele culturale 
arhaice, chiar dacă se consideră “occidentali” sau “europeni”. Ar fi ca şi când am vorbi de funie în casa 
spânzuratului! 

Din cele spuse mai sus nu trebuie trasă concluzia că barierele comunicaționale, cel puţin cele din viața 
politică, nu sunt conştientizate. Dar ele nu sunt explicate prin intermediul “bagajului cultural”; de regulă sunt 
puse fie pe seama relei credinţe a partenerului, fie pe seama incompetenţei acestuia. După cum vom vedea în 
continuare, la fel sunt explicate şi barierele din comunicarea politică între români şi maghiari, deşi în acest caz 
diferențele culturale sunt mult mai evidente şi au un grad foarte înalt de acceptanţă socială. Se pare că ne aflăm 
în faţa unei concepţii despre natura limbajului şi a comunicării specifice culturilor pre-moderne, caracterizate 
printr-o slabă conştiinţă a multiculturalității şi prin convingerea că limbajul propriu este o “oglindă” a realității 
“obiective”, dată înainte şi independent de reflectarea ei în limbaj. O astfel de concepţie face parte din simțul 
comun în România de azi. 


2. De exemplu, în limba maghiară nu există diferenţa de gen a substantivelor şi pronumelor. 


3. După cum se ştie, prima condiţie a unei comunicări reale (nu iluzorii) este existența unui limbaj comun, 
înpărtăşit de toţi participanţii la actul comunicării. Dar “limbaj” nu înseamnă doar “vocabular”; el presupune şi 
anumite norme de organizare a discursului, precum şi un anumit sens acordat cuvintelor. În studiul nostru va fi 
abordată cu prioritate această exigenţă: toți participanții la comunicare să acorde acelaşi sens cuvintelor utilizate. 


4. Cu cât un cuvânt este mai vechi, cu atât mai puțin este susceptibil de universalitate semantică. Pentru a da 
un alt exemplu de "cuvânt vechi", una era "iubirea" în Vede-le indiene, alta era la Platon, alta este iubirea 
creştină şi alta este iubirea tematizată de Şcoala de la Frankfurt. 


5. Contradicţia apare în contextul semantic al limbii române, unde "stat-naţiune" devine stat național (cu 
posibile sensuri multiple). În acest context nu se poate gândi despre un stat că este în acelasi timp naţional şi 
multinațional (s-ar încălca principiul logic al non-contradicţiei). Ceea ce "în ungureşte" este logic 
necontradictoriu, "în româneşte" devine contradictoriu. Dar şi invers! De pildă, "în româneşte" nimic nu sună 
mai firesc (mai “logic”) ca expresia Muzeul Militar Naţional, ceea ce "în ungureşte" este o contradictio in 
adjecto: un muzeu ori este "militar" ori este "național" (adică "etnic"), aşa cum este Muzeul Ţăranului Român. 

6. Spre deosebire de popoarele din Europa de Vest, unde statele-națiune au fost opera politică a unei 
burghezii puternice în plan economic, românii şi-au făurit un stat modern nu pentru a rezolva problemele 
guvernării, ale repartizării justiției sau ale ordinii sociale, nici pentru a tranşa problema legitimităţii unei clase 
dominante. Plasaţi “prost” din punct de vedere geopolitic, în zona de întâlnire a trei mari imperii (Otoman, Rus 

şi Hasburgic), românii şi-au făurit statul naţional unitar pentru a-şi salva ființa națională, pentru a-şi putea 
manifesta identitatea. În epoca modernă, formele anterioare de exprimare a identităţii (etnicitatea sau religia, de 
pildă) nu mai erau funcționale; singura formă care la asigura românilor supraviețuirea ca popor devenise, în zorii 
modernității, statul-naţiune. 


7. De pildă, percepţia drepturilor omului ca drepturi colective sau individuale este determinat de două 
tradiţii intelectuale la fel de prezente în mentalul european, care s-au ciocnit pentru prima dată în mod explicit în 
celebra "ceartă a universaliilor”: realismul şi, respectiv, nominalismul. Originate în spiritualitatea Greciei antice, 
aceste două tradiţii au străbătut cultura europeană timp de două milenii, confruntându-se astăzi în planul artei şi 
al filosofiei, al cunoaşterii ştiinifice şi al epistemologiei, dar şi al gândirii politice. 

Unele categorii mentale, cum ar fi noţiunea de "drepturi colective" cu care se operează în cultura politică a 
maghiarilor, sunt tributare paradigmei platoniciene sau "realiste"; în cealaltă paradigmă (să-i spunem 
"nominalistă”), aceste categorii nu pot fi gândite, iar noțiunile ce le corespund nu au sens. Când la masa 
tratativelor se întâlnesc cele două paradigme culturale (în sensul de cultură politică), dialogul degenerează 
inevitabil într-un "dialog al surzilor”. 

Pentru mulți cititori, adepţi ai concepţiei "limbajului-oglindă ", va fi şocantă afirmaţia următoare, dar credem 
ca dificultăţile din negocierile pentru Tratatul de bază româno-ungar vin şi din diferenţele dintre două limbaje: 
unul solidar cu o paradigmă culturală de sorginte aristotelică, altul - solidar cu “realismul” de sorginte 
platoniciană, filtrat pe filieră catolică, respectiv protestantă. Sesizând problema doar pe jumătate, ministrul de 
externe al Ungariei, dl. Laszlo Kovacs, afirma într-o declaraţie de presă ("Nepszava", 12 iulie 1995) că Tratatul 
de bază cu România stagnează datorită unor "probleme de interpretare". 

Spunem “doar pe jumătate” fiindcă avem mari rezerve faţă de o explicaţie care invocă interpretarea. Când 
reprezentantul altei culturi se raportează altfel decât noi la un obiect, un proces sau un eveniment, aceasta nu 
înseamnă întotdeauna că îl interpretează altfel (etnocentriştii ar spune că îl interpretează eronat). Uneori, el 
se raportează altfel pentru că se raportează la altceva. În relaţiile cu alte grupuri culturale pe care le 
considerăm ab initio inferioare (de pildă, în raporturile cu rromii), suntem tentaţi să punem comportamentul 
"deviant" pe seama unei interpretări defectuoase a realităţii. A avea altă cultură devine, astfel, a avea o cultură 
inferioară sau a nu avea cultură (a nu avea cultură suficientă pentru o interpretare "corectă " a realităţii, pe care 
să se întemeieze un comportament "adecvat"). 

şi ipotezelor avansate; ea a însemnat acceptarea analizei sale lingvistice de către unii dintre cei mai competenți 
vorbitori ai limbii maghiare (limbă pe care autorul nu o vorbeşte). 

Anexa 4 
“PIRAMIDA PLURALITĂȚII” 


În actualul stadiu de universalizare a istoriei, multiplele diferenţe dintre participanţii la 
comunicarea interideologică sunt conştientizate în măsuri diferite, iar comportamentul 
comunicațional este reglementat sau nu în funcție de gradul de conştientizare a diferenţelor. 
În consecință, comunicarea interideologică se defăşoară pe niveluri şi în modalități diferite: 


LIMBAJE ÎNTOTDEAUNA, dar prin 
d intermediul limbajelor diferite 
(= "dialogul surzilor”); 
RAR, datorită dificultății de a 
REFERENȚIALE sesiza existenţa sau posibilitatea 
IDEOLOGICE E a: i existenţei altui referențial (diferit 


de cel împărtăşit de fiecare 
locutor); 


FOARTE RAR, datorită faptului 
—————p  căcelelalte concepții filosofice 
apar ca nelegitime (= 
dogmatism, sectarism); 


CONCEPȚII 
DESPRE LUME 


APROAPE NICIODATĂ, datori- 
tă convingerii că alte orizonturi 
culturale sunt nesemnificative 

(= etnocentrism: “curocentrism”, 
“panamericanism” etc.); 


ORIZONTURI 
CULTURALE 


ORIZONTURI DE VIAȚĂ 
(DIVERSITATEA ECONOMICĂ, 
SOCIAL-POLITICĂ ŞI CULTURALĂ 
A LUMII DE AZI) 


NICIODATĂ, datorită convinge- 
rii că s-ar complica problema 
inutil, deoarece actuala diversitate 
a lumii fie că este o stare “eternă”, 
fie că este depăşibilă doar prin 


strategii neocolonialiste. 
JOCUL "UNIREA PUNCT! 

(apud, Ioniţă Olteanu, Speranţa în om, 
Editura Politică, Bucureşti, 1987, p. 259) 


Ni se dă o grupare de nouă puncte dispuse sub formă de pătrat în trei şiruri de câtre trei. 
Ni se cere să le unim pe toate prin linii drepte trasate în aşa fel încât punctele să formeze un 
"Şirag", iar creionul să nu se ridice de pe hârtie, fiecare punct fiind atins numai o dată ( fig. 1 


). 


Figura 1: 
° ° e 
° ° i 
e e ii 


In mod normal, presupunem fără temei că vârful creionului trebuie să rămână în cadrul 
pătratului, caz în care nu există soluţii. Dar schimbând percepția asupra a ceea ce este posibil 
şi lăsând liniile să depăşească limitele pătratului, soluţia apare cu uşurinţă (vezi fig. 2 ). 


Figura 2: 


Interpretare: la fel se întâmplă şi cu "barierele" în comunicarea interculturală şi 
interideologică: atâta timp cât persistă unele idei preconcepute, nu există speranță pentru o 
soluţie (de exemplu, o soluţie pentru unificarea culturală a Europei). Schimbarea percepției 
(de pildă, trecerea de la paradigma lui “ori-ori” la cea a lui “şi-şi” sau de la “multiculturalism” la 
“cultura n+1”) ar aduce cu sine unele speranţe. 

În exemplul de mai sus, ceea ce este imposibil într-un referenţial perceptiv, devine posibil în 
alt referențial; la fel se întâmplă şi în cazul paradigmelor culturale sau al referenţialelor 
ideologice. 

I. NOŢIUNI GENERALE 


1. Relaţiile Publice din perspectiva publicităţii 


Deseori, Relațiile Publice sunt confundate cu publicitatea, fiind incluse în “mixul 
promoţional” din cadrul celor “4P” specifici marketingului. Cei “4P” reprezintă: produsul 
(Product), prețul (Price), promovarea (Promotion) şi distribuţia (Place). Alteori, Relaţiile 
Publice sunt considerate ca fiind o componentă a campaniei publicitare, chiar “publicitate 
gratuită” sau, alteori, confundate cu promoţiile de vânzare. 

Publicitatea este menită să vândă, şi de aceea este emoţională, dramatică şi de multe ori 
subiectivă. Spre deosebire de publicitate, Relaţiile Publice trebuie să fie faptice, credibile şi 
imparțiale. Să descrie evenimentele, să împărtăşească viziunea şi crezul organizației, să 
comunice adevărul şi faptele obiectiv, fără interpretări. 

La început, Relațiile Publice vizau numai la relațiile cu presa, sau, mai degrabă relațiile 
cu media, în principal presa, radioul şi televiziunea. Relaţiile Publice moderne s-au extins la 
toate structurile comerciale şi necomerciale, organizații comerciale şi politice, structuri de stat şi 
publice etc. Ele se aplică în domenii clar diferite de marketing şi publicitate cum ar fi, relațiile cu 
comunitatea, cu angajaţii, cu acționarii şi relaţiile politice etc. 

De asemenea, cu ajutorul Relațiilor Publice se gestionează situaţiile de criză precum 
greve, dezastre naturale sau prăbuşiri de companii, etc., iar cele mai sofisticate aplicaţii ale 


Relaţiilor Publice vizează sfera Relaţiilor Publice politice, lobby politic şi legislativ. 


1.1. Definiţii. Relaţii Publice 


În decursul timpului au existat multe încercări de a defini Relaţiile Publice. Cele mai 
celebre sunt două, una definită de Institutul Britanic de Relaţii Publice (a), alta rezultată în cadrul 


unei conferinţe ale instituțiilor de Relații Publice din Mexic (b). 


a. Relaţiile Publice reprezintă planificarea şi implementarea de acțiuni susținute, 
pentru a obține şi menţine bunăvoința şi înțelegerea mutuală dintre o organizaţie şi 


mediul sau. 


Mediul unei organizaţii poate fi clasificat ca intern şi extern, apropiat şi îndepărtat. 
Mediul intern este reprezentat de angajaţii companiei şi cei apropiați acestora, care devin 
promotorii imaginii companiei în exterior. Mediul extern apropiat este reprezentat de suporturile 
media, formatorii de opinie, furnizorii, colaboratorii financiari, clienţii. Mediul extern îndepărtat 
este reprezentat de publicul larg, consumatorii, cei care se constituie în opinia publică. 

Aceasta definiție subliniază importanţa planificării şi a înţelegerii mutuale, cu dublu sens 


(organizaţie — publicul sau). 


b. Relaţiile Publice reprezintă arta şi ştiinţa de a analiza tendinţele, a prezice 
consecințele acestora şi a acorda asistență conducătorilor de organizaţie şi de a 
implementa un set de acțiuni care să servească atât interesele organizaţiei cât şi pe 


cele ale publicului său. 


Această definiție subliniază importanţa cercetării în identificarea tendinţelor, înainte de 
planificarea programului de Relaţii Publice; importanţa acordării asistenței conducerii 
organizației; şi importanţa nevoii ca acţiunile din cadrul programului de Relaţii Publice să 


servească interesul public. 


1.2. Diferențe între Relaţii Publice şi Publicitate 


Publicitatea şi marketingul au ca scopuri principale vânzarea şi creşterea cotei de piață în 
timp ce Relaţiile Publice au ca scop principal câştigarea bunăvoinţei şi construirea imaginii unei 
mărci sau al unei companii. 

Aşadar, Publicitatea şi Relaţiile Publice sunt două discipline distincte, care se 


întrepătrund. 


Publicitate Relații Publice 


Există o reclamă celebră, foarte grăitoare din punctul de vedere al raportului dintre 
publicitate şi Relaţii Publice. Ea a fost publicată în McGraw-Hill Magazines şi are următoarea 


morală: 


“I don't know who you are. 
/ don't know your company. 


I don't know your company's product. 
I don't know what your company stands for. 
1 don't know your company's customers. 
I don’t know your company's record. 

/ don't know your company's reputation. 


Now-what was it you wanted to sell me?” 


MORAL: Sales start before your salesman calis—with business publication advertising. 


McGRAW-HILL MAGAZINES 


BUSINESS PROFESSIONAL TECHNICAL 


Figura 12.1: Vânzările încep înainte ca omul 


de vânzări să dea telefon — cu reclama despre afacerea respectivă 


Este cu mult mai uşor să promovezi un produs dacă oamenii cunosc şi înțeleg, aşa încât, 
cu ajutorul Relațiilor Publice ca şi suport, publicitatea devine mai eficientă şi mai economică. 
De exemplu, o agenţie de turism vinde mai uşor vacanțe în insulele Mauritius dacă 


publicul ştie deja unde se află aceste insule, ce climat au sau alte caracteristici speciale. Aceasta 


se poate comunica prin interviuri în reviste de turism sau rubrici speciale în cadrul unor emisiuni 


TV de specialitate. 


1.2.1. Creaţia 

Textele sau materialele audio şi video sunt faptice şi informative. Pentru a avea 
credibilitate, ele trebuie mai degrabă să fie informative, decât convingătoare, oferind mai mult 
informație “pură” decât elemente emoționale şi dramatice. 

Materialele folosite în Relaţiile Publice trebuie să emane încredere şi sinceritate şi nu 
“lauda de sine”. În consecință, “creativii” de Relaţii Publice necesită alte abilităţi decât cei care 


construiesc reclamele în publicitate. 


1.2.2. Aplicabilitatea 

Domeniul de aplicabilitate al Relaţiilor Publice este mai vast decât cel al publicității. 

Instituţiile guvernamentale, cele care deservesc comunitatea au nevoie să-şi construiască 
o imagine favorabilă şi să genereze încredere, iar aceste obiective nu se ating prin reclamă. De 
exemplu, Pompierii, Poliția, sau Primăria dezvoltă programe de Relații Publice pentru a-şi atinge 


obiectivele şi a beneficia de sprijinul comunității. 


1.2.3. Partenerii de media 
Când acționezi în domeniul Relaţiilor Publice tratezi cu directorii de publicaţii, redactorii 
şefi, editorii şi producătorii de ştiri, spre deosebire de publicitate unde ai ca parteneri de discuţie 


membri ai departamentului de vânzare. 


1.2.4. Grupurile țintă 
Publicitatea se adresează, după cum ați aflat deja, unui segment de piaţă particular, cu 
caracteristici socio-demografice şi psihice bine determinate, în timp ce Relaţiile Publice se 
adresează unui grup numeros, ce formează publicul. 
Publicul poate fi: 
a. Comunitatea. Aceasta este reprezentată de societatea vecină organizației, iar o 
relație bună cu comunitatea este esențială pentru organizație. 
b.  Potenţialii angajaţi. Aceasta pot fi oriunde în cadrul comunităţii, în şcoli, 
universităţi sau companii comerciale. 
c. Angajaţii. Toate categoriile de angajați de la menajeră la director sunt importante 


şi reprezintă imaginea organizației în exterior. 


d. Furnizori. Aceştia reprezintă de la serviciul public până la furnizorii de servicii şi 
materiale. 

e. Partenerii financiari. Banca, compania de audit, investitorii. 

f. Distribuitori. Toţi aceia care asigură transferul de servicii sau produse. Centrele 
en-gros, detailişti, importatori şi exportatori. 

g. Consumatorul. Actualul sau potenţialul cumpărător. Aceştia pot reprezenta 
publicul cheie în cadrul activităţilor de Relaţii Publice legate de produse. 

h.  Formatorii de opinie sau conducătorii. Aceştia sunt oameni care exprimă păreri 
care influențează opinia publică, care pot ajuta sau distruge imaginea unei organizații sau a 


unei mărci. Pot fi părinți, profesori, politicieni sau personalități din media. 


1.2.5. Suportul media 
Publicitatea foloseşte cu preponderență suporturile media comerciale, presă, radio şi TV. 


În plus, promovarea se mai face prin publicitate prin poştă, promoții şi evenimente speciale. 


Relaţiile Publice folosesc o gamă mult mai largă suporturi media, publicații suplimentare 
special create cu ocazia anumitor evenimente, news letter-uri, târguri, expoziţii, casete audio şi 
video, tipărituri cu scop educativ, seminare şi ateliere de lucru organizate în scop educativ şi 


informativ. 


1.2.6. Costurile 
Costurile sunt diferite în publicitate şi activitățile de Relaţii Publice, astfel: 

e în publicitate, costurile sunt reprezentate în cea mai mare măsură, de spaţiul 
publicitar din media, de producție, şi într-o măsură mai mică de strategie şi creație. 

e în Relațiile Publice, costurile sunt reprezentate în cea mai mare măsură de timpul 
consumat prin acordarea de consultanță, de planificarea şi implementarea proiectelor, de 
know how-ul şi experiența puse la dispoziția clientului. Costurile de producţie se 


regăsesc într-o măsură mai mică decât cele precedente. 


1.2.7. Modul de remunerare 
Agenţiile de publicitate taxează în principal pe bază de comision aplicat costului de 


media sau de producţie şi uneori pe bază de taxă fixă lunară. 


Agenţiile de Relaţii Publice taxează o sumă fixă, stabilită pe o perioadă de timp sau pe 
proiect, în funcție de volumul de timp şi efortul estimat a fi alocat proiectului. Remunerarea pe 


bază de comision este mai rară şi se referă, în general, doar la procesul de producție. 


1.2.8. Obiectivele 
Cele două au, prin definiţie, obiective diferite, astfel: 

e publicitatea ținteşte să determine consumatorul să acționeze: să viziteze un 
magazin, să răspundă prin poştă sau telefon, sau pur si simplu să-şi amintească de 
produs, pentru a cumpăra. 

e Relaţiile Publice ţintesc să creeze acea înţelegere reciprocă, dintre organizaţie, 
produs sau serviciu şi consumator, să definească şi să comunice imaginea reală a 
organizației sau produsului către public. Relaţiile Publice nu îşi propun să creeze o 
imagine favorabilă, dacă aceasta nu corespunde realităţii, ci să acţioneze mai întâi în 


construirii unei imagini favorabile. 


1.3. Întrepătrunderea publicităţii cu Relaţiile Publice 


S-a observat din ce am descris până acum că publicitatea poate beneficia de sprijinul 
relațiilor publice. De fapt, există situaţii când publicitatea poate chiar eşua datorită lipsei unui 
program de Relaţii Publice. 

Aceasta nu înseamnă că Relaţiile Publice sunt superioare publicității, dar datorită 
tehnicilor speciale pe care acestea le deţin, pot contribui la succesul publicității, la fel de mult 


cum pot contribui la relațiile financiare sau angajat-angajator. 


Relaţiile Publice presupun un proces de tranfer de atitudine de la: 
a. Ostilitate > Simpatie 

b. Prejudecată ————P Acceptare 

c. Dezinteres ——— Interes 

d. Ignorare XP  Cunoaştere 


a. Ostilitate. Acesta poate exista datorită unor critici la adresa organizaţiei, a 
slabei performanţe a unui produs, a publicităţii negative, a originii străine a unui producător, 
sau pur şi simplu pentru că este vorba de o companie necunoscută. 

Ostilitatea poate fi întemeiată sau iraţională. 

b. Prejudecată. Acesta este un obstacol foarte greu de trecut. El are rădăcini 
adânci, ce provin din educaţie, din familie, pot fi de natură etnică sau culturală. Se poate 
referi la vacanțe petrecute în străinătate, la consumul de mâncare străină, la calculatoare sau 
maşini, în general la aspecte foarte diferite de valorile şi stilul de viață general. 

c. Dezinteres. Oamenii tind să fie conservatori, să încerce produsele noi în ritmul 
lor si când vor ei. Ei pot fi interesați şi multumiţi de preocupările lor actuale (familie, slujbă, 
casă, obiceiuri) şi pot fi reticenţi la interese de genul bancar, asigurări, dietă, economii, 
vacanțe sau diferite stiluri de haine. 

d. Ignoranţă. Într-o lume atât de complexă, nu poţi evita a fi ignorant în anumite 
domenii. Pe vremuri, majoritatea oamenilor nu ştiau nimic despre detergenţi, televiziune, 


fast foods, casete video. 


Toate aceste atitudini negative nu pot fi schimbate numai de publicitate. O mare parte din 
metodele de Relaţii Publice se referă la schimbarea atitudinii. De multe ori, chiar şi cu cheltuieli 
mari de publicitate, rezistența cumpărătorilor la procesul de cumpărare nu poate fi eliminată. 

Astfel, este nevoie de sprijinul Relațiilor Publice pentru a pregăti o piață sensibilă la nou, 


în care publicitatea poate aduce rezultate economice. 


Situaţiile în care Relaţiile Publice conlucrează cu publicitatea sunt: 

a. Înaintea campaniei publicitare. Se folosesc în cazul lansării de produse sau 
categorii noi. Piaţa trebuie educată şi dezvoltată în prealabil, până când aceasta se 
familiarizează cu ideea. De-a lungul timpului, televiziunea color, computerul personal, 
aparatele video, asigurarile şi investiţiile au beneficiat de campanii de Relaţii Publice cu 
scopul pregătirii pieţei. De exemplu, deşi cu investiții uriaşe în publicitate, țigările “New 
Smoking Mixture”, făcute din înlocuitor de tutun au fost un eşec, printre altele şi datorită 
inexistenței unei campanii de Relaţii Publice care să sprijine efortul global de comunicare. 

b. Concomitent cu campania publicitară. Se folosesc atunci când, din motive de 


securitate, nu este permisă anunţarea produsului înainte de lansarea lui pe piaţă. 

c. Post campanie publicitară. Se folosesc atunci când, după lansare, campania 
publicitară devine prea costisitoare şi ineficientă. Se poate apela atunci la tehnici de Relaţii 
Publice. 

d. Campanie continuă. Se folosesc atunci când vânzarea produsului promovat are o 
sezonalitate puternică şi întâmpină greutăți în vânzare (este scump, are viaţă scurtă sau o nişă 
foarte îngustă de piaţă). Dezvoltarea unei campanii continue de Relaţii Publice asigură 


eficienţa şi succesul campaniilor de publicitate periodice. 


1.4. Structura unei agenţii de Relaţii Publice 


Agenţia de Relaţii Publice are o structură asemănătoare cu cea a unei agenții de 
publicitate. Principalele departamentele componente sunt: 
- departamentul relaţii cu clienţii (consultanţi specializaţi pe domenii diferite); 
- departamentul de creaţie (scenarişti, sociologi, art directori, jurnalişti); 
- departamentul de producție (audio/video şi tipărituri); 
- departamentul financiar; 
- departamentul de creare şi realizare de evenimente; 


- departamentul de cercetare, monitorizare. 


Concluzii 

Am observat, aşadar, cum interfereră Relaţiile Publice cu publicitatea şi cum ambele, 
alături de marketing direct şi publicitatea prin internet sunt folosite în slujba unei mărci şi a 
consumatorilor. 

Campania de Relaţii Publice se încadrează firesc în linia generală a campaniei integrate 
de comunicare, respectînd poziţionarea produsului, valorile emoţionale şi raționale ale acestuia, 
în ultimă instanță, identitatea sa. 

Mesajele campaniei de Relaţii Publice se subordonează conceptului de creaţie al întregii 


campanii de comunicare, fiind declinări ale acestuia în spaţiul relaţ ilor publice. 


LI 


2. Specificul publicității 


2.1. Introducere 


Atât publicitatea cât şi Relațiile Publice joacă un rol tot mai important în viața socială, 
fiind indisolubil legate de comunicarea de masă, al cărei impact atât asupra individului cât şi a 
societății în ansamblu sunt binecunoscute. 

Ele sunt expresii ale unor paradigme economice, sociale şi chiar politice şi se bucură de 
sprijinul unui aparat teoretic din ce în ce mai sofisticat. Publicitatea şi Relațiile Publice au 
împrumutat şi adaptat cu succes concepte, teorii şi tehnici din științele sociale şi în special din 
sociologia opiniei publice, psihologia aplicată, antropologie, management, retorică şi analiză 
statistică. Acestea se folosesc “de instrumente teoretice care le permit să analizeze şi să 
înțeleagă individul în relaţiile sale cu propriile dorințe şi motivații, în interacțiunile sale cu 
ceilalți din societate, în percepţia pe care o are asupra mijloacelor de comunicare şi a 
modurilor de reprezentare a acestora”. (Guyot, 1992, 254) 

Dacă la început publicitatea lucra mai mult intuitiv, informativ, bazându-se pe geniul 
unor creativi de excepție, tendinţa actuală este de a se baza din ce în ce mai mult pe cercetare. 
Obiectivul este de a face din publicitate mai degrabă o “investiție” decât un “joc al întâmplării”, 
de a aborda consumatorul în lumina unor “tehnologii de comunicare” fundamentate ştiinţific, 
bazate pe un aparat conceptual solid şi o abordare strategică. 

Deşi la prima vedere publicitatea pare a ţine mai degrabă de marketing (deci de ştiinţele 
economiei) decât de sociologie sau psihologie — aşa cum afirmă chiar unii autori de marcă — cum 
ar fi P. Kotler şi W. Mindak” (1978) — tot mai mulți specialişti în domeniu apreciază că 
Publicitatea se revendică mai degrabă din sociologia comunicării şi psihologia aplicată. 

Prin efectele pe care publicitatea şi Relaţiile Publice — datorită faptului că sunt vehiculate 
de mass media — le au asupra individului şi structurilor sociale, acestea au devenit factori care 
influențează semnificativ viața socială, inducând chiar schimbări majore. Astfel, în țările 
dezvoltate economic, nici o decizie politică sau socială importantă nu este luată fără consultarea 


specialiştilor în comunicare şi fără a se avea în vedere efectele asupra opiniei publice. 


1 Jacques Guyot, L'Ecrain publicitaire, Ed. L'Hartman, Paris, 1992, p. 254 
2 P. Kotler, W. Mindak, Marketing and Public Relations: should they be parteners or rivals?, Journal of Marketing, oct. 1978. 

2.2. Definiţii. Distincții faţă de alte domenii înrudite 


Vom defini în continuare ce este publicitatea ca şi domeniile conexe cu care de multe ori 
acestea interferă, ceea ce impune stabilirea unor delimitări clare, în măsură să prevină apariția 


unor confuzii. 


a. Publicitate (advertising) 

Am fi preferat să folosim în cursul lucrării termenul din limba engleză -advertising- faţă 
de cel românesc de “publicitate”, deoarece acesta din urmă este folosit de multe ori ca traducere 
şi pentru alt domeniu al comunicării, respectiv publicity, ceea ce conduce la suprapuneri de 
sensuri. Acesta din urmă este de multe ori tradus tot prin publicitate, deşi are un cu totul alt 
înţeles decât cel de advertising, iar între cele două domenii există distincţii majore. Întrucât însă 
în acest moment în România termenul de “publicitate” este intrat în uz şi desemnează cea mai 
mare parte a încărcăturii conceptuale a celui de advertising, el va fi folosit în continuare, deşi 
practicienii domeniului afirmă că nu înglobează tot ceea ce înseamnă de fapt advertising. Din 
aceste considerente, uneori, pentru acuratețe conceptuală, vom folosi termenul din limba 
engleză. 

Advertising-ul (publicitatea) este definit ca fiind în acelaşi timp “știința, afacerea sau 
profesia creării şi diseminării mesajelor (reclamelor), o instituţie socială care afectează viaţa de 
zi cu Zi a fiecărui individ, o forță care modelează cultura de masă, o componentă a activității de 
marketing sau o sursă de informare despre produse, servicii, evenimente, indivizi sau instituții 
(companii) > 

O reprezentare mai clară asupra acestui fenomen putem obține descriind mai degrabă 


procesul decât conceptul: 


“ Advertising-ul (publicitatea) este procesul plasării unor reclame identificabile, în media 


. . . .. . . ee 4 
bine definite, contra unor costuri cunoscute ale spaţiilor sau timpilor folosiți pentru aceasta”. 


Alte definiții: 
Publicitatea este o formă de comunicare de tip persuasiv, având rolul de a modifica atitudinea 
receptorilor în sensul achiziției unui produs sau serviciu anume, ale cărui calități anunţate 


sunt reale.” 


3 Michael J. Baker, Macmillan Dictionary of Marketing & Advertising, ed. Macmillan Business, London, 1998, p. 6. 
4 Idem 

Publicitatea desemnează orice tip de comunicare prin intermediul căruia sunt promise 


destinatarilor beneficii reale legate de un produs/serviciu de cumpărat.* 


b. Publicity 

Acest concept — greşit tradus în română tot prin “publicitate” — poate fi definit mai 
degrabă printr-o expresie decât printr-un cuvânt. Publicity este procesul prin care o organizaţie 
sau un individ încearcă să se facă cunoscuţi opiniei publice, să ocupe un loc vizibil în spațiul 
public. Publicity desemnează informaţiile difuzate de către media fără ca acestea să fi fost 
plătite şi care au rezultat cel mai adesea în urma unor evenimente. Publicity mai este cunoscut şi 
ca “publicitate gratuită”, concretizată în orice tip de expunere în media a produselor/serviciilor 
sau factorilor de decizie ai unei companii. 

Spre deosebire de advertising ce presupune plasarea unor reclame vizibile în mass media 
contra unor costuri cunoscute, publicity constă în oferirea de informații către media de 
informare în speranţa că acestea vor fi apreciate ca având valoare de ştiri (newsworthness);, prin 
urmare publicate fără a fi plătite. Diferenţa dintre advertising şi publicity este şi mai clară în ceea 
ce priveşte costurile şi gradul de control asupra procesului. Cei ce plasează reclame (publicitorii) 
plătesc pentru spațiu sau timp media , iar proprietarii acestora au obligația de a nu modifica 
deloc mesajele şi imaginile. În cel de-al doilea caz, atât costurile cât şi controlul asupra 
mesajelor sunt reduse, proprietarii de media putând modifica mesajele fără a fi acuzați de 


aceasta. 


c. Relaţiile Publice (Public Relations) 

Relaţiile Publice au fost definite de IPR — Institute for Public Relations — ca fiind “efortul 
planificat şi susținut de a stabili şi menţine o stare de simpatie şi înțelegere între o organizaţie şi 
mediul e”. 

O altă definiție larg acceptată (dintre zecile de definiţii existente), cunoscută ca 
“Declaraţia Mexicană” oferă şi mai mult credit activității de Relații Publice: 

“Practica Relaţiilor Publice este artă şi ştiinţa socială de a analiza tendinţele, a 
programa consecinţele acestora, a consilia liderii organizaţiilor şi a implementa programe de 


acțiune planificate care să slujească în acelaşi timp şi organizațiile şi interesul public i 


5 O'Guinn T., Allen T., Semenik R., Advertising, ed. South Western College Publishing, USA, 1998. 

6 Idem 

7 Frank Jefkins, Public Relations Techniques, ed. Butterworth & Heineman, Oxford, 1994, p. 19 

8 Dennis L. Wilcox, Phillip H. Ault, Warren K. Agee, PR - Strategies and Tactics, ed. Harper Collins Publishers, New York, 1988, p. 6. 

d. Marketing 

Dintre nenumăratele definiţii ale domeniului, am ales-o pe aceea care ajută cel mai mult 
la clarificarea relațiilor şi distincțiilor dintre Marketing, Relaţii Publice şi Publicitate. 

“Marketingul este procesul de creare a unor nevoi în rândul consumatorilor pentru un 
produs sau serviciu, motivarea vânzării acestuia şi distribuirea lui consumatorilor, în scopul 
obținerii unui profit.” 

Dacă în momentul de față exisă în rândul specialiştilor opinia unanimă de a considera 
Publicitatea ca instrument principal al activității de marketing, în schimb privind relația dintre 
marketing şi Relaţii Publice există mai multe modele conceptuale: 1) funcții separate dar egale; 
2) funcţii egale, dar care se suprapun; 3) marketingul ca funcție dominantă; 4) Relaţiile Publice 
ca formă dominantă; 5) marketingul şi Relaţiile Publice ca funcţii convergente. 

Distincţiile dintre marketing şi Relații Publice apar clar din analiza principalelor lor 
caracteristici: publicurile vizate, media prin care acestea sunt atinse, costurile şi mijloacele de 
plată şi scopul comunicării. 

În concluzie, distincția majoră dintre aceste domenii reiese din analiza şi obiectivele lor. 
În timp ce marketingul se ocupă cu promovarea relaţiilor de schimb cu consumatorii şi 
încercările de a-i atrage şi satisface pentru a atinge obiectivele economice ale unei organizaţii, 
obiectivul Relaţiilor Publice este de a crea şi menține sprijinul şi bunăvoința grupurilor sociale 


cu care interacționează o organizaţie, astfel încât aceasta să-şi atingă obiectivele. 


e. Promotion — Promovare — Promoţii 

Promotions sau Promovarea vânzărilor desemnează un ansamblu divers de tehnici 
specifice destinate să stimuleze vânzarea mai rapidă ori într-un volum mai mare a unor produse 
sau servicii. Promovarea vânzărilor presupune o acţiune pe termen scurt, iar tehnicile sale 
specifice aduc consumatorului avantaje imedia te de tip economic şi material. 

Promovarea include toate activitățile folosite pentru a aduce produsul în atenţia 
consumatorului, cât mai aproape de el, incluzând deopotrivă efortul de convingere pentru a-l 
cumpăra. 

În concluzie putem spune că publicitatea oferă un motiv pentru a cumpăra, în timp ce 


promovarea oferă un stimulent pentru a cumpăra. 


9 E. F. Brech, Principles of Marketing, Routledge, New York, 1953, p. 156 

f. Distincția publicitate — reclamă 

O altă confuzie apare frecvent între aceşti doi termeni, care, cel mai adesea, sunt privițți 
ca similari. Conceptele sunt însă diferite, în timp ce publicitatea desemnează în special domeniul, 
procesul, ştiinţa diseminării reclamelor, reclama este produsul efectiv al procesului de 


advertising (macheta, spotul etc.) 


2.3. Elemente teoretice 


Fundamentele teoretice ale publicităţii şi Relaţiilor Publice sunt tot mai consistente, 
aceste două domenii revendicând o parte semnificativă din corpul conceptual al {tiințelor 
Comunicării. 

Metodele şi tehnicile folosite în Publicitate şi Relaţii Publice sunt “specifice” domeniului. 
Deşi provin din sociologie, antropologie, etnografie şi psihologie, ele prezintă particularități 
notabile şi pot fi privite ca “dezvoltări de nişă” ale metodelor folosite în ştiinţele socio-umane 
menționate anterior. 

Strategiile ce stau la baza campaniilor de comunicare în Publicitate şi Relații Publice se 
bazează pe anumite teorii (paradigme) ale comunicării de masă ce ţin în special de specificul 
mass media şi studiul efectelor mass media . 

Principalele teorii ce stau la baza Publicităţii ca domeniu provin în cea mai mare parte 
din: sociologie — în special sociologia opiniei publice —, antropologie, psihologie socială şi 
psihologie experimentală. Întrucât chiar prin modul de apariţie atât Publicitatea cât şi Relaţiile 
Publice au fost mai întâi tehnici concrete, metode practice, teoriile ce le justifică provin din mai 
multe zone teoretice şi asamblarea lor într-un corp conceptual comun este în plină desfăşurare. 
Orientarea tot mai clară a societăților de tip post modern spre simbolic şi comunicare nu face 
decât să grăbească şi să confirme acest proces, prin autonomizarea !tiinţelor Comunicării ca 
zonă epistemologică distinctă, cu propriile teorii şi metode. 

Întrucât atât Publicitatea cât şi Relaţiile Publice pot fi privite ca “produse tipice ale 
societăţii şi culturii americane”, demersul nostru teoretic începe cu amintirea unuia din curentele 
sociologice considerate la rândul lui ca fiind “unul din curentele cele mai tipice ale societății şi 


PP P 10. vid Yi ; A 
culturii americane” `: interacționismul simbolic. 


10 Ilie B\descu, Istoria sociologiei — teorii contemporane, ed. Eminescu, Bucuresti, 1996, p. 449. 

Interacționismul simbolic analizează în primul rând interacțiunea om — societate, iar din 
această perspectivă Publicitatea şi Relaţiile Publice funcționează ca surse de reprezentări, 
simboluri, construcţii care optimizează, întăresc sinele social într-o societate, măresc stima de 
sine şi se adresează direct acesteia. Aşa cum afirma Meltzer!!, fiinţele umane îşi construiesc 
realitățile în cadrul unui proces de interacțiune cu alte fiinţe umane, iar Publicitatea şi Relaţiile 
Publice într-o societate de tip comunicaţional joacă un rol deosebit de important în această 
construcție şi impunere a realității. Publicitatea şi Relaţiile Publice pot fi privite de asemenea din 
perspectiva teoriei sinelui social şi a sinelui oglindit (C.H. Cooley'?), a teoriei canalizării 
impulsurilor (H. Blummer'?) şi a schemelor culturale şi a controlului acestora. 

O altă zonă de abordare teoretică vizează teoriile critice şi cele ale masificării. Acestea 
afirmă că mass media sunt responsabile de condiţionarea opiniei publice, de pasivitatea 
indivizilor şi uniformizarea gusturilor. Mass media impun astfel primatul afectului asupra 
reflexiei şi acțiunii şi oferă principala cale de “trăire a vieții prin procura”. Publicitatea este 
expresia cea mai pregnantă a culturii de masă, “vârful de lance al modelor culturale de masă”, 
promotorul consumerismului specific clasei de mijloc. Reuşind să programeze nu numai oferta, 
dar şi cererea, publicitatea s-ar înscrie astfel în chiar logica societăţilor moderne, implicată în 
lărgirea sferei de raționalizare a puterii, ceea ce ar conduce la o creştere a organizării birocratice 
moderne. 

O altă sursă de referinţă vizează teoriile comunicării de masă. Sunt avute în vedere în 
primul rând teoriile care analizează mijloacele de comunicare în masă ca sisteme sociale 
(paradigma structualist-funcţionalistă) şi în special locul pe care îl ocupă agenţiile de publicitate 
şi Relaţii Publice (structura şi funcţii în sistemul mass media ). 

Sunt avute în vedere de asemenea teoriile care vizează comunicarea de masă şi 
construirea înţelesului, respectiv teoriile construcției sociale; abordarea antropologică — 
relativitatea culturală în construcția simbolurilor; abordarea sociologică — interacționismul 
simbolic şi concepţiile despre realitate (Thomas — teorema lui Thomas, Merton — “fulfilling 
prophecy”) şi abordarea psihosociologică — scheme ca semnificaţie pentru realitate. 

Centrul de greutate al corpului teoretic avut în vedere ca bază pentru domeniul 
Publicităţii şi Relațiilor Publice vizează însă în principal teoriile efectelor comunicării de masă, 
din perspectiva antropologiei, sociologiei şi psihologiei. Aceste teorii pot fi prezentate pe trei 


axe, în funcţie de efectele pe care le estimează asupra individului şi societăţii: 


11 B.N. Meltzer, J.W. Petras, L.T. Reynolds, Symbolic Interactionism. Genesis. Varietism and Criticism, Routlege and Kegan Paul, Londra, 1975. 
12 C.H. Cooley, Social Organization, Glencoe, The Free Press, 1956. 
13 H. Blummer, Symbolic Interactionism, Engleword Cliffs, Prentice Hall, 1969,. 

e efecte puternice — efecte limitate — efecte slabe; 
e microefecte — mezoefecte — macroefecte; 


e efecte pe termen scurt — efecte pe termen lung. 


2.4. Scurt istoric 


Elemente de publicitate pot fi întâlnite încă din preistoria umanităţii, odată cu schimbul 
de bunuri şi cu nevoia de a identifica sursa acestor bunuri şi cine le produce. Necesitatea de a 
face reclamă, de a “anunţa”, face parte din natura umană, iar printre cele mai vechi vestigii ale 
diverselor civilizaţii străvechi s-au găsit şi anunţuri de tip publicitar, datate in urma cu peste 
5000 ani. 


Grosso modo, putem identifica trei mari perioade în istoria publicităţii: 


1. Perioada premarketing — din “preistoric” până la apariția mijloacelor de comunicare 
în masă 

Această perioadă este caracterizată de modalități “primitive” de comunicare, iar printre 
canalele de comunicare folosite se numară tăblițele de lut sau gresie, inscripțiile în piatră, firme 
de lemn, persoane care strigau diverse anunțuri etc. 

O primă tăbliță de lut babiloniană, datată din 3000 î.e.n. vorbeşte despre un atelier de 
pantofi, un magazin de uleiuri şi unul ce se ocupa cu copierea documentelor. 

La rândul lor, vechii egipteni foloseau papirusurile în scopul de a face anunţuri. Astfel, în 
ruinele cetăţii Teba au fost descoperite papirusuri care anunțau diverse servicii şi produse ca şi 
recompense oferite pentru returnarea sclavilor fugiți. 

Grecii antici foloseau persoane care strigau sau cântau prin oraşe sosirea corăbiilor cu 
mirodenii, vin sau alte produse comerciale. Aceştia erau adesea însoțiți de muzicanți care îi 
ajutau să păstreze linia melodică a anunţurilor. Aceşti “strigători” vor deveni mai târziu primul 
canal media folosit pentru transmiterea anunţurilor publice în cele mai multe dintre oraşele 
europene ale evului mediu. 

La rândul lor negustorii romani foloseau diverse modalităţi de a se face cunoscuţi: printre 
ruinele celebrului oraş Pompei s-au găsit inscriptii în piatră şi teracotă, anunțând oferta unor 
magazine (un şir de pulpe de berbec — vizualul pentru o măcelarie, o vacă — desemnând un 
magazin de produse lactate, o gheată — simbolul unei cizmării); sau prezentări ale potenţialului 


turistic al oraşului pentru diverşii străini ce îl vizitau. 

Afişajul (forma antică a ceea ce se numeşte acum afişaj stradal sau “outdoor”) este una 
dintre cele mai rezistente forme de publicitate, supraviețuind declinului imperiului roman, 
putând fi regăsită în special în arta decorativă a hanurilor europene din secolele XVI-XVIII. 

Primele legi privind publicitatea au apărut în Anglia în 1614, pentru a interzice folosirea 
unor firme care să depăşească opt picioare (aprox. 3,5 metri) de la fațada clădirilor. 

Publicitatea prin presă s-a dovedit una dintre cele mai rezistente forme de publicitate, 
apărută odată cu inventarea tiparului de către Gutenberg în 1438. La nici patruzeci de ani după 
aceasta, în 1472, a fost tipărit în Anglia un ghid de comportament pentru prelați în timpul 
perioadei Paştelui, ce era afişat pe uşile bisericilor, constituindu-se astfel în prima formă de 
publicitate outdoor din Anglia. 

Prima reclamă tiparită şi distribuită la nivel de masă a apărut în anul 1525 în Germania, 
într-un pamflet. Reclama promova virtuțile unui medicament miraculos cu efecte de panaceu. 

Primul ziar englezesc a apărut în 1622 iar prima reclamă tiparită şi distribuită prin presă 


într-o formă asemănătoare cu cele folosite şi în prezent, în anul 1625. 


2. Perioada comunicării de masă — din 1800 până la jumatătea secolului al XX-lea 

Publicitatea modernă îşi are rădăcinile, ca parte vitală a unui sistem economic solid şi 
eficient, în SUA, la sfârşitul secolului 19 şi începutul secolului 20. Prima manifestare de 
formalizare şi industrializare a publicității o găsim în acțiunea de vânzare de spații publicitare şi 
în special în mica publicitate a ziarelor anilor 1870. În SUA primul ziar care a publicat o reclamă 
a fost Boston Newsletter, care în anul 1704 publica un anunţ prin care se oferea recompensă 
pentru prinderea unui hoț. 

Secolul 19 aduce creşterea productivităţii economice a dus la apariţia unui exces de 
produse, produse care trebuiau comunicate şi vândute. Tot în această perioadă se 
individualizează profesiile de copywritter şi agent publicitar. Primul mare copywritter american 
a fost John Powers, cel care a adoptat în realizarea reclamelor publicitare un stilul concis specific 
redactării ştirilor. 

Prima Agenţie de publicitate a fost înființată în 1854 la Boston de Volney Palmer — 
considerat primul agent de publicitate —, iar prima reclamă difuzată într-o revistă în SUA a fost 
publictă în 1844 în revista Southern Messenger. 

a. Perioada anilor 1570-1900 

Este perioada în care se prefigurează publicitatea aşa cum o cunoaştem azi. Dintre toate 


REEE 


unică, deoarece aceasta a apărut odată cu sistemul economic ce era în plin proces de dezvoltare 

şi a ajutat la stabilizarea economiei de piaţă. Boom-ul industriei de publicitate a venit odată cu 
dezvoltarea canalelor de comunicare în masă (ziare şi reviste) şi a producției industriale de masă. 
Această perioadă coincide cu dezvoltarea ziarelor care şi-au înființat secţiuni specializate pentru 
difuzarea de reclame. 

În această perioadă, caracterizată de laisse faire, activitatea de publicitate nu era 
reglementată de nimic, se putea spune orice, lăuda oricât, minţi cu nonşalanţă în privinţa oricărui 
produs. Această stare de lucruri a condus la apariția primelor reglementări în 1906 — “The Pure 
Food and Drug Act”, respectiv “The Federal Trade Commision Act” în 1914. 

b. Perioada anilor 1900 — Primul Război Mondial 

Epoca de maturizare a publicităţii — sau perioada profesionalizării domeniului după alți 
autori — este situată între 1900 şi Primul Război Mondial, perioadă când apar primele asociaţii 
ale managerilor diverselor companii industriale, organizate în cluburi de advertising. Acestea se 
unesc în Associated Clubs of the World şi lansează în 1911 prima campanie de promovare a 
adevărului în publicitate. 

Se consideră că perioadă profesionalizării începe în SUA odată cu Elmo Calkens de la 
Agenţia de publicitate Bates, cel care iniţiază un stil de realizare a reclamelor asemănător artelor 
plastice. Un alt punct important îl constituie anul 1905, anul în care J.E. Kennedy şi Albert 
Lasker care abordează pentru prima oară textul publicitar din perspectiva vânzării, respectiv a 
cumpărătorului. Ei sunt precursorii stilului hard sell, de argumentare bazată pe aspecte concrete, 
cuantificabile, care urmăresc în primul rând să vândă produsul/serviciul în cauză. Theodore F. 
MacManus, copywritter la General Motors a dezvoltat în aceiaşi perioadă stilul complementar, 
soft sell, stil care accentuează atributele “materiale”, emoționale ale produselor. 

În perioada războiului publicitatea este pentru prima oară folosită ca instrument de 
acțiune socială directă. Agenţiile de publiciate au trecut de la a promova bunuri de consum prin 
argumente raționale, concrete, la a vinde emoţii şi sentimente: întărirea sentimentelor patriotice, 
sprijinirea efortului de război, vânzarea de bonuri de trezorerie, încurajarea atitudinii de a 
economisi etc. 

c. Perioada dintre cele două războaie mondiale 

După primul război mondial cererea extraordinară de bunuri pe piața mondială, şi în 
special pe cea americană, a condus la o adevărată explozie a ofertelor pentru diverse produse, 
făcând astfel dificilă alegerea lor. În această perioadă a fost lansat conceptul de marcă (brand), 
de către Hellen şi Stanley Resor de la Agenţia J.Walter Thompson, concept care desemna un 
nume folosit pentru identificarea produsului/serviciului promovat, uşurând astfel alegerea 


consumatorului. 

Primii care pun bazele cercetării ştiinţifice în domeniul publicității sunt George Gallup de 
la Young & Rubicam împreună cu Daniel Starch şi A.C. Nielsen, care înfiinţează în această 
perioadă prima companie care oferea servicii de cercetare specifice. 

Un alt moment important este marcat de John Caples, vice preşedinte al agenţiei BBDO, 
care impune un stil limpede şi concis de scriitură publicitară, cu propoziţii scurte, lipsite de 
redundante şi exagerări, ceea ce a condus rapid la detaşarea BBDO de stilul confuz şi ineficient 
al reclamelor anilor 30. 

Anii '20 sunt marcați de apariția unui nou canal de comunicare în masă: radioul, creând 
astfel una dintre cele mai mari cereri de noi produse. În această perioadă economia se dezvoltă 
exploziv, şi tot astfel, şi publicitatea. În SUA, la doar 12 ani după difuzarea primei reclame 
radio, volumul de publicitate radio a depăşit pe cel al reclamelor din presa tiparită (ziare şi 
reviste). 

Anii '30 sunt însă grevaţi de marele crash al economiei americane şi reculul economiei 
mondiale, iar publicitatea, ca întotdeauna, urmează cursul economiei şi astfel suferă puternic în 
urma efectelor crizei. 

Cel de-al doilea Război mondial aduce din nou în atenție publicitatea. Este un moment în 
care publicitatea este folosită intens, în special în SUA. În această perioadă se dezvoltă în SUA 
două tipuri speciale de publiciate: publicitatea necomercială şi publicitatea politică. Astfel, în 
1942 se înființează “The War Advertising Council”, organism subordonat direct Ministerului 
Informaţiilor, a cărui misiune era să mobilizeze națiunea americană pentru obținerea victoriei. 
Efectele campaniilor publicitare de tip social realizate de acest organism au fost atât de 
consistente, încât preşedintele F.D. Rosevelt cere ca activitatea lui să continuie şi după 
încheierea ostilităților prin desfăşurarea de campanii sociale. 

În anii 40, Koser Reeves de la Agenţia Ted Bates a introdus conceptul de USP (Unique 
Selling Proposition) — propunere unică de vânzare —, model prin care s-a reuşit accelerarea 


ritmului vânzărilor şi scurtarea ciclului de viață al produselor. 


3. Perioada publicității ştiinţifice (a cercetării) — din anii ‘50 până în prezent 

Această perioadă este caracterizată prin dezvoltarea activității de publicitate în forma pe 
care o cunoaştem acum şi instituţionalizarea industriei. Este perioada în care se conştientizează 
necesitatea îmbunătăţirii tehnicilor de identificare şi atingere a unor audienţe mai restrânse şi mai 
specializate, cu mesaje adresate în mod precis acestora şi având caracteristici specifice. 

Anii '50 —70 aduc pe scenă cel mai mare actor media din istoria publicităţii: 


televiziunea. Odată cu dezvoltarea acestui suport media publicitatea se dezvoltă exploziv, având 

o rată de creştere de peste 490%. În numai trei ani, din 1949 până în 1951 încasările din reclame 
TV cresc de 10 ori, iar în 1960 televiziunea era deja principalul purtător de reclamă din SUA. 

În această perioadă se stabilizează multe din caracteristicile activității publicitare, aşa 
cum le cunoaştem astăzi: 

e Dezvoltarea agențiilor specializate 

e Creşterea importanței acordate consumatorului — care devine o voce de care se ține 

seama din ce în ce mai mult 
e [nterzicerea apariției reclamelor la țigări pe posturile de televiziune 


e Introducerea de reglementări juridice care pedepsesc publicitatea mincinoasă 


Anii 60-70 aduc o accentuare a exprimării avantajelor unui produs/serviciu din 
perspectiva cumpărătorului (preț, durabilitate, utilitate etc.), curent inițiat de Fairfax M. Cone de 
la agenția Foote, Cone&Belding. Tot în această perioadă este inițiat un alt stil de către William 
Bernbach de la Agenția Doyle Dane Bernbach, stil ce urmărea şocarea consumatorului prin 
expresii grafice dramatice şi determinarea unor reacții emoţionale profunde şi imprevizibile. 

Leo Burnett propune stilul “offbeat”, stil ce accentuează stabilirea unor relaţii noi, 
surprinzătoare, relevante, dar în acelaşi timp credibile între elemente care nu au mai fost asociate 
anterior. Leo Burnett, considera alături de David Ogilvy, unul dintre “guru-ii” publicității, îşi 
aduce o altă contribuție importantă prin ideea folosirii unei scheme narative menite să implice 
mai mult consumatorul în actul receptării reclamei. 

David Ogilvy, fondatorul agenției Ogilvy&Mather sesizează riscul plictisirii 
consumatorului dacă reclama se limitează doar la stârnirea amuzamentului şi accentuează rolul 
informării concrete, corecte şi relevante a acestuia despre caracteristicile produsului. 

Jack Trout de la Agenţia Ries Capiello Cowell lansează conceptul de “poziționare” a 
produsului în mintea consumatorului, remarcând faptul că mintea omului acceptă o informație 
nouă doar în măsura în care ea se leagă de cea existentă deja în memorie. După Trout reclama 
trebuie construită în funcție de cerinţele şi aşteptările potențialilor consumatori. 

Thomas Dillon de la Agenţia BBDO introduce orientarea către “fidelizarea” 
consumatorilor, printr-o orientare a reclamei către clienții care cumpără sistematic produsul şi 
dau în ultimă instanţă verdictul asupra calităţii acestuia. 

Anii '80 arată încă o dată faptul că industria de publicitate nu este o industrie osificată, că 
publicitatea este un indicator fidel al schimbărilor sociale şi economice. În aceasta perioadă 


publicitatea se schimbă în acord cu tehnologiile şi condiţiile sociale şi culturale ale timpului. 

Aceste schimbări majore ale condițiilor sociale şi culturale au condus la schimbări pe 

măsură în activitatea de advertising: 

e Apariția unor noi tehnologii şi diversificarea sistemului de comunicare: dezvoltarea 
televiziunii prin cablu, a video recordere-lor (VCR), proliferarea revistelor 
specializate 

e Extinderea activităților de marketing direct şi a tehnicilor de promovare a vânzărilor 
şi “home shopping” 

e  Fragmentarea audienţelor. Anii '80 marchează fragmentarea puternică a audienţelor 
şi sfârşitul pieţei de masă tradiționale. Cei ce fac publicitate nu mai identifică pieţele 
prin dimensiuni sau număr de gospodării, ci mai degrabă prin caracteristici 
psihodemografice ale consumatorilor. Televiziunile nu mai au 3 canale ci peste 50, 
ziarele care odată se adresau unor cititori relativ omogeni sunt acum mai degrabă ca 
nişte galantare din care fiecare îşi ia doar ceea ce îl interesează, iar video recordere-le 
(VCR), televiziunea prin cablu şi computerele personale sporesc controlul 
publicurilor asupra acelor media odată atotputernice. 

e Consolidarea Agenţiilor de publicitate în consorții gigant cu cifre de afaceri de 
anuale de zeci de miliarde de dolari 

e Dezvoltarea fără precedent a sistemului finaciar de tip credit. Mentalitatea anilor "80 


era: “cumpără acum, plăteşte mai târziu” 


Toate acestea au schimbat fundamental practica publicităţii. Cei ce fac acum publicitate 
sunt mult mai capabili decât predecesorii lor să înteleagă şi să evalueze rezultatele unor cercetări 


de marketing sau să înțeleagă psihologia comportamentului consumatorului. 

2.5. Procesul activităţii de publicitate 


Pentru a înțelege mecanismul publicităţii, putem privi întreg procesul activității de 
publicitate prin prisma schemei clasice a comunicării (paradigma cibernetică clasică a lui Shanon 
şi Weaver): un emiţător transmite un mesaj prin intermediul unui canal către un receptor. Acest 
mesaj este formulat într-un cod şi se găseşte într-un context comunicaţional. 

e Emițătorul. În cazul publicităţii emițătorul este ansamblul: client — numit şi 
anunţător (beneficiarul publicității) — şi Agenţia de publicitate. 

Anunţătorul este organizaţia sau persoana care oferă bani pentru o campanie publicitară şi 
este cel care comandă Agenţiei de publicitate crearea unui mesaj de informare sau de tip 
persuasiv, menit să informeze sau să modifice atitudinea unui grup ţintă în vederea cumpărării 
unui produs/serviciu. Există însă şi situaţii în care scopul campaniei publicitare este vânzarea. 

Produsul realizat de către Agenţia de publicitate la cererea anunțătorului se numeşte 
“Reclamă”, şi este ceea ce devine mesaj pentru receptor, adică pentru grupul ţintă. Pentru 
receptor, emițătorul va fi însă întotdeauna anunțătorul, clientul agenției, cel care a plătit 
campania. 

e Mesajul. Este produsul finit elaborat de către agenţia de publicitate la cererea 
anunțătorului, adică reclama. 

e Receptorul. Este publicul sau grupurile ţintă vizate de către produsul/serviciul pe care 
anunțătorul vrea să îl promoveze. 

e Canalul. Este unul dintre mediumurile clasice de comunicare (TV, presa scrisă, 
radio, afişaj, cinema) sau un medium neconvențional 

e Codul. Este specific grupului țintă vizat de publicitate şi este sarcina Agenţiei de 

publicitate să identifice acest cod şi să realizeze campania ţinând cont de caracteristicile acestuia 
(valori şi stiluri de viaţă, obiceiuri de consum, reguli de conduită socială etc.) 

e Contextul. Este mediul comunicaţional, social, economic şi cultural în care se 

desfăşoară campania publicitară. Acesta are o foarte mare importanţă în alegerea strategiei de 


comunicare şi a mesajului publicitar. 


Industria advertisingului, afacerea numită publicitate este caracterizată de cinci elemente 
instituționale: 
1. Anunțătorul, clientul care comandă campania publicitară 


2. Agenţiile de publicitate 

Instituţiile de media , proprietarii de media (staţii TV şi radio, ziare, reviste etc.) 
Organizaţii care oferă servicii conexe (institute de cercetare, de marketing, 
studiouri de producţie audio-video, tipografii etc.) 

Asociaţii profesionale care reglementează modul de desfăşurare a acestui tip de 


activitate 


3. Tipuri de publicitate. 
Rolul publicităţii în activitatea de marketing. Funcţiile 


publicității 


3.1. Funcţiile publicităţii 


Literatura de specialitate consemnează printre principalele funcții ale publicităţii: 

a. Funcţia de comunicare, de informare, de transmitere de informaţii 

Este funcția fundamentală a publicităţii, este aceea care facilitează relaţia dintre anunţător 
şi consumator şi răspunde obiectivului primar al reclamei: de a face cunoscut un produs/serviciu. 

b. Funcţia economică 

După unele teorii (teoria americană a puterii de piață) publicitatea are rolul de a distrage 
atenţia consumatorilor de la preţ, în timp ce după altele dimpotrivă, publicitatea sensibilizează 
consumatorul în ceea ce priveşte prețurile, stimulând astfel competitivitatea. Dincolo de aceste 
teorii un lucru este cert: publicitatea are o funcție economică reală, fiind la nivel macro “benzina 
care pune în mişcare motorul economiei”, iar la nivel micro factorul care influențează cel mai 
direct consumatorul în luarea deciziei de cumpărare. 

c. Funcția socială 

Se consideră că publicitatea are o funcţie socială, deoarece este unul din factorii care în 
ultima vreme influențează semnificativ atât indivizii cât şi instituţiile sociale. 

Indivizii primesc prin intermediul publicităţii, pe lângă informaţia de tip comercial şi o 

cantitate imensă de “informaţie tăcută” privind regulile sociale general acceptate, atitudini, 
roluri; oferă modele de comportament social etc. Publicitatea facilitează, de asemenea, 
diseminarea rapidă a ideilor noi şi a inovaţiilor tehnice, de care profită ulterior întreaga 
societate. 

d. Funcţia politică 

Se poate vorbi de capacitatea pe care publicitatea o are de a educa, de a influenţa, de a 
propune şi chiar de a impune modele, de capacitatea de a sensibiliza consumatorii asupra puterii 
lor de a influenta, prin simplul act de cumpărare, sau prin presiunile de tip juridic, echilibrul 


economic de pe piață. Modificarea echilibrului de forțe la nivel economic are aproape 


întotdeauna repercusiuni asupra echilibrului politic. De exemplu, schimbarea formei de 

proprietate în ţările foste comuniste şi trecerea la o economie de piață a determinat schimbări 
profunde şi în sistemul politic. 

e. Funcţia persuasivă 

Publicitatea îşi propune să influenţeze opinii şi să modifice comportamente; ea dezvoltă 
procedee rafinate în realizarea acestor scopuri. Publicitatea ştie exact ce vrea să inducă 
publicului şi cine este acest public, creând mesajul în codul şi contextul cel mai adecvat grupului 
țintă. Consumatorul nu mai poate fi influenţat cu mesaje evident manipulatoare, decât poate în 
cazul unor pieţe insuficient dezvoltate şi al unor consumatori mai puțin familiarizați cu forme de 
comunicare de tip publicitar. Pe măsură însă ce piaţa şi consumatorul devin mai “educați”, 
funcţia persuasivă se rafinează şi se disimulează sub cea poetică, artistică. În ultimă instanță 
talentul publicităţii stă în a sugera, şi nu în a porunci. 

f Funcţia poetică!“ (culturală) 

Reclamele bine realizate din punct de vedere artistic cultivă sensibilitatea şi gustul 
publicului cumpărător, iar studiile de specialitate arată că pentru cea mai mare parte a 
consumatorilor două sunt elementele care joacă un rol important în luarea deciziei de cumpărare. 
Primul constă în capacitatea publicităţii de a convinge cumpărătorul că acesta ar avea un avantaj 
în urma achiziției produsului respectiv, iar cel de-al doilea se referă la forma de prezentare şi 
comunicare a acestuia. 

Deoarece publicitatea prin chiar specificul ei pune accent pe mesaj într-o masură 
hotărâtoare, ea este o formă de comunicare în care funcţia poetică joacă un rol deosebit de 


important. 


Obiectivele campaniei de publicitate 
Orice campanie publicitară are la bază un set de obiective clare şi complete. Dacă 

numarul şi tipul lor sunt determinate de către fiecare companie de advertising în funcție de 
context, de caracteristicile produsului sau de obiectivele de marketing, felul în care acestea 
trebuie să fie formulate este însă mult mai clar: 

e să fie stabilite de comun acord cu anunţătorul (beneficiarul campaniei) 

e să fie lipsite de orice echivoc 

e să fie specifice publicităţii — să nu se confunde cu obiectivele de marketing 


e să fie adaptate la realitate şi context 


14 Avem `n vedere una dintre cele [ase funcjii ale comunictrii, ala cum sunt ele definite de cttre lingvistul R. Jacobson: (1) funclia expresiv! - centrat pe emij\tor; 
(2) funclia conativ! — centrat! pe receptor; (3) funclia referenial! — centrat! pe referent; (4) funclia poetic! — centrat pe mesaj; (5) funclia fatic! — centrat! pe canal; 
(6) funclia metalinvistic! — centrat! pe cod. 

e să poată fi măsurat gradul în care au fost atinse — rezultatele campaniei să poată fi 

măsurabile 
Cel mai des întâlnite obiective ale unei campanii publicitare sunt: 

e creşterea notorietății produsului/serviciului (awareness) 

e determinarea consumatorului să prefere produsul /serviciul respectiv altora 
similare (prefference) 

e crearea imaginii de marcă în cazul lansării unui nou produs 

e construirea încrederii în marcă (brand ) 

e schimbarea imaginii şi a percepţiei asupra unui produs — relansare, repoziţionare 


e  fidelizarea consumatorilor față de marca (brand-ul) vizată 


Cel mai adesea, obiectivele campaniilor publicitare îşi depăşesc potențialitățile şi intră în 
domeniul marketingului. Identificăm aici un risc deoarece prin publicitate se rezolvă doar 
problemele legate de comunicare, nu şi cele legate de marketing, care presupun mult mai mult 


decât comunicare (atribute ale produsului, distribuţie, preţ etc.). 


a. Rolul publicității în activitatea de marketing 


Pentru a întelege Publicitatea ca afacere, trebuie să înțelegem locul şi rolul pe care îl 


ocupă în cadrul efortului de marketing, în care îşi aduce un aport deosebit. 


i. Rolul publicităţii în marketing mix 


Prin Marketing Mix se înţelege efortul conjugat de a concepe, a poziționa, a promova şi 


a distribui idei, bunuri sau servicii. 


Factorul de decizie al companiei trebuie să hotărască gradul de importanţă acordat 
fiecăreia dintre aceste componente ale mixului de marketing, măsura în care se pune accent pe 
una sau pe alta în strategia generală de marketing. 

Publicitatea este vehicolul responsabil în cea mai mare măsură de promovarea şi vânzarea 


produsului/serviciului, alături de preţul, caracteristicile şi distibuţia acestuia. 

ii. Rolul publicității în segmentarea pieței, diferenţierea produsului şi poziționarea 
acestuia 

Segmentarea pieţei este procesul prin care o piaţă largă şi eterogenă este împărțită în 

subpiețe sau segmente mult mai omogene din punct de vedere al caracteristicilor 


consumatorilor. 


Rolul publicităţii este de a crea mesaje care să răspundă nevoilor şi dorințelor diverselor 
segmente omogene de consumatori şi de a le transmite prin intermediul unor canale media 


adecvate. 


Diferenţierea produselor este procesul de creare în mintea consumatorului a unei 
diferenţe sesizabile între un produs şi altul concurent din cadrul aceleiaşi categorii de 


produse. 


Această diferenţiere se bazează pe managementul percepției consumatorilor. Aceste 
diferenţe pot fi palpabile, funcționale, sau imateriale, simbolice, de imagine şi care solicită un tip 
special de participare emoţională a consumatorului. Sarcina primordială a publicităţii este de a 
crea un mesaj care să fie distinct, memorabil şi legat fără nici un echivoc de produsul sau marca 


promovate. 


Poziționarea este procesul prin care un produs/serviciu este plasat pe piață astfel încât 


să ocupe un loc distinct şi cât mai vizibil în mintea grupului țintă căruia i se adresează. 


Este de remarcat că atât poziționarea cât şi diferențierea produselor sunt dependente de 
“perceperea imaginii”. Importanța poziționării este deosebită, deoarece consumatorul 
construieşte în mintea sa, în jurul fiecărei mărci, un “spaţiu perceptual”. Acest spaţiu perceptual 
desemnează felul în care marca (brandul) este văzută în multiplele sale dimensiuni: calitate, preţ, 
valoare socială afişată, imagine etc. 

Poziționarea se construieşte pe două mari dimensiuni: externă şi internă. Poziționarea 
externă vizează categoria de piaţă în care evoluează marca, iar cea internă vizează raportul cu 
celelalte mărci din aceiaşi categorie, comercializate de acelaşi producător. Poziționarea internă 


are o importanță deosebită în special în cazul companiilor ce au multe mărci în cadrul aceleiaşi 

categorii, pentru a evita procesul de “canibalizare” sau pe cel de “furt de piață” de la propriile 
produse, în loc de a lua din cota de piaţă a competiției. 


b. Rolul publicității în generarea profitului 


Rolul fundamental al activităţii de marketing este de a genera profit. În această direcție, 
rolul publicităţii este de a atrage mai mulţi consumatori şi de a-i convinge să cumpere în cantitate 
mai mare produsul/serviciul vizat, ceea ce conduce la obținerea de profit. 

Un efect important pe care publicitatea îl are asupra vânzărilor constă în crearea unei 
nevoi la nivel de masă pentru un produs/serviciu. Această cerere masivă determină o producție 
de masă, ceea ce conduce la rândul ei la scăderea costului per unitate. 

Un alt efect indirect poartă numele de “loializare” a consumatorului faţă de o marcă — 
“brand loyalty”. Acest fenomen apare atunci când un consumator devine fidel 
produsului/serviciului în cauză şi îl foloseste în mod repetat doar pe acesta. Atunci când un 
consumator devine fidel, el este mai puţin sensibil la creşterea prețului, oferind astfel firmei 


posibilitatea de a mări prețul fără teama de a pierde consumatori, mărind în felul acesta profitul. 


c. Rolul publicităţii în satisfacerea consumatorilor 


Publicitatea ajută la stabilirea unei legături între imaginea unui produs şi semnificațiile 
acestuia în contextul social al consumatorului sau chiar în contextul şi mai larg al culturii din 
care acesta provine. Publicitatea este una dintre multiplele legături între consumator şi spațiul 
cultural din care face parte, ea îi oferă modele şi îl ajută să recunoască situații de viaţă familiare, 


oferindu-i astfel sentimentul apartenenţei de grup şi al siguranței sociale. 

3.2. Tipuri de publicitate 


Există mai multe criterii după care se pot distinge diversele tipuri de publicitate, dintre 


care am selectat pentru cititor doar o mică parte. Această taxonomie este strict teoretică, în viața 


reală, pe piaţa de publicitate puţine reclame se încadrează în mod unic într-o singură categorie 


din cele care vor fi prezentate mai departe, majoritatea putând fiind încadrate simultan în mai 


multe categorii. 


e După obiectul campaniei 


1. Publicitatea de produs/serviciu 


2. Publicitatea de marcă 


3. Publicitatea pentru organizaţie 


1. Publicitatea de produs/serviciu — are ca scop stimularea consumului produsului sau serviciului 


vizat de campanie 


Publicitate de informare — are ca scop aducerea la cunoştinţa grupurilor țintă vizate a 
diverse informaţii: apariția unui nou produs, alte utilităţi ale unor produse, reduceri de 
preţuri, explicații de utilizare sau de achiziție etc. 

Publicitatea de poziţionare — are ca scop poziționarea distinctă în mintea 
consumatorului a unui produs, pentru a fi mai uşor de identificat în comparație cu 
altele din aceeaşi categorie. Acest tip de publicitate este folosit în special în perioada 
de creştere şi maturitate din ciclul de viață al produsului. 

Publicitatea comparativă utilizează procedeul  comparării directe a unor 
produse/servicii aflate în concurenţa şi evidenţierea calităţilor unuia dintre ele. În 
SUA este permisă vizarea produsului concurent în timp ce în Europa se poate folosi 
doar un nume generic (produsul X). 


cca 
1 


Publicitate de reamintire — are ca scop “întărirea” efectului unor campanii anterioare, 
păstrarea interesului pentru produsul/serviciul respectiv sau are ca obiectiv întreținerea 
notorietății unor mărci deja foarte cunoscute. 

Publicitate ce foloseşte un model comportamental — oferă consumatorului un personaj 
ce este privit de către acesta ca un model comportamental şi de aceea de urmat. Poate 


fi un lider de opinie sau o personalitate în domeniul, iar utilizarea produsului şi/sau 

serviciului poate fi o explicație a succesului în domeniul pentru care este 
reprezentativ. 

e Publicitatea tip Star System — seamănă foarte mult cu forma precedentă dar aici nu 
mai contează dacă produsul este explicaţia succesului acelei personalităţi, contează 
doar notorietatea sa şi gradul de simpatie în rândul publicului. 

e Publicitatea ce foloseste fetişul — este din aceeaşi clasa cu precedentele, fiind vorba de 
exemplu de produse ce prezinta elementele de identificare ale starului, iar achiziția sa 
devine fetiş. 

e Publicitate de tip mărturie — Testimonial — foloseşte drept martor şi instanța de 
informare despre calităţile produsului un individ cât mai reprezentativ pentru publicul 
căruia i se adresează produsul. 

e Publicitate în care produsul este tratat ca o vedetă în sine. 

e Publicitatea de conjunctură — foloseşte un moment aniversar sau cu semnificaţie 
socio-culturală pentru grupul țintă căruia 1 se adresează. 

e Publicitate de tip demonstraţie — este bazată pe demonstrarea efectivă a calităților 
produsului respectiv — este cea mai informativă şi mai rațională. 

e Publicitate negativă — într-o primă etapă se neagă calitățile produsului apoi se reduce 
la absurd această negaţie, ceea ce oferă o justificare pentru achiziţia lui. 

. Publicitatea de marcă — are ca obiectiv principal evidențierea şi susţinerea valorilor mărcii 

(brandului), în special în condiţiile unei multiplicări accelerate a numărului de mărci sub care 

firmele îşi prezintă produsele. 

. Publicitatea pentru organizaţie — are ca obiectiv principal transmiterea de informații privind 

activitatea unei organizaţii, performanţele acesteia în domeniul în care activează, tradiția, 


valorile şi cultura sa, implicarea in viața comunității etc. 


e După anunţător (client) 

. Publicitatea instituțională — vizează crearea unei stări binevoitoare față de o instituţie şi oferta 
sa. Se realizează atât în beneficiul instituțiilor guvernamentale, cât şi a celor non 
guvernamentale, al căror produs/serviciu oferit nu este de tip comercial, dar solicită o acțiune 
din partea unor grupuri țintă vizate. 

. Publicitatea de corporație — este realizată pentru a face cunoscut numele corporației şi nu a 
produselor/serviciilor pe care le oferă consumatorilor. Se realizează în special pentru 


companii ce au o gamă foarte largă de mărci, pentru care renumele companiei poate fi o 

garanție a calităţii fiecarui produs. Un caz aparte este cel al băncilor sau companiilor 
financiare (societăţi de investiţii, de asigurări etc.) pentru care produsul/serviciul este sinonim 
cu renumele corporației şi pentru care prestigiul mărcii este mai important chiar decât 


produsul. 


3. Publicitatea de produs/serviciu 


e După criteriul geografic 
1. Publicitate locală 
2. Publicitate regională 
3. Publicitate naţională 


4. Publicitate internaţională 


e După natura pieţei 
1. Publicitate adresată consumatorului final 
2. Publicitate adresată consumatorului intermedia r (reţele, detailişti) 


3. Publicitate adresată consumatorului instituţional (companii) 


e După tipul mesajului 
1. Publicitate rațională, factuală — pune accent pe informare, pe prezentarea 
caracteristicilor şi beneficiilor funcționale, raționale ale produsului 
2. Publicitate emoțională - pune accent pe caracteristicile şi beneficiile emoţionale, 


intangibile ale produsului, adresându-se laturii emoţionale ale individului 


e Dupa efectul intenţionat 
1. Publicitate cu acțiune directă — vizează obţinerea unui efect imedia t 


2. Publicitate cu acțiune întârziată — vizează obținerea de efecte pe termen lung 


e După canalul folosit 
1. Publicitate de tip ATL (Above The Line) — desemnează servicile de publicitate destinate şi care 
folosesc cele cinci canale media convenţionale: presa scrisă, TV, radio, cinema şi afişaj 
stradal. Este numită şi publicitatea în media . Publicitatea tip ATL foloseşte formate tipizate, 


specifice fiecăruia dintre mediumurile de mai sus: 

Spotul — pentru televiziune, cinema şi radio 
= Macheta de presă — pentru presa scrisă 


=  Afişul publicitar — pentru afisajul stradal 


2. Publicitate de tip BTL (Below The Line) — este acea formă de publicitate care foloseşte alte 
suporturi decât cele convenţionale sau le foloseşte pe acestea într-un mod atipic. Publicitatea 
de tip BTL are două mari moduri de acțiune: 
> prin intermediul evenimentelor 


= prin intermediul suporturilor/obiectelor 


Linia dintre aceste două tipuri de publicitate (The Line) este bineînţeles imaginară, o 
distincție simbolică între acţiunile de comunicare clasică prin mass media şi cele de comunicare 
neconvenţională, care asigură o legatură directă cu anumite grupuri restrânse de public. 

Prima definire a acestei distincții a fost făcută pentru prima oară în anii '50 de către 
compania Procter&Gamble şi separă comunicarea pentru care se plăteşte comision pentru media 
de cea pentru care nu se plăteşte acest comision. Unii autori consideră că activitățile de tip BTL 
dezvoltă componente din marketing mix de tip non — advertising, în special promovarea 
vânzărilor (sales promotions) şi mailing direct. 

În ultima vreme se observă o tendință de depăşire a acestei împărțiri prin introducerea 
unui nou tip de publicitate: publicitatea TTL (Through The Line), care nu mai ţine cont de tipul 
canalului de comunicare ci se focalizează asupra atingerii obiectivelor campaniei de comunicare, 


folosind toate mijloacele aflate la dispoziţie (ATL, BTL, PR, marketing direct, promoţii etc.). 


e După tonul comunicării 
1. Publicitate agresivă — foloseşte un ton imperativ şi o intensitate mare a comunicării 
(volum mare de apariții) 


2. Publicitate blândă (neagresivă) — foloseşte un ton blând şi oferă posibilitatea unei 


opțiuni 


e După conţinut 
1. Publicitate conotativă — este bazată mai mult pe sugestie şi mai puţin pe informaţie 


2. Publicitate  denotativă — este bazată în primul rând pe informație 

e Alte forme de publicitate 
1. Promovarea vânzărilor 
2. Relaţii Publice 
3. Publicitate folosind reţeaua Internet 


4. Publicitate prin poşta directă 


3.3. Agenţia de publicitate 


Agenţia de publicitate 

Din multitudinea de definiţii ale agenției de publicitate am ales două. 

Prima dintre ele este elaborată de AAAA — American Association of Advertising 
Agencies: 

Agenţia de publicitate desemnează o afacere independentă, ce cuprinde specialişti în 
creaţie şi afaceri care crează, pregătesc şi plasează reclame în media pentru producatori ce 


caută consumatori ai produselor sau serviciilor lor. 


O altă oferă o perspectiva organizatională: 
Agenția de publicitate este o organizaţie de profesionişti care oferă servicii de creaţie 
sau de consultanță în afaceri unor clienţi, în ceea ce priveşte crearea, planificarea şi plasarea 


ERE 75 
de reclame în diverse media . 


3.3.1. Tipuri de agenţii de publicitate 


Există o mare varietate de tipuri de agenţii, unele imense, cu cifre de afaceri de zeci de 
miliarde de dolari anual, altele mici, cu doar câțiva angajaţi, dar toate au câteva caracteristici 
comune, specifice industriei de publicitate. Vom prezenta în continuare câteva dintre cele mai 


des întâlnite tipuri de agenţii de publicitate. 


15 Michael J. Baker, Macmillan Dictionary of Marketing & Advertising, ed. Macmillan Business, London, 1998. 

1. Agenţia full services 

O agenţie full services tipică are o gamă completă de angajaţi specializați în domenii 
specifice industriei, capabili să raspundă oricăror nevoi publicitare ale clienţilor. Adesea astfel de 
agenţii oferă clienților lor o acoperire globală, la nivel internaţional. 

Agenţia full services pune la dispoziţia clienților săi nu numai servicii de creaţie şi 
personal specializat în pregătirea publicităţii, ci şi specialişti în cercetare şi marketing care să 
ajute clientul la planificarea procesului de comunicare. 

Agenţiile moderne nu mai vând “servicii”, ci “soluţii comunicaționale”. 

Agenţiile pregătesc strategia de publicitate, stabilesc conceptul campaniei, fac alegerea 
canalelor media adecvate şi aleg suporturile ideale de publicitate, crează mesajele publicitare ca 
declinări ale conceptului de creație, stabilesc media planul, cumpără spaţii media şi 
supervizează producția mesajelor, organizează evenimente speciale şi implementează conceptul 


campaniei pe toate canalele neconvenționale. 


2. Agenţia de creaţie (Creative boutique) 

Agenţiile de creație sunt agenţii specializate în conceperea şi crearea de mesaje 
publicitare, punând accent pe partea de servicii artistice. Agenţiile de acest tip pot fi solicitate 
doar pentru a aduce un plus de creativitate mesajelor, de restul activităţii ocupându-se alte agenţii 
specializate. 

Acest gen de agenţii a apărut în principal ca urmare a cerințelor salariale mari ale 
creativilor foarte preţioşi din agențiile “clasice”, sau ca urmare a dorinței de poziționare 
specifică, explicită, strict în zona expresiei artistice, a unor oameni din cadrul agentiilor full 
service. Există situaţii în care o agenţie poate fi prea aglomerată sau chiar depaşită de volumul de 


muncă, iar în asemenea cazuri este nevoită apeleze la servicii de creaţie externe. 


3. Agenţia de media 

Sunt agenții specializate exclusiv în achiziţia de spaţii şi timpi de media şi derularea 
campaniilor publicitare pe diverse canale, ca serviciu oferit agenţiilor de publicitate sau 
anunțătorilor. 

Sarcina achiziţiei de spaţii şi timpi media si derulării de campanii este din ce in ce mai 
complexă, ca urmare a proliferării canalelor media şi a creşterii volumelor vehiculate. Avantajul 
principal al acestui tip de agenţie constă în faptul că este strict specializată şi poate oferi soluții 


media sofisticate şi personalizate şi că poate cumpăra volume mari (cumulate cu cele ale unor 

agenţii de creaţie) şi astfel obţine reduceri (discounturi) semnificative, cu mult mai mari decât o 


agenție obişnuită; în felul acesta ea poate ajunge să practice prețuri mai mici pentru clienţii lor. 


4. Agenţiile de media specializate pe un anumit suport media (tv, radio, reviste etc.) 


5. Agenţii interactive 

Au apărut ca urmare a dezvoltării noilor canale de comunicare — în special reţeaua 
Internet, televiziunea de tip interactiv, computere, reţele de baze de date etc. Supranumite şi 
“cyberagencies” acestea au expertiză în domenii de tip IT (Information Technology), pe care 


agențiile clasice nu o au. 


6. Agenţii interne (In House) 

Prin Agenţii interne (In House) se înțelege în general departamentul de publicitate al unei 
companii comerciale. Aceasta opțiune oferă avantajul unei coordonări mai bune a activităţii de 
advertising, al unui control sporit asupra tuturor fazelor procesului de comunicare, precum şi al 
salvării comisionului oferit agenției de Publicitate externe. Un alt avantaj este cel al unei 
cunoașteri mai bune şi din interior a caracteristicilor produsului/serviciului de promovat. Marele 
dezavantaj este însă lipsa unei obiectivități reale, aspect ce apare ca urmare a implicării 
emoționale şi a abilităților profesionale mai scăzute a angajaţilor unei astfel de agenţii 
(comparativ cu o agenţie “clasică”). 


7. Modelul Grup de Agenţii 


Modelul grup de agenții reprezintă noua filosofie a organizării industriei de advertising (a 
managementului în general), sub presiunea cererii clienţilor diverselor companii către servicii 
din ce în ce mai specializate şi mai performante. S-a constatat ca orice externalizare — 
autonomizare a unui serviciu îl face mai performant, atât din punct de vedere financiar cât şi al 
calității serviciilor. 

Marile agenții trec treptat de la modelul full servicies la cel de grup de companii. Acest 
model presupune “externalizarea” în cadrul aceluiaşi grup a diverselor servicii/departamente ale 
agenției clasice în companii autonome, dar subordonate filosofiei corporatiste, coordonate de 
către Grup şi lucrând împreună pentru diverşi clienți. 

Printre avantaje se numără creşterea competivităţii şi accesul la alți clienți decât cei 
obisnuiți ai companiei “mamă”, precum şi eficientizarea financiară. Oricare dintre companiile 


Grupului poate recomanda unui client să apeleze la serviciile celorlalte companii pe principiul 


sH, 


medicului generalist: “Eu nu am răspuns la toate problemele tale, dar cunosc pe cei mai buni care 


ar putea să o facă”. 


3.3.2. Tipuri de servicii oferite de agențiile de publicitate 


1. Servicii de tip relații cu clientul (client service) 

Prin intemediul acestui serviciu Agenția lucrează împreună cu clientul pentru a determina 
cum produsul/serviciul clientului poate beneficia cel mai bine de pe urma expertizei agenției şi a 
campaniei publicitare. 

Serviciile de tip relații cu clientul permit identificarea beneficiilor produsului, grupurile 
țintă potențiale şi cea mai bună poziționare pentru acesta, oferind astfel un plan de publicitate 


complet şi adaptat la specificul pieței. 


2. Servicii de marketing 
Serviciile de marketing oferite în mod obişnuit de către o agenție de publicitate acoperă 
patru arii de expertiză: a) cercetare, b) promovarea vânzărilor şi sponsorizări, c) direct marketing 


şi d) Relații Publice 


3. Servicii de creație şi productie 

Aceaste servicii dau viaţă caracteristicilor produsului pe care clientul îl propune pieței şi 
exprimă calitățile acestuia prin reclame adecvate. 

Serviciul de creaţie constă în determinarea modalităţii creative în care va fi prezentat 
produsul. Creaţia oferă conceptul care exprimă şi comunică cel mai bine unui grup țintă vizat de 
către produs valorile şi beneficiile acestuia. 

Serviciile de producție transformă ideile creative în produse finite, în reclamele pentru 


televiziune, radio, presa sau afişaj. 


4. Servicii de media 
Aceste servicii ofer clientului soluții media la nevoile sale de comunicare prin 
identificarea modului optim în care mesajul campaniei publicitare poate atinge cel mai eficient 


audiență vizată. 

5. Servicii de tip administrativ 

Cele mai importante servicii de acest tip ce pot fi oferite clientului sunt cele de sales şi 
trafic. Primul “vinde“ agenţia clienților iar cel de-al doilea urmăreşte să coordoneze întreaga 
activitate de publicitate astfel încât să fie respectate termenele limită agreate de agenţie cu 


clienţii. 


3.3.3. Structura agenţiei de publicitate. Departamente 


Nu toate agenţiile au aceiaşi structură, modul de organizare a departamentelor sau al 
felului în care se desfăşoară activitatea poate să difere semnificativ de la o agenție la alta, însă 
aproape toate prezintă cinci departamente standard, respectiv cinci diviziuni funcționale. Acestea 
urmează şi corespund celor cinci funcţii/servicii principale oferite de către o agenţie de 


publicitate. 


1. Departamentul de Relaţii cu clienții (Client Service) 

Departamentul de relaţii cu clienții asigură legatura “de zi cu zi” cu clienţii agenţiei şi 
reprezintă echivalentul unui departament post vânzare din cadrul unei firme comerciale 
obişnuite. 

Departamentul de relații cu clienţii joacă un rol crucial în activitatea unei agenţii de 
publicitate, fiind interfaţa acesteia cu clienţii şi în special datorită faptului că aceştia judecă cel 
mai adesea relaţia cu agenţia prin prisma relației cu acest departament, cu care are cele mai 


intense contacte. 


2. Departamentul de Creaţie şi producție 

Este laboratorul de concepere şi execuţie a reclamelor propriu zise (atât ca realizare 
textuală cât şi ca realizare grafică). 

Cele mai multe agenţii de publicitate au departament de creație şi departament de 
productie, la rândul lui împărțit în două diviziuni: producție audio-video şi producție print. 

În mod obişnuit departamentul de creaţie este format din echipe de două persoane, cu 
specializări complementare: copywritter şi art director, aflate sub conducerea unui Director de 
creaţie care este şi coordonatorul acestui departament. 

Departamentul de creaţie este de asemenea un departament de o importanță crucială 


pentru Agenţie, deoarece clienții au de cele mai multe ori tendința de a aprecia o agenție mai 

degrabă după realizarile sale în materie de creaţie, şi de cele mai multe ori criteriul hotărâtor în 
alegerea unei agenţii este gradul de creativitate al acesteia. 


3. Departamentul de Media 


Este responsabil de planificarea, selecția şi optimizarea canalelor prin care produsul poate 
fi promovat. 

În ciuda importanţei evidente pe care o are cumpărarea celor mai bune media la cele mai 
avantajoase preţuri, sondaje realizate în interiorul industriei de advertising arată că cea mai mare 
parte a clienților sunt influenţaţi în mică măsură de serviciile de tip media , cel mai mult fiind de 


creaţie şi client service. 


4. Departamentul Planificare Strategie (Account Planning) 

Departamentul de planificare şi strategie este format din persoane implicate în culegerea, 
gestionarea şi implementarea cunoştinţelor ce vizează comportamentul consumatorului şi 
aspectele teoretice ale unei comunicări eficiente. 

Departamentul planificare realizează partea de planificare, concepție şi strategie pentru 
departamentul de creaţie, care se constituie în bază pentru elaborarea strategiilor de creaţie, fiind 


însă separat formal de acesta din urmă. 


5. Departamentul Trafic 

Are sarcina de a controla şi coordona diversele activități desfăşurate de agenţie ca şi 
supervizarea comunicării interdepartamentale. Creşterea numărului de materiale şi operaţii 
necesare realizării unei campanii publicitare a condus la crearea acestui departament responsabil 
cu supravegherea şi coordonarea activității astfel încât produsul finit să fie obținut în forma 
adecvată şi la timpul cuvenit. Se poate spune că principala sarcină a departamentului este să 
asigure respectarea termenelor limită convenite cu clienții. 

La aceste cinci departamente, care corespund principalelor tipuri de servicii pe care le 
poate oferi o agenţie de publicitate, se adaugă un al şaselea, care nu este întotdeauna 


individualizat din punct de vedere organizaţional. 


6. Departamentul New Business 
Este responsabil cu identificarea de potențiali noi clienți şi realizarea unor prezentări 


adecvate pentru licitaţii. În cazul celor mai multe agenţii nu există un departament de sine 

stătător, activitatea de acest tip fiind preluată de managementul superior sau de echipe ad-hoc 


constituite pentru realizarea diverselor proiecte. 


COMPANIE DE 
CREAJE 
COMPANIE DE 
PROMOVARE 
OMPANIE DE MARKETING 

DIRECT 


COMPANIE 
DE MEDIA 
:OMPANIE DE RELA) 
PUBLICE 
COMPANIE DE 
CERCETARE 


3.4. Cercetarea în publicitate 


Figura 3.1: Modelul grup de agenții 


Cercetarea în publicitate stă, sau ar trebui să stea, la baza activităţii de planificare şi de 
creație. Teoretic, strategia de comunicare şi elaborarea conceptului de creaţie ar trebui să se 
bazeze pe datele datele oferite de activitatea de cercetare. 

În industria de publicitate există în acest moment două tendinţe, una care pune un accent 
deosebit pe cercetare, observată în special în ultimii ani şi mai ales în SUA, şi alta care pune un 
accent mai redus pe cercetare şi mai mult pe “idee”, pe creaţia propriu zisă. 

Activitatea de cercetare în publicitate este în principal două tipuri, în funcție de structura 
specializată care o realizează. Ea poate fi desfăşurată de companii specializate în cercetare - şi 
este deci externă - sau să fie realizată de către departamentul de strategie al agenției de 
publicitate şi să fie deci “in house”. Fiecare dintre acestea are avantajele şi dezavantajele sale. 
Cercetarea realizată de către companii specializate are avantajul unei precizii şi corectitudini 
sporite, ca şi al folosirii unor metodologii validate de piață, dar şi dezavantajul unui timp mai 
îndelungat de realizare şi a unor costuri substanțiale. Cercetarea realizată intern (in house) este 
mai puțin precisă, dar şi mai rapidă, mai ieftină şi mai uşor de realizat. Exista însă doar o gamă 
limitată de tipuri de cercetări care pot fi realizate “in house” datorită lipsei resurselor şi logisticii, 
ca şi a unei specializări mai restrânse a celor ce lucrează în departamentele de cercetare ale 


agențiilor în comparaţie cu colegii lor din companiile de profil. 

Activitatea de cercetare în publicitate poate fi privită ca o dezvoltare de nişă a cercetării 


de tip sociologic şi psihologic, cea mai mare parte a metodelor şi tehnicilor folosite în publicitate 


provenind din sociologie şi psihologie cu anumite adaptări inerente la industria de publicitate. 


In general cercetarea pentru publicitate nu cuprinde şi cercetarea de media , care intră in 


“jurisdictia” activităţii de media . 


3.4.1. Metodele şi tehnicile de cercetare 


Metodele şi tehnicile de cercetare sunt atât de tip cantitativ cât şi calitativ, cu o 


preponderență evidentă a celor de tip calitativ, atât ca număr cât şi ca frecvenţă de utilizare. 


Printre metode de cercetare de tip calitativ folosite cel mai adesea în publicitate putem 


enumera: 


Focus group-ul — este poate cea mai folosită metodă de cercetare în publicitate 

Grupuri de întâlnire — foarte asemănătoare cu Focus Group-urile dar cu metodologie 
distinctă 

Brainstorming-uri cu consumatorii 

Interviuri de profunzime, care pot fi atât structurate (direcționate), cât şi nestructurate 
(nedirecţionate) 

Analiza de conţinut a diverselor materiale sociale 

Documentare 


Vox pop — sau vocea străzii 


Metode de cercetare de tip cantitativ folosite cel mai adesea în publicitate sunt: 

Studii de piaţă — market research 

Cercetare privind comportamentul consumatorilor 

Sondaje de opinie — de obicei tip omnibus, şi în special pentru stabilirea valorilor şi 


stilurilor de viață 


3.4.2. Tipuri de activităţi de cercetare 


1. Cercetarea de tip “prospectare” (formative research sau advertising strategic development) 

Are rolul de a stabili baza generală, background-ul de cunostințe privind comportamentul 
de consum al grupurilor ţintă. 

Se realizează în general înainte de generarea “conceptului de creaţie” de către 
departamentul de creație. 

De cele mai multe ori este vorba de cercetare de tip proiectiv, care caută să identifice 


credinţele, atitudinile, valorile şi stilurile de viață ale grupurilor vizate. 


2. Cercetarea de dezvoltare a campaniei (developmental research sau advertising execution 
development) 

Vizează dezvoltarea progresivă a conceptului de creaţie după ce acesta a reieşit din faza 
formativă şi a fost elaborat de departamentul de creaţie. 

După ce este elaborat conceptul de creaţie el trebuie testat. Este etapa testării diverselor 
rute de creaţie, a declinărilor în diverse forme şi execuţii a conceptului de creaţie. 

Activitatea de cercetare este esalonată în două mari etape: 

1. Etapa de pre testare — vizează în special testarea şi vizualizarea conceptului de creație sau a 
rutelor cele mai agreate de consumatori pentru dezvoltarea campaniei; sunt folosite în principal 
tehnici calitative, proiective. 

Această etapă urmăreşte să determine încă înainte de lansarea campaniei publicitare dacă 
aceasta va avea efectul scontat. Pretestarea oferă agenţiei de publicitate posibilitatea de a 
construi cel mai eficient mesaj publicitar pornind de la evaluarea conceptelor deja existente, 
generarea unor concepte noi sau identificarea cuvintelor şi imaginilor cheie cu cel mai mare 
impact asupra grupurilor țintă. 

2. Etapa de post testare 
Această etapă urmăreşte să măsoare eficienţa campaniei de comunicare, atât în faza de derulare 


cât şi după încheierea acesteia şi foloseşte în special studii de urmărire (tracking). 


Aceste ultime două etape constituie ceea ce se numeşte Advertising Testing. Advertising 
testing desemnează atât testarea conceptelor de creaţie şi analiza caracteristicilor grupurilor țintă, 
cât şi procesul de măsurare a efectelor campaniilor publicitare prin metode specifice. Advertising 


testing se realizează pe eşantioane sau grupuri martor reprezentative pentru grupul țintă vizat. 


Teoretic, măsurarea eficacităţii ar trebui să fie un aspect de importanţă pentru o agenţie 
de publicitate, pentru a oferi criterii specifice de comparare a performanțelor campaniei cu 


obiectivele propuse inițial. In practică, însă, acest lucru se întâmplă mai rar, deoarece atât 

agențiile de publicitate cât şi anunțătorii nu reuşesc întotdeauna să-şi fixeze obiectivele astfel 
încât să poată fi măsurat gradul în care au fost atinse (vezi obiectivele în publicitate). Aceasta 
presupune planificarea încă de la stabilirea obiectivelor a metodelor de evaluare ce vor fi 
folosite. În realitate, acest vid de evaluare este acoperit prin efectuarea unor teste standard, gata 
făcute, dar generale, care nu au gradul de precizie al celor proiectate special pentru obiectivele 
campaniei. Este diferenţa dintre un costum făcut la comandă şi unul gata făcut. 

Exista o gamă foarte diversificată de metode de testare. Arta este de a alege pe cele mai 
adecvate tipului de campanie şi, în special, de a stabili cu precizie criteriile dupa care se 
realizează măsurarea şi gradul de adecvare la obiectivele companiei. 

Cea mai mare parte a procedurilor standard sunt construite pe paradigma modelului 
ierarhiei efectelor, modelul cel mai răspândit ca şi cadru de referință pentru felul în care 
funcționează publicitatea. Cele şase niveluri sau etape ale modelului ierarhiei oferă criteriile 
după care se măsoară eficiența campaniei. Rezultatul este că unei reclame (campanie) i se cere 
mai degrabă să treacă un test decât să îşi demonstreze eficacitatea prin satisfacerea unor criterii 
specifice derivate din obiectivele stabilite inițial a fi atinse. 

Din acest motiv, de multe ori relaţia dintre un astfel de test general, standardizat, şi 
eficacitatea reală a campaniei este ca şi cea dintre un test standard de conducere auto şi adevarată 
abilitate de a conduce un automobil. Aceste teste măsoară doar ceea ce au fost proiectate inițial 
să măsoare, nimic mai mult. 

Există o tendință surprinzătoare în rândul practicienilor din publicitatea autohtonă (atât 
agenţii cât şi anunțători) de a testa “mai rar” campaniile publicitare. În practica internațională 
aşa ceva nu este de conceput. Printre posibilele motive se numără: (1) costul ridicat pe care l-ar 
presupune eventuale modificări la nivelul execuțiilor, modificări cerute de rezultatele pretestării; 
(2) lipsa de entuziasm a agențiilor de publicitate de a risca o apreciere nefavorabilă la adresa 
conceptului şi execuțiilor ca urmare a pretestării — sau, mai grav, în urma fazei de post testare; 
(3) teama clientului de a nu afla adevăruri neplăcute despre produsul său, şi, mai presus decât 
toate, (4) costurile ridicate ale cercetării, costuri care de obicei nu sunt prevăzute în bugete. 

Testarea oferă atât agențiilor de publicitate cât şi clienților posibilitatea de a verifica tot 
timpul procesului calitatea, impactul şi gradul de adecvare al campaniei publicitare la specificul 
grupului ţintă. În acelaşi timp cercetarea lipseşte ambele structuri de norul de ceaţă al neasumării 
responsabilităţilor care pot fi plasate de la unul la altul şi în spatele căruia se pot ascunde în cazul 


unei campanii ineficiente. 

Cercetarea în Publicitate este etapa premergătoare celei de planificare şi creație. Prin 
cercetare agenția de publicitate poate afla ce poate folosi în reclamă sau ce trebuie evitat, în 
termenii de referință ai audienței vizate. Cercetarea creşte astfel probabilitatea de a lua decizii 


corecte şi reduce probabilitatea de a lua decizii proaste. 


Există o diferenţă sesizabilă între cercetarea de marketing şi cercetarea în publicitate: 
“Cercetarea de marketing reprezintă activitatea de culegere, înregistrare şi analiză 


(interpretare) a datelor legate de toate variabilele ce formează Marketing Mix-ul.” s 


“Advertising research este o formă specializată de marketing research ce se focalizează 


. v eo wye eo o v eo A . . D 
asupra planificării, pregătirii şi plasării de reclame în diverse media .” 


3.4.3. Cercetarea de dezvoltare a campaniei (developmental research) 


Acest tip de cercetare este folosit pentru a identifica şi genera oportunități şi mesaje de tip 
publicitar. Este tipul de cercetare ce are ca principal obiectiv să ajute departamente de planificare 
şi cercetare să înțeleagă lucruri precum profilul psihologic şi limbajul specific audienței vizate. 

Acest tip de cercetare este considerat a fi cel mai valoros din toate tipurile de cercetare, 
deoarece este cel mai mult de folos în etapa de concepere a campaniei. 


Rolul cercetării în activitatea de advertising: 


a. generarea de idei 

De cele mai multe ori o agenție de publicitate are misiunea de a inventa moduri noi, dar 
pe înţelesul audienței vizate de a prezenta un produs/serviciu. 

Aceste idei, aceste moduri inedite de a vedea lucrurile, cer informaţii foarte specifice 
audinţei vizate, informaţii care să constituie ingredientele unei campanii de impact, iar acestea 
vin cel mai adesea din contactul direct între agenție şi consumator. Cele mai folosite metode sunt 
cele de cercetare calitativă: observare participativă, sesiuni de brainstorming cu consumatorii, 


interviuri de profunzime etc. 


16 Michael J. Baker, Macmillan Dictionary of Marketing & Advertising, ed. Macmillan Business, London, 1998. 


17 Idem 


45 


b. analiza mediului 

Această analiză caută să identifice influenţa potenţială a tendințelor (trendurilor) sociale, 
culturale, economice şi politice asupra consumatorului, ca şi caracteristicile mediului social în 
care va fi plasată reclama. Această analiză oferă informaţii deosebit de utile planificării atât 
privind identificarea oportunităţilor de a comunica eficient cu grupurile ţintă cât şi a barierelor în 


calea acestei comunicări. 


c. definirea audienţelor 

Segmentarea pieţei este prima şi cea mai importantă decizie pe care trebuie să o ia agenția 
de publicitate. Obiectivul activităţii de definire a audienţelor este de a identifica grupurile de 
potenţiali consumatori care oferă cea mai bună potrivire între ofertă de piaţă a firmei şi nevoile şi 
dorințele consumatorilor. Ea vizează de asemenea descoperirea de noi piețe. Fragmentarea 
publicurilor este un fenomen generalizat iar liniile de clivaj dintre diversele audiențe sunt din ce 
în ce mai fine şi mai puțin evidente ca în trecut, mai dependente de factori de natura psihologică 


şi de stil de viaţa decât în trecut. 


d. Definirea profilului audienţelor 

Poate cel mai important serviciu oferit de către activitatea de developmental research este 
determinarea profilului socio-psihografic al grupurilor vizate astfel încât departamentul de 
creație să poată folosi optim aceste informaţii. Determinarea profilurilor presupune atât 
dimensiunea sociografică (vârstă, sex, mediu de rezidenţă, nivel de educatie etc.) cât şi cea 
psihografică. Departamentul de creaţie trebuie să cunoască cât mai multe lucruri despre oamenii 
cărora le vor vorbi prin reclamele lor. Acest obiectiv poate fi atins în mai multe feluri. Unul 
dintre acestea, cel mai folosit, este prin intermediul studiilor privind stilurile de viață — VALS 
(Values and Life Styles). Aceste cercetări folosesc date obţinute prin răspunsul la întrebări ce 
vizează o gamă foarte largă de activităţi, interese şi opinii ale grupurilor țintă. Un alt domeniu 
intens exploatat se referă la ceea ce se numeşte comportamentul consumatorului. Toate acestea 
oferă creațiilor o imagine clară şi precisă despre grupurile țintă, despre nevoile, motivațiile şi 


dorinţele acestora. 


Metode şi tehnici folosite în cercetarea de dezvoltare a campaniei (developmental 


research) 

1. Focus Group-urile 

Focus group-urile sunt una din cele mai folosite metode ce cercetare în advertising, având 
multiple avantaje, dar şi dezavantaje inerente. “Opt oameni stând în jurul unei mese, mâncând 
pizza şi discutând despre produsul tău în timp ce cercetătorii îi privesc din spatele unei oglinzi 


a fă „ 5518 
reprezintă esenţa focus group-ului.” 


2. Tehnicile proiective 

Sunt gândite să permită consumatorilor să îşi proiecteze gânduri şi sentimente (conştiente 
sau inconștiente) într-un mod direct şi neobstrucționat prin intermediul unui stimul neutru. Spre 
exemplu a vedea feţe umane pe suprafaţa unor nori, sâni în cuburi de gheaţă sunt exemple de 
proiecție. Tehnicile proiective se bazează în mare măsură pe concepte freudiene cum ar fi 
inconştient, subconştient, refulare, reprimare a gândurilor etc. Cele mai des întâlnite tehnici de 
tip proiectiv sunt testele de asociaţii, completarea de propoziţii sau imagini, baloane de dialog, 


construcții de scenarii etc. 


3. Observarea participativă 

Adevăratul comportament de consum sau stil de viață reiese cu claritate doar din 
observarea directă a consumatorilor în chiar mediul lor de viaţă. Din ce în ce mai mult 
cercetătorii sunt interesaţi de a cunoaşte direct, chiar în mediul lor firesc de viață consumatorii, 
prin intermediul cercetărilor de teren. Acest tip de cercetare calitativă presupune în principal un 
demers de tip antropologic — antropologie culturală, etnografie — folosind în special tehnici de 
observare participativă, elaborarea de studii de caz vizând indivizi sau mici comunităţi, 
monografii etc. Activitatea de cercetare în advertising este din ce în ce mai mult interesată de 


acest tip de cercetări calitative care oferă cea mai precisă imagine asupra grupurilor țintă. 


O altă dimensiune extrem de importantă a cercetării în publicitate o constituie analiza 
mesajului, respectiv evaluarea acestuia. Esenţa oricărei reclame o constituie Mesajul, cel care 
implică şi trezeşte consumatorul şi îi oferă motivele de a crede într-o marcă. Cercetarea pentru 
testarea mesajului este de două tipuri: pretestare — înainte ca reclama să fie difuzată în media şi 


post testare — după ce aceasta a fost emisă prin intermediul media . 


18 Jefferry A. Trachtenberg, “Listening the Old fashion Way”, Forbes, October 5, 1987, pag. 202, 204. 

3.4.4. Pre testarea mesajului în publicitate 


Pentru realizarea unui mesaj eficient sunt consumate resurse importante, cuantificabile în 
timp, efort şi bani, şi de aceea multe agenții testează efectul campaniilor publicitare (al 
mesajelor) pe eşantioane reprezentative din grupurile țintă înainte de a lansa campania în media . 


Printre metodele şi tehnicile folosite putem enumera: 


1. Teste de comunicare 

Rolul acestor teste este de a vedea dacă mesajul comunică cu adevărat ceea ce se vrea 
comunicat. Aceste teste presupun de obicei organizarea de grupuri de discuţii, iar datele obținute 
provin atât din discutiile de grup propriu zise cât şi din completarea de chestionare. Testele sunt 
realizate în special pentru a preveni greşelile de comunicare sau de interpretare. De multe ori 
creatorii sunt mult prea aproape de marcă pentru a vedea ceea ce pentru consumatori este cât se 
poate de evident. Pot apare interpretări neşteptate ale mesajului, dublu înţelesuri, aluzii sexuale 


etc. 


2. Reviste fictive (dummy magazines) 

Aceste reviste false sunt aproape identice cu revista ce le serveşte ca model, dar conţin în 
special reclame şi advertoriale”. Cercetarea se realizează în mediul familiar consumatorului, la 
el acasă. După ce termină de citit revista, acesta este rugat să răspundă la unele întrebări despre 
conţinutul şi, în special, despre reclamele din cuprinsul acesteia. Cele mai frecvente întrebări 
urmăresc să determine cât s-a reținut din reclame precum şi emoțiile/sentimentele pe care le-au 


trezit felul în care au fost realizate sau produsul comunicat. 


3. Teste de amfiteatru (theatre tests) 

Reclamele sunt testate în mici amfiteatre, amenajate în sau foarte aproape de locurile de 
vânzare. Participanţii sunt înzestrați cu un dispozitiv tip joystick prin intermediul căruia pot 
puncta momentele plăcute sau neplăcute din timpul difuzării reclamei sau intensitatea acestor 
aprecieri. Dificultatea la acest tip de teste este realizarea distincției dintre aprecierea modului de 
realizare al reclamei sau aprecierea propriu-zisă a produsului. Un aspect aparte îl constituie 
dificultatea de interpretare a acestor teste de către cercetători, având în vedere caracterul artificial 


şi condiţiile speciale de mediu în care se desfăşoară testarea. 


19 Advertorialul este un articol cu tenti publicitar! evident! [i expliciti 

4. Liste de impresii 

Este un fapt general acceptat că reclama generează gânduri sau “cogniții” în timpul şi 
după expunerea la aceasta. Cercetarea de evaluare a mesajului caută să identifice aspectele 
cognitive, gândurile, impresiile ce pot fi generate de o reclamă. 

Imedia t după ce subiecții sunt expusi unei reclame sunt rugați să scrie ce aveau în minte 
în timpul expunerii, cu speranța de a surprinde ce au înțeles aceştia din reclamă. 

Analiza poate urma mai multe rute. Cea mai des folosită este agregarea în categorii şi 
exprimarea procentuală a cuvintelor şi expresiilor folosite de subiecţi. Cercetătorul este în primul 
rând interesat de rata răspunsurilor favorabile versus rata celor nefavorabile, apoi de numărul de 


conexiuni relevante (“ăsta mi-ar fi de folos”, “aceasta pare ceva ce mi-ar place” ) etc. 


5. Studii de modificare a atitudinilor 

Un studiu tipic de acest tip foloseşte un design pre şi post expunere. Grupul — selectat 
astfel încât să fie reprezentativ — îşi exprimă atitudinile față de marca testată sau față de cele ale 
competiției înainte şi după expunerea la reclamă. Rezultatele sunt comparate apoi prin metode 
specifice. 

Fidelitatea acestor teste este ridicată dar sunt şi alti factori specifici de care trebuie să se 
țină seama când se face interpretarea rezultatelor: audiența este expusă doar o dată sau de două 
ori reclamei şi într-un mediu artificial. Unii specialişti în publicitate consideră că reclamele au 


efect doar după 3-4 expuneri şi astfel relevanţa acestor teste nu ar fi foarte mare. 


6. Măsurători fiziologice 

Aceste măsurători determină felul în care reacționează consumatorii la mesaje de tip 
publicitar, după răpunsurile lor de tip fiziologic, prin intermediul unor aparate speciale. Pot fi 
măsurate mişcările oculare (dilatarea pupilei, durata de fixare a privirii asupra unor componente 
ale reclamei etc.), răspunsul galvanic al pielii (psihogalvanometrul), vocea (analiza răspunsului 
vocal — modulare, tonalitate, inflexiuni etc.) 

Toate aceste măsurări au însă şi un punct slab: răspunsurile la adresa realizării artistice nu 
pot fi separate de răspunsurile la adresa produsului în sine şi astfel intrepretarea rezultatelor 


trebuie să ţină seama de acest fapt. 

7. Teste pilot 
Testele pilot au o mare relevanţă, fiind în mic o prefigurare a campaniei propriu zise, dar 
au dezavantajul major al unor costuri ridicate. 
a. transmisii duble prin cablu 
Această metodă este folosită pentru a testa campaniile de tip tv şi constă în atingerea 
a două eşantioane reprezentative pentru grupul ţintă vizate cu două execuții diferite 
ale reclamei. Sunt măsuraţi diverşi parametri (persuasiunea, amintirea, notorietatea 
etc.) cu aceleaşi instrumente în cazul ambelor grupuri. În funcţie de rezultate este 
aleasă varianta cea mai eficientă. 
b. distribuţie dublă 
Este vorba de aceiaşi metodă ca şi cea descrisă mai sus, aplicată de data aceasta la 
presa scrisă. Sunt realizate două versiuni ale revistei, sunt distribite, şi se analizează 
efectele asupra eşantioanelor selectate. 
Marele avantaj al acestor metode este că subiecții nu sunt scoşi din mediul lor familiar, 
natural şi, de aceea, rezultatele consemnează adevăratele lor opinii şi sentimente. Marele 


dezavantaj constă însă în costul foarte ridicat al acestui tip de cercetare. 


Post testarea mesajului în publicitate 
Aceste metode măsoară efectele unei reclame în timpul sau după terminarea campaniei. 


Dintre metodele mai des folosite enumerăm: 


1. Testele privind gradul de memorabiliate (recall tests) 

Această metodă este de departe cea mai folosită metodă de cercetare de acest tip. Ea se 
bazează pe ipoteza că o reclamă este cu atât mai eficientă, cu cât este mai uşor de reamintit. Cu 
cât oamenii îşi aduc mai uşor aminte de ea, cu atât creşte probabilitatea ca aceasta să aibă efect, 
şi deci să contribuie la vânzarea produsului. Aceste teste sunt folosite atât pentru reclamele de tip 
radio, tv cât şi pentru cele din presa scrisă. 

În cazul televiziunilor procedura standard este de a recruta un grup reprezentativ pentru 
segmentul țintă (pieţei), căruia i se solicită să urmărească un anumit canal pentru o perioadă de 
timp. Subiecţii sunt rugaţi să urmărească emisiunile canalului cu un anumit timp înainte de data 
testării, pentru a nu realiza ca este vorba de o testare. La o zi după expunere, specialiştii 
companiei de cercetare sună la subiecţii din eşantion şi determină câţi au urmărit reclama, ce şi 


cât au reţinut din aceasta etc. 

În cazul presei scrise, subiecţii sunt recrutaţi chiar din magazine ce comercializează 
produse de testat. Aceştia primesc reviste şi sunt rugați să le citească acasă. Această revista poate 
fi chiar viitorul număr care încă nu a apărut, sau chiar o revistă fictivă (dummy magazine) cu 
scop de testare. Reclamele sunt tipărite sau inserate în revistă, iar subiectul este rugat să o 


citească şi să accepte să răspundă a doua zi la unele întrebări ce îi vor fi puse telefonic. 


2. Teste de recunoaştere 

Aceste teste chestionează cititorii sau telespectatorii dacă există reclame care le-au atras 
atenția în mod deosebit şi dacă pot numi numele produsului la care se făcea reclama sau 
producătorul acestuia. În cazul reclamei scrise este arătată macheta (layout-ul), iar pentru 
televiziune un scenariu ilustrat (story board), sau doar un rezumat al scenariului. 

Abordarea clasică în cazul presei scrise este următoarea: abonaţii unei reviste sunt 
contactaţi şi întrebaţi dacă acceptă să fie intervievaţi la domiciliul lor. Condiţia de selecţie este ca 
aceştia să se fi uitat măcar odată pe reclamele respective. Li se arată reclama şi sunt întrebaţi 
dacă au remarcat-o, dacă a fost ceva care le-a atras atenția în mod special, dacă au remarcat 
numele produsului, ce asociaţii le trezeşte acesta sau modalitatea de realizare a execuţiei etc. 

Testele de recunoaştere sunt folosite de mai multă vreme decât alte tipuri de teste şi, de 
aceea, există serii de date la care se poate face referință. Marea problemă a acestor teste o 
constituie însă “efectul DA” (yes effect). Cu alte cuvinte, mulți dintre cei întrebaţi pot spune că 
au remarcat o reclamă fără ca măcar să o fi observat. O altă problemă o reprezintă costurile 
ridicate ale cercetării de acest tip, care presupune contacte directe cu consumatorii, deci 


interviuri directe, deplasări, operatori etc. 


3. Studii monitorizare a notorietății, modificărilor de atitudini 

Aceste teste măsoară schimbările ce pot apare în gradul de notorietate al unei mărci sau a 
atitudinilor față de acesta, înainte şi după o campanie publicitară. Cel mai adesea, studiul 
îmbracă forma unui sondaj sau a unei cercetări de marketing. Problema acestor studii constă în 
dificultatea de a izola efectele publicităţii asupra notorietății şi schimbărilor de atitudine de 


multitudinea de influenţe ce pot fi exercitate de alţi factori (venituri, conjunctură socială etc.) 


4. Evaluări comportamentale 
Multe reclame oferă audienței oportunitatea de a comunica direct cu producătorul sau 


agenția de publicitate prin intermediul unor telefoane, adrese de mail etc. 

Aceste cercetări sunt măsurători ale răspunsurilor directe şi au marele beneficiu că leagă 
clar (statistic) eficiența reclamei de numărul de răspunsuri directe ale consumatorilor prin 
intermediul unor formule matematice. Un alt tip de măsurare leagă numărul de răspunsuri de 
creşterea vânzărilor. Aceste tehnici de evaluare nu sunt însă aplicabile în cazul tuturor 
campaniilor publicitare, ci numai unora dintre acestea. Spre exemplu nu pot fi apreciate cu astfel 
de metode de evaluare pe termen scurt campaniile de creare de imagine de brand (prin definiția 
lor proiectate pentru obținerea de efecte pe termen lung). Ele măsoară în special efectele imedia 
te ale promoțiilor sau campaniilor ce urmăresc creşterea imedia tă a vânzărilor (induce trial). 

Dintre aceste teste, un loc important îl ocupă studiile de tracking ale “surselor singulare”. 
Acestea oferă informaţii despre cumpărarea de produse, folosirea de cupoane şi expunerea TV 
folosind bazele de date ale magazinelor (obținute prin folosirea scanerelor — care înmagazinează 
codul universal al produsului) şi instrumentelor de măsurare a utilizării televizoarelor 
(peoplemetre). 

Principala problemă a acestor teste o constituie faptul că este imposibil să se determine ce 


aspecte ale reclamei au efecte pozitive/negative asupra consumatorilor. 


5. Servicii de testare de tip comercial 
Acestea sunt diverse instrumente de cercetare bazate pe metodologii specifice fiecărei 
companii de cercetare, ce oferă soluţii de marketing şi evaluare. Aceste instrumente sunt foarte 


diverse, există într-un număr considerabil şi poartă nume variate: MIRS, ASI, INRA etc. 


Analiza secundară a datelor 

Metodele menţionate anterior sunt metode de culegere a datelor. Pe lângă acestea există 
şi metode ce constau în culegerea şi folosirea de informaţii din surse deja existente, respectiv 
analiza secundară a datelor. 

Principalul avantaj al analizei secundare este ca aceste date sunt deja existente, sunt mult 
mai uşor de obținut decât datele primare şi sunt foarte ieftine (de multe ori nu costă nimic, fund 
date publice). Principalele dezavantaje sunt “îmbătrânirea” datelor, faptul că acestea sunt de cele 
mai multe ori în alte formate sau unități de măsură decât cele necesare sau faptul că sursele din 
care provin nu sunt întotdeauna suficient de obiective. Printre sursele de astfel de date 
menționăm: surse din interiorul companiilor cu care se lucrează, surse guvernamentale 


(recensăminte, rapoarte CNS etc.), surse comerciale, publicaţii economice sau profesionale etc. 


3.5. Planificarea în publicitate 


Activitatea de planificare şi elaborare a strategiilor de comunicare este realizată fie de un 
departament specializat din cadrul agenţiei de publicitate, fie de către fiecare account manager 


(responsabil de relația cu clientul din cadrul departamentului de relaţii cu clienţii). 


Putem spune că planificarea şi elaborarea de strategii de comunicare reprezintă interfaţa 


dintre nevoile de marketing ale anunțătorului (mărcii) şi consumator. 
Din multitudinea de definiții referitoare la planificare am ales câteva: 


Planificarea este acea activitate prin care se urmăreşte exercitarea unui anumit grad 


de control asupra unor acțiuni viitoare. 


Strategia este acțiunea de determinare a felurilor şi obiectivelor de atins, hotărârea 


modalităților de acţiune şi alocarea resurselor necesare pentru atingerea acestor obiective. 


Activitatea de planificare urmăreşte să ajute luarea unei hotărâri în prezent având în 
vedere posibile acțiuni viitoare. Cu cât activitățile sunt mai complexe şi viitorul mai incert, cu 
atât nevoia de planificare şi acţiuni formale şi sistematice creşte. Publicitatea este unul din 
domeniile în care gradul de incertitudine şi risc este foarte ridicat şi în care planificarea joacă un 


rol important în încercarea de a reduce aceasta incertitudine. 


În esenţă, activitatea de planificare şi elaborare de strategii în publicitate presupune o 
structurare clară şi sistematică a modalităţilor în care pot fi atinse obiectivele de comunicare 


ale unei mărci printr-o alocare judicioasă a resurselor pe termen lung Sau Scurt. 


Tactica desemnează metodele concrete folosite pentru aceasta. Pe lângă criteriul 
“anvergură”, ca element de diferențiere între strategie şi tactică mai este şi cel temporar; strategia 
presupune acțiuni ce se desfăşoară pe termen lung, tactică, acţiuni pe termen scurt. Succesul unei 


strategii depinde de coordonarea elementelor tactice într-un intreg unitar şi coerent. 

Contribuţia planificării în ansambul activităţilor specifice industriei publicitare se reflectă 
în special în identificarea oportunităţilor de promovare ale unei mărci, înțelegerea 
consumatorului şi orientarea campaniei publicitare în funcție de aceaste elemente. 

Dezvoltarea strategiei presupune definirea rolului pe care trebuie să îl joace campania 
publicitară pentru atingerea obiectivelor de business ale mărcii. Acest rol este deosebit de divers, 
de la modificarea poziționării unei mărci pe piaţă, până la comunicarea beneficiilor unui produs 
pentru un alt public decât cel actual etc. 

Un alt domeniu unde se face simțită contribuția departamentului de planificare/strategie 
(planning) este cel al proiectării mesajelor campaniei în funcție de specificul consumatorului şi, 


ulterior, de gradul în care propunerile de creaţie şi media răspund cerinţelor acestuia. 


În orice demers de planificare sunt considerate ca fiind fundamentale cunoaşterea 
produsului şi cunoaşterea nevoilor şi dorințelor consumatorului (comportamentul 
consumatorului). Acestea sunt cele mai importante aspecte în planificare, elemente ce au rămas 
constante de-a lungul vremii, indiferent de dezvoltarea noilor tehnici de marketing. Orice 


strategie de comunicare validă ține obligatoriu seama de aceste două aspecte. 


Comportamentul consumatorului desemnează acele activități implicate direct în 
obținerea, consumul şi abandonarea produselor şi serviciilor, inclusiv procesul luării 


deciziilor ce preced şi urmează acestor acțiuni. 


1. Cunoaşterea nevoilor consumatorului (comportamentul consumatorului) 
Cel mai important aspect al comportamentului de consum — din perspectiva publicităţii — 


vizează procesul de luare a deciziei de cumpărare, care presupune patru etape: 


a. conştientizarea (recunoaşterea) nevoii 
Procesul cumpărării începe cu conştientizarea unei nevoi, atunci când persoana în 
cauză sesizează diferenţa dintre ceea ce are şi ceea ce îşi doreşte. 
Psihologia defineşte nevoile sau trebuinţele ca fiind “stări interne de necesitate care se 
manifestă prin apariția unui dezechilibru în sistemul organic sau de personalitate, 
dezechilibru care se cere îndepărtat printr-o acțiune de eliminare a acestuia şi de 


E] 


reinstalare a echilibrului ”. 

Există o varietate foarte mare de nevoi umane, iar pentru clasificarea lor s-au elaborat 
diverse sisteme. Una dintre cele mai cunoscute clasificări ierarhice este cea propusă de 
psihologul Abraham Maslow. El distinge cinci clase de nevoi, structurate piramidal: 
1. nevoi fiziologice (hrană, adăpost, apă, aer etc.) 
2. nevoi de securitate fizică şi socială (de protecție față de factorii negativi din 
mediu) 
3. nevoi de apartenenţă şi afecțiune 
4. nevoi de afirmare şi recunoaştere socială 
5. nevoi de autoactualizare şi recunoaştere personală 
Cele cinci clase de nevoi sunt dispuse ierarhic, dinspre cele elementare, de natura 
fiziologică şi de securitate spre cele de autoactualizare. Nevoile de pe palierele 
superioare acționează doar în măsura în care au fost satisfăcute cele din clasele 
inferioare. 
Din perspectiva publicităţii, ideea centrală este că o mare varietate de nevoi poate fi 
satisfacută prin intermediul consumului de bunuri. Consumul oferă astfel anumite 
beneficii. Publicitatea operează în principal cu două mari categorii: beneficii 
funcţionale sau raționale (convenabil, rezistent, durabil, economic etc.) şi beneficii 
emoționale (care nu au corespondent concret in caracteristicile unui produs). 
Beneficiile emoţionale sunt subiective şi pot fi percepute diferit de la consumator la 
consumator, iar despre zona emoțiilor se poate spune că este una dintre cele mai intens 
exploatate de către industria publicităţii, oferind un spaţiu generos de acţiune. 
b. căutarea de informaţii şi evaluarea alternativelor 
c. actul de achiziţie (comportament de cumpărare) 
d. folosirea şi evaluarea produsului (comportament de postcumpărare) 
Scopul campaniei publicitare nu este doar de a vinde ci şi de a crea satisfacție care 


poate aduce loialitatea consumatorului faţă de un produs/serviciu comunicat. 


2. Cunoaşterea produsului 

Cunoaşterea produsului presupune colectarea oricăror informaţii relevante despre acesta, 
care pot ajuta la realizarea strategiei de comunicare. 

Orice produs trece prin trei stadii, parcurgând aşa numitul ciclu de viaţă al produsului, 
stadiul de creştere sau de pionierat, stadiul de maturitate sau competitiv şi stadiul de declin sau 


de retenție. 

MATURITATE 


COMPETITIVE 


Figura 5.1: Ciclul de viaţă al produsului” 


DECLIN 


CRE(TERE 


PIONEERING RETENTIVE 


a. stadiul de pionierat (stadiul de creştere după Kotler) 

Acest stadiu desemnează de obicei perioada imedia t următoare lansării produsului, cand 
acesta caută să se impună şi să ocupe un loc pe piaţă. 

Etapa este caracterizată în principal de nevoia de a informa şi educa consumatorul. În 
acest stadiu trebuie făcut mult mai mult decât simpla prezentare a produsului. Trebuie induse noi 
obiceiuri, schimbate cele vechi, dezvoltate noi modalităţi de a folosi produsul sau cultivate noi 
standarde şi obiceiuri de viață. 

Pe scurt, principalele obiective ale acestui stadiu sunt de a educa consumatorul cu privire 
la noul produs sau serviciu şi de a arăta ca acesta poate face sau oferi ceea ce nu s-a făcut sau 


oferit de nici un alt produs similar înainte de apariția acestuia. 


b. stadiul competitiv (stadiul de maturitate după Kotler) 

Este stadiul în care produsul este cunoscut iar utilitatea sa recunoscută, dar în care trebuie 
afirmată superioritatea sa față de alte produse similare, astfel încât preferintele consumatorului sa 
se îndrepte cu predilecție către el şi nu către produsele competitoare. Este stadiul în care 
produsul devine matur, in care consumatorul stie ce este produsul şi la ce foloseşte, iar principala 


lui întrebare este “Ce produs să cumpăr?” 


c. stadiul de retenţie sau reamintire (stadiul de declin dupa Kotler) 
Este stadiul in care produsele au ajuns la maturitate şi la un grad de acceptare pe scară 


largă. Acest stadiu apare atunci când utilitatea produsului este cunoscută pe larg, calitățile sale îi 


20 J. Thomas Russel; W. Ronald Lane, Klepner's Advertising Procedure, Ed. Prentice Hall International Editions, New Jersey, 1996 

sunt recunoscute întru totul, numai ca el îşi mentine locul pe piață mai ales in virtutea puterii şi 


reputației trecute. In acest stadiu de obicei doar se aminteşte consumatorilor că produsul există. 


Spirala publicităţii 

Ciclul produsului poate fi transformat într-o spirală, în momentul în care acestuia i se face 
o campanie inteligentă prin care faza de reamintire, finalul ciclului, devine punctul de plecare 
pentru un nou ciclu. Practic, produsul este astfel relansat, fie prin adăugarea unor îmbunătățiri, 
fie prin comunicarea prin intermediul campaniei publicitare a unor caracteristici care nu au fost 


comunicate suficient sau adecvat anterior. 


| PIONEERING RETENTIVE | 
| H NEVER NEVER_ | | 
| PIONEERING i 


NEWER NEVER  / i j 
RETENTIVE PIONEERING / \ RETENTIE PIONEERING / 
w / 
NEVER 
COMPETITIVE 


Figura 5.2: Spirala publicităţii”! 


Se poate observa în cele două imagini de mai sus cum funcționează acest mecanism de 
prelungire a ciclului de viață al unui produs. In cazul acelor mărci care exista de mult timp de 


piaţă, acest fenomen este mai uşor de observat (Coca Cola, Kodak etc.). 
Marca 


Un citat celebru spune ca orice marcă este un produs, dar nu orice produs este o marcă. O 


marcă este mult mai mult decât un produs. 


“O marcă este un simbol complex. Marca (brand-ul) este suma imaterială a atributelor produsului, numele său, 
ambalajul, prețul, istoria, reputaţia şi felul în care este promovat. O marcă este de asemenea definită prin impresiile 
consumatorilor care au folosit-o ca şi de propria lor experienţă în raport cu aceasta”. 

David Ogilvy 


21 Idem 

Etape ale procesului de planificare strategică 


Printr-o definitie operațională, planificarea strategică este procesul prin care se 
construieşte imaginea unei mărci, pornind de la cunoaşterea consumatorilor şi în funcție de 


stadiul de viață în care se găseşte aceasta. 


Există multe metodologii de elaborare a strategiei de comunicare, dintre care am ales spre 


prezentare o variantă sistemică. 


1. Evaluarea 2. Stabilirea 
situaļiei prezente obiectivelor de 


comunicare 


Figura 5.3: Etape ale planificării 


4. Evaluarea 3. Elaborarea 


efectelor strategiei 


comunic\rii 


8. EVALUAREA SITUAȚIEI PREZENTE: 


Acest nivel presupune găsirea de răspunsuri la întrebări de genul: 
Care este atitudinea cumpărătorilor? 
e În ce constă procesul, parcurs de consumatori, pe baza căruia aceştia cumpără şi folosesc 
diferitele mărci de pe piață? 
e Cum se situează/prezintă marca noastră în raport cu mărcile competitive, atât în 


realitate/pe piață, cât şi în mintea consumatorilor? 


În acest prim stadiu, obiectivul este de a completa cunoştinţele despre piață şi despre 
segmentul” în care se află marca respectivă, precum şi de a găsi orice altă informaţie relevantă 
legată de activitatea de marketing. În această etapă se realizează câteva operaţii deosebit de 
importante pentru întreaga activitate ulterioară de comunicare: segmentarea pieței, vizarea 


grupurilor ţintă (targetarea), diferențierea şi poziţionarea produsului. 


22 Segmentul de pia) presupune o anumit categorie de produse, care au `n comun anumite caracteristici: de exemplu, se poate vorbi despre segmentul 
“produse de mas”, segment ce include produse ce se adreseaz! majoriti]ii consumatorilor: detergenl]i, produse alimentare, bluturi, etc. 

Segmentarea pieţei este procesul prin care o piaţă largă şi eterogenă este împarțită în 
subpiețe sau segmente mult mai omogene din punct de vedere al caracteristicilor 
consumatorilor, în vederea realizării unor campanii publicitare adecvate acestora 


(personalizate). 


Vizarea grupurilor ţintă (targetarea) este procesul de selectare a unor segmente de 
consumatori (public) ca punct de concentrare a efortului de comunicare a campaniei 


publicitare. 


Diferenţierea produselor este procesul de creare în mintea consumatorului a unei 
diferențe sesizabile între un produs şi un altul concurent, în cadrul aceleiaşi categorii de 


produse. 


Poziționarea produselor este procesul prin care un produs/serviciu este plasat pe piaţă, 
astfel încât acesta să ocupe un loc distinct şi cât mai vizibil în mintea grupului țintă căruia i se 


adresează. 


Poziționarea are atât un înțeles extrem de simplu — a pune o marcă într-un anume loc — 
cât şi unul mult mai complex. Definiţia uzuală descrie poziționarea ca fiind ceea ce este cunoscut 
în marketing sub numele de “poziţionare de produs”, adică stabilirea locului pe care îl ocupă un 
produs/serviciu faţă de altele similare, pe aceeaşi piaţă. Într-o lucrare celebră (Positioning: The 
Battle for Your Mind), J. Trout şi A. Ries oferă o definiţie de alt gen: “poziţionarea nu este ceea 


ce se face cu un produs, ci ceea ce <se face> cu mintea consumatorului”. 


Asimilarea acestor cunoştinţe presupune a înțelege unde se află poziționată în acel 
moment marca respectivă, care a fost evoluţia ei, precum şi care va fi dezvoltarea ei în 


continuare. 


In ceea ce priveşte procesul de elaborare a strategiei de comunicare anumite elemente 


sunt urmărite cu preponderență. Dintre acestea menţionăm câteva: 

e Contextul social-economic 
o ce schimbări au apărut în ultima perioadă în viața consumatorilor, precum şi în 
atitudinea lor, care ar putea afecta în mod direct marca ce va fi comunicată; 
o ce schimbări sociale sau demografice s-au înregistrat în ultima perioadă; 
o ce schimbări de ordin tehnologic, care s-au petrecut ori sunt iminente, trebuie 
avute în vedere; 


o ce reglementări legislative/juridice ar putea influenţa marca ce va fi comunicată. 


e Natura pieţei 
o  mărimea/volumul pieţei (exprimată în unităţi fizice sau valorice); 
o structura pieţei; 
o distribuția, preţurile, diferențe regionale şi sezoniere, activităţi de marketing, 
activități de publicitate, analiza rețelei de magazine/a distribuitorilor etc.; 
o mărcile aflate pe piață; 
Tipuri, variante, formule, performanţe, metode de fabricare, rata îmbunătățirii 


tehnologice, apariţia de noi caracteristici, mărci noi, mărci — substitut şi mărci — alternativă etc. 


e Consumatorii 

o tipul de consumatori ai mărcii vizate; 

o ce anume percep ei ca fiind mărcile-substitut şi mărcile-alternativă, frecvenţa de 
folosire, scopul în care sunt folosite; 

o relația dintre cei care cumpără o marcă şi cei care o folosesc; 

o motivații, necesități, aşteptări în domeniul respectiv, riscurile percepute (de ex.: în 
cazul unor produse ce necesită sume mari de bani, cum ar fi maşini, vacanțe în 
străinătate — în general produse care necesită investiții mari etc.); 


o limbajul şi spaţiul cultural de referinţă al consumatorilor. 


e Sistemul de cumpărare al mărcii respective: 
o care este dinamica pieţei respective; 
o cum cumpără consumatorii marca respectivă, precum şi mărcile — substitut de-a 


lungul timpului; 

în ce constă procesul de cumpărare (cum se desfăşoară fazele prin care poate trece 
un cumpărător: stimul, luare în considerare, căutare de informaţii, alegere/decizie, 
cumpărare, utilizare/experiență); 

în ce fază a procesului de cumpărare este optim a se interveni pentru a influenţa 


cumpărătorii. 


e Analiza competiţiei: 


O 


O 


care sunt mărcile care reprezintă competiția directă; 

cum s-a comportat marca vizată în raport cu acestea; 

analiza creației şi a suporturilor media folosite de alte mărci din categoria 
respectivă etc. 

ce diferențiază marca vizată de competiţia directă, precum şi față de produsele 
substitut; 


analiza SWOT/ Puncte tari, puncte slabe, oportunități, amenințări. 


e Politica companiei producătoare: 


O 


O 


O 


care sunt limitările impuse de compania producătoare a mărcii respective; 
care este suportul oferit de compania producătoare, în cadrul întregului portofoliu 
de mărci ale companiei respective; 


care este viziunea companiei/planurile de marketing legate de marca vizată. 


În această etapă, rolul cercetării este esenţial. Metodele de cercetare ce pot fi folosite în 


acest moment sunt atât cantitative, cât şi calitative. 


La nivel mondial agenţiile mari de publicitate şi-au dezvoltat metodologii proprii de 


cercetare, bazate în special pe combinații de metode de tip calitativ-proiectiv. Aceste 


metodologii (unelte personalizate de cercetare) diferă mai mult în formă decât în fond — în 


special în ceea ce priveşte denumirile etapelor —, şi parcurg în linii mari aceleaşi etape. 


e  Strângerea informaţiilor (se apelează la cercetare calitativă şi cantitativă care oferă 


informații privitoare la piață, produse, distribuţie etc.); 


e Brand Audit (studiul percepției şi atitudinii consumatorilor); 

e Brand Probe (este o combinație de metode de tip calitativ şi cantitativ pentru analiza 
opiniilor şi atitudinilor consumatorilor); 

e Brand Print — reprezintă etapa de sinteză a fazelor anterioare, care oferă într-o formă 
esențializată cele mai relevante aspecte vizând produsul analizat şi relația acestuia cu 


consumatorii. 


9. STABILIREA OBIECTIVELOR DE PUBLICITATE 


Obiectivele de publicitate rezultă din obiectivele de marketing şi din analiza problemelor 
identificate prin cercetarea situației de pe piață, obiective ce trebuie adaptate la specificul 


grupului țintă vizat de campanie. 


10. ELABORAREA STRATEGIEI 


In elaborarea strategiei campaniei de publicitate, se porneşte de la un principiu de bază: 
imaginea unei mărci se construieşte prin fiecare punct de contact al consumatorilor cu orice 
formă de comunicare legată de marca respectivă (ambalaj, preţ, gama/linia de produse, 


distribuție pe piață, mod de vânzare/dispunere în magazin, publicitate, evenimente, etc.). 


Etapa 1: 

Cel mai important element în stabilirea unei strategii de comunicare constă în stabilirea 
POZIȚIONĀRII MĂRCII. 

Aşa cum menționam anterior, poziționarea mărcii presupune identificarea “spațiului 
perceptual” unde ar trebui să se situeze marca respectivă în mintea consumatorului (felul în care 
este percepută relația marcă — consumator, precum şi felul în care acesta o percepe în relație cu 
mărcile competitoare). 

Aceasta etapă este esențială în crearea unei stategii de comunicare eficiente, fiind 
elementul la care se raportează şi se circumscriu toate componentele acesteia (caracteristicile 
produsului, publicitate, vânzări, distribuţie etc.) 

În general, poziționarea unei mărci se bazează pe un discriminator, care motivează 


cumpărătorul să cumpere acea marcă. 

Prin discriminator înțelegem acea caracteristică unică (funcțională sau emoțională, 


proprie mărcii), ce deosebeşte marca respectivă de cele competitoare. 


Acest discriminator trebuie ales astfel încât să se situeze în raza de interes a 
cumpărătorului vizat (de exemplu, un cumpărător nu va fi motivat să afle că filamentul unui nou 
bec X se produce dintr-un înalt aliaj, produs printr-o tehnologie inovatoare, neexistent pînă acum 
la alte mărci, ci dacă vom comunica faptul că aliajul repectiv are ca efect funcționarea cu Y ore 


mai mult decât orice alt bec existent pe piaţă, la un preţ cu z% mai puţin). 


Etapa 2: 

e stabilirea grupului/grupurilor țintă de consumatori; 

e  stabilirea/anticiparea reacției consumatorilor (care este elementul — cheie pe care 
consumatorii trebuie să-l rețină/observe/simtă în legatură cu marca respectivă); 

e stabilirea strategiei de creaţie (brief de creație, concept creativ); 

e stabilirea strategiei media (brief de media , analiza canalelor de media - existând în 
această direcţie trei criterii de care se ţine seama: media ca mesaj/efectul rezultat prin 
asocierea cu mesajul creativ, media în sine/efectul asupra consumatorilor prin culoare, 


mişcare, sunet etc., şi media ca suport/efectul datorat acoperirii, frecvenţei şi costurilor). 


4. EVALUAREA EFECTELOR COMUNICIRII 


Această etapă presupune două stadii: 
1. Evaluarea înaintea lansării campaniei / Pre-testare 
Se apelează ca suport în primul rând la metode de cercetare calitativă (de ex. Focus- 
grupuri, interviuri, etc.). 
Se pot testa spoturile TV sau Radio, machetele de presă, sau chiar adcepts (advertising 
concepts). 
2. Evaluarea post-campanie / Post-testare 
În general se apelează, ca suport, la cercetarea de tip cantitativ, iar elemente măsurate cu 
preponderenta sunt de tipul: 
- nivelul de notorietate; 
- evaluarea nivelului de înţelegere a mesajului; 


- atitudinea consumatorului față de marca respectivă etc. 

In condiţiile în care atât piața cât şi mentalitatea consumatorilor evoluează rapid 
(standardele şi aşteptările consumatorilor cresc iar segmentarea pieţelor devine mai evidentă) 


planificarea strategică devine un instrument indispensabil în dezvoltarea unei comunicări 


eficiente. 


4. Creaţia în publicitate 


4.1. Elemente teoretice 


4.1.1. Ce reprezintă creaţia în publicitate? 


Se poate spune că cea mai spectaculoasă dintre componentele industriei de publicitate 
este activitatea de creaţie. Acest lucru se datorează atât faptului că este partea cea mai vizibilă a 
procesului, cea care este în ultimă instanță validată de către consumator, cât şi pentru că devine 
din ce în ce mai mult o formă de artă. 

Succesul celor mai multe agenţii de publicitate se datorează departamentului de creaţie, 
care trebuie să conţină specialişti în egală măsură şi artişti, capabili să câştige încrederea 
clienților agenţiei. Spunem specialişti deoarece activitatea de creație presupune experienţa în 
discipline atât de specializate, încât de multe ori unui om îi trebuie o viaţă întreagă pentru a le 
duce la perfecțiune. 

La o prima privire, creaţia pare doar faţa boemă a publicităţii. {i într-o oarecare măsură 
interior, creaţia în publicitate este în acelaşi timp un paradox. Pentru că întregul potențial de idee, 
de execuţie şi stil, întreaga libertate de expresie urmează nişte parametri foarte precişi. Unii i-ar 
putea considera chiar limitări. Dar adevărul este că aceşti parametri oferă, dau direcția de mers, 
pentru că în publicitate nu se creează la întâmplare. Dacă ar fi să folosim o comparaţie din 
geometria în spaţiu, se poate spune că aceşti parametri trasează coordonatele concrete, contextul, 
dar pe orizontală. În rest, rămâne atâta spaţiu vertical care aşteaptă să fie ocupat de creaţie. Aici 
este spațiul în care se mişcă omul de creaţie, în care se poate afirma potenţialul de creaţie al unei 


echipe. 


4.1.2. Care este scopul creaţiei în publicitate? 

Creația trebuie să vândă acea marcă pentru care este realizată. Este într-adevăr o afirmaţie 
tranşantă şi mercantilă dar unanim acceptată în industria de publicitate atât de care client şi de 
agenţie. În publicitate nu se face creaţie de dragul creaţiei. Scopul este foarte precis, chiar dacă 


mijloacele folosite par a nu se plia întotdeauna pe sfera concretului. În ultimă instanţă, 

eficacitatea creației publicitare se măsoară în cotele de piață câştigate de client, în volumul de 
produse sau servicii vândute, în percepţia publicului față de o marcă sau o instituție. 

{i aici atingem un alt rol vital al creaţiei. Creația în publicitate înseamnă creație de 
imagine. Creaţia este o cale de a crea şi de a menţine legatura dintre produs şi consumator. {i nu 
la întâmplare. Creaţia trebuie să fie acea comunicare inedită şi coerentă, onestă, despre un 
produs, care să vorbească pe limba consumatorilor. 

Rolul cardinal al creației nu poate fi contestat. Creaţia publicitară poate să ridice sau să 


coboare o marcă. Poate face dintr-un produs necunoscut un nume despre care se vorbeşte. 


4.1.3. Ce înseamnă a fi “om de creaţie”? 

Omul de creație trebuie să ştie mai mult decât are nevoie. Din domeniul său de 
specialitate şi din cele adiacente, şi în general din toate. Abilitățile înnăscute contează mult în 
momentul în care acesta intră în meserie, dar cum continuă este o problemă de experienţă şi de 
acumulări continue. 

Omul de creaţie din publicitate trebuie să aibă cunoştinţe foarte concrete. În primul rând, 
din sfera teoretică a meseriei. Apoi din sfera produsului sau serviciului pe care îl promovează: 
contextul pieţei, competiția, intenţiile clientului, potenţialul de imagine şi locul produsului pe 
piaţă, consumatorii. 

În cazul omului de creaţie, zece la sută este inspiraţie, nouazeci la sută este informaţie. 
Cum se foloseşte de tot ce ştie este o problemă de experiență, de intuiție şi adaptabilitate. 

Se poate spune că trăsătura cea mai importantă care caracterizează pe aceşti oamenii este 
“scânteia” creativă, inovativă, acel “alt-ceva” care îi face atât de deosebiti de ceilalți. 

O altă caracteristică a oamenilor de creaţie este ca aceştia prezintă cel mai adesea un grad 
ridicat de ambivalență socială, de non apartenență fermă la anumite categorii. Ei sunt mai 
degrabă cosmopoliţi, deschişi către multiculturalitate, capabili să se identifice cu individul tip al 
oricărui grup țintă, fără a rămâne însă ancorat în această realitate. Aceste caracteristici îi fac pe 
oamenii de creaţie de marcă să poată “intra în pielea” consumatorilor, să se identifice cu aceştia, 
să simtă şi să dorească ce simt şi ce doresc aceştia. 

Creaţia este prin esenţa sa un proces ce se desfaşoară în afara regulilor logicii comune, şi 
care nu respectă status qvo-urile. Procesul începe prin luarea în considerare a tot ce poate fi aflat 
despre subiectul în cauză, printr-o îmbăiere în mediul mărcii — iar pentru aceasta orice detaliu se 
poate dovedi util — până la înţelegerea cât mai completă a acesteia. 

În acelaşi timp şi în egală măsură creatorul trebuie să se identifice cât mai mult cu grupul 


țintă căreia i se adresează (consumatorul). 

Procesul de creație este în concluzie efortul oamenilor de creaţie de a realiza o legatura 
optimă între marcă şi consumator, de a-l convinge pe acesta că marca în cauză poate să-i 
îmbunătățească viața într-un fel sau altul. Procesul de creaţie este în primul rând un demers 
exploratoriu care constă în principal în realizaree unor asocieri libere pe baza unor elemente 
strategice deja existente. Demersul are succes atunci când ideile disparate pot fi “închegate” într- 
un concept nou şi coerent de creaţie. 

În ciuda imaginii preconcepute despre omul de creaţie ca fiind un singuratec închis în 
universul propriei imaginaţii, a crea publicitate este rareori un proces individual. Experienţa arată 
că cele mai bune rezultate sunt produse de parteneriatul dintre un specialist al cuvintelor şi un 
specialist al imaginilor, parteneriat care crează acea tensiune dintre cuvânt şi imagine, cea mai 
fertilă bază pentru creație. De aceea, cea mai folosită formulă este cea a echipei de doi, un 


copywritter şi un art director. 


4.1.4. Care este locul creaţiei într-o agenţie de publicitate? 

Creația nu poate funcționa independent. Produsul creativ ca atare, aşa cum acesta “iese” 
dintr-un departament de creație, este abstract, o idee despre cum să se întâmple anumite lucruri. 
Produsul de creaţie se află în situația “hainelor împăratului”, el trebuie făcut vizibil adresanților. 
Apoi există problema felului cum o marcă se face auzită. O creaţie de calitate capătă valoare 
dacă este comunicată şi, mai ales, dacă este comunicată cui trebuie. 

Creaţia este parte dintr-un întreg care este viu, care este în permanentă mişcare şi 
interacțiune. Direcţia în care creaţia trebuie orientată este stabilită împreună cu departamentul de 
strategie, în timp ce implementarea este realizată de departamentele de producţie audio-video şi 


print, iar difuzarea de cel media . 


4.1.5. Cum se crează publicitatea de calitate? 

Simplitatea este marcă definitorie a unei creaţii publicitare de calitate. A se citi simplu, şi 
nu simplist. 

În primul rând simplitate înseamnă să ştii ce este de comunicat, de a alege esențialul 
dintre toate caracteristicile unui produs. Ce îl interesează pe consumator? Mesaje diverse îl 
bombardează zilnic din toate direcțiile, iar publicitatea este doar una dintre ele. Consumatorul are 
deja un filtru selectiv de receptare a mesajelor. Un mesaj prea stufos riscă să-l plictisească, iar a 
doua oară să nu îi mai acorde atenţie. Un singur mesaj însă, comunicat adecvat, îi ajunge cu 


siguranță la ureche, iar expunerea îndelungată la mesaj va da rezultatele dorite. 

În al doilea rând, publicitatea de calitate exprimă acel mesaj într-un mod clar şi direct. 
Cum vorbeşte consumatorul vizat? În general acesta are un stil conversaţional, nesofisticat. 
Atunci de ce să garniseşti comunicarea ca pe un tort, când o plăcintă de casă se vinde mai bine? 
Excesul de epitete nu face produsul mai atrăgător. Unul din principiile pe care orice creativ le 
urmează cu consecvență este de vorbi cu consumatorul ca şi când acesta ar fi lângă el, ca şi când 
i-al vorbi acestuia pentru a-l convinge să cumpere marca în cauză. 

În al treilea rând, publicitatea de calitate comunică într-o manieră inteligentă şi 
speculativă (think smart). Pe piaţă există puţine produse care se deosebesc radical de celelalte din 
aceiaşi categorie. Probabil că deja consumatorul a auzit acelaşi lucru de nenumărate ori. Cum i se 
poate spune “altfel”, pentru a i se atrage atenția şi câştiga simpatia? 


Creația de calitate face ca mesajul să fie înțeles dintr-o singură privire. 


4.1.6. Elementele publicităţii de calitate 
Căutarea IDEII, găsirea acelui concept simplu şi unic care să determine odată cu trecerea 
timpului din ce în ce mai mulți oameni să cumpere sau să aprecieze marca căreia i se face 
publicitate a fost obsesia dintotdeauna a publicității. 
Specialişti din domeniu au realizat o listă în care au identificat cu o serie de caracteristici 
comune creațiilor publicitare de calitate: 
e să se bazeze pe o strategie puternică; 
e să se bazeze pe o idee clară; 
e săaibăunstil care impune; 
e să fie relevantă; ceea ce produsul oferă trebuie să aibă ecou în experiența 
consumatorilor şi să joace un rol în viaţa lor; 
e să se constituie într-o campanie; 
e să aibă impact îndelungat asupra grupurilor ţintă, adică să ajungă la acea maturitate 
care să-i permită să reziste pe piața publicitară suficient timp ca publicul să o 
internalizeze; 
e să genereze un nivel ridicat de notorietate (awareness); 
e să direcționeze sau să modifice atitudinile grupurilor ţintă în direcțiile stabilite în 
strategia de publicitate; 
e să fie suficient de flexibile astfel încât să permită realizarea unor execuţii adaptate 


diverselor pieţe, schimbărilor economice, activităților competiției etc.; 

să aibă impact în cât mai multe media , şi nu doar într-unul singur (TV, radio sau 
presă etc.); 


să dezvolte afacerea clientului; 


Cel mai important lucru este să se determine prin ce marcă în cauză se diferențiază unic 


față de altele similare, adică găsirea acelei USP — Unique Selling Proposition. Unele din 


direcțiile în care se poate căuta această unicitate sunt considerate a fi: 


caracteristicile, formula, performanţele produsului; 

istoria mărcii; 

numele şi/sau ambalajul; 

aspectele financiare, economice, preţul etc;. 

accentuarea unei caracteristici, nu neapărat deosebită, care capătă valoare şi identifică 
unic un produs prin comunicare, caracteristică încă nefolosită de către concurență; 
asocierea mărcii cu o persoană atractivă, cu care grupul țintă este invitat să se 


identifice. 


41.7. Evaluarea unei creaţii de calitate 


1. Corespunde strategiei? Ce înţelege consumatorul din această creație? Prima impresie a 


fost pozitivă sau negativă? De ce? Produsul publicitar se adresează categoriei corecte de 


consumatori? 


2. Este o execuţie bună? Este beneficiul vizualizat într-un mod eficient? În ce fel? Este 


vizibil numele mărcii? Este ideea centrală exprimată clar? Execuţia lasă loc dezvoltării unei 


campanii ulterioare? Dacă da, cum ar putea arăta celelalte execuţii? Atrage ceva atenţia în mod 


deosebit? 


4.1.8. Linii directoare pentru “creativi” în analiza unei creații publicitare 


a) 


b) 


c) 


d) 


Captează atenția şi comunică cu simplitate? Ar avea prestanță într-o revistă plină de 
reclame sau într-un calup publicitar TV? 

Este empatic cu audiența vizată? Este audiența clar definită? Determină un anumit 
grad de implicare emoțională a consumatorului? (“Despre mine e vorba în reclamă”)? 
Comunică într-un mod clar beneficiul principal? Este implicată vreo motivație, 
rațională sau emoțională, pentru a cumpăra? 


Există un element vizual memorabil? Există un titlu sau o frază de excepție? 

e) Creează un sentiment pozitiv față de produs, față de reclamă, față de producător? 


f) Există ceva în reclamă, cât de mic, ce poate fi îmbunătățit? Cum poate fi îmbunătățit? 


4.1.9. Structura unui departament de creaţie 

Pentru orice agenţie, departamentul de creaţie este considerat ca fiind unul din punctele 
forte, sau din contră, unul din punctele slabe ale acesteia. Departamentul de creaţie are în general 
aceleaşi dimensiuni ca şi cel de relaţii cu clienţii, poate uneori ceva mai mic, şi mai mare decât 
cele de marketing şi cercetare-strategie împreună. Agenţiile mari pot avea şi sute de creativi în 
cadrul departamentului, cel mai adesea structurat piramidal, în care autoritatea cea mai mare o 
are directorul de creaţie care coordonează echipele formate în general dintr-un copywritter şi un 
art director. 

Departamentul de creație reuneşte autorii creațiilor publicitare. “Creativii” sunt 
specializaţi pe unul dintre limbajele folosite cel mai mult în publicitate: lingvistic şi vizual. Din 
acest punct de vedere, într-un departament de creație există trei actori principali. 

1. Copywritter-ii 
2. Art Director-ii 


3. Producătorii de film 


1. Copywritter-ul. Copywriter-ii — (în traducere “redactori de publicitate”) — sunt autorii 
textelor de publicitate, indiferent de suportul pe care va fi difuzat mesajul. 

Copywritter-ii lucrează cu ajutorul cuvintelor fie ele tipărite sau vorbite, combinându-le 
şi aranjându-le optim în jurul ideii de creaţie pentru ca mesajul reclamei să poată fi citit sau rostit 
de către consumator aşa cum doreşte clientul. 

Dar copywritter-ii sunt mult mai mult decât nişte simpli “meşteşugari ai cuvintelor”, ei 
sunt mai întâi de toate “creatori de concepte”, căci cuvintele sunt simple aranjamente textuale 
dacă nu sunt puse în slujba unei idei. Copywritter-ii sunt specialişti ai publicităţii, înzestrați cu 
abilități native şi deprinderi îndelung şlefuite — dar mai ales instinct —, care ştiu să ofere cu 
maturitate soluții de advertising problemelor de marketing ale clienţilor lor. 

Ideal, la origine, un copywritter este specializat în comunicare sau are studii umaniste în 


domenii de tip jurnalism, filologie, psihologie, sociologie etc. 

2. Art Director-ul. Art Director-ii — (în traducere “directorii artistici”) — sunt autorii 
mesajului vizual, indiferent de suportul ce va fi folosit. 

Art Director-ul este în primul rând un om al conceptelor, al imaginilor, o persoană care 
poate da o forma grafică ideilor, mai întâi sub o formă primară (story board) pentru ca acestea să 
capete forma finală ca spot video, spot audio, macheta de presă etc. 

În cazul realizării reclamelor video Art Director-ul lucrează direct cu producătorul de 
film pentru a superviza cu atenție întreg procesul şi de a sigura controlul asupra calității a tot ce 
înseamnă grafică şi imagine. Art Director-ul trebuie să posede o viziune strategică asupra 
procesului de creare a reclamelor, mult mai aprofundată decât o simplă familiarizare cu 
principiile şi termenii generali de marketing. Ca şi colegul sau copywritter el trebuie să se 
dovedească pe lângă un bun specialist şi un bun coechipier. Art director-ul şi copywritter-ul au 
mai multe lucruri care îi apropie decât lucruri care îi deosebesc: ambii sunt cuplaţi la toate 
aspectele vieţii sociale, în special prin intermediul mass media , şi sunt atenţi la tot ceea ce 
înseamnă muzică, film, publicistică, artă, literatură. Cei mai buni dintre ei posedă în plus o 
calitate deosebită, cea de a putea să îşi prezinte ideile de creaţie într-o manieră convingătoare, de 
a convinge clientul, de a-i spulbera îndoielile şi de a-l face să trăiască împreună cu echipa de 
creație emoția reclamei pe cale să se nască. 

Un art director are de regulă o specializare de genul: grafician, operator film/foto, 


designer, scenograf etc. 


3. Producătorul video. Producătorul video este la rândul său un specialist, care ştie cel 
mai bine dintre toți unde să meargă şi ce să facă ca să transforme un story board într-un spot 
publicitar. 

Producatorul video se implică însă în procesul de creaţie cu mult timp înainte ca ideea de 
creaţie să fie tradusă în execuţii, oferind sfaturi şi soluţii specifice domeniului său de expertiză. 

Odată structura viitoarei reclame aprobată, producătorul video alege studioul de producţie 
cel mai adecvat, se ocupă de aspectele finaciare şi juridice ale contractelor de producție şi 
gestionează acest întreg proces de transformare a ideii în execuţii. Producătorul video are rolul 
ingrat de acţiona ca o instanță tehnică finală de validare a muncii de creaţie, având chiar dreptul 
şi obligaţia de a opri un proces ajuns în punctul de unde o greşeală devine costisitoare şi poate 


deveni jenantă pentru agenţie. 

De multe ori rolurile copywriterului şi ale art directorului nu sunt strict delimitate. 
Uneori, în timpul procesului acestea se pot inversa: un art director să aibă o excelentă idee de 
slogan, iar un copywriter o foarte bună idee de vizual. 

Formula standard în agențiile de publicitate, împarte departamentul de creație în: Junior 
Copywriteri, Senior Copywriteri, Chief Copywriter pentru text şi Ilustratori, Junior Art Director, 
Senior Art Director pentru imagine. 

Evoluția posibilă a unui creativ este din junior copywriter, în senior, apoi în creative 
director sau din ilustrator, în art director şi apoi în creative director. Această evoluție nu este 


obligatorie, copywriteri celebri devenind mai rar directori de creație. 


4.2. Principalele instrumente folosite în creație 


Creația operează bineînțeles cu instrumente precise în crearea reclamelor. Menționăm 


câteva dintre cele mai importante dintre acestea: 


Unique Selling Proposition (USP): beneficiu unic atribuit unui produs sau serviciu şi 
folosit ca bază a campaniei de publicitate. 

Numele produsului: este identitatea sa înregistrată pe piață; în situația în care clientul 
lansează un produs sau un serviciu nou, agenția de publicitate este cea care trebuie, conform 
strategiei şi tipului de produs, să propună şi un nume pentru acesta. Criteriile la care răspunde un 
bun nume de produs: este legat de una sau mai multe calități fizice ale produsului sau este din 
zona imedia tă a acestuia (beneficiu principal, efect, folosire); este uşor de pronunţat şi de citit; 
este memorabil. 

Sigla (Logo): este identitatea vizuală a unui produs. Cel mai adesea este o construcție 
grafică, un simbol. 

Sloganul: este esenţa, în cuvinte, a caracteristicilor unei mărci, a felului în care este 
poziționată. Prin repetare şi prin prezenţa pe toate materialele publicitare devine element de 
identitate al mărcii. 

Titlul (Headline): reprezintă tema unui enunţ de campanie. El sintetizează, într-o reclamă 
de presă de exemplu, ideea reclamei şi este plasat de regulă în partea de sus a machetei de presă, 
cu un corp de literă mai mare decât restul textului. 


Subtitlul (Subhead): este un titlu secundar într-o reclamă. 


12 


Bloc principal de text (Body Copy): este partea în care se comunică pe larg mesajul sau 
unde se punctează esenţialul. 

Argumentarea raţională (Rationale): este descrierea şi explicarea creațiilor publicitare, 
folosind ca suport strategia agreată; descrie ideea principală, importanţa ei şi poate include 
consideraţii de execuţie. 

Efect sonor (Jingle): este acea parte muzicală a unei reclame radio sau TV care prin 
repetare devine element de identitate sonor al mărcii. 

Scenariu ilustrat (Storyboard): este prezentarea ilustrată a unui spot TV, pe cadre 
esenţiale succesive, cu adnotari ce precizează stilul de filmare, elementele audio, scriptul. 

Macheta (Layout): este prezentarea grafică a unei reclame, cuprinzând toate elementele 
specifice (ex.: titlu, imagine, slogan, nume produs etc). 

Print de probă (Blueprint): este proba finală de culoare înainte ca materialul să între 


definitiv în producție. 


5. Procesul de creație. Fluxul activității 


5.1. Procesul de creaţie 


Vom prezenta pe scurt felul în care se desfăşoară procesul de creație în cadrul unei 


agenţii de publicitate, folosind exemplul lansării pe piaţă a unei noi mărci. 


PRI 


informează departamentul de relaţii cu clienţii al Agenţiei care intenționează să lanseze o nouă 
marcă. Din acest punct, pe baza strategiei de marketing, Agenția de publicitate îşi întră în rol şi 
elaborează campania publicitară de lansare. 

Departamentul de relaţii cu clienții acceptă noua sarcină cerută de către client şi începe să 
strângă orice fel de informații despre marcă şi piaţă pe care urmează să activeze aceasta. Este 
implicat în această fază a proiectului atât departamentul de cercetare şi strategie cât şi cel de 
creaţie. 

La finalul acestei etape responsabilul de cont din cadrul departamentului relații cu clienții 
pregăteşte pentru departamentul de creaţie acel material de informare numit Brief. Acest material 
trebuie să fie pe cât posibil exhaustiv, să ofere liniile generale de urmat şi să nu limiteze în nici- 
un fel direcțiile de dezvoltare a viitoarei creații. Brief-ul trebuie să ofere oamenilor de creație 
informații cât mai amănunțite despre piața pe care va activa marca, obiectivele de marketing, 
caracteristicile grupurilor țintă cărora li se adresează, aspecte relevante rezultate în urma 
cercetărilor, activitatea competiţiei etc. După primirea Brief-ului, directorul departamentului de 
creație desemnează echipa sau echipele care vor fi implicate în realizarea proiectului. De cele 
mai multe ori după desemnarea echipei de creație responsabilul de cont din cadrul 
departamentului relaţii cu clientul realizează o întâlnire de lucru, pentru informarea directă şi cât 
mai completă a echipei de creaţie care va lucra direct pe acest proiect, la care partcicipă toate 
persoanele implicate în proiect până la această etapă: echipa de cercetare, echipa de strategie- 
planificare etc. 

Coordonatorul departamentului de creaţie distribuie apoi sarcinile în cadrul echipei pe 


diverse direcții — muzică, text, imagini, film etc. Se realizează story board-urile, machetele etc. 

La finalul acestei etape, când coordonatorul consideră că demersul a căpătat o formă consistentă 
îl supune controlului de calitate al grupului de coordonare (reprezentanții managementului, 
reprezentanții departamentului relații cu clienții, oamenii de cercetare-strategie etc.) 

După aprobarea conceptului şi direcțiilor de creație de către sistemul de coordonare al 
agenției, acesta este supus testului final: aprobarea clientului. Dacă aceasta nu este acordată, 
întreg procesul este reluat, iar dacă clientul este de acord se trece la etapa următoare, în care 
machetele şi story board-urile devin realitate. Art directoriul supervizează definitivarea 
machetelor, atât din punct de vedere al ilustrării cât şi al imaginilor şi fotografiilor, directorul de 


producție supervizează transformarea story board-ului în spoturi etc. 


Să analizăm acum în detaliu elementele procesului descris anterior. 


5.1.1. Brief-ul 


Este “comanda” dată către departamentul de creație, care cuprinde toate informațiile 
necesare pentru executarea unui proiect. Această “comandă” porneşte de la client şi este 
“procesată” de departamentul de relații cu clienții, înainte de a ajunge într-un format special la 


departamentul de creație. 


Brieful anunțătorului (clientului) către agenție 

Un proiect este de obicei inițiat de client. Anunţarea agenției se face de regulă într-o 
întâlnire agenție-client, în care clientul furnizează toate informațiile necesare: date despre 
produs, date despre piață şi consumator, despre competiție etc. 

Un punct important îl constituie în această etapă stabilirea obiectivelor clientului, 
obiective care pot fi de două feluri: 

e obiectivele de marketing: unde trebuie dus produsul, unde se vrea poziționat, 
volumul de vânzări estimat etc.; 

e obiectivele de comunicare: ce se doreşte comunicat consumatorului despre 
produs, acel esenţial pe care trebuie să se centreze comunicarea; acesta poate fi un 
beneficiu rațional sau emoţional, de exemplu: o nouă variantă, un preţ mai bun, 
ingrediente, efect după utilizare, emoţii, stare de confort etc. 

Proiectul trebuie finalizat în anumiţi parametri bugetari, brieful fiind momentul în care 


clientul comunică agenţiei fie un buget estimativ, fie pe cel final. 

Întâlnirea în sine este însă mai mult decât o simplă transmitere de date. Un profesionist în 
publicitate intuieşte acum şi ceea ce nu este scris: sentimentul clientului față de proiect, anumite 
preferințe punctate întâmplător de acesta. De aceea o bună relaţie cu clientul, bazată pe 
încredere, este esențială într-un asemenea moment. După cum este bine ştiut, trebuie acordată o 


mare atenţie începuturilor. 


Brieful către departamentul de creaţie 

După întălnirea cu clientul, responsabilul din cadrul departamentului relații cu clienţii 
procesează toate datele primite, le completează dacă este necesar cu informaţii din alte surse 
(studii de piaţă, studii de consumator, date despre competiţie etc). Toate acestea trebuie puse 
într-o succesiune logică, o strategie coerent, uşor de folosit pentru a atinge obiectivele briefului. 

În general toate agenţiile de publicitate au document standard care este completat cu 
aceste informaţii. Dincolo de aparenta rigiditate a unui asemenea formular, ceea ce el trebuie să 
comunice departamentului de creaţie sunt aspecte de genul: 

e care este problema clientului; 

e ce doreşte clientul de la agenţie (ex: o campanie de imagine pentru produs, pe “x” 

suporturi media : TV, presă, radio, etc); 

e care este produsul; 

e înce context se află plasat produsul; 

e cui se adresează campania de comunicare (grupurile țintă); 

e posibilele date “psihologice” despre consumator (nevoi ale acestuia, păreri, dorinţe) 

care pot fi folositoare. 

În acest moment comunicarea în interiorul agenţiei devine deosebit de importantă. Brieful 
este discutat în aşa numita sedință de informare la care participă echipa de creaţie implicată, 
strategia, departamentul relaţii cu clienţii, eventual reprezentanţi ai departamentelor de producție, 
de media sau alte departamente implicate în proiect. 

Acesta este momentul în care se clarifică toate semnele de întrebare, se pot emite primele 


ipoteze, se trasează o potenţială direcție. 


Brainstorming-ul 
Brainstorming-ul este o tehnică de grup, interactivă, de dezvoltare sau folosire a 
creativității de grup. Ad literam el înseamnă “furtuna de creiere”. Pentru a ne păstra tot în sfera 


fenomenelor meteorologice, să numim acest procedeu o dezlănţuire de imaginaţie, un potop de 

idei, un vârtej de direcții posibile. Pentru că, aşa cum se întâmplă după orice furtună, să se 
clarifice orizonturile şi direcția de urmat să devină pe deplin vizibilă. 

Concret, demersul decurge în felul următor: oamenii de creație se întâlnesc pentru a 
dezbate cerințele briefului. La întâlnire este obligatorie prezența echipei de creație responsabilă 
de proiect şi, dacă doresc, alți membri ai departamentului de creaţie. Uşa este deschisă însă 
oricărei minți deschise, dispusă să îşi pună imaginaţia să lucreze în slujba proiectului. 

Este faza în care se emit păreri, posibile direcții, posibile implementări. Nu există limite 
(de altfel cu cât se emit păreri din ce în ce mai trăznite şi mai îndrăzneţe cu atât mai bine), 
singura restricţie — să nu spui “nu”. Faza de analiză critică a ideilor este ulterioară brainstorming- 
ului. 

Se notează orice idee, oricât de îndrăzneață sau banală poate părea, se notează practic 
orice le vine în minte participanţilor şi are o cât de mică legatură cu subiectul. Ulterior, instituția 
critică va selecta direcțiile posibile, iar echipa de creație va confirma conceptele potrivite. 

De notat că în brainstorming nu se epuizează toate ideile posibile despre un proiect. De 
cele mai multe ori “creativii” se trezesc în miezul nopții cu un singur gând “am o idee genială!” 
Bineînţeles spațiile de inspiraţie pot varia... Important este ca mintea să lucreze chiar dacă atenția 


se îndreaptă spre altceva. Astfel, ideea va trăsni pur şi simplu când nimeni nu se aşteaptă. 


Conceptul şi ideea de creaţie 

Conceptul creativ este baza de pornire în orice creație publicitară. Este direcția pe care se 
trasează şi care este urmată ulterior prin implementări concrete. 

Spre exemplu: să considerăm un produs farmaceutic — vitamine — căreia îi vom creea o 
imagine prin conceptul de “FAMILIE”. (După cum se observă, conceptul este un dat generos şi 
abstract, care lasă spațiu unor implementări diverse.) Faza următoare este transpunerea 
conceptului într-o formulare mai clară, pentru a fi condensat în slogan. (Sloganul trebuie să 
prindă esența mărcii şi să comunice o idee unică despre produs.) Astfel s-a ales următoarea 
direcţie: atingerea părinților (factorul de decizie în cumpărare) prin comunicarea ideii că a 
cumpăra vitaminele pentru copiii lor este o dovadă de inteligenţă (un părinte inteligent ştie ce 
este bun pentru copilul său şi ştie cum să îi ofere acest lucru). Aşa s-a născut sloganul “Pentru 
copii cu părinţi inteligenți”, care a fost considerat cel mai bun slogan al anului 2000 şi al agenţiei 


Ogilvy. 

Rute creative şi de execuție 

Un concept poate fi implementat în mai multe feluri. Fie, spre exemplu, cum acelaşi 
concept de “familie” poate fi declinat în câteva posibile rute: scene din viața de familie, relația 
dintre părinte şi copil, momente importante din viața unui copil etc. 

Odată ruta/rutele agreate, se trece la execuții concrete de scenarii TV şi radio, machete de 
presă, de afiş etc. Acestea corespund cu materialele cerute de către client în brief-ul iniţial. 

Comunicarea produsului se va face într-o manieră integrată, care va transmite aceleaşi 
atribute esenţiale pe toate media convenite, folosind acelaşi tip de adresare. 

Conceptul este acelaşi în toate cazurile, doar declinările lui sunt realizate în aşa fel încât 


să utilizeze la maxim beneficiile mediilor de transpunere. 


Prezentarea 

Îndată ce toate propunerile de creaţie sunt finalizate şi agreate în urma întâlnirilor interne 
cu departamentul de Relaţii cu clienţii, creativii mai au un singur lucru de făcut: să le “vândă” 
clientului. {i pentru aceasta nimeni nu poate fi mai potrivit decât ei înşişi. Acest moment necesită 
însă şi o pregătire pe măsură. 

Primul pas este cel de a scrie cât mai concis, clar, convingător şi logic o prezentare a 
paşilor prin care s-a ajuns la conceptul, ideea şi execuțiile creative. Cu alte cuvinte, să se facă o 
demonstraţie bine argumentată a faptului că execuțiile creative se bazează pe caracteristicile 
produsului, țin seama de profilul consumatorului, răspund nevoilor acestuia, țin seama de 
competiţie şi găsesc o nişă de comunicare pe piaţă, astfel încât produsul poate capătă o identitate 
clară, unică, atrăgătoare. Aceasta este o prezentare scrisă, care rămâne la client. 

Această etapă a argumentării odată rezolvată, creativii sunt gata de prezentare. 

De o importanță hotărâtoare este prestaţia în prezenţa clientului, pentru că prezentarea nu 
este o simplă citire a documentului pregătit, ci abilitatea de a-l introduce pe client în proiect, de 
a-l face să parcurgă odată cu creatorul procesul de creaţie, de a-l aduce pas cu pas în direcția 
dorită pentru a-i spune în final “Da! Asta căutăm!” 

Pentru întâlnire, creativul poate — sau nu — să adopte o ţinută “business”. Ceea ce 
contează însă cu adevărat este să creadă în ceea ce a făcut, în colegii de prezentare (de regulă 
responsabili de relaţia cu clienţii). Dar mai ales, să aibă o idee cu potenţial de “se vinde singură”, 


pentru că, în final, ceea ce contează este... 

Răspunsul Clientului 

Acesta poate fi favorabil (şi atunci procesul trece direct la capitolul următor, producția) 
sau nefavorabil (şi atunci întreg procesul este reluat). Pare atât de simplu încât acest subcapitol 
nu şi-ar avea locul aici. {i totuşi, nu putem să trecem atât de uşor peste... răspunsul clientului — 
în definitiv, poate ca toată această carte este scrisă pentru acest raspuns (şi, în funcţie de cum 
este citită, acesta poate fi pozitiv sau nu). 

Dar, în sfârşit, cu sau fără modificări, adăugiri şi alte negocieri, răspunsul mult aşteptat 
apare: “DA, haideţi să le facem pe acestea!”. E momentul în care oamenii de la Producţie 


ridică încântați (şi puţin uimiţi) din sprâncene! 


5.2. Fluxul activităţii 


Producția 

“În sfârşit, facem treaba!” Cam asta ar fi exclamaţia favorită a omului de producţie care, 
om pragmatic, nu prea apreciază munca de birou şi urletele entuziaste ale celor de la creație în 
fața unei idei super creative pe care uneori se grăbeşte să le înnăbuşe în faşă cu numai cinci 
cuvinte: asta nu se poate realiza! 

lată de ce prezenţa omului de producție este foarte importantă încă din faza de concepere 
a execuțiilor creative. 

El va fi primul care va spune să nu se depăşească 60 de cuvinte pentru un spot radio de 30 
de secunde, pentru că altfel nu se încadrează în format şi, dacă clientul aprobă scenariul, 
creativul se poate trezi în studio că una din frazele ce comunicau ceva important pentru produs 
trebuie scoasă. 

Prin urmare, un creativ trebuie să țină cont întotdeauna de producţie. O idee poate fi cât 
se poate de frumoasă, dacă nu se poate face, atunci degeaba. 

Dar dacă se poate face, atunci creativul trebuie să fie acolo. Pentru presă el trebuie să 
verifice cromalinul (justificarea de culoare) înainte ca acesta să fie dat în tipografie. O virgulă 
uitată într-un colţ ar putea da peste cap sensul unui mesaj. 

{i în privința spoturilor TV sau radio, omul de creaţie nu poate lipsi de la faţa locului, din 
studio sau de pe platou. Este ca şi cum un copil s-ar naşte în maternitate fără ca mama lui să fie 


acolo... 

Aşa după cum spuneam, producția este de două tipuri, în funcție de suporturile folosite: 
audio-video şi tipărituri. 
Reclama tipărită 

Pentru orice există reguli şi reţete. Acestea nu sunt însă suficiente. Reţetele sunt 
cunoscute de toți, şi totuşi nu oricine poate crea o reclamă de excepţie. Regulile sunt totuşi 
fundamentul de cunoştinţe necesar în orice meserie, iar cea de creator de publicitate nu face 


excepție. Restul este experiență, inspirație şi imaginaţie ieşită din tipare. 


Funcţiile titlului (Headline) 

1. Un titlu bun trebuie să capteze atenţia consumatorilor. Dacă se reuşeşte acest lucru, 
există şanse să 1 se stârnească curiozitatea asupra întregii reclame. De multe ori acest rol îl 
împarte cu elementul vizual. 

2. Titlul trebuie să introducă textul publicitar central. 

3. Poate comunica un beneficiu. 

4. Poate pune accent pe numele mărcii. 


5. Poate fi un apel direct către consumator. 


Criterii pentru realizarea unui titlu de impact 

Punctul de plecare în crearea unui titlu este declaraţia de strategie. Titlul este acea frază 
cheie care, dacă răspunde la următoarele întrebări, sau la majoritatea întrebărilor, are 
caracteristicile unuia de impact: 

e Opreşte, intrigă şi implică cititorul? 

e Încurajează parcurgerea întregului text? 

e Oferă o promisiune sau un beneficiu relevante? 

e Întăreşte numele mărcii? 

e Este în sinergie cu elementele vizuale? 
Tipuri de titluri 

1. Prezentarea unui beneficiu. 

2. Enunţarea unui fapt. 

3. Selectiv — identificarea unui grup ţintă. 

4. Stârnirea curiozităţii (de regulă o întrebare). 

5. Anunţarea unei ştiri, a unei noutăţi. 


6. Îndemn. 

7. Repetarea unei afirmații. 


8. Folosirea de metafore sau analogii. 


Criterii pentru realizarea unei reclame tipărite de impact 

Definirea unei asemenea reclame constă tot într-o înşiruire de caracteristici. În primul 
rând, din reclamă transpare gradul de implicare al autorului ei. Un copywriter implicat, care 
crede în produs, îl va vinde mult mai bine decât unul care lucrează ca la carte, dar fără a “simți” 
proiectul. Totuşi, a nu se uita că trebuie comunicat consumatorului ce face acel produs pentru el, 
şi nu cât de mândri de acel produs se simt producătorul şi agenţia de publicitate. 

Un bun copywriter poate transpune limbajul de marketing într-unul “uman”, obişnuit. 
Chiar şi termenii cu o complexitate crescută pot fi abordaţi în cuvinte simple. Nu trebuie 
niciodată pierdut din vedere consumatorul final. Dacă un copywriter reuşeşte să scrie aşa cum i- 
ar vorbi consumatorului în mod direct, rezultă o scriitură onestă şi veridică. 

O greşeală de evitat este cea de a spune totul într-o singură reclamă. Reclamele stufoase 
tind să plictisească şi să nu fie citite până la final. Cu cât mesajul este mai specific şi mai direct 
cu atât mai repede este înţeles de către consumatori. 

Există apoi o serie de reguli de scriere ce trebuie urmate: evitarea clişeelor, alternarea de 


fraze scurte cu fraze lungi, revizuirea etc. 


Blocul principal de text 
Ca şi strategie de scriere, el trebuie legat de titlul tipăriturii printr-un paragraf de tranziție. 
Ca şi stil de text, poate fi enunţarea unei poveşti, un dialog, o listare de atribute. Blocul 
principal de text trebuie să amplifice ceea ce este enunțat în titlu. Uneori aceasta funcționează ca 


o confirmare pentru consumatorii care caută o dovadă a promisiunii. 


Vizualul în tipăritură 

Privit într-un mod general, procesul de realizare a “vizualului” urmează stabilirii 
conceptului creativ şi găsirii unui titlu. Dar există şi cazuri în care titul rezultă din ideea de 
vizual. 

O reclamă cuprinde o serie de elemente: titlu, bloc principal de text, slogan, siglă, 
imagine. Aranjarea lor duce la crearea unei machete (layout). Termenul înseamnă: (1) designul 


complet al reclamei, compoziţia; (2) realizarea lui fizică, concretă, pentru tipăritura de probă. 


Criterii pentru realizarea unui vizual de impact 

Scopul oricărei reclame este să fie memorabilă, ceea ce devine din ce în ce mai dificil de 
realizat. Nu poţi vinde consumatorilor dacă nu le atragi atenţia. Iar imaginea are rol de magnet. 
Bineînţeles, uneori doar imaginea nu poate spune totul. Combinată cu un bun slogan (headline), 
ea poate crea însă impactul dorit. 

Uneori o imagine face cât o mie de cuvinte, dar ea trebuie în primul rând să se integreze 
într-un întreg, să răspundă poziționării produsului şi conceptului creativ. lar folosirea unei 
imagini şocante în mod gratuit, fără legatură cu produsul, poate face mai mult rău decât bine. 

Să nu omitem ca există şi nenumărate reclame de impact unde imaginea este absentă, iar 
textul face totul. 

Pentru a fi eficace, o reclamă trebuie deci să fie vizibilă, ceea ce ține şi de expunerea 


media , de atingerea publicului ţintă vizat. 


Principiile de bază ale design-ului 

Unitatea. Reclama trebuie să convingă ca întreg. Dacă părţile atât de diferite ale unei 
reclame nu se leagă între ele, efectul poate crea confuzie. 

Armonia. Elementele unei reclame trebuie să fie compatibile. Procesul este similar 
stilului de a te îmbrăca: te asortezi sau nu. 

Succesiunea. Elementele necesită o aranjare care să ajute citirea de la colțul stânga sus la 
cel din dreapta jos. Succesiunea poate ajuta ochiul privitorului să parcurgă toate elementele. 
Unele din aranjările clasice sunt cele în formă de “Z” sau “S”. 

Accentul. Acesta este pus de regulă pe un element care trebuie privilegiat în raport cu 
celelalte. Nu totul poate fi la fel de important. Prezentarea elementelor în egala măsură poate 
duce la o reclamă “plată”. 

Contrastul. Varietatea de dimensiuni, forme şi culori ajută reclama să iasă din obiţnuit. 
Un bun contrast poate face layout-ul mai interesant. 

Echilibrul. Presupune existența unor elemente de mărime şi formă egală în partea stânga 
şi în cea dreapta. O asemenea simetrie creează stabilitate, dar poate lasă şi o impresie de lipsă de 


imaginaţie. 


Alte elemente de compoziţie 
Culoarea. Poate atrage atenţia şi poate comunica o stare. Anumite produse pot fi 
prezentate realist doar prin culoare: piese de mobilier, mâncare, accesorii, îmbrăcăminte, produse 


cosmetice. Culoarea poate pune în valoare anumite elemente. 

Spaţiul alb. Este un instrument de bază în crearea unuei machete (layout) de impact, dar 
are şi el reguli clare de folosire: recomandat este să fie păstrat către margini, altfel, în centru, 


poate distrage atenţia de la mesaj. 


Reclama video 
Reclama video are două componente esenţiale. Componenta video (vizualul) şi 
componenta audio (cuvintele rostite, muzica, efectele sonore). Procesul de creaţie începe cu 


vizualul pentru ca televiziunea este în primul rând mediul imaginilor. 


Tehnici vizuale 


Majoritatea reclamelor sunt o combinaţie a mai multor tehnici. 


Mărturia (Testimonialul). Se folosesc fie lideri de opinie fie persoane necunoscute. De 
obicei privitorii sunt fascinaţi de prezenţa vedetelor, fiind de altfel un mod sigur de a atrage 
atenția. 

Vorbitorul. Există spoturi în care un vorbitor se adresează în mod direct consumatorilor, 
făcînd demonstrații de produs sau indicîndu-l. Eroul este produsul, nu vorbitorul. 

Demonstrația. Este o tehnică populară pentru anumite produse, pentru că televiziunea 
este mediul ideal de a arăta consumatorului cum să folosească produsul. 

Close-up (cadrele apropiate). Sunt foarte folosite, deoarece panoramarea se pierde pe un 
ecran atât de mic ca cel al aparatelor TV obişnuite. 

Povestirea. Este o tehnică similară realizării unui film în miniatură. 

Comparaţia. De obicei este un procedeu care răspunde unei întrebări. “Noi avem. Ei 
nu...” Comparaţia se poate face între produse sau între stiluri de viaţă asociate produselor. 

Metafora. Este un procedeu prin care marca este substituită cu o imagine, un simbol sau 
o expresie care nu au legatură directă cu aceasta, dar care evocă calitățile sau caracteristicile 
asupra cărora se vrea a se atrage atenția. 

Fotografii sau cadre statice. Pot ajuta la structurarea unei reclame coerente. Materialul 
necesar poate exista deja sau poate fi realizat cu costuri minimale. 

Scene de viață (Slice-of-life). Este o tehnică dramatică veche, în care actori aleşi adecvat 
Joacă o poveste despre produs. Numeroase asemenea spoturi debutează cu o problemă şi oferțţă 


drept soluție produsul promovat. 

Interviul cu consumatorii. Spre deosebire de reclamele ce folosesc actori profesionişti, 
aceste reclame folosesc oameni obişnuiţi care transmit experienţa lor despre produs. 

Vignete sau situaţii. Este reclama realizată printr-o succesiune rapidă de situații care 
susțin o idee. Este genul de reclamă folosit de băuturile răcoritoare, de dulciuri şi alte produse 
similare de larg consum. Suportul audio în acest caz este deseori un jingle sau un cântec ale cărui 
versuri ilustrează situațiile prezentate. 

Animaţia. Cea mai întâlnită formă este desenul animat, dar mai nou este foarte folosită 


tehnica 3D — tridimensională. 


Puncte de reper pentru crearea reclamei TV 
e Mai întâi se gândeşte în imagini, apoi în cuvinte. 
e Se alege un format care să exprime cât mai bine mesajul. 
e Trebuie acordată o mare atenţie rolului de divertisment al reclamei TV. 
e Debutul reclamei trebuie să capteze atenția privitorilor. 
e Produsul trebuie să fie vizibil. 
e Se poate opta pentru supra texte adăugate peste imagine pentru a puncta informațiile 
esențiale. 
e Finalul trebuie să aparțină produsului. 
e Textul nu trebuie să povestească imaginile. Cuvintele trebuie să adauge înțeles 


imaginilor. 


Reclama video este cea mai elaborată dintre creaţiile publicitare. Ea implică şi solicită 
resurse numeroase, atât din partea agenției cât şi din partea studiourilor de producţie. Presupune 
în majoritatea cazurilor selectarea actorilor potriviți, alegerea decorurilor, ore de filmări, ore de 
studio pentru montaj, alegerea unui fundal sonor care să contribuie la impactul reclamei. 

Televiziunea este cel mai flexibil şi mai creativ mediu pentru că foloseşte o combinaţie 
perfectă de imagine, sunet şi mişcare pentru a comunica emoții. 

Actul creării unei reclame TV presupune şi cunoaşterea unor tehnici de producție şi a 


limbajului specific acestui domeniu. 


Reclama audio 
Radioul este un mediu deosebit de puternic raportat la efectele publicităţii. Folosirea lui 


permite atingerea unor grupuri țintă precis delimitate şi oferă o mai mare libertate de creație. 

Deşi flexibilă, reclama radio, pentru a fi eficientă, trebuie să se înscrie în anumiţi 
parametri. De exemplu folosirea unui sunet sau zgomot memorabil asociat mărcii. 

Umorul este foarte folosit în acest mediu, dar poate determina efecte neaşteptate. Umorul 
trebuie să fie bine dozat, pentru a “prinde” la oricine. Un umor de calitate trebuie: (1) să aibă o 
legatură cu experienţa de viaţă obişnuită, (2) să fie cu adevărat amuzant, (3) să vândă produsul, 


(4) să nu afecteze imaginea mărcii. 


Structura unei reclame radio 

În cazul reclamelor radio primele cinci secunde sunt esenţiale. De aceea trebuie acordată 
o mare grijă începutului — este momentul în care se captează atenția audienței. 

Se poate folosi o singură voce, două în dialog, mai multe voci. Se poate folosi 
dramatizarea. Efecte sonore variate. 

Una din regulile cele mai importante este să nu se depăşească un anumit număr de 


cuvinte, de regulă şaizeci. 


II. MANAGEMENTUL PUBLICITĂȚII 


1. Elemente de media folosite în publicitate. 


1.1. Definiţii 


Universul audienței media desemnează totalitatea indivizilor cu anumite caracteristici 


dintr-o anumită regiune. 


Ex.: populația unei țări, populația feminină a țării, populația care are acces la televizor, 


etc. 
Grupul intă (target) este publicul vizat de campania publicitară 


Ex: femeile peste 18 ani, cu venituri medii şi peste medii, care locuiesc în mediu urban, 


bărbaţii între 30-50 ani, cu venituri superioare, etc. 


De la grupul ţintă principal (core target) se extrapolează un grup ţintă lărgit (broad 
target) care include şi public potenţial sau incidental consumator sau care poate influența decizia 
de cumpărăre. Pentru un grup ţintă principal se pot defini mai multe grupuri lărgite. 

Ex: în cazul produselor pentru care mamele sunt grupul țintă principal, bunicile sau taţii, 

pot fi incluşi într-un grup lărgit ce poate fi sau femeile între 20-60 ani — incluzînd 


bunicile, sau populaţia totală între 20-60 ani — incluzînd taţii. 


Acoperirea (reach, coverage) reprezintă numărul de persoane diferite care intră în 


contact cel puţin odată cu mesajul publicitar. 


Acoperirea se exprimă de obicei în procente din grupul ţintă sau universul audienței 
media şi este măsurată de regulă pe o perioadă de 4 săptămâni. Poate fi exprimată şi în mii de 


persoane. 

Ex. Să presupunem că grupul țintă al produsului X este format din 10 persoane. Să 
presupunem în continuare că un spot publicitar difuzat în prima zi a campaniei publicitare 
atinge 6 persoane. Vorbim în acest caz de o acoperire de 60% pentru spotul 1. 

Să presupunem apoi că în a doua zi a campaniei spotul publicitar este văzut de 5 
persoane. Vorbim de o acoperire de 50% pentru spotul 2. 

Dacă însă din numărul de 5 persoane care au văzut spotul 2, presupunem că 3 persoane 
au văzut şi spotul 1, calculăm numărul indivizilor distincţi care au intract în contact cu 
mesajul publicitar şi ajungem la 6 (spotul 1) + 2 (spotul 2) = 8. Cu alte cuvinte acoperirea 


campaniei publicitare de 2 spoturi este de 80%. 


Nivelul de audienţă (rating) reprezintă numărul de persoane sau gospodării care la un 


moment dat urmăresc un anumit program tv sau radio. 


Se exprimă în procente din universul audienței media . Agenţiile folosesc acest indice 
pentru a determina câte persoane vor intra în contact cu mesajul şi pentru a calcula de câte ori 


vor fi expuse aceluiaşi mesaj. 


GRP's (Gross Rating Points) este un indicator care evaluează procentul din audiența 


totală care poate fi expus mesajului publicitar. 


Se calculează însumînd ratingurile programelor folosite în transmiterea unui mesaj 
publicitar. Acest indicator (GRP's) este raportat întotdeauna la un grup ţintă specific (Femei, 
18+, urban). Suma GRP's poate depăşi 100 pentru că nu ţine cont de duplicări sau de expuneri 
repetate ale aceluiaşi individ la vehiculele media . Indivizii sunt numărați de câte ori sunt expuşi 
mesajului. 

Ex. Produsul Z are grupul ţintă femei 18-50ani. Considerăm o campanie TV care 


foloseşte programele A, B, C si care livrează fiecare o anumită audienţă. 


pe Labo SETE rating 10 
B ---------- rating 12 
Cesa rating 8 


TOTAL GRPs 30 

GRPs nu pot fi însumați decât atunci când sunt calculați în raport cu acelaşi univers 


al audienței media . 


Ex.: Se dezvoltă o campanie publicitară la nivel regional, în România, Bulgaria şi 
Ungaria. Grupul ţintă al produsului este pretutindeni acelaşi: bărbaţi, 18+, urban. 
Universul variază însă de la ţară la ţară, în funcţie de caractersiticile demografice ale 


fiecărei țări. 


VARA GRPs 

România 2,200 

Bulgaria 1,200 
Ungaria 250 
TOTAL 3,650 (GRE(IT!) 


Contacte (contacts, impressions) reprezintă numărul real de persoane atinse de un 


vehicul media (în pauza publicitară) măsurat în ‘000 (mii). 


În cazul unui univers media de 800.000 de persoane, dacă pauza publicitară a avut un 


rating de 25 atunci respectivul post livrează 200.000 de contacte. Relaţia de calcul este: 
Contacte = GRP's/100 x Univers 


Frecventa (frequency) măsoară numărul mediu de expuneri a audienței la mesajul 


publicitar. 
Frecvența se exprimă de obicei pentru o perioadă de 4 săptămâni. 
Frecvența = GRP's/ Acoperire 


CPT (cost pe mie, Cost per Thousand) reprezintă costul pentru a obţine 1000 de 


contacte ale unui grup țintă specific. 


Formula de calcul este: 

CPT = Costul anunţului / Contacte (in *000) 


Nu se pot compara CPT care se referă la grupuri țintă diferite. 


CPP (cost pe punct, Cost per Point) sau costul pe punct reprezintă efortul financiar 


necesar pentru a obține un punct de rating (sau un GRP) 


Formula de calcul este: 


CPP = Costul anunţului / Ratingul programului 


1.2. Realizarea planului de media 


După stabilirea exactă a secvențialității în timp a campaniei şi a tipurilor de vehicule 
media (presa, TV etc.) ce vor fi folosite în campanie se trece la alegerea efectivă a mediilor şi 
alocarea consumul media zilnic pe fiecare vehicul media . 

Această nouă etapă constă în construcția media planului; dacă până acum totul a fost 
gândit la o scară mare de aici înainte totul se detaliază, fiecare apariție a mesajului publicitar în 
media se cuantifică atât ca efort bugetar cât şi ca impact (acoperire, frecvenţă, impresii). În urma 
calculelor poate fi acum estimat şi efectul media total, cumulat pentru toate apariţiile în toate 
mediile şi costul campaniei în detaliu. 

Unul dintre principiile fundamentale care stau la baza alcătuirii media planului este că nu 
există mesaj publicitar care să acopere “nivelul naţional”. Orice mesaj este în ultimă instanță 
local şi personal şi înseamnă de fapt un bărbat sau o femeie care citeşte ziarul sau se uită la 
televizor. 

Deşi nu există un format unic pentru un plan de media şi nici un regulament general de 
realizare a lui, sunt totuşi anumite principii de care se ţine seama în orice departament de media . 
Ceea ce există ca punct comun de plecare este planul de activități media . 

Pe lângă planul de activități la începerea construcţiei media planului mai sunt necesare o 
serie de componente la care se oferă un răspuns media la nivel micro: grupul ţintă, obiectivele 
de comunicare şi elemente de creație ale mesajului publicitar, factorul geografic (distribuția 


produsului), raportul frecvenţă/acoperire, reacția față de competiţie. 

Odată definitivate răspunsurile se trece la realizarea efectivă a calendarului detaliat al 
campaniei: exact ce canale de media vor fi folosite, când (programul, ziua şi ora pentru 
televiziune, ziua de apariție pentru presă) şi cât timp şi spațiu va fi folosit pentru fiecare din 
reclame. 

Încă odată trebuie subliniat că nu există reguli standard de abordare şi că tacticile de 
realizare a planului de media diferă de la agenţie la agenţie, de la campanie la campanie, de la 
individ la individ. Ceea ce este comun este faptul că media planul se rezolvă prin evaluări 
succesive ale răspunsului media găsit în raport cu obiectivele campaniei şi ajustare continuă. Un 


cuvânt cheie îl au aici experiența şi creativitatea echipei media . 


Vom prezenta acum fiecare componentă a planului de media . 


Grupul ţintă 

Descrierea grupului țintă este fundamentală pentru construcţia media planului. În funcţie 
de caracteristicile socio-demografice ale grupului ţintă, specialistul în media poate identifica 
vehiculele media prin care ajunge la grupul ţintă în modul cel mai economic şi mai eficient. 

Fiecare profil socio-demografic se traduce în realitate prin obiceiuri specifice de consum 
media . Obiceiurile de consum media ale publicului devin astfel esențiale în alegerea canalelor 
de comunicare. Identificarea lor înseamnă plasarea eficientă a banilor clientului sau, în caz 
contrar, cheltuieli nejustificate. 

În general obiceiurile de consum media diferă în funcţie de vârstă (tinerii ascultă mai 
mult posturi de radio, adulții citesc mai mult ziare, publicații de specialitate), sex (femeile citesc 
mai mult reviste dedicate sau urmăresc soap operas la TV pe când bărbaţii preferă cotidianele şi 
programele de ştiri la TV) şi alte caracteristici socio- demografice. 

Criteriul venituri poate fi şi el un factor în obiceiul de consum media ; astfel persoanele 
cu venituri ridicate şi de multe ori implicate în afaceri vor citi mai degrabă publicații de 
specialitate sau de afaceri, vor asculta posturi de radio în timp ce se deplasează cu masina, în 
timp ce timpul alocat televiziunii se scurtează, însemnînd în special urmărirea ştirilor sau chiar a 
rezumatelor din ştirile televizate. 

Publicaţiile locale sunt mai citite, în zonele în care apar, decât publicațiile naţionale, ele 


acordînd spații ample reportajelor şi ştirilor zonale. 

Un alt efect al descrierii grupului ţintă este presiunea pe care dimensiunea lui o exercită 
asupra bugetului de media : atât din punct de vedere acoperire (acoperire) cât şi din punct de 
vedere al frecvenţei (numărul de expuneri necesar a fi realizat pentru fiecare individ). 

Din perspectiva acoperirii: cu cât grupul țintă vizat de campanie este mai larg (mai multe 
tipologii şi în consecinţă o diversitate mai mare de consum media ), vor trebui alese mai multe 
vehicule, sau mai multe programe pentru a putea transmite acelaşi mesaj tuturor. În acest punct 
intervine esenţial specialistul de media în a identifica un număr cât mai mic dintre aceste canale 
cu care se poate acoperi cât mai bine grupul ţintă. Este unul din modurile în care se pot face 
economii importante. 

Din perspectiva frecvenţei presiunea asupra bugetului va fi de atâtea ori mai mare de câte 
ori trebuie atins grupul ţintă datorită faptului că raportul față de acoperire este unul de 


multiplicare. 


Factorul geografic 

Distribuţia geografică a produsului dictează implicit şi mărimea bugetului. Influențele 
sunt majore şi trebuie luate în considerare. 

În mod evident zonele de aglomerări urbane reprezintă un potenţial mare de vânzare şi 
aici se va concentra şi distribuţia produsului. Zonele urbane mari sunt acoperite de televiziunile 
cu acoperire națională, însă când discutăm şi despre alte tipuri de media (presă, outdoor etc.) 
fiecare din zonele acestea va avea alte caracteristici. În unele zone sunt mai importante media 
locale, în altele obiceiurile de consum se îndreaptă către media cu acoperire naţională. Ca 
element de delimitare este evident că zonele puternic dezvoltate industrial sunt mai conectate la 
presa națională pentru că nevoile lor ţin de contactele cu restul țării. 

Tendinţa actuală este spre construcția de planuri de media cu două componente: 
națională şi adiacentă (locală - atunci când este cazul sau când bugetul o permite). 

Deseori componenta locală joacă un rol mai important decât cea naţională, existând 
situații când mesajul se adresează numai unei regiuni, sau aşa cum se întâmplă vara, au loc 
acțiuni speciale pe litoral (o excelentă piaţă de desfacere de câteva milioane de persoane care se 


află în concediu). 


Raportul frecvență/acoperire 
In acest stadiu se iau în considerare tacticile de împărțire pe faze a bugetului prezentate în 


planul de activități. 

Primul pas se face luînd în considerare trei factori: acoperirea (reach), frecvenţa şi 
continuitatea (prin continuitate intelegind lungimea neîntreruptă a unei campanii). Numai marii 
anunțători îşi pot permite să se concentreze pe toți aceşti trei factori, şi vor încerca în consecință 
să-şi împartă banii cât mai eficient. 

Acoperirea, frecvența şi continuitatea trebuie echilibrate ținînd cont de mărimea 
bugetului, care nu de puţine ori este fixă, şi de obiectivele principale ale campaniei. Putem 
sublinia că poate nici un buget nu este suficient de mare pentru a îndeplini perfect toate 


obiectivele media . 


De obicei se va alege între a folosi media cele mai puţin costisitoare (eficacitate) şi cele 
care pot comunica cel mai bine mesajul în conformitate cu obiectivele media (eficienţa). 


Relaţia dintre cei trei factori este prezentată generic în graficul următor. 


Plan 1: Buget 500.000 $ Plan 1: Buget 500.000 $ Plan 1: Buget 500.000 $ 


ala all 


Freq Continuitate Reach Freq Continuitate Reach Freq Continuitate 


Strategie:  oblinerea unei Strategie: campanie scurti, puternici, cu obiectivul Strategie: campanie continu! cu scopul atingerii 


acoperiri c@t mai mari pe 'ntreaga atingerii unui num! relativ mic din grupul publicului Jinti de c@t mai multe ori 


perioad! a anului. Frecven]a nu Jint\ de c@t mai multe ori se poate Produs: Bijuterii de lux 


este esenliali at@t timp c@t se televizoare ultraperformante 
ating cât mai multe persoane 


guma de mestecat 


Figura 8.1: Cerinţe de strategie media (exemple comparative) 

Balansul între frecvență şi acoperire este singurul asupra căruia se poate acționa; în 
majoritatea cazurilor lungimea campaniei fiind fixă. Cu alte cuvinte există rareori posibilitatea 
modificării lungimii campaniei de la un an la şase luni pentru a îndeplini obiectivele de acoperire 
sau frecvență. 

În cele mai multe cazuri media plannerii încep cu factorul frecvenţă în construcţia media 
planului. Aceasta pentru că frecvența este determinantă; este nevoie de mai multe expuneri 
pentru a convinge un individ din grupul ţintă să cumpere produsul. Putem deci considera 
balansul frecvență/acoperire şi ca un număr total de expuneri care pot fi cumpărate în limitele 
bugetului. 

Admiţînd că avem un buget cu care putem achiziţiona 1.000.000 de expuneri. De câte ori 
vom mări numărul de expuneri pe individ vom micşora numărul de persoane atinse: 

5 expuneri x 200.000 persoane = 1.000.000 expuneri 
4 expuneri x 250.000 persoane = 1.000.000 expuneri 
2 expuneri x 500.000 persoane = 1.000.000 expuneri 

Pe măsură ce publicitatea se dezvoltă, mesajele publicitare (spoturi, reclame în presa) 
conţin mai multă informaţie, mediile sunt mai aglomerate. În decursul timpului experții media 
sunt din ce în ce mai interesați de “comunicarea eficace” reprezentînd gradul de la care un 
individ înţelege mesajul publicitar şi şi-l poate aminti în întregime. Pentru a măsura gradul de 
comunicare faţă de numărul de expuneri în media se utilizează termenul “effective reach” şi 


“effective frequency”. 


Reacţia faţă de competiție 

Publicitatea funcționează într-un mediu extrem de competitiv. Prin planul de media nu 
numai că se realizează o campanie eficientă pentru un produs/marcă, ci se îndeplineşte şi cerința 
ca produsul să se distingă de celelalte. 

Ca şi în cazul stabilirii echilibrului frecvență versus acoperire, se va păstra o limită în 
construirea planului ce va ţine cont de obiectivele media şi va preîntimpina efectele negative ale 
concurenței dacă şi atunci când se poate. 

Unul din factorii determinanţi ai nivelului de audiență ce trebuie atinsă este dat de 
loialitatea consumatorilor faţă de marca preferată, iar în cazul în care obiectivul este atragerea 


consumatorilor competiţiei gradul de loialitate al consumatorilor față de acele produse. 

1.3.Obiectivele de comunicare / elemente de creaţie 


Un element care trebuie luat în considerare este relaţia intrinsecă dintre profilul 
psihologic al publicului ţintă şi tipul de media pe care acesta îl consumă. 

Elementul esenţial al fiecărui vehicul media (publicație, post TV) este acela că prin 
întreg conţinutul editorial şi modul în care prezintă lumea el reprezintă o “atitudine” față de 
viață, dacă vrem ca un individ virtual. Consumatorul media alege acea “atitudine” faţă de viață 
în momentul în care cumpără ziarul sau deschide televizorul pe un anume post de televiziune. În 
cazul televiziunii fiecare program poate reprezenta o “atitudine”. 

Identificarea dintre consumator şi media se face la un nivel psihologic intim, bazat pe 
elemente ce aproape sunt identice limbaj, aspirații, estetică. 

Dacă obiectivele de comunicare, modul în care este realizată reclama, elementele creative 
din mesaj contrazic sau sunt diferite față de “atitudine” atunci consumatorul nu va percepe în 
mod pozitiv reclama. 

Deasemenea consumatorul media “consumă” fiecare tip de media altfel. Ziare pentru a 
afla rapid informaţii selectînd pe cele interesante, reviste pentru articole mai ample acordînd mai 


mult timp lecturării etc. Fiecare media necesită un tip unic de predispoziţie. 


Putem spune că selectarea vehiculelor media în conformitate cu tipologia mesajului 
publicitar asigură nu numai atingerea corectă a audienței, ci şi folosirea canalelor media pentru a 


adăuga valenţe pozitive produsului/serviciului. 


Printre consideraţiile de comunicare primordiale ce trebuie luate în considerare în 
selectarea mediilor identificăm: 

l. Predispoziția creativă a audienței. Tinerii sunt predispuşi să asculte radio şi să se uite la 
televizor mai degrabă decât să citească. 

2. Mediu calitativ pentru mesaj. Cititorul unei reviste pentru bărbaţi adulți este mai degrabă 
adept al clasicismului decât cel al unei reviste pentru tineret ce poate fi mai 
nonconformist. 

3. Efectul sinergetic. Publicitarii caută combinații media care să aibă un efect în 
comunicare mai mare decât al sumei mediilor în mod normal. Un producător de 


automobile va folosi: outdoor pentru a îmbunătăți cunoaşterea mărcii, reviste pentru 

detalii de produs, cotidiane pentru adresele reprezentantelor şi preţuri, televiziunea pentru 


demonstrații şi imagine. 


Calendarul campaniei 


Calendarul campaniei se realizează prin adaptarea mesajului pe fiecare vehicul media , în 
funcție de buget şi de ceilalți parametri stabiliți. 

În cazul revistelor se va alege tipul reclamei (color sau alb negru), formatul reclamei 
(pagină întreagă, jumatate de pagină, sfert sau alt tip de modul), ce secțiune a revistei este mai 
indicată pentru reclamă (pentru produse alimentare secțiunea culinară din cadrul revistelor de 
femei), în ce luni se va cumpăra reclama (pentru lunare) sau câte săptămâni din an (pentru 
săptămânale) şi care din ele. 


Acelaşi procedeu se respectă şi pentru cotidiane. 


La televiziune determinantă este identificarea programelor care se adresează cel mai bine 
grupului ţintă. Fiecare stație TV trebuie identificată şi în cadrul ei se aleg programele în funcţie 
de nivelul de audienţă. În funcţie de programul ales se stabilesc de asemenea ora, ziua şi costul 
(funcţie de lungimea spațiului publicitar). 

Tacticile de modelare a campaniei respectă la scară mică tacticile prezentate în planul de 
activități. 

Media planul cuprinde în acelaşi timp şi toate detaliile legate de costuri pentru fiecare 


unitate media achiziționată. 


2. Strategia şi obiectivele de media 


2.1. Strategia de Media 


Strategia de media este procesul în urma căreia strategia şi obiectivele de comunicare 
sunt transpuse într-o soluţie media integrată. Acest proces este dezvoltat şi dus la îndeplinire 
în cadrul departamentului media al unei agenții full service sau se constituie în serviciu oferit 


de agențiile de media . 


Rezultatul final al întregului proces este cunoscut sub numele de plan de media (media 
plan). Informaţiile cuprinse în el răspund la întrebări de genul: 

Când se comunică? Unde se comunică? De câte ori? Cu ce efort financiar? Câte 
persoane din publicul vizat se întâlnesc cu mesajul publicitar - în conformitate cu nevoile 
clientului? Cât costă să atingi 1000 de persoane din publicul vizat ?etc. 

Fiecare strategie media este unică în felul ei, deoarece fiecare client şi agenţie de media 
sunt unici; etapele procesului sunt însă aceleaşi. 

1. Stabilirea strategiei şi obiectivelor de marketing. 
2. Traducerea obiectivelor şi strategiei de marketing în strategie şi obiective de media . 
3. Alcătuirea planului de activităţi. 


4. Alcătuirea planului media . 


2.1.1. Stabilirea strategiei şi obiectivelor de comunicare 


Această etapă constă în stabilirea detaliilor specifice de ordin cantitativ (bugetul alocat, 
capacitatea de distribuţie geografică a produsului) şi calitativ (perioada de timp în care se 
desfăşoară campania, publicul vizat, perioadele de consum ale produsului) împreună cu 
precizarea obiectivelor şi strategiei de marketing. 

Identificarea strategiei de media şi a obiectivelor de comunicare se realizează în mod 


formal împreună cu clientul şi deşi nu există reguli stricte de abordare a procesului, se poate 


96 


creiona totuşi o metodologie generală de lucru. În general fiecare agenţie de media 


modalitate de abordare a procesului de realizare a planului media . 


lUl A aA A 


. Trecerea în revistă a anului precedent din punct de vedere al: 


a. creației; 
b. media planului; 


c. rezultatele de vânzări ale produsului. 


. Statutul actual al produsului din punct de vedere al: 


a. categoriei de produse din care face parte; 
b. statutului produselor competiției; 
c. produselor nou lansate; 


d. tendințelor de consum de publicitate. 


. Schimbări în cursul anului din punct de vedere al: 


a. caracteristicilor produsului; 
b. ambalajului produsului; 
c. distribuției produsului; 


d. efortul media al competiției. 


. Obiectivele de marketing şi comunicare ale produsului 
. Bugetul de media disponibil 
. Grupul ţintă 


. Acoperirea geografică din punct de vedere al: 


a. distribuției şi vânzărilor; 


b. anumite pieţe prioritare. 


. Sezonalitate din punct de vedere al: 


a. folosirii produsului; 


b. volumului lunar de vânzări. 


. Creaţia publicitară din punct de vedere al: 


a. direcției actuale de creaţie; 


b. noi direcții de creaţie. 


10. Alte tipuri de comunicare către consumatori 


a. promoții; 
b. marketing direct; 


c. Relații Publice etc. 


are propria 

2.1.2. Traducerea strategiei şi obiectivelor de comunicare în strategie şi obiective de media 


Obiectivele media sunt determinate de: 
e scopul campaniei publicitare; 

e caracteristicile grupului țintă; 

e obiectivele de comunicare; 

e planificarea temporală; 

e factorul geografic; 

e buget; 


e influenţa competiției. 


Obiectivele media se definesc indirect prin răspunsuri la diverse întrebări. Opțiunile de 
răspuns la aceste întrebări sunt limitate de parametri de eficiență. Fiecare din opțiuni implică în 
cadrul strategiei o acțiune media specifică sau un set de valori ce trebuie avute în vedere. 

Vom trece în revistă fiecare din obiective, la ce întrebare răspunde, împreună cu un tabel 


ce cuprinde opţiunile de răspuns şi tipurile de acțiuni media ce trebuie luate în considerare. 


Grupul țintă 
Este răspunsul la întrebarea: Către cine trebuie direcționată campania de publicitate? 
Există două criterii specifice care generează fiecare câte un set unic de opțiuni: contactul 
cu produsul şi parametrii socio-demografici. 


Contactul cu produsul 


Efort 
media 
Consumatori ai produsului (loiali sau Normal 
ocazionali) 
Consumatori de produse aparținând Normal 
categoriei din care face parte produsul 
Consumatori de produse aparținând Foarte 
competiției mare 
Persoane care nu consumă produsul sau Foarte 
categoria de produse mare 
Consumatori ocazionali care au Mare 
predilecție spre cumpărarea altor produse 
decât cel considerat 

Parametrii socio-demografici 

Parametrii socio-demografici în funcție de care se realizează în general planul media 
sunt: vârstă, sex (raportul dintre bărbați şi femei), nivelul de educaţie, nivelul venitului, rezidența 
din punct de vedere geografic şi demografic, nivelul de consum media , stil de viață. Efortul 
media depinde în acest caz de cât de diversificate şi specializate sunt vehiculele media prin care 


se poate ajunge la grupul țintă. 


Factorul geografic 
Este răspunsul la întrebarea: Care sunt ariile geografice de acoperit prin campanie 
publicitară? 


De obicei ariile geografice sunt identice cu zonele teritoriale de distribuție a produsului. 


Efort 
media 
Distribuţie la nivel naţional Foarte 
Mare 
Distribuţie la nivel de regiune (ex; Mare 
Transilvania, Moldova etc.) 
Distribuţie locală (pe arie restrânsă, ex: Normal 
Bucureşti) 


Planificarea temporală 

Este răspunsul la întrebarea: Când trebuie planificată publicitatea (care sunt etapele şi 
durata campanei)? 

Se ţine seama în principal de ciclul de consum al produsului (o zi, o săptămână, un an), 
dacă produsul este sezonier sau dacă există perioade în decursul anului în care produsul se 


achiziționează cu predilecție. 


Ex: un pachet de țigări are un ciclu de consum mai scurt decât un săpun, consumul de 
băuturi răcoritoare creşte considerabil în timpul verii, iar vânzările la televizoare sunt mai 


mari în preajma sărbătorilor. 

Caracteristici Acţiuni media 

Sezonalitate funcție În general campanii înainte 
de anotimp sau mai şi în timpul optime de 
mare vânzare 

Promoţii Efort media concentrat şi 


în medii multiple, 
implicînd şi departamentul 
de marketing al companiei 
Ciclu de cumpărare Efort media normal 
Modificări de prețuri Funcție de obiectivele de 
marketing se pot încerca 
stimularea vânzărilor în 
perioadele de prețuri mai 
mici sau nu 


Scopul campaniei publicitare 


Este răspunsul la întrebarea: Ce încercăm să obținem în urma campaniei? 


Efort 
media 
Stimularea/creşterea notorietății Mare 
produsului sau a gradului de încercare 
Menţinerea/susținerea poziţiei actuale pe Normal 
piaţă — reamintirea/redirecționarea 
mesajului publicitar 


Introducerea pe piaţă a unui nou produs Foarte 
mare 
Repoziţionarea unui produs Mare 
Relansarea unui produs în declin Foarte 
mare 
Prevenirea eroziunii din partea unui Normal 


competitor major 


Obiectivele de comunicare (obiectivele media ) 

Sunt răspunsul la întrebarea: Cât de multă publicitate trebuie consumată pentru a 
îndeplini obiectivele campaniei? 

În cazul bugetelor limitate trebuie făcut un compromis. De multe ori specialistul în media 
trebuie să aleagă între a atinge un număr mai mare de persoane sau a comunica mesajul unui 
public mai restrâns, însă de mai multe ori. 

Pentru a explica opțiunile şi influența lor asupra strategiei trebuie să introducem doi 
termeni specifici activităţii de media . 


Vom defini: 

Acoperirea (reach) ca fiind numărul de persoane care au intrat în contact cel puţin o 


dată cu mesajul publicitar. 


Frecvența (frequency) ca fiind numărul mediu de expuneri a audienței la mesajul 


publicitar. 
Alegerea optimului 
Acoperire vs Frecvenţă 
Categorii noi de produse sau categorii de produse în Acoperire mare 


creştere rapidă 

Adresabilitate către un public foarte larg 
Comunicarea unor noutăți în domeniu 

Campanii suport al promoțţiilor în scopul generării 
de trafic (ex. în magazine) 

Produs foarte cunoscut Acoperire continuă 
Impulsionarea cumpărării moderată 

Campanie de întreținere 


Lansare de nou produs Frecvența mare 
Produs aparţinînd unei categorii nesemnificative 
valoric pentru cumpărători 

Cumpărători neloiali care cumpără des produsul 
competitor 

Produse cu ciclu scurt de cumpărăre 

Produs cunoscut cu cea mai mare cota de piață Frecvență mică 
Puţini competitori 
Cumpărători loiali 

Ciclu lung de cumpărare 


Influența competiției 

Este răspunsul la întrebarea: Cum să reacţionez faţă de concurenţă? 

Răspunsul media depinde de intensitatea campaniei principalilor competitori. 

Trebuie menţionat că departamentele media din cadrul agențiilor de publicitate sau 
agențiile de media au modalităţi diferite de abordare a conceptelor anterioare. De aceea, 
pentru aceeaşi campanie, la acelaşi produs, două agenţii de publicitate pot prezenta strategii 


media semnificativ diferite. 


Elaborarea planului de activități 

După stabilirea strategiei media procesul continuă cu elaborarea planului de activităţi. În 
cadrul planului de activități se stabilesc coordonatele generale pe care se va desfăşura campania: 
se evaluează vehiculele media ce pot fi folosite în campanie, se aleg tipurile de canale, se 


stabileşte în timp alocarea bugetelor şi mărimea investiţiilor pentru fiecare perioadă de timp. 


Planul de activităţi are patru componente principale: 

e Evaluarea tipurilor de media ; 

e Selectarea tipurilor media ; 

e Identificarea în timp a momentelor cheie ale campaniilor; 


e Alocarea în timp a bugetelor. 


Evaluarea tipurilor de media 

Se face în conformitate cu obiectivele şi strategia media . Funcție de obiectivele 
principale şi de limitările de buget se aleg tipurile de media cu impact cât mai mare pentru 
publicul ţintă şi care nu creează presiuni exagerate asupra bugetului. 

În tabelul următor sunt prezentate tipurile media într-o manieră comparativă funcţie de 


impactul asupra audienţelor (acoperirea şi frecvenţa) şi funcție de costurile pentru a atinge o mie 


de indivizi. Acest tabel conţine date specifice pentru România. 


Tip media Impact Costuri pe 
Naţional Local mie 

TV Mare Mic Mic 

PRES| Moderat Mare Mare 

RADIO Foarte Mic Mare Mic 

OUTDOO Moderat Mare Mic 

R 


Selectarea tipurilor de media 

După evaluarea tipurilor media se face selecţia canalelor media care vor fi folosite 
pentru campanie. 

Pe lângă considerentele anterioare se au în vedere specificitățile diverselor tipuri de 
canale media de a garanta atingerea frecvenței maxime, de a asigura costuri minime pentru 
atingerea publicului țintă precum şi compatibilitatea editorială cu mesajul. 

Atât ordinea cât şi ponderea aspectelor anterior enumerate pot varia de la campanie la 
campanie, funcție de strategia folosită. Experiența profesională joacă în acest stadiu un rol 


decisiv în stabilirea priorităților. 


Fiecare tip de canal media are caracteristicile sale, iar avantajele sau dezavantajele sale 


trebuie avute în vedere la elaborarea strategiei. 


Cotidiane 


Pozitiv 


Negativ 


Public educat adult 
peste 30 ani 


Costuri relativ ridicate 


Mediu flexibil cu 
oportunități pentru 
reclamă color, de 
dimensiuni diferite 


Calitate nesatisfacătoare a 
tiparului 


Sunt citite în decursul 
unei zile întregi 
mentținînd un nivel 
ridicat de credibilitate 
ca mediu publicitar 


Audienţa este moderată în 
rândul publicului tânăr şi 
foarte tânăr 


Permit programarea 
rapidă a campaniei 


{tirile televizate reprezintă 
o competiţie serioasă 


Reviste 


Pozitiv 


Negativ 


Durata mare a reclamei 
şi număr mare de 
cititori pentru aceeaşi 


Costuri ridicate 


copie 

Selectivitate Timp de reacție lung, 
imposibilitatea modificării 
rapide a mesajului 

Oferă prestigiu 

mărcilor 


Calitate deosebită a 
tiparului 


Televiziune 


Pozitiv 


Negativ 


Cel mai de impact 
mediu: imagini în 
mişcare şi sunet 


Mediu aglomerat, mesajul 
se uită repede dacă nu este 
repetat 


Costuri mici cu 
posibilitatea realizării 
unei acoperiri mari 


Comutarea pe alte canale în 
momentul difuzării 
grupajelor publicitare 


Selectiv prin alegerea 
programelor 


Extrem de creativ şi 
flexibil 

Radio 
Pozitiv Negativ 
Mediu extrem de Nu garantează perceperea 
selectiv (atât regional mesajului 


cât şi din punct de 
vedere al audienței) 
Viteza de reacție mare Studii de audiență mai 
în cazurile schimbării puţin precise 
condiţiilor de piată 
Excelent pentru 
îmbunătăţirea 
frecvenţei 

Mediu mobil prezent 
chiar la punctele de 
vânzare 


Afisaj stradal (Outdoor) 


Pozitiv Negativ 

Audiență mare cu costuri Nu permite 

minime comunicarea de 
mesaje complexe 

Excelent pentru Eficiența dificil de 

introducerea de noi mărci şi cuantificat 

pentru recunoaşterea 

acestora 

Mediu de impact — foarte Costuri de producție 

vizibil ridicate 


Stabilirea în timp a momentelor cheie ale campaniilor 

În decursul unui an calendaristic fiecare strategie media defineşte un nivel minim de 
publicitate necesar pentru îndeplinirea obiectivelor, şi uneori perioade mai importante în evoluția 
produsului. 

Identificarea acestor momente cheie în decursul anului este vitală în coordonarea 
campaniei. Un produs, care tocmai se lansează pe piață, şi nu este sprijinit prin publicitate sau a 
cărui campanie de promovare începe cu câteva săptămâni mai târziu decât momentul în care el 
se află în magazine, este un produs care în toată această perioadă nu există în conştiinţa 
publicului consumator. 

Momentele principale ale campaniei pot fi deci lansarea produsului, perioada maximă de 
vânzări, mărirea distribuției într-o nouă zonă, deschiderea de noi centre sau magazine, perioada 
de promoție sau reduceri, schimbarea ambalajului sau îmbunătățirea produsului, servicii 


suplimentare oferite începînd cu o anumită perioadă sau numai pentru o anumită perioadă. Se 


ține cont deasemenea şi de acţiunile concurenței care poate fi activă în aceeaşi perioadă sau poate 
începe campania în altă perioadă. Efortul media este mai ridicat în aceste perioade şi de aceea 


ele trebuie fructificate la maxim. 


2.3. Alocarea în timp a bugetelor 


Există mai multe tactici de alocare în timp a investiţiilor pe perioade dinainte stabilite. În 
general strategiile se construiesc pentru un an calendaristic iar alocarea investitiilor media se 
face în consecință. 

Definim: 

Activitate ca fiind perioada în care campania este în derulare (sunt difuzate spoturi la 
televiziune, săptămâna în care a apărut o reclamă în revista săptămânală X, ziua în care a 


apărut o reclamă în cotidianul Y, etc.) 
Inactivitate ca fiind perioada în care nu există nici un fel de campanie media . 


Cele mai des folosite tactici sunt: fluxul continuu, pulsatoriu sau întrerupt, şi care sunt 


adoptate în funcție de specificul strategiei se adoptă una sau alta din tacticile mai sus prezentate. 


CRE(TERE 


CRE(TERE 


Flux Pulsatoriu ACTIVITATE 


Ex.: în cazul campaniilor de menţinere pentru produse ce nu au competitori puternici şi 
au cotă mare de piaţă (au nevoie de o frecvenţă mică) se pot folosi campanii în flux 
întrerupt. Pentru acelaşi tip de produs, dar care are competitori puternici şi două perioade 
în timpul anului de creştere a vânzărilor (va avea nevoie de frecvență mare) este mai 


indicată o abordare de genul flux pulsatoriu. 


Folosirea tacticilor de programare nu se limitează doar la perioade de un an ele rămânînd 
la fel de valabile şi pentru perioade mai mici de timp (trimestru, lună, săptămâni — în cazul 


radiourilor). 


Mai mult, în cadrul aceleiaşi campanii pot fi folosite mixuri de tactici pe perioade 
diferite. 

Rezultatul alocării în timp al bugetelor după ce au fost făcute planificările este un 
calendar temporar (în general anual, trimestrial) de activităţi media care va sta la baza 
programărilor ulterioare în planul de media (media plan). 

Întreg procesul de stabilire a planului de activităţi poate suporta abordări diferite funcţie 
de experienţa, creativitatea şi cunoştinţele fiecărei agenţii. Putem defini abordări “clasice” sau 
“nonconformiste” în elaborarea planului de activităţi. Stilul abordării poate diferenția rezultatul 


planului de activităţi în general în alegerea şi împărțirea bugetelor pe diverse tipuri de media . 


Realizarea planului de activități conduce la realizarea detaliată a planului de media . 


3. Bugetarea în Publicitate. Perspective ale publicității 


3.1. Moduri de remunerare a unei agenții de publicitate 

Se ştie că industria publicităţii vehiculează sume de ordinul sutelor de miliarde de dolari 
anual, iar una din întrebările ce apar firesc este cum este plătită o agenţie de publicitate. 

Printre modalitățile şi instrumentele prin care este plătită o agenţie de publicitate 


enumeram câteva din cele mai des întâlnite: 


Estimarea de cost reprezintă documentul prin care agenţia de publicitate calculează 
costurile implicate de realizarea unei lucrări, înainte ca aceasta să înceapă efectiv a fi 


executată. 


Costurile implicate într-o lucrare sunt de două feluri: 

- costuri externe care sunt calculate pe baza ofertelor primite de la diverşi furnizori 

- costuri interne care sunt calculate potrivit sistemului de “ora de agenție” 

În momentul în care estimarea de cost este aprobată de client, agenţia poate începe 


derularea proiectului. 


Ora de agenție este unitatea de măsură care cuantifică activitatea depusă de personalul 
agenției de publicitate în scopul realizării unui proiect, reprezentînd media costurilor interne 


implicate de acesta. 


Fiecare angajat ocupă o anumită poziţie şi are responsabilități diferite în cadrul unui 
proiect, implicit în cadrul agenţiei. Ca urmare, ratele orare interne care stau la baza costurilor 
estimative interne sunt diferite şi se calculează în funcție de personalul implicat în derularea 
proiectului respectiv (experienta, nivel de cunoştinţe, responsabilități etc.). 


Tariful mediu al unei ore de agenţie variază pe piața românească între 50 şi 200 USD. 

Comisionul reprezintă o sumă plătibilă agenţiei, echivalentă cu un anumit procent din 
valoarea unei lucrări care implică costuri externe. Acest procent se aplică la valoarea netă a 


facturilor primite din partea furnizorilor. 


a. Comisionul de producţie reprezintă remunerarea agenției pentru selectarea 
furnizorilor şi coordonarea procesului de execuţie a lucrărilor. Acesta se aplică în cazul 
lucrărilor de producţie audio-video, de producţie a materialelor promoţionale etc. Comisionul 
standard de producție este de 15%. 

b. Comisionul de media reprezintă remunerarea agenției pentru toate serviciile 
referitoare la activități media , printre care: 

- elaborarea strategiei de media ; 

- planificare de media ; 

-  achiziționare/cumpărare de spaţiu publicitar pe diverse medii; 

- cercetare, monitorizare, studii competitive, evaluare campanii. 

Comisionul de media suportă variaţii în funcție de complexitatea serviciilor solicitate şi 
de bugetul ce se doreşte investit şi poate varia între 5 şi 15% din valoarea acestuia. 

Fiecare din serviciile de media enumerate mai sus se pot constitui în procente din 
comisionul standard. Dintre acestea, comisionul de cumpărare este cel mai important. 

Există cazuri în care comisionul de media acopera şi celelalte servicii pe care agenţia le 


prestează în interesul clientului (strategie de publicitate, creaţie, supervizare etc). 


Redevenţa reprezintă o sumă netă fixă plătibilă agenţiei, care acoperă diverse servicii şi 


care se negociază la începutul derulării unui contract de publicitate. 


Redevenţa acoperă servicii de tipul: 

- elaborarea strategiei de publicitate; 

- elaborarea strategiei de comunicare şi declinarea ei în execuţii creative; 
- implementare la nivel execuţional; 

- consultanță; 

- supervizare; 

- activităţi de publicitate neconvenţională (BTL); 

- activități de Relaţii Publice; 


- etc. 


Mai pot fi incluse şi servicii de media care suportă cheltuieli fixe: monitorizare, studiu 


competitiv, cercetare şi evaluare de campanii media . 


Redevenţa poate înlocui sistemul de remunerare tip “ore de agenţie” şi se mai poate 
aplica în condiţiile în care clientul preferă să nu platească sub forma ore de agenţie sau comision 
de media , de producție sau lunar. Aceasta se negociază cu clientul pe fiecare proiect în parte, 


trebuind să acopere toate cheltuielile interne ale agenției şi profitul acesteia. 


Contractul este documentul care stabileşte cadrul necesar diversificării formelor de 
colaborare comercială între client şi agenţie, în scopul promovării imaginii comerciale a 


clientului. 


În contract se specifică obligaţiile ambelor părți, precum şi modalitatea de remunerare a 
agenției. Perioada de valabilitate a unui contract poate varia. Acesta poate fi semnat pe o 
perioadă determinată sau nedeterminată de timp. În general, contractele de publicitate se 
semnează pe bază de exclusivitate. Numai în cazul în care clientul îşi împarte portofoliul la mai 
multe agenţii, aceasta clauză se exclude. 

În cazul clienţilor multinaţionali există două modalități de lucru folosite mai des: 

1. Clientul vine direct la agenția locală, pe filieră internațională, fiind nevoit prin 
contractul semnat la nivel global să lucreze cu reprezentanța agenţiei de publicitate respectivă. În 

a. agenţia este plătită de către clientul local în condiţiile contractului internațional; 
b. agenţia este plătită de către agenţia de publicitate “mamă” (cea care coordonează 
clientul la nivel global). 

2. Clientul are libertatea de a lucra cu orice agenţie locală şi de a negocia termenii 


contractului local, indiferent de colaborările similare pe plan internaţional. 


În luarea hotărârii de a face publicitate unor produse/servicii, pe lângă motivaţia strict 
comercială, un rol important îl joacă factorul fiscal, deoarece cheltuielile cu publicitatea sunt 


cheltuieli deductibile din profitul companiei. 


3.2. Elaborarea business plan-ului unei agenții de publicitate 


Business plan-ul unei agenţii de publicitate se realizează în la fel ca la oricare altă 
companie. Se proiectează veniturile şi cheltuielile fixe, astfel încât să se obțină profit. 

Elaborarea business plan-ului începe în momentul în care toţi clienții agenţiei au declarat 
bugetele de publicitate disponibile pentru anul următor. În functie de aceste bugete şi de 
contractele existente, se pot stabili: 

Cheltuielile fixe, care în general cuprind: 

- salarii (care reprezintă în medie 45% - 55% din totalul cheltuielilor fixe); 

- chirii; 

- cheltuieli de transport (maşini, deplasări, diurne etc); 

- investitii; 

- întreţinere; 

- birotică, consumabile; 

- financiare; 

- sesiuni de pregătire a angajaţilor în străinatate etc. 

Este necesară o analiză foarte realistă a bugetelor clienților, precum şi o estimare strictă a 
cheltuielilor fixe ale agenţiei. În condiţiile actuale ale pieţei româneşti, există cazuri în care 
clienții îşi pot reduce şi chiar anula bugetele de publicitate, iar acest lucru afectează, de cele mai 
multe ori, dezvoltarea normală a activităților agenţiei de publicitate. 

O agenţie este sănătoasă financiar, cu adevărat profitabilă, atunci când procentul de profit 
este de cel puţin 15% din venitul companiei (revenue). Dacă acest raport este mai mic decât 
15%, respectiv dacă cheltuielile fixe sunt mai mari decât veniturile, atunci ceva funcționează 
greşit iar agenția nu este profitabilă. 

Măsurile care se iau în aceste condiţii sunt, de regulă, micşorarea cheltuielilor fixe 
(reducere de personal, modificări salariale etc), dar nu numai. În industria publicităţii se pune un 
accent deosebit pe activitatea de “new business” — lărgirea şi diversificarea activităților clienților 
deja existenți, precum şi câştigarea de noi clienți. 

Unul din elementele foarte importante în activitatea unei agenţii de publicitate îl 
reprezintă cash flow-ul companiei (fluxul banilor). Deoarece în relaţia furnizor-client, agenţia de 
publicitate este la mijloc, o atenţie deosebită trebuie acordată încasărilor în timp a facturilor către 
client pentru a putea onora datoriile către furnizori. Acest lucru se stabileşte în contractele pe 
care agenţia le semnează cu clientul, respectiv cu furnizorii, termenele de plată fiind decalate 


corespunzător încasărilor. 

4. Perspective ale publicităţii 


Perspectivele publicităţii sunt influențate în primul rând de dezvoltarea fără precedent a 
tehnologiei, în special a tehnologiilor în materie de comunicare. O tendință care antrenează 
viitorului publicităţii este implicarea tot mai mare a consumatorului în întregul proces, creşterea 
gradului de control al acestuia asupra procesului de comunicare, care va deveni în curînd total 
interactiv. 

Fuziunile dintre companiile de telefonie, de televiziune, de televiziune prin cablu, ca şi 
cele de producție media sunt semnul cel mai vizibil al noii filosofii de comunicare: 
interactivitatea. 

Un alt punct ce se prefigurează deja este comerțul on line, ca şi dezvoltarea teleshoping- 
ului, care satisfac nevoile consumatorului fără ca acesta să-şi mai părăsească camera. În viitor, 
cel ce intenționează să-şi cumpere o maşină o poate face stînd confortabil la el acasă şi 
alegîndu-şi modelul preferat, culoarea acestuia sau diverse alte opţiuni prin intermediul 
televiziunii, sau printr-un singur click. 

Asemenea oportunităţi de a-ți conduce afacerile sau de a te distra fără să pleci de acasă 
pot face ca instituții precum poşta clasică să devină perimate şi chiar să dispară într-un viitor nu 
foarte îndepărtat. 

Aşa numita autostradă informaţională oferă perspectivele unei comunicări directe între 
cumpărători şi comercianți, iar satul global profețit de McLuhan pare o realitate tehnică mai 
aproape decât s-ar crede. 

În ciuda obstacolelor inerente şi a semnelor de întrebare legitime pe care sociologii le 
ridică vis-a-vis de forma exactă acestor tehnologii sau momentul când vor fi acceptate pe scară 
largă, viitorul este clar, următorii ani vor aduce modificări majore atât în ceea ce priveşte 
publicitatea cât şi în comunicarea de masă. Este evident că industria publicităţii nu va mai putea 
conta pe o audiența captivă care poate fi bombardată ca o ţintă fixă de mesajele lor. Explozia 
canalelor media oferă numeroase alternative la cele clasice, formînd un consumator sofisticat, 
ce beneficiază de o multitudine de oferte, şi care se arată dornic să le folosească. 

Un alt lucru sigur este legat de creşterea costurilor reale pentru a atinge grupurile ţintă. 
Cu cât audientele sunt mai fragmentate şi mai “autonome”, cu atât costurile pentru realizarea 


unei campanii eficiente care să-şi atingă potenţialii consumatori pe toate palierele cresc. 


ETI 


Se poate spune ca revoluția în comunicare pe care o aduc media interactive este cheia 
viitorului publicității. În 1994 Edwin L. Artzt, CEO la Procter & Gamble avertiza participanții la 
conferința AAAA că agențiile trebuie să ia deja în considerare viitorul “noilor media ” care nu va 
mai lăsa loc publicităţii tradiționale. Acesta afirma tranşant: “din punctul nostru de vedere, nu 
credem că reclama TV va mai avea un loc în lumea care tocmai se naşte — o lume a imaginilor la 
comandă, a plăţii per vizionare şi televiziunii pe bază de abonament. Aceste mediumuri nu sunt 
proiectate pentru a purta mesaje publicitare”. 

Un an mai târziu, CEO al companiei SPRINT afirmă la rândul sau următoarea idee: 
“clienții sunt pe cale să devină capabili să măsoare mult mai precis eficiența agențiilor de 
publicitate prin intremediul folosirii ultimelor tehnologii, a media interactive etc., care permit 
măsurarea directă a expunerii la reclame ca şi impactul real al acestora, arătînd cine este cu 
adevărat eficient şi cine nu.” 

Acest punct de referință care este revoluția adusă de media interactive oferă 
consumatorului posibilități şi libertăți nebănuite înainte, posibilitatea de a folosi programe 
educaționale, de a plăti televiziunea la număr de vizionări sau pe bază de abonament, oportunități 
de cumpărare şi de distracție. 

Previziunile arată un consumator care deţine controlul, care îşi ia revanşa pentru zecile de 
ani în care a fost un receptor pasiv, expus bombardamentului media tic fără posibilitatea de a 
riposta. Pentru a atinge un astfel de consumator prin intermediul noilor tehnologii, giganții 
economici au început deja să se pregătească, în special prin realizarea de fuziuni sau investiţii cu 
mari companii de entertainment şi producții multimedia , pentru a avea controlul asupra tuturor 
etapelor programării interactive. Numai prin această abordare, agențiile de publicitate pot 
controla noile media precum CD Rom-uri, televiziuni interactive, servicii de informare on line, 
şi astfel de a controla viitorul activităţii de advertising. 

Sistemul care se prefigureaă oferă însă şi avantaje majore. În primul rând grupul ţintă nu 
mai este definit ca până acum într-un mod general, vag, după criterii “largi” precum vârstă, 
ocupaţie, nivel de educație etc. ci prin toate caracteristicile sale pe care le comunică acum 
implicit în momentul în care intră în reţea şi participă într-un mod interactiv la ceea ce se 
numește comertul electronic (e-commerce). 

Pentru a supravieţui în acest viitor, industria publicităţii trebuie să se adapteze, în special 
în ceea ce priveşte felul în care se crează şi se transmite audienței creaţia publicitară (mesajul, 
conceptele etc.) şi să dea dovadă încă odată că publicitatea evoluează într-o legatură directă cu 


dezvoltarea noilor instrumente economice şi tehnologice. 

